
ARGUMENT 


Într-un articol intitulat „Unitate lingvistică - unitate națională”, 
marele lingvist Eugeniu Coșeriu făcea distincţie între „trei tipuri de 
unități: o unitate pur lingvistică, o unitate de limbă; o unitate națio- 
nală care nu este numai unitate de limbă, ci implică și o unitate de 
tradiţii culturale, de obiceiuri, de datini, de istorie comună; o unitate 
politică, adică unitatea unui stat”, subliniind, în tradiţia Politicii lui 
Aristotel, că „limba este factorul constitutiv al naţiunii și, deci, și al 
statului”. 

În epoca modernă, a naționalităților, imaginea cea mai accesibi- 
lă a unităţii lingvistice este dată de limba scrisă, folosind un alfabet 
specific și respectînd un sistem de norme ortografice (actualizat pe- 
riodic, în funcție de evoluţia limbii). În cazul limbii române, se poate 
afirma că, în secolul al XIX-lea, cea mai importantă realizare a fost 
adoptarea alfabetului latin, în locul celui chirilic (utilizat anterior, 
din secolul al XVI-lea), iar secolul XX a fost dominat de dezbaterile 
pentru impunerea unei ortografii fonetice unitare. 

Adoptarea alfabetului latin a fost un proces de durată. Iniţiat de 
cărturarii Școlii Ardelene, care tipăresc primele cărți cu grafie latină 
încă de la sfîrșitul secolului al XVIII-lea, alfabetul latin avea menirea 
să evidențieze latinitatea limbii române și a neamului românesc, în 
contextul istoric nefavorabil. În Principate, în prima jumătate a se- 
colului al XIX-lea apare alfabetul mixt, de tranziție, iniţiat de Ion He- 
liade Rădulescu, în care coexistau slove chirilice și litere latine. Abia 
în 1860, după Unirea Principatelor, s-a impus oficial alfabetul latin, 
însă folosirea lui nu era unitară și trebuia reglementată de o orto- 
grafie nouă. 

În acest scop a fost înființată, în 1866, Societatea Literară Ro- 
mână (redenumită ulterior Societatea Academică Română și, în 
1879, Academia Română), cu membri din toate provinciile istorice 
românești, aflate atunci în componenţa imperiilor vecine (Transil- 
vania, Banat, Maramureș, Bucovina, Basarabia, Macedonia). Priori- 
tară, pentru noua Academie, era elaborarea unei ortografii, a unei 
gramatici și a unui dicționar-tezaur. 


Pentru stabilirea principiilor ortografiei, dezbaterile academice 
s-au purtat între reprezentanții curentului latinist, moștenitori ai 
tradiției Școlii Ardelene, care susțineau scrierea etimologică, și 
adepţii scrierii fonetice, pornind de la limba populară vorbită. Deși 
inițial curentul latinist și-a impus autoritatea, dificultățile folosirii în 
practică a scrierii etimologice au dat cîștig de cauză scrierii fonetice, 
susținută de Titu Maiorescu (autorul studiului „Despre scrierea lim- 
bii române”, în 1866) și de scriitorii junimiști. Astfel, prima ortogra- 
fie a limbii române, adoptată de Academie în 1881, a fost rezultatul 
unui compromis între scrierea fonetică și cea etimologică, dar prin- 
cipiul fonetic avea deja întîietate. 

Tendinţa de a simplifica mai mult sistemul ortografic s-a mani- 
festat, în perioada următoare, în unele publicaţii și tipărituri ale vre- 
mii, însă într-un mod neunitar, astfel încît, la solicitarea oficială a 
profesorilor de limba română din învățămîntul secundar, reuniți la 
lași la congresul din 1903, Academia a decis să reia dezbaterile asu- 
pra ortografiei. În 1904, sub autoritatea aceluiaşi Titu Maiorescu, 
este adoptată o reformă ortografică, în urma căreia reminiscențele 
scrierii etimologice sînt în cea mai mare parte eliminate. Scrierea 
fonetică se impune, cu două excepţii notabile: folosirea a două gra- 
feme (ca în alfabetul chirilic) pentru redarea fonemului /î/, în func- 
ție de poziţia în cuvînt, și păstrarea formelor pseudo-etimologice de 
indicativ prezent ale verbului „a fi”. 

După Marea Unire, necesitatea adoptării unei ortografii unitare a 
redevenit o prioritate. Au avut loc trei congrese ale filologilor români, 
la București (1925), Cluj (1926) și Cernăuţi (1927), în urma cărora 
lingviștii au solicitat Academiei o nouă reformă ortografică, continu- 
înd simplificarea scrierii fonetice întreprinsă în 1904 și preconizînd 
renunțarea la excepţiile păstrate atunci ca soluție de compromis. Pro- 
blemele sînt dezbătute în Academie, iar artizanii noii ortografii sînt 
Ovid Densusianu (care își expune opiniile în studiul „Noua ortogra- 
fie”) şi Sextil Pușcariu (autor al „Proiectului de reformă a ortografiei 
române”). O primă variantă de ortografie, care ținea cont de solicitări- 
le lingviștilor privind generalizarea scrierii fonetice și eliminarea ex- 
cepțiilor, în afară de scrierea etnonimului „român” și a derivatelor 
sale (proiectul Densusianu) este votată în februarie 1932, pentru ca 
Academia să revină și să voteze în mai, același an, o ortografie care 
păstra excepţiile din 1904 (proiectul Pușcariu). 


Ortografia fonetică, în varianta radicală, avea să fie adoptată în 
anul 1953, de Academia Republicii Populare Române, înființată în 
1948. Opţiunea multor lingviști, din perioada interbelică sau de mai 
înainte, pentru o scriere cît mai simplă și mai logică a limbii române, 
a fost însușită de puterea comunistă, care urmărea să diminueze și 
să discrediteze, pe cît era posibil, tradiţiile și elementele de continu- 
itate cu perioada anterioară. Pentru prima dată, reforma ortografică 
s-a impus cu autoritatea specifică statului totalitar și a putut fi re- 
simțită de români ca o ofensivă asupra identității naționale, păstrată 
în limbă și în scriere, din partea puterii ilegitime instaurate de sovi- 
etici după război. 

În 1965, profitînd de „relaxarea” comunismului de tip stalinist 
din perioada anterioară, Academia admite, ca singure excepții de la 
scrierea fonetică a sunetului /î/, lexemele din familia cuvîntului „ro- 
mân” și unele nume de persoane. Se ajunge, astfel, în ce privește 
scrierea lui /î/, la soluţia preconizată de congresele filologilor din 
deceniul al treilea și votată de Academie în februarie 1932. 

Trebuie menţionat că, în teritoriile ocupate de Uniunea Sovieti- 
că după război, limba română a fost redenumită „limba moldove- 
nească” iar grafia latină a fost înlocuită cu grafia chirilică. Abia la 31 
august 1989, limba română a fost declarată limbă de stat a R.S.S. 
Moldovenești și s-a reintrodus alfabetului latin. 

În anul 1991, Academia Română a luat inițiativa revizuirii unor 
reguli ale reformei ortografice din 1953, în privinţa scrierii fonemu- 
lui /î/ și a prezentului indicativ al verbului „a fi”. Se revine la nota- 
rea cu două litere a sunetului /î/, dar nu după regulile din 1904 și 
1932, ci după cele formulate de Sextil Pușcariu în „Proiectului de re- 
formă a ortografiei române” din 1929. Mulţi lingviști români - din 
țară, dar și din Republica Moldova sau Ucraina - și străini, inclusiv 
cei doi lingviști membri ai Academiei, au luat atitudine împotriva 
acestei revizuiri, care a fost adoptată însă în februarie 1993. 


* 

De-a lungul timpului, reprezentanții școlii lingvistice ieșene au 
fost adepţii scrierii fonetice, fără concesii pentru etimologism. Titu 
Maiorescu însuși demisiona din Societatea Academică, în 1869, în 
semn de protest față de exagerările latiniste, deși ulterior, în calitate 
de autor al noii ortografii, va accepta unele soluții de compromis. 

Mai pot fi enumeraţi Alexandru Lambrior, Hariton Tiktin, August 
Scriban, Alexandru Philippide, G. Ibrăileanu și scriitorii din cercul 
revistei „Viaţa românească”, Ovid Densusianu (profesor la Bucu- 
rești, dar absolvent al Universităţii din lași), Giorge Pascu, Iorgu 
Iordan, Eugeniu Coșeriu (de asemenea, student la lași), care au sus- 
ținut și au folosit scrierea fonetică. 

Reacţia lingviștilor ieşeni contemporani, profesori la Universi- 
tatea „Al. I. Cuza” (Gavril Istrate, Dumitru Irimia, Eugen Munteanu, 
loan Lobiuc) sau cercetători la Institutul de Filologie Română „A. 
Philippide” (Carmen Gabriela Pamfil, Stelian Dumistrăcel, loan 
Oprea, lon-Horia Bîrleanu), față de ultima schimbare a ortografiei 
de către Academie a fost dintre cele mai energice, pe plan național. 

După ce Academia a făcut publică, în ianuarie 1991, intenţia de 
a revizui ortografia, în noiembrie, același an, a avut loc la Iași, în ca- 
drul Zilelor academice ieșene, conferinţa științifică „Ortografia lim- 
bii române: trecut, prezent și viitor”, la care au fost invitaţi și lin- 
gvişti din Chișinău, Cernăuţi, București. Comunicările susținute și 
discuţiile purtate în cadrul conferinţei au fost publicate în volum în 
1992. Un an mai tîrziu, Stelian Dumistrăcel publica volumul „Lupta 
în jurul literei â și demnitatea Academiei Române”, dedicat aceleiași 
probleme de actualitate. 

În anul 1993, după ce Academia a adoptat revizuirea ortografi- 
ei, lingviștii ieşeni au avut intervenţii substanţiale în dezbaterea pe 
această temă găzduită în paginile revistei „Limba română” de la Chi- 
şinău. În aceeaşi perioadă, revista „Cronica” din Iași a publicat o se- 
rie de articole lingvistice care aduceau argumente împotriva schim- 
bării ortografiei. 

Mai tîrziu, în anul 1996, la iniţiativa profesorului Gavril Istrate 
(pe atunci decanul de vîrstă al lingviștilor ieşeni) care semnează 
primele articole, cotidianul regional „Evenimentul” găzduiește o am- 
plă campanie de sensibilizare a opiniei publice față de problemele 
ortografiei, la care participă și lingviști din București sau Chișinău. 

Ultimele intervenţii polemice, apărute în revista „România lite- 
rară” în 2002, denotă faptul că discuţia asupra ortografiei nu trebuie 
considerată un subiect încheiat, că poate isca oricînd noi reacţii, ba- 
zate pe noi argumente. 


* 


Literatura de specialitate dedicată problemelor ortografiei a 
fost una bogată, de-a lungul timpului, în special în perioadele de di- 
nainte și de după principalele revizuiri ale ortografiei adoptate de 
Academie, așa cum reiese și din cercetarea bibliografică „Ortografia 
limbii române”, publicată de Biblioteca Centrală Universitară Bucu- 
reşti în 1970, care identifică peste 1000 de volume și studii avînd ca 
subiect ortografia apărute de la începuturi (1779) pînă în anul 1967. 

Ultima revizuire a ortografiei, din 1993, a provocat, probabil, 
cea mai amplă dezbatere, cu argumente pro și contra schimbării. 
Deși poziția Academiei, conduse pe atunci de Mihai Drăgănescu, a 
rămas neschimbată, studiile și articolele lingviștilor români și stră- 
ini publicate cu acest prilej reconstituie, practic, întreaga istorie a 
ortografiei românești. 

Cititorii acestui volum vor avea surpriza să descopere o dezba- 
tere spectaculoasă și nu lipsită de dramatism, întinsă pe mai mult de 
un secol. Deși selecția articolelor este focalizată asupra contribuţiei 
lingviștilor ieşeni contemporani, nu lipsesc din volum textele esen- 
tiale pentru înţelegerea evoluţiei ortografiei pînă în stadiul actual. 


REFORME ORTOGRAFICE 


(articole din volume) 


Titu MAIORESCU 
REVIZUIREA ORTOGRAFIEI 


Raport înfățișat Academiei Române în numele Secţiunii literare 
în sesiunea generală de la 1904 


Domnilor Membri, 


Sunt acum 24 de ani, de când ortografia Academiei Române a 
fost supusă unei revisuiri, prin care s'au înlăturat unele exagerări eti- 
mologice ale așa numitului «mod de scriere provisoriu» introdus în 
anul 1869 pentru publicarea Analelor și a altor lucrări ale societăţii 
noastre. 

După o propunere din anul 1879, s'a ales la 24 Martie 1880 o co- 
misiune, compusă din d-nii Alecsandri, Bariț, Hasdeu, Quintescu și 
subscrisul, care în scurtă vreme s'a putut înţelege, cel puţin în majori- 
tatea membrilor săi, asupra principalelor reguli ale scrierii celei nouă. 

Prin raportul subscrisului dela 8 Aprilie 1880 concluziunile co- 
misiunii au fost supuse plenului, care le-a adoptat în aceiaș sesiune 
generală, însă cu introducerea mai multor modificări. 

Pe când primul mod de scriere al Academiei eră întemeiat pe un 
etimologism puţin temperat prin concesiuni fonetice, ortografia pri- 
mită de majoritatea dela 1880 eră în esență un fonetism temperat 
prin «necesități etimologice». 

Din tot spiritul raportului reiese, că aceste necesități nu erau atât 
de natură științifică, cât mai ales de natură practică; ele proveneau 
din dorința unei transacțiuni între tendințele antagoniste spre a le 
apropiă pe cât se puteă de o ortografie sau mai exact de o grafie co- 
mună. 

În acest înţeles ziceă raportul subscrisului dela, 1880: «Dacă în 
cestiuni de pură știință abstractă singura normă a noastră trebue să 
fie cercetarea necondiționată a adevărului, indiferent dacă acest ade- 
văr este împărtășit de mulți sau de puţini oameni, în cestiuni de o 
desvoltare organică concretă, precum este limba și împreună cu dân- 
sa și scrierea, elementul uzului adoptat de mulțimea celor ce vorbesc 
și ce scriu e totdeauna un element de cea mai mare însemnătate, pe 


care nu ne este iertat să-l ignorăm», și se termină cu speranța «că toți 
vom fi inspirați de dorinţa de a publică Analele Academiei sub o for- 
mă a scrierii lor, care să nu ne desbine de mișcarea generală a literatu- 
rii noastre, ci să pue Academia Română înăuntrul și în fruntea acestei 
mișcări». 

Aceleași considerațiuni dictează astăzi Academiei o nouă revizu- 
ire a modului ei de scriere. Din acest îndemn Secţia Literară a ales în 
sesiunea dela 1903 o comisiune ad-hoc, în care pe lângă cei trei mem- 
bri rămași în viață din vechea comisiune dela 1880, adică d-nii Has- 
deu, Quintescu și subscrisul, au intrat d-nii lacob Negruzzi și loan Bia- 
nu. Îndeplinind misiunea ce i-a fost încredinţată în limitele indicate 
de majoritatea ei, comisiunea, în ședința dela 1 Martie a.c., a luat cu- 
noștință de raportul subscrisului și a hotărît în majoritate de trei 
membri contra părerii d-lui Quintescu (al cincilea membru, d-l Has- 
deu, n'a luat parte la lucrări), ca raportul, redus la 6 propuneri de mo- 
dificare, să se supună Secţiunii literare. Încercarea subscrisului şi a 
câtorva membri de a discută și hotărî mai multe alte cestiuni relative 
la unificarea ortografiei, d. ex. la scrierea numelor lunilor (Septem- 
vrie, Octomvrie, etc.), la scrierea cuvintelor: finanțe, piață, celă-lalt, 
teatru, neatârnare sau (după părerea d-lui Quintescu) la punerea ac- 
centelor, etc., a fost după oarecare discuţiune înlăturată de comisiune 
rămânând ca aceste cestiuni să formeze obiectul desbaterilor ulteri- 
oare în Secțiunea literară. Pentru momentul de față majoritatea a ad- 
mis, că este urgent și oportun a se mărgini hotărîrea la cele 6 regule 
ce vi se propun mai jos. 

Aduse astfel la cunoștința Secţiunii literare, regulele au fost dis- 
cutate în ședințele dela 6, 8 şi 9 Martie a. c., și aprobate de Secţiune, și 
anume prima regulă, cea relativă la scrierea diftongilor ea și oa, cu 
unanimitatea membrilor prezenţi, celelalte cinci cu majorități variabi- 
le. D-l Quintescu a fost la toate cinci de o părere principial contrară, 
pe care a desvoltat-o întrun deosebit memoriu. 


Domnilor membri, fiind şi de astă dată ales raportor al Secţiunii 
literale în cestia ortografică, sunt dator să vă dau mai întâi un scurt 
rezumat al motivelor, cari vorbesc în favoarea propunerilor ce vi le 
facem. 

Mișcarea semnalată prin ortografia Academiei dela 1880 s'a ac- 
centuat de atunci încoace în sensul unui fonetism din ce în ce mai pro- 
nunțat, și concesiunile etimologice făcute, mai înainte din motive de 

oportunitate, spre a pregăti adoptarea generală a unei scrieri definiti- 
ve, nu mai par necesare în timpul de față. 

Majoritatea ziarelor și a revistelor române de astăzi sunt scrise 
curat foneticește, fără nici un etimologism, și - ceeace este cu desă- 
vârșire important - cerințele mai tutulor profesorilor de limba româ- 
nă dela școalele secundare din țară, reclamă aceeaș simplificare a 
scrierii. Dovadă adresa conferinţei lor oficiale dela 25 Mai 1903, îna- 
intată Academiei Române. Dacă mai adăugăm, că profesorii celor trei 
catedre de filologie și literatură română dela universitățile din Bucu- 
rești și lași, d-nii A. Philippide, Ovid Densușianu și I. Bianu, se arată în 
scrierile lor adepţi ai fonetismului curat și-l introduc astfel la viitorii 
învățători ai limbii române, ne pare dela sine indicată direcțiunea, în 
care se cuvine să facem acum modificările ortografiei noastre. 

Asemenea modificări erau în parte propuse și hotărâte încă de 
Comisiunea dela 1880, însă la discutarea și votarea lor în plenul Aca- 
demiei au fost înlăturate printr'o întâmplătoare majoritate, care a 
contribuit astfel să diferențieze și mai mult scrierea academică de 
uzul din ce în ce mai general al autorilor români. 

Va fi dar drept să reluăm în seria propunerilor ce vi le facem as- 
tăzi, în sensul fonetismului, mai întâi pe acele ce fuseseră arătate de 
subscrisul raportor încă din 1880 și în parte primite de comisiunea 
de atunci. Din norocire nu mai avem trebuinţă să stăruim pentru su- 
primarea lui u mut (scris ca u scurt), care suprimare fusese și ea pro- 
pusă de comisiunea dela 1880, însă înlăturată cu majoritate de un vot, 
pentru a fi mai pe urmă - față de presiunea unei legitime opiniuni 
publice - din nou discutată și în sfârșit adoptată cu 15 ani mai târziu, 
deabiă la 11 Martie 1895. 

Dar din celelalte regule propuse și neadoptate atunci, propunem 
din nou următoarele patru, care răspund totodată la unele din cereri- 
le profesorilor secundari cuprinse în menționata adresă: 

1. Diftongii ea și oa să se scrie totdeauna ea și oa, iar nu é și 6, fi- 
indcă regula nestrămutată a scrierii românești este: că acele sonuri, 
pentru cari se știe litera latină corespunzătoare, se scriu cu acea lite- 
Tă, şi prin urmare nu se poate suprimă și ascunde a sub accent. 

2. Grupul de consonante șt se va scrie totdeauna șt, indiferent 
dacă vine dintr'o formă flecționară cu sc sau nu; vom scrie dar: crești, 
pești, știință, etc., conform regulei menționate mai sus. 


15 


3. Asemenea și din aceeaș cauză sonul z se va scrie totdeauna z, 
chiar când vine ca formă flecționară dintr'un d: vom scrie dar: verde, 
verzi, roza, poezie, etc. 

4. I scurt se va însemnă cu i simplu fără semnul scurtării, aseme- 
nea u scurt cu u simplu. În puţinele cazuri însă, unde la sfârșitul cu- 
vintelor sunt intonate (d. ex. la unele forme de conjugare), intonarea 
se va arătă prin accentul grav. Vom scrie dar: oameni, copii, iubire, tu 
auzi, el auzi, a întocmi, nou, sau, tăcu, făcu. 

Ortografia are să indice litera sonului, dar nu și toate nuanțele de 
pronunțare ale lui. Astfel semnul scurtării va rămâneă în scrierea 
noastră numai pentru vocala întunecată ă; simplificare foarte impor- 
tantă la învăţarea cetirii și scrierii în școală, și totdeodată mai apropi- 
ată de ortografiile limbilor romanice, în fața cărora, nesfârşitele noas- 
tre semne de pănă acum, mai ales multele scurtări peste i și u și ac- 


centele peste e și o, ne arătau prea înstrăinați. 
* 


* * 


După aceste patru propuneri relativ ușoare, să trecem la cele 
două mai grele și mai importante. 

5. Sonul ' se va scrie totdeauna cu ă. Așă cere, conform princi- 
piului fonetic, trebuința pedagogică și uzul majorităţii scriitorilor ro- 
mâni. Litera fiind numai semnul văzut al semnului auzit și amândouă 
având (cât pentru vorbe, în deosebire de notele muzicale) menirea de 
a provoca cea mai grabnică deșteptare a înţelesului, cestiunea se ține 
mai ales de teoria asociațiunii ideilor și prin urmare în prima linie de 
psihologie și pedagogie, iar nu de filologie și etimologie. Acestei psi- 
hologii și pedagogii, reprezentate prin uzul mai general și prin cere- 
rea profesorilor secundari, se cuvine să ne supunem. 

6. Sonul î se scrie cu î, însă acolo unde este imediat precedat de 
consonantele c sau g, se scrie cu â. Motivul acestei din urmă modifi- 
cări este analogia cu uzul general, introdus la noi ca și la Italieni, de a 
citi literele c și g înainte de i drept ce și ge, iar înainte de a drept k și 
gh. Astfel, dacă am scrie d.e. gînd, cînd, cîntec cu î acest i, cu tot cir- 
cumflexul deasupra lui, ne-ar sminti obiceiul cetirii acelor consonante 
înaintea vocalei i, pe când scriind cu â, rămânem în conformitate cu 
deprinderea de mult admisă la c și g. 

Pe lângă aceasta propunem, ca excepţie importantă, scrierea lui î 
prin â în cuvântul Român și derivatele lui, România, Românism, etc. 

Cu acest, mod de scriere s'a identificat românimea dela renașterea ei 
modernă încoace, el este întrodus în oficialitatea Regatului nostru in- 
dependent pe toate monedele, pe toate inscripţiile, pe toate pecetiile. 


Prin urmare nu se poate schimbăl. 
* 


* * 


Trebue să adaug, înainte de a termină, că Secțiunea literară, în 
ședința sa dela 9 Martie a.c., a ales o comisiune, compusă din d-nii: 
I. Bianu, Ovid Densușianu și subscrisul, căreia i-a dat însărcinarea ca, 
după ce veţi fi hotărît d-voastre în ședință plenară asupra celor 6 pro- 
puneri de mai sus și conform cu această hotărîre, să alcătuiască o bro- 
șură cuprinzând aplicări la cât mai multe cazuri îndoioase, pentru a 
pune ortografia adoptată la îndemâna scriitorilor români. 


București, 10 Martie 1904. 


Critice, 1866-1907, ediţie completă, 

vol. 2, București, Minerva, 1908, p. 152-158 
(publicat iniţial în „Convorbiri literare”, 

an. 38, nr.4, 1 apr. 1904, p. 321-326) 


REGULE ORTOGRAFICE 
1904 


Intâia misiune specială ce s'a pus Academiei Române la înființa- 
rea ei, în 1866, a fost: «de a determină ortografia limbii române.» 

Din această cauză în cei dintâi trei ani ai activității ei, 1867-1869, 
cele mai îndelungate și adeseori foarte aprinse discuțiuni s'au făcut 
asupra ortografiei. Aceste discuțiuni au ajuns la sistemul de scriere 
votat la 13 Septemvrie 1869. 

După ajungerea celor doi latinizatori hotărîţi, Laurian și Massim, 
la conducerea tinerei instituțiuni, ortografia academică a fost și ea tot 
mai mult latinizată, ca și limba, până a ajuns la punctul culminant în 


1 În şedinţa plenară Academia a adopta primele 5 propuneri ale raportului, iar a 6-a 
a simplificat-o așa: sonul î se scrie cu â în corpul cuvintelor (cânt, vând, Român) și 
cu î la începutul lor (înger, îndoit, însă). 

cunoscutul «Dictionariu» dela 1871-1876. Lumea literară, scriitorii și 
publicul, nu au urmat calea arătată în această direcțiune. 

Academia Română, reconstituită și înălțată, prin legea de la 
1879, la situațiunea de Institut Naţional, a reluat, în anii 1880 și 1881, 
discuţiunile ortografice, a părăsit ortografia etimologică latinizatoare 
şi a stabilit un nou fel de ortografie mult mai ușoară. În locul etimolo- 
gismului latinizator s'au pus regule de scriere restrânse în marginile 
etimologismului român. Astfel s'a făcut un mare pas spre unificarea 
scrierii în toate țările românești. 

La 1895 s'au discutat din nou și s'au schimbat unele puncte din 
ortografia primită la 1880-1881, dar principiul a rămas acelaș. 

Publicul, scriitorii și învățătorii de toate gradele, în marea lor 
majoritate, nu au fost pe deplin mulţumiţi nici cu acest fel de scriere, 
și întrebuințau unii și cereau alții o scriere mai simplă, mai ușoară, în- 
temeiată pe principiul fonetic. 

În 1904, Academia, dând ascultare acestor dorinţe, a făcut un 
nou și mare pas în desvoltarea scrierii literare a limbii românești: a 
părăsit cu totul principiul etimologiei și a primit scrierea în general 
întrebuințată în Regat întemeiată pe principiul fonetic: de a scrie sune- 
tele vorbirii prin litere adaptate fiecăruia, fără a se ţinea samă, dacă 
sunetul care se scrie derivă dintr'altul schimbat din cauze fonetice. 

In paginele următoare se arată mai întâiu regulele stabilite astfel 
pentru scrierea românească, apoi se dă un dicționar ortografic, în ca- 
re s'au adunat mai ales cuvinte asupra scrierii cărora ar putea fi în- 
doeală. 


București, 11 Iunie 1004. 


I. - In scrierea limbii românești se întrebuințează următoarele 
27 de litere: 
Pentru Vocale 8: a, e, i, o, u, ă, â și î. 
Numai în nume proprii străine se întrebuințează și y, 6, ü etc.: 
Stanley, Râmerbad, Würzburg. 
Pentru Consonante 19: b, c, d, f, g, h, j, l, m, n, p, r, S, $, t, t, V, xX, Z. 
Numai în nume proprii și în cuvinte străine se întrebuințează li- 
terele și grupurile: 
K, qu, ph, th, w: Kant, kalium, Quintilian, Aquitania, Philippsburg, 
Thionville, Thurgau, Wagner, White, Wiesbaden. 

Nu se scrie: Mihalake, Sake, Take, equaţie, ci Mihalache, Sache, 
Tache, ecvaţie sau ecuaţie. 

Se scrie însă: kilogram, kilometru. 

Numele proprii de familie române își pot păstră ortografia lor: 
Kogălniceanu, Kretzulescu, Kalinderu, Quintescu. 


II. - In regulă generală fiecare literă reprezentă în scriere un 
anumit sunet al vorbirii și fiecare sunet al vorbirii se scrie printr'una 
și aceeaș literă. 

In practică sunt însă câteva abateri de la acest principiu general 
al scrierii: 

a) literele â și î însemnează amândouă acelaș sunet, 

b) literele c și g reprezentă amândouă câte două sunete deosebite, 

c) litera x reprezentă o grupă de două sunete. 


III. - Literele enumerate mai sus reprezentă sunetele cuvintelor 
precum urmează: 


Vocale. 


a: aţa, amar, arà, mare, țară, buna, ști, adună, vedea, auzia. 
e: cere, merge, cetește, vede, verde, şade. 
= Diftongul ea se scrie ea (nu é): ceară, ceapă, să dea, să crează, 
neagră, dreaptă. 
= Terminaţiunea persoanei a 3-a a imperfectului verbelor în -e și 
-eà (a bate, a vedea) se scrie cu -ed, la sing. și cu -eau la plur.: el 
veded, ei tăceau, el bătea, ei mergeau. 
i: inimă, pitic, negri, afli, dormi, turti. 
= Se scrie i (nu i) şi când se pronunţă semison (i consoană), 
aflându-se înainte sau după vocală și formând diftong cu dânsa; 
asemenea și la sfârșitul cuvintelor după vocală sau după conso- 
nantă: 
iară, iarnă, iarbă, roib, șoim, iertare, doină, aibă, uitare, uimire, 
piept, fier, i-am luat; 
noi, boi, doi, cei, buni, nori, mergi, frați, drepți, fii, fiii, copiii, 
vezi-i, bate-i. 
= Spre deosebire, acolo unde i final este întreg și întonat, se în- 
semnează cu accentul grav (): a auzi, a lovi, a dormi (vezi mai jos 
No.V.) 

= Terminațiunea persoanei a 3-a a imperfectului verbelor termi- 
nate la infinitiv în -i și -î (a sări, a cobori) se scrie cu -ià la sing. și cu 
iau la plur.: el săriă, ei dormiau. 

o: om, orb, Oprea, popor, noroc, soc, somn, soro, o casă, spune-o, am 
dat-o. 

= Diftongul oa se scrie oa (nu 6): poamă, moară, doarme, moarte, 
oameni, toacă, toarce, cunoaște. 

u: unu, ura, unsă, ușă, nume, bun, sună, negru, umplu, umplu, tăcu, 
făcu. 

= Se scrie u (nu ŭ) şi când se află înainte sau după altă vocală 
pronunțat semison și făcând diftong cu ea: 

ou, nou, bou, sau, său, fiu, teiu, altoiu, zăvoiu, viciu; nueaua, nouă. 

ă: sărăcie, mărunt, bătut, bunătate, învăţ, adevăr, tău, său, supărare, 
mă supăr, văd, împărat, rămas. 
â- î: se scrie în două feluri: 

a) Se scrie cu în corpul cuvintelor: sânge, plânge, cântă, cât, 
atât, vânt, vânz, vânzare, hatâr, mormânt, cuvânt, când, rând, 
sfânt, - toate formele verbale terminate cu -ând: cântând, văzând, 
făcând, mergând, urând (de la urare). 

b) Se scrie cu î la începutul cuvintelor: în, înainte, încă, înger, în- 
curc, încerc, îndoit, înnot, îl, îmi, îţi, îşi, îi. 

Se scrie asemenea cu f: 

1. În cuvintele compuse precum sunt: neîndurare, neîmpăcat, 
preîntimpinat. 

2. În terminările flexionare ale verbelor terminate în -rî: a uri, 
cobori, hotări, târî, urîm, coborîm, hotărîm, târîm, urit, coborit, 
hotărît, târit, urînd, coborînd, hotărînd, târînd. 


Consonante. 


b: bun, brâu, sobă, bob. 
d: dau, adă, șed. 
f: fag, foc, figură, filozofie, fizică, tipografie, Filip. 
= Nu se scrie ph în loc de f decât în nume proprii străine (vedi I). 
h: ham, hoţ, patriarh, hartă, arhivă, arhiereu, himeră, arhitect. 
j: jaf, joc, Blaj, viteji (pl. de la viteaz), vitejie. 
I: lemn, loc, halat, deal. 
m: mare, măr, amar. 
n: nimic, noroc, prune, nun. 

p: pace, părinte, apă, dop, plop. 

r: rac, sare, amărit, rar. 

s: sac, casă, poveste, folos. 

ş: șarpe, ședere, vești, povești, pești, crești, crește, domnești, împără- 
tește, Pitești, București, Negoești, știu, știință, ștergar, miriște, 
buștean, chipeș. 
= Nu se scrie s în loc de ș în grupul șt; deci nu: -sci, -sce pentru - 

ști, -şte. 

t: tare, telegraf, Toma, uitat, tot; asemenea: teolog, Teodor, nu 
theolog, Theodor. 

= Nu se scrie c în loc de t în grupul șt; deci nu: -sce, -sci în loc de - 
şte, -ști. 

t: țară, tepi, ținut, aţă, frați, mot, piață, finanțe. 

v: vas, venin, viță, voie, jilav. 

Z: Zor, zeu, zină, botezat, bizantin, lucrează, îndrăzneţ, ziua, vezi, verzi, 
calzi, a mucezi, înverzit, încălzind, rază, pază, vază, roză, nazal, po- 
ezie, engleză, franceză, fizică, ipoteză, vizită, poziţie, văzând, șe- 
zând, abuz. 

c, g: însemnează fiecare câte două sunete deosebite după poziţie și 
anume: 

1. la sfârșitul cuvintelor sau înainte de consonante sau de vocale- 
le a, o, u, ă, â însemnează sunetele aspre k, g: 

ac, sac, sec, cuc, clacă, clopot, cresc, crud, ca, cap, cocoș, cot, câine, 
cădere, zăcând, bucată, bucurie; 

bag, neg, stog, fag, glas, gros, grădină, gard, gol, gură, găsit, gând. 

2. înainte de e, i însemnează sunetele u (č), n (£): 

ce, cetate, ceafă, începe, cercei, facem, cine, cireşe, nuci, mici, 
cerci; 

ger, geme, curge, ginere, pecingine, dregi, gingii, mergi. 

3. când c și g înainte de e și i își păstrează valoarea aspră, se în- 
semnează cu ch, gh: 

chem, chiag, chiar, chică, chingă; 

ghem, gherghef, Gheorghe, ghiată, neghină, neghiob. 

x: însemnează grupul de consonante cs: xilograf, lexicon, Xerxe, 
Xantip, Roxolani, luxaţie, relaxare, Alexandru, hexametru. 


IV. - Duplicarea consonantelor se admite numai în următoare- 
le cazuri: 

1. când provine din alipirea a două cuvinte românești, din cari 
întâiul se termină și al doilea se începe cu aceeaș consonantă sau de 

acelaș fel; aceasta se întâmplă la cuvintele compuse din prepozițiunea 
în şi un cuvânt începător cu n sau m: înnotare, înnodare, înnoire, 
înnăscut; îmmormântare, îmmărmurit, îmmulţire, - se poate însă scrie 
și înmulţire, înmormântare. 

2. pentru deosebire se admite duplicarea lui s în următoarele cu- 
vinte: 

massa de materie (la masse), massiv, - dar masa de scris, 

cassa de bani, cassier, - dar casa de locuit, 

rassa de animale și rassa călugărească - dar barba rasă. 


V. - Accentuare. - Se însemnează cu accent grav (`) vocala care 
sfârșește un cuvânt, dacă este accentuată și nu are alt semn: 

făcu, bătu, șezu; dormi, auzi; cântă, lăudă, vedea, ședea, mergeă, 

dormiă, săriă; 

dar: a hotări, lucră, lăudă, lăudă. 

VI. - Apostroful (”) se întrebuințează spre a se arătă eliziunea 
unei vocale: nam (nu am), s'au (se au), vaduc (vă aduc), vam dat, 
V'aţi arătat, s'au dus. 

= Prin urmare nu se va scrie: 

celă-l'alt, cei-l'alţi, ci: celălalt, cealaltă, ceilalți sau ceialalţi, cele- 

Ialte. 


VII. - Trăsura de unire (-) se întrebuințează spre a arătă juxta- 
punerea unor cuvinte, cari nu formează împreună un singur cuvânt 
compus: rogu-te, vezi-l, îndură-te, uită-te, cântă-ne, spune-le, le-am 
dat, i-am luat, ne-am așezat, te-am văzut. 

Cuvintele compuse se scriu însă fără a se arătă elementele de 

compunere: 

binefacere, bunăvoință, astfel, fiindcă, pentrucă, decât, ceva, dela, 

cineva, undeva, câtva, câţiva, câteva, totdeauna, astăzi, niciodată, 
deocamdată, extraordinar, pierdevară. 


Academia Română, Regule ortografice. 1904, 
București, Institutul de Arte Grafice „Carol Göbl”, 1904, p. 3-11 

HOTĂRÎRE PENTRU APROBAREA NOILOR NORME 
ORTOGRAFICE ALE LIMBII ROMÎNE 


Consiliul de Miniştri al Republicii Populare Romîne: 

1. Aprobă noile norme ortografice ale limbii romîne elaborate de 
Academia Republicii Populare Romîne, care fac parte integrantă din 
prezenta Hotărtîre. 

2. Academia Republicii Populare Romîne va publica pînă la 1 oc- 
tombrie 1953 Micul dicţionar ortografic (Index de cuvinte), îndreptar 
pentru aplicarea noilor norme ortografice. 

3. Noile norme ortografice ale limbii romîne intră în vigoare de 
la data de 1 aprilie 1954. 

Pentru învățămîntul de toate categoriile, noile norme ortografice 
intră în vigoare începînd cu anul școlar 1955-1956, cu excepția învă- 
țămîntului superior, pentru care rămîne valabilă data de 1 aprilie 
1954. 

4. Începînd cu data de 1 aprilie 1954, manuscrisele pentru orice 
fel de lucrări ce se vor tipări, multiplica, litografia etc. vor fi prezenta- 
te în noua formă ortografică. 

Revistele pentru copii se vor tipări cu noua ortografie începînd 
cu anul școlar 1955-1956. 

5. Manualele școlare pentru anul școlar 1954-1955 pentru învă- 
țămîntul de toate categoriile vor fi tipărite cu vechea ortografie. 

Începînd cu anul şcolar 1955-1956, manualele pentru învăţă- 
mîntul de toate categoriile tipărite cu vechea ortografie nu mai sînt 
valabile. 

6. De la dispoziţiile art. 5 se exceptează manualele și cursurile 
pentru învățămîntul superior. 

7. Ministerele şi celelalte organe centrale vor lua măsuri pentru a 
prevedea în planurile de cheltuieli şi planurile de aprovizionare teh- 
nico-materiale pe 1954-1955 fondurile și materialele necesare adu- 
cerii la îndeplinire a prezentei Hotărfri. 

Bucureşti, 16 septembrie 1953. 


Preşedintele Consiliului de Miniștri, 
GH. GHEORGHIU-DEJ 
Director General al Treburilor Consiliului de Miniștri, 
PETRE COSTACHE 
Nr. 3135. 


NORME PRIVIND ORTOGRAFIA LIMBII ROMÎNE 


Pentru a uşura maselor largi populare însuşirea scrierii romi- 
neşti şi a grăbi ridicarea nivelului cultural al ţării, pentru a înlătura 
lipsa de consecvență şi fluctuațiile în scrierea limbii romîne, regulile 
ortografice de pînă acum vor fi schimbate în sensul prezentei hotărîri: 

1. Se suprimă litera â, înlocuindu-se peste tot cu î (mină, mîine, 
cînd, gînd, romîn, Romînia). 

2. Se înlocuieşte apostroful cu linioara, pentru a marca rostirea 
împreună a două sau mai multe cuvinte (s-a dus, m-a văzut, v-a scris, 
dusu-s-a, într-o zi, nu-s etc.). 

3. Se suprimă u final dispărut din rostire (ochi, unchi, unghi, 
cîrmaci, bici, mai, cui, voi, tai, roi, făcui, auzii). 

4. După literele ș, j în rădăcina cuvîntului se scriu literele i, e, a, 
nu î, ă, ea (de ex.: și, șir, șină, maşină, jilt, jir, jeratic, a jecmăni, jelanie, 
a jelui, șase, șapte, șade etc.), iar în afară de rădăcina cuvintelor, în 
terminații şi în sufixe, se scriu literele î, ă, ea, pentru a păstra identita- 
tea imaginii grafice a terminațiilor și sufixelor (de ex.; terminațiile şi 
sufixele -ă, -ări, -ămint, -ător, -înd, -ează, -ească, -eală, -ean; ușă sg., to- 
varășă sg., fruntașă sg., grijă sg., coajă sg., plajă sg., îngrașă ind. prez., 
furișă perf. simplu, îngrășă perf. simplu, angajă perf. simplu, înfățișări, 
angajări, îngrășămint, înfricoșător, furișează, angajează, să sfirșească, 
să greșească, tovărășească, greșeală, oblojeală, clujean, mureșean, ol- 
tean etc.). 

5. După consoane (afară de ch, gh) nu se va scrie ia, ci ea (deal, 
meargă, leac, lunea, marțea, seară, seamă, ceas, ceai, ceară, geam etc.). 

După consoane labiale (b, p, m, f, v), acolo unde de obicei alter- 
nează cu ie, se va scrie ia, nu ea: biată (biete), piatră (pietre), să piară 
(piere), amiază, miazăzi, miazănoapte (miez), dezmiardă (dezmierd), o 
mia (miel), fiare (fier), să fiarbă (fierbe), abia, piază, fiară. 

Diftongul ia se mai scrie după consoană și în pronumele aceștia, 
atiția (acești + a, atiţi + a). 

6. După ch, gh, se scrie ea, atunci cînd alternează cu e (cheamă - 
chem, cheag, se încheagă - a se închega, blochează - blochez, tinichea - 
tinichele, gheară - gheruţă, gheată - ghete, gheaţă - ghețţuri, veghează 
- veghez, priveghează - priveghez) şi ia cînd nu există forme alternan- 
te (chiar, maghiar). 

7. La început de cuvînt şi după vocală se scrie ia cînd alternează 
cu ie (femeia - femeie, baia - baie, voia - voie, trebuia - trebuie, să cro- 
iască - croiește, întemeiază - întemeiez, îndoială - îndoieli, băicoian 
(din Băicoi) - băicoieni etc.) şi ea cînd alternează cu e (ea - el, aceea - 
acelei, ideea - idee, epopeea - epopee, Coreea, coreean - Coree, creează 
- creez etc.). 

8. După vocala i nu se va scrie ia sau ea, ci a (via, viaţă, familia, 
piață). 

9. Diftongul ie, la început de cuvînt şi după vocală, se va scrie ie 
(ied, iepure, ieftin, ieșire, femeie, cheie, baie, voie, trebuie, creier, treier, 
constituie, atribuie, proiect). 

Fac excepţie eu, el, ei, ele, ești, este, e, eram, erai... 

În cuvintele în care nu se rostește ie, ci e, se va scrie e (creez, idee, 
alee, epopee, eră, epocă, exploatare, eminent, poet, poezie, poemă etc.). 

După consoană, unde se pronunţă diftongul ie, nu se va scrie e, ci 
se va scrie ie (fier, pier, pietre, miel, pierde, miercuri, obiect, subiect 
etc.). 

10. Înainte de b, d, g, v nu se va scrie s, ci z, aşa cum se pronunţă 
(zbor, zbucium, brazdă, izvor, azbest, zdruncin, zgomot, zvon, zvinta). 

11. Prefixul des-, înainte de b, d, g, v, r, m, l, n şi înainte de vocale, 
se va scrie dez- (dezbatere, dezgroapă, dezvoltare, dezrădăcina, dez- 
miardă, deznoda, dezlega, dezamăgi, dezarma, dezumfla). 

12. Sufixul -eţe se va scrie cu e la sfîrşit (tinerețe, frumuseţe). 

13. După litera ș a particulei de la sfîrşitul pronumelor și adver- 
belor se va scrie - i (același, aceeași, aceiași, aceleași, însuși, însăși, to- 
tuși, iarăși). 

14. Se suprimă consoanele duble (casă, masă, rasă, nu cassă, 
massă, rassă). 

Consoane duble sînt posibile numai la întîlnirea consoanei n a 
prefixului în- cu n iniţial al rădăcinii următoare (înnoda, înnopta, în- 
noi, înnora). 

15. Se vor scrie cu litere mici: numele de popoare (romin, rus, po- 
lonezi etc.), lunile (ianuarie, februarie etc.), zilele săptămînii (luni, 
marți etc.), punctele cardinale (sud, est etc.). 

16. Se va scrie b (nu v) în numele lunilor februarie, septembrie, 
octombrie, noiembrie, decembrie. 


Academia Republicii Populare Romîne, Mic dicționar ortografic, 
București, Editura Academiei R.P.R., 1954, p. 3-7 

„CONTROVERSE” 


Articole din revista LIMBA ROMÂNĂ (Chișinău) 
(1993-1994) 


(L.R.) 
PROBE PRO ȘI CONTRA 


Ortografia limbii române a fost și continuă a fi obiectul unor dis- 
cuții ştiinţifice și mai puţin științifice aprinse, unele din ele fiind dato- 
rate în mare parte Revoluţiei Române din decembrie 1989, iar altele 
fiind inerente evoluţiei interne a oricărui sistem verbal şi, ca urmare, 
orice ortografie, în special cele care au la bază principiul fonetic, la 
anumite perioade de timp, necesită a fi revăzută. Anume problemele 
concrete legate de ortografia limbii române au constituit, în linii mari, 
tematica conferinţei științifice de la laşi din noiembrie 1991, materia- 
lele acesteia fiind publicate integral în volumul Ortografia limbii ro- 
mâne: trecut, prezent și viitor, Institutul European, lași, 1992. Însă, pa- 
ralel cu aspecte concrete ale ortografiei noastre, abordate la conferin- 
ţa de la laşi, care ţin totalmente de competenţa lingviștilor, există şi o 
serie de probleme de ordin general, care prezintă interes nu numai 
pentru lingviști, ci şi pentru toţi oamenii de ştiinţă și cultură. Anume 
din aceste considerente s-a inițiat o discuţie privind revizuirea utili- 
zării literei â pentru notarea lui „î posterior”, redat, după reforma or- 
tografică din 1953, exclusiv prin î (cu excepția cuvîntului român şi 
derivatelor sale, excepție aplicată din 1965) și în problema legalizării 
formelor sunt, suntem, sunteţi în loc de sînt, sîntem, sînteţi. Această op- 
țiune, după părerea unora, deşi are la bază mai multe argumente ști- 
inţifice - factorul etimologic (acesta chiar dacă nu este caracteristic 
pentru toate cuvintele scrise cu â, cu toate că în majoritatea cazurilor 
â derivă din a), tradiţional (adică tradiția scrisului românesc) şi cel 
cultural, totuşi proba edificatoare rămâne exprimarea în scrisul nos- 
tru a latinităţii poporului român, recunoașterea, chiar și aproximati- 
vă, a etimonului latin, astfel încît semnul grafic â este un blazon al 
romanităţii noastre. Ca urmare a unei îndelungate discuţii susținute 
pe paginile presei periodice şi ale revistelor de specialitate, în cadrul 
acesteia emițindu-se opinii diametral opuse, Adunarea generală a 
Academiei Române, la 17 februarie 1993, ia hotărîrea privind reveni- 
rea la â și sunt în grafia limbii române, publicată în „Monitorul oficial 
al României” din 8 martie 1993. 

Reproducem în continuare conţinutul acestei Hotărâri: 

HOTĂRÂREA 


Adunării generale a Academiei Române, din 17 februarie 1993, 
privind revenirea la â şi sunt în grafia limbii române. 

Adunarea generală a Academiei Române, întrunită în ziua de 17 
februarie 1993, în conformitate cu art. 4 din Statutul Academiei Ro- 
mâne, hotărăşte: 

1. Se va reveni în grafia limbii române la utilizarea lui â în interi- 
orul cuvintelor şi a formei sunt (suntem, sunteți), în conformitate cu 
hotărârile adoptate de Academia Română înainte de 1948, consecință 
a unui îndelungat proces istoric. 

2. Modul de aplicare a hotărârii de la pct. 1 va fi stabilit de Prezi- 
diul Academiei Române. 

3. Pentru celelalte reguli ortografice se va cere Comisiei de culti- 
vare a limbii române, institutelor de lingvistică ale Academiei Româ- 
ne să facă acele propuneri pe care le consideră necesare ca urmare a 
dezbaterilor şi propunerilor care au avut loc în Adunarea generală a 
Academiei, la întrunirile lingviştilor și în presă. Aceste propuneri vor 
fi supuse Secţiei de filologie şi literatură a Academiei, care le va înain- 
ta, cu eventuale amendamente, Adunării generale a Academiei Româ- 
ne, spre dezbatere și aprobare. 


Preşedintele Academiei Române 
academician Mihai DRĂGĂNESCU 


La 10 martie 1993 Prezidiul Academiei Române, cu acordul Mi- 
nisterului Culturii şi Ministerului Învățământului, a adoptat hotărîrea 
privind modul de aplicare a hotărîrii de revenire la â şi sunt în grafia 
limbii române, document publicat în „Monitorul oficial al României” 
din 22 martie 1993. Tot aici sînt reproduse Regulile „Sextil Puşcariu” 
pentru scrierea literelor â şi î: Literele â şi î corespund aceluiaşi su- 
net, întrebuințându-se după următoarele reguli: 

a) î se scrie întotdeauna la începutul și la sfîrşitul nemijlocit al 
cuvântului: îl, îmbrățișez, împărat, înger, își, îţi, amări, cobori, hotărî, 
târi, uri... 

b) tot î scriem şi în corpul cuvintelor, când, prin compunere, î de 
la începutul cuvintelor ajunge medial: neîmpăcat, neîndurat, neînsem- 
nat, preaînălțat, preîntâmpinat... 

Vom scrie într-însul, dar dânsul. 

c) în toate celelalte cazuri se scrie, în corpul cuvintelor, â: bând, 
când, făcând, gât, mormânt, râu, român, sfânt, vânt... 

Acestea sunt în principiu modificările aduse ortografiei limbii ro- 
mâne. În scopul de a informa cititorii revistei în problema dată, publi- 
căm raportul acad. Mihai Drăgănescu, Preşedintele Academiei Româ- 
ne, Ortografia limbii române. Cu Hasdeu, Maiorescu, Pușcariu și Rosetti 
şi referatul lingvistului Gh. Mihăilă (Câteva reflecţii privind ortografia 
limbii române) ambele ţinute în cadrul Adunării generale a Academiei 
Române din 17 febuarie 1993. Pentru ca cititorii interesați să cunoas- 
că toate probele pro şi contra, reproducem de asemenea și articolele 
dnei Carmen-Gabriela Pamfil, cercetătoare la Institutul de Filologie 
Română „A. Philippide” din lași (Pe marginea unui raport academic 
sau Ce nu știe dl. președinte al Academiei Române) şi al cunoscutului 
romanist suedez Alf Lombard (Despre folosirea literelor â și î). 


Limba Română (Chișinău), an. 3, nr. 2, 1993, p. 6-7 


Acad. Mihai DRĂGĂNESCU 


ORTOGRAFIA LIMBII ROMÂNE. 
CU HASDEU, MAIORESCU, PUŞCARIU ȘI ROSETTI 


1. INTRODUCERE 


Limba română este opera poporului român și a oamenilor săi de 
cultură, din biserică, din literatură și din știință. Ea a fost creată de în- 
treaga cultură română și nimeni şi nici un grup de specialitate, fie el şi 
din domeniul lingvisticii, nu poate s-o transforme de unul singur sau 
s-o menţină în tipare care nu i se potrivesc. Un asemenea grup ar for- 
ma atunci o subcultură care s-ar rupe de fluxul general al culturii unui 
popor. 

Academia Română, şi repet, Academia Română, iar nu aceea din 
unele etape trecătoare în care ea și-a pierdut acest nume, reprezintă 
fluxul general al culturii române şi de aici vine dreptul ei fundamental 
de a-și spune cuvântul, cu specialiști din toate domeniile, asupra celor 
mai esenţiale probleme ale ființei culturale și spirituale românești. 

De aici a decurs și dreptul ei de a păzi limba română literară şi a 
o conduce în modul cel mai firesc cu putință în concordanţă cu tradiţi- 
ile acestei limbi în condiţiile schimbărilor impuse de vremuri. 

Într-o asemenea problemă fundamentală cum este limba pe care 
o vorbim, o ascultăm, o scriem, o citim și o învaţă și calculatoarele 
electronice, poziţiile adoptate în ultimii doi ani de Academia Română 
cu unele corecţii, ținând seama și de unele observaţii făcute de lin- 
gvişti, au fost întemeiate, deoarece între timp s-au adunat argumente 
suplimentare în favoarea punctelor de vedere ale Adunării Generale a 
Academiei Române. 


2. SĂ NE ÎNTOARCEM PUȚIN ÎN SECOLUL TRECUT: 
BOGDAN PETRICEICU HASDEU 


În problemele care ne interesează, două mari figuri ale culturii 
române au adus contribuţii esenţiale, anume Bogdan Petriceicu Has- 
deu şi Titu Maiorescu, fără a nega rolul altor înaintaşi la care se referă 
şi aceştia. 

Bogdan Petriceicu Hasdeu, în prima sa operă fundamentală în 
domeniul filologic-lingvistic Cuvinte din bătrâni (trei volume, 1877- 
1881), a doua fiind Etymologicum magnum Romaniae (1884-1898), 
scrie: „Nemic mai social ca limba, nodul cel mai puternic, dacă nu 
chiar temelia societății. Nemic mai expus, prin urmare, la pericolul 
unor aprecieri emoționale în loc de cele raționale. Limba unui popor 
se confundă şi se identifică cu naționalitatea lui, cu memoria părinți- 
lor, cu leagănul, cu mama, de unde ea se şi numeşte limba maternă, 
expresiune sublimă, necunoscută anticităţii, născută în Italia din vea- 
cul de mijloc şi pe care de la gintea latină au împrumutat-o apoi ger- 
manii. Zicând aceasta, iată că eu însumi, ca român, simțesc o caldă 
emoțiune. A o birui pe-deplin, a o supune raţiunii celei reci, fără a 
scoate măcar un suspin de protestare, e anevoie. 

Momentul cel mai priincios pentru constatarea, înțelegerea şi 
primirea adevărului este acela, când o cestiune socială a fost deja exa- 
gerată în două direcţii opuse; căci numai atunci emoţiunea, izbită prin 
antiteză, se sperie de extreme, se opreşte cu nedomerire, recheamă 
ea însăși ajutorul rațiunii.”1 


1B. Petriceicu-Hasdeu, Cuvente den bătri(â)ni (titlul scris cu caractere chirilice), 
tom. III, Principie de lingvistică, Bucureşti, 1881; vezi ediția îngrijită de G. Mihăilă, 
Bucureşti, Editura Didactică şi Pedagogică, 1984, vol. III, p. 8. 

Hasdeu începe cu începutul: „limba poporană”. Înainte de a pre- 
zenta câteva observații asupra modului său de transliterare a unor 
texte românești din anii 1550-1600 și până în 1626, de la caractere 
chirilice la caractere latine, vom mai prezenta câteva luări de atitudi- 
ne ale acestui mare savant: 

„Primele încercări asupra graiului poporan al românilor, condu- 
se într-un mod ceva mai sistematic, se datoresc unei pleiade de arde- 
leni: Șincai, Samuil Micu, Petru Maior, a cărora mărime trebui măsu- 
rată nu prin ceea ce ei au făcut, ci prin ceea ce voiau să facă: a deştep- 
ta naționalitatea română, a o deştepta cu orice preţ. Sunteţi fii ai Ro- 
mei, au strigat ei; şi românul, zguduit din somn, s-a pus pe gânduri. 

În acest chip s-a plăsmuit la noi și a crescut treptat până la un 
non plus ultra o direcțiune unilaterală în sensul latin. Toate elemente- 
le limbei române sunt latine şi numai latine. Se știe că Lexiconul Bu- 
dan de la 1825, a cărui parte etimologică este opera lui Petru Maior, 
trage pe turcul alai din latinul aula, pe slavicul becisnic din latinul im- 
becillis, pe albanezul brad din latinul abies, brânză din prandium, bar- 
dă din dolabra, ceas din caedo etc. 

Această școală a produs doi bărbaţi de-naintea cărora cată să 
se-nchine toți românii: Cipar şi Laurian. Cipar a supus cel întâi unui 
studiu critic vechile texturi române, Laurian, pe de altă parte, a pre- 
simţit, înainte de somităţi occidentale, două dintre pârghiele cele fun- 
damentale ale linguisticei contimpurane: ne-ntrerupta continuitate 
dialectală şi reconstrucțiunea prototipurilor. Când el zice că dialectul 
sard unește Italia cu Spania, dialectul piemontez pe Italia cu Francia, 
iar dialectul sicilian pe Italia cu România; când el reconstruiește apoi 
pentru Tatăl nostru românesc de astăzi trei tipuri succesive anterioa- 
re, cari îl leagă cu Pater noster latin; procedura poate fi necorectă, dar 
ideea - dezvoltată mai târziu, de Schleicher, de Schuchardt, de Ascoli 
- e roditoare şi adevărat ştiinţifică. 

Şi totuşi această școală, pe care o justificau împregiurările naște- 
rii sale şi latinitatea cea reală a limbei române, trebuia să cază prin 
exces. Cealaltă direcțiune unilaterală, într-un sens exagerat antilatin 
sau chiar latinofob, o reprezintă mai cu scamă Cihac în tomul II din 
Dictionnaire d'étymologie daco-romane, căci în tomul I el se ţinea cam 
incolor.”! 


11dem, p. 9. 

B.P. Hasdeu aprecia Școala Ardeleană și latinismul ci, condam- 
nându-i exagerările, dar era şi împotriva exagerărilor latinofobe, cum 
el le numeşte. De altfel, între aceste două tendinţe el se declară des- 
chis mai curând de partea latinismului, iar această declaraţie o consi- 
derăm de cea mai mare importanţă: 

„Nu numai ca metodă şi ca onestitate ştiinţifică, dar și ca princi- 
piu, exagerațiunea latinomană a lui Petru Maior este mai legitimă de- 
cât exagerațiunea slavomană a lui Cihac. 

Petru Maior, exagerând latinitatea graiului român, exagerează 
un adevăr, la care ştiinţa tot va trebui să revină, după ce-şi va da mai 
întâi osteneala de a înlătura trăsurele cele încărcate. Cihac, din contra, 
exagerând slavismul românilor, ba încă sub toate puncturile de vede- 
re, exagerează o exagerațiune, care ia neşte proporţiuni gigantice 
pentru a deveni o curată fantomă."! 

La acest citat, am mai adăuga încă unul, pe care îl considerăm la 
fel de important: 

„Factorul cel mai activ al limbei naţionale este limba literară, care 
lucrează la unificarea dialectelor mai ales prin școală şi prin limba 
poetică."2 

Să nu conteze atunci modul în care poeţii scriu şi doresc şi astăzi 
să scrie în limba română? Sau scriitorii, în general? Să nu conteze fac- 
torul estetic în grafia şi vorbirea limbii române, când este evidentă 
inestetica acestui îi? 

În privinţa transcripțiunilor lui Hasdeu, în primele două volume 
masive din Cuvinte din bătrâni, întotdeauna î la începutul cuvintelor 
este redat cu î din i în transcripție latină. Pentru ceea ce astăzi scriem 
cu î sau â în interiorul cuvintelor, Hasdeu folosea în absoluta majori- 
tate a cazurilor simbolul ă. Astfel:3 

vândut - vândut 

răndulu - rând 

căndu - când 

săntu - sfântu 

mănăstire - mânăstire 

ajungăndu-l - ajungându-l 

neavăndă - neavând 


1 Idem, p. 12. 
2 Idem, p. 108. 
3 Ediția 1984. Din vol. I și vol. II al lucrării Cuvente den bătri(â)ni. 

cămpu - câmp 

cătă - cât 

pân, pănă - până 

plângă - plângă 

cuvântu - cuvânt etc. 

Rareori foloseşte â, ca spre exemplu în cuvântul întâia (vol. II, 
pag. 89, ref. 5) sau în expresia tăcea mâlcă (vol. II, pag. 405, idem) sau 
mândru (vol. II, pag. 77, idem). Foarte rar foloseşte pe î în interiorul 
cuvintelor. Astfel, găsim cuvântul sîntei (pentru sfântei, de la sfântă, 
vol. I, pag. 163, idem) sau stăpînei (ibidem). În cele de mai sus nu ne 
referim la modul de pronunție al cuvintelor, ci la modul în care Has- 
deu scria, în interiorul cuvintelor predominând a în loc de i, indife- 
rent de căciula pusă pe literă. 

Într-o lucrare asupra operei lui Hasdeu, un lingvist ca Hugo 
Schuchardt! afirmă: 

„O întrebare apare la începutul oricărei cercetări care urmăreşte 
coloritul de limbă a unui text mai vechi: în ce măsură literele cores- 
pund sunetelor? Nu este niciodată uşor să răspunzi corect la o astfel 
de întrebare în toate punctele ei, iar la documentele româneşti din se- 
colul al XVI-lea este chiar destul de dificil”.2 

Găsim însă la Schuchardt afirmaţia „ă şi î exprimă doar aproape 
același sunet”.3 Cu alte cuvinte, Hasdeu a preferat să scrie sunetul â (fî) 
în interiorul cuvintelor cu a, iar la începutul cuvintelor cu i. 

lar Schuchardt remarca, de asemenea în secolul trecut, cum „Ro- 
mânii au fost excluşi timp de secole - nu din vina lor, ci prin defavoa- 
rea soartei - de la activitatea spirituală a popoarelor occidentale”4. În 
acest secol a fost un fapt istoric excluderea noastră de la viața cultu- 
ral-spirituală a popoarelor occidentale, lucru urmărit cu intenție până 
şi în Academia Republicii Populare Române şi Republicii Socialiste 
România, inclusiv prin deformarea grafiei limbii române pentru a o 
îndepărta de a celorlalte limbi romanice. S-a urmărit o rupere a limbii 
române de celelalte limbi romanice, şi ceea ce s-a impus în 1953 era 
considerat numai un început. Este cazul ca noi astăzi să lăsăm defini- 


1 Hugo Schuchardt, Despre „Textele și glosele vechi românești” ale lui B.P. Hasdeu, vezi 
în vol. I din Cuvente den bătri(â)ni, p. 477-507. 


2 Idem, p. 482. 
3 Idem, p. 484. 
+ Idem, p. 479. 

tivă această primă cucerire din 1953 în teritoriul limbii române, pen- 
tru ca în viitor să mai fie posibile şi altele? Ne-am lua o mare răspun- 
dere pentru viitorul neamului nostru, a cărui ființă depinde şi de lim- 
ba pe care o scrie şi vorbește. 

G. Mihăilă!, care a studiat cu atenţie activitatea filologico-lingvis- 
tică a lui Bogdan Petriceicu Hasdeu şi modul în care aceasta a fost re- 
ceptată la Academia Română, notează: 

„Referindu-mă la una din obiecțiile formulate cu privire la tomul 
I, socotit de unii academicieni o simplă ediţie de texte vechi, însoțită 
ici-colea cu note și adnotaţiuni, Barițiu insistă asupra faptului că la 
ambele volume este vorba de cu totul altceva: de aplicarea ştiinţei 
exegetice și hermeneutice la acele producte ale literaturei vechi romă- 
nești pe care filologul este dator totodată a le reproduce cu toată grija 
și fidelitatea, spre a fi accesibile lectorilor competinți în materie. Ra- 
portul expune în continuare conținutul noii cărți, insistând asupra 
faptului că mai bine de trei din patru părţi dintr-însa este însuși studiul 
erudit, ca fruct al ostenelelor autorului.”? 

Şi, nu mult mai departe G. Mihăilă observă: 

„Prin această poziţie înţeleaptă de mediere, ilustrul cărturar bra- 
şovean (G. Barițiu, n.ns. M.D.) făcea chiar în sânul Academiei ca balan- 
ţa să încline definitiv spre curentul modern în adevăratul sens al cu- 
vântului, reprezentat de scriitori şi savanţi ca: V. Alecsandri, I. Ghica, 
Al. Odobescu, T. Maiorescu şi, nu în ultimul rând, B.P. Hasdeu. Biruin- 
ţa Cuventelor lui Hasdeu era, deci, o biruinţă a noii direcţii în lingvisti- 
ca şi filologia românească, promovată cu mijloace diferite, printre 
alții, de cei doi emuli (colegi ai săi din Academie, n.ns. M.D.) T. Maio- 
rescu şi B.P. Hasdeu. Prin votul său favorabil din 10 aprilie 1880 pen- 
tru atribuirea Premiului Heliade-Rădulescu (5000 lei) tomului II din 
Cuvente, Academia consacra nu numai o carte şi pe autorul ei, ci și o 
nouă orientare în politica cultural-lingvistică. Din cei 22 de votanțţi, 20 
s-au pronunțat pentru şi numai doi contra. Printre primii au fost, de- 
sigur, V. Alecsandri, T. Maiorescu, I. Ghica. G. Barițiu și mulți alți mem- 
bri ai Academiei din toate cele trei secţii - literară, istorică și ştiinți- 
fică.”3 


1 G. Mihăilă, Opera lingvistică și filologică a lui. B. P. Hasdeu, 6 aprilie 1981, studiu pu- 
blicat ca introducere la vol. I din Cuvente den bătri(â)ni, p. 7-58. 

2 Idem, p. 32; 

3 Idem, p. 33; 

Aceasta a fost tradiţia Academiei Române în privinţa limbii: toa- 
te secțiile, deci toți reprezentanții de vază ai intelectualității române 
să-și spună cuvântul. 

Şi undeva mai departe, G. Mihăilă mai notează: 

„Barițiu era bucuros să constate că iconoclastul din tinereţe - ca- 
re se ridicase împotriva Școlii Ardelene şi a latiniștilor, în numele da- 
cismului (Pierit-au dacii?) - le recunoştea acum meritele, deşi nu în- 
ceta să remarce exagerările, căci țelul lor a fost a deștepta naționali- 
tatea română. 

„„ Critica lui se îndreaptă acum mai ales împotriva celeilalte di- 
recţiuni unilaterale, într-un sens exagerat antilatin sau chiar latinofob, 
reprezentată în tomul II al Dicţionarului lui Cihac, recent publicat, şi 
ea nu putea să nu întrunească adeziunea lui Barițiu, care scotea pri- 
mul în evidență sănătosul principiu al cerculaţiunii în limbă stabilit de 
d-sa (Hasdeu) și demn de toată atenţiunea naţiunii întregi. 

Pe aceeași linie, democratul și patriotul Barițiu aproba principi- 
ile expuse de autor în paragraful consacrat limbii naționale, care, în- 
cepând cu definiția naţiunii, sublinia existența acesteia în funcție de o 
limbă comună uniformă, cultivată sub forma limbii literare unice, spre 
care tinseseră cele mai luminate minţi din generaţiile precedente: la- 
că, Domnilor - conchidea Barițiu - sublimul scop ce avuseseră bătră- 
nii noștri, despre care vorbește Hasdeu în prefaţiunea sa: crearea, în- 
chegarea, stabilirea unei limbi naţionale românești, din toate dialec- 
tele poporului, care să ajungă a fi comună tuturor românilor din toate 
țările locuite de ei. Pe linia deschisă de studiile savantului lingvist, in- 
telectualii erau chemați în încheiere, să lucre din răsputeri la înălțarea 
unui edificiu măreț și foarte durabil, care să merite în adevăr numele 
sublim de limbă naţională comună, fără care nu este naţiune. Și d-l 
Hasdeu, așternând mai bine calea spartă (deschisă - n.n.) de bătrâni, 
arată cărturarilor și direcţiunea în care avem să o continuăm."! 

Bogdan Petriceicu Hasdeu a fost, fără îndoială, un uriaș al teoriei 
limbii române. 

Al doilea uriaş din secolul trecut şi începutul acestui secol a fost 
Titu Maiorescu. 


1 Idem, p. 39. 

3. TITU MAIORESCU 


Junimea, animată de Titu Maiorescu, s-a preocupat de ortografia 
limbii române. Titu Maiorescu a elaborat el însuși un studiu Despre 
scrierea limbii române (1866, laşi)! şi a contribuit în mod esenţial la 
stabilirea regulilor ortografice de către Academia Română în anul 
1904. În prima pagină a studiului din 1866 găsim următoarea poziţie 
de principiu a acestui mare îndrumător al culturii române: „Pe lângă 
tezaurul comun al popoarelor civilizate, mai are fiecare tărâmul său 
aparte, în care îşi dezvoltă în mod special individualitatea şi separân- 
du-se aici de toate celelalte, îşi constituie naționalitatea sa. Astfel se 
cere ca poporul modern să-și aibă o formă de stat naţională, o împăr- 
țire a societăţii naționale, o dezvoltare ştiinţifică a sa și mai ales o lite- 
ratură şi o limbă națională.”2 

Şi mai departe: „Fiecare Român scrie că e Român, și în ori ce va 
face el de acum înainte, va căuta cu necesitate a se pune în legătură pe 
cât va putea mai nemijlocit cu tradiţia latină de la care însuşi a primit 
viața sa intelectuală.”? 

La numai 6 ani de la introducerea oficială a caracterelor latine în 
scrierea limbii române, Maiorescu demonstrează necesitatea lor fi- 
rească, constatând şi anume dificultăţi pentru simbolurile unor sune- 
te care nu au corespondent în limba latină. Dar unele dintre acestea 
provin totuși la origine din limba latină și atunci Maiorescu analizea- 
ză principiul etimologic și principiul fonetic în scrierea limbii, consi- 
derând că pentru limba română se impune un principiu fonetico-eti- 
mologic, în care accentul să fie pe aspectul fonetic, dar un fonetism 
atenuat de situația obiectivă a limbii române. 

Titu Maiorescu respinge sistemul pur etimologic care a influen- 
țat la un moment dat și Academia Română și se pronunţă pentru ad- 
optarea în esenţă a principiului fonetic care cere ca fiecărui sunet să-i 
corespundă o singură literă şi, în general, fiecare cuvânt să se scrie 
astfel cum se pronunţă. 

Având însă în vedere natura limbii române, asupra principiului 
fonetic, Maiorescu afirmă în mod documentat: „el nu este un principiu 


1 Titu Maiorescu, Despre scrierea limbei rumăne, laşi 1866. 
2 Idem, p. 1. 

3 Idem, p. 2. 

4 Idem, p. 121-152. 

general și absolut al scrierii române, ci trebuie restrâns în mod esen- 
țial”.1 

„Prin urmare rămâne constant că fonetismul nu este un norma- 
tiv absolut al scrierii și cu atât mai puțin principiul cel mai «simplu, 
natural şi uşor» şi dacă ne încredințăm lui exclusiv în speranţa unei 
direcţii sigure pe calea noastră ortografică, la prima îndoială busola 
se dovedeşte a fi un fier brut fără spirit magnetic, și cu toții suntem si- 
liți a căuta acum ideea superioară, care, determinând marginile fone- 
tismului, să ne arate, câte litere trebuie să aibă un alfabet, fiindcă nu 
le poate avea toate, şi ce formă exterioară trebuie ele să aibă, ca să se 
primească de inteligență cu promptitudinea corespunzătoare scopu- 
lui”2... „fiindcă scrierea din contră are între altele şi scopul intelectual 
de a fixa, şi de a susține unitatea naţională sau etnografică a unui po- 
por, de nu a o frânge şi a o nimici."3 

Maiorescu pentru sunetul â (f) preferă scrierea numai prin ă. În 
volumul său găsim astfel: 

ăncă pentru încă 

ăntăiu pentru întâiu 

ănse pentru însăs 

eliminând pentru eliminând? 

Pentru î la început de cuvinte preferă scrierea i, dar uneori scrie 
cu â: ângeru pentru înger. 

Concluzia sa asupra scrierii fonetice a fost următoarea: 

„Fonetismul nu este un principiu fundamental al scrierii, ci este o 
regulă secundară, supusă adevăratului principiu, care este intelectual. 
Este dar falsă orice formulare a regulei fonetice exprimată în mod ab- 
solut.”? 

Se ştie ce înrâurire covirşitoare a avut Titu Maiorescu asupra 
culturii române. În filosofie, el a fost urmat de P.P. Negulescu, C. Rădu- 


1 Idem, p. 97. 

2 Idem, p. 102-103. 
3 Idem, p. 99. 

+ Idem, p. 87 ş.a. 

5 Idem, p. 89 ş.a. 

6 Idem, p. 95. 

7 Idem, p. 96. 

8 Idem, p. 89. 

9 Idem, p. 116. 

lescu-Motru și Ion Petrovici. El a fost întemeietorul criticii literare ro- 
mânești, urmat de M. Dragomirescu, E. Lovinescu, Paul Zarifopol, 
D. Caracostea, Pompiliu Constantinescu, Tudor Vianu, George Călines- 
cu şi alţii!. În lingvistică se dovedește la fel de important, fiind urmat 
de Sextil Puşcariu, Alexandru Rosetti ş.a. 


4. DIN NOU DESPRE HOTĂRÂREA DIN 1953 


În raportul privind ortografia pe care l-am prezentat în fața Adu- 
nării Generale a Academiei Române la începutul anului 1991, publicat 
apoi în „Academica”?, am adus argumentele necesare care condamnă 
lovitura puterii totalitare dată limbii române în 1953 şi fără a cărei în- 
lăturare nu poate fi vorba de încheierea bazelor necesare renașterii 
Academiei Române şi, prin ea, de revenirea culturii române la matca 
ei firească. 

Schimbarea ortografiei limbii române în 1953 a avut ca princi- 
pali inspiratori, sub influențe care nu mai trebuie amintite, pe Leonte 
Răutu, Mihail Roller şi chiar Iosif Chişinevschi. 

Rolul lui Mihail Roller, nu numai în falsificarea istoriei noastre, ci 
şi al apropierii limbii române de limba rusă, ca un cap de pod într-un 
teritoriu ce urma să fie treptat cucerit, este pus în evidenţă și de Silviu 
Brucan care în cartea sa recentă de memorii menţionează: „Academi- 
cianul Roller, care inițiase o adevărată campanie de rusificare a limbii 
române şi istoricul românilor, este trecut pe linie moartă”3. 

Fănuş Băileşteanu a analizat o parte din activitatea lui Mihail 
Roller la Academie+ și rezultă că în timpul în care el era (în anii 1948- 
1953) factorul politic al puterii în Academie, atunci s-a pregătit şi luat 
hotărîrea din 1953. Mărturii în această privință avem nu numai de la 
Silviu Brucan, ci şi de la Mihnea Gheorghiu și cu siguranță că mai sunt 
personalități care știu acest lucru și o pot spune. Mihail Roller nu a lă- 
sat prea multe urme scrise în „Analele Academiei”, mai ales că unele 
„Anale” din perioada anilor 50 au apărut cu 10 ani întârziere. În 


1 Cezar Baltag, Maiorescu sau verticalitatea culturii, Academica, an II, nr. 9 (21), 1992, 
iulie, p. 19. 
2 Mihai Drăgănescu, Cuvintele limbii tale, Academica, an |, 1991, nr. 4, p. 3 şi 5. 


3 Silviu Brucan, Generaţia irosită, Editurile Universul și Calistrat Hogaș, Bucureşti, 
p. 77. 


+ Fănuş Băileşteanu, Politica și ortografia, Academica, nr. 3 (27), 1993. 

schimb, dispunem de un document important, aparținând lui Leonte 
Răutu, o comunicare la o sesiune lărgită a Academiei R.P.R., din 21-25 
martie 1951, dedicată lingvisticii, și care a impulsionat modificarea or- 
tografiei. Câteva citate din această comunicare sunt edificatoare: 

„Lucrările tovarăşului Stalin au determinat o schimbare binefă- 
cătoare în domeniul științei lingvistice din ţara noastră. Au fost arun- 
cate deoparte tezele marxiste perimate care constituiau o piedică în 
calea desvoltării științei lingvistice. Lingviștii noștri, aşa cum a ară- 
tat-o în comunicarea sa Acad. Petrovici, pregătesc o serie de lucrări de 
mare însemnătate pentru desvoltarea limbii române. 

Dar, fără îndoială, rezultatele studierii lucrărilor geniale ale tova- 
rășului Stalin ar fi fost mai mari, dacă lingviştii noştri - din nefericire 
nu prea numeroși - ar fi primit un ajutor mai eficient din partea filo- 
sofilor.” 

„În anul 1947 a apărut la Copenhaga şi Bucureşti a doua ediţie 
revăzută şi adăogită a lucrării Acad. Al. Rosetti Le mot. Esquisse d'une 
théorie generale. În această carte este desvoltată o teorie idealistă in- 
spirată din lucrările lingviştilor idealişti occidentali. Pe baza unor ci- 
tate din lingviști idealiști autorul susţine în această carte că «nici filo- 
sofia, nici lingvistica nu ne furnizează mijloacele pentru a dovedi în 
mod precis anterioritatea gândirii asupra limbii sau a limbii asupra 
gândirii» (op. cit, pag. 9). Autorul este puternic influenţat de filosofia 
agnosticistă...” 

„Nu este misiunea mea să analizez bogatul program de activitate 
în domeniul lingvisticii, prezentat aci Sesiunii. 

Tovarăşul Gh. Gheorghiu-Dej, care acordă o mare atenţie proble- 
melor legate de desvoltarea limbii române, luând cunoștință de acest 
program, a scris: 

«lată un program de foarte mare însemnătate. Dacă autorii aces- 
tui program vor asigura și aplicarea lui în practică, vor merita stima şi 
dragostea poporului nostru.» 

Ne rămâne să urăm lingviştilor noştri deplin succes în atragerea 
unui număr tot mai mare de forţe noi, proaspete, în activitatea ştiinţi- 
fică şi în realizarea programului prezentat Sesiunii. Aș vrea, totuşi, în 


1 Leonte Răutu, Lucrările tovarăşului Stalin asupra lingvisticii și problemelor ştiinţelor 
sociale din ţara noastră, comunicare tipărită, 1951, Arhiva Academiei Române, Dosar 
A3-88/1951, Fila 71 şi următoarele. 

această ordine de idei, să mă opresc pe scurt asupra a două sau trei 
chestiunii.” 

„Studierea influenţei slave asupra formării şi desvoltării limbii 
române este una din cele mai actuale şi însemnate sarcini ale lingvis- 
ticii noastre, în acest domeniu au existat falsurile cele mai grosolane 
ticluite de salahorii ideologici ai claselor dominante în scopul de a ne 
izola de poporul rus, de Uniunea Sovietică. Studiul influenţei slave în 
limbă, viaţa de stat şi cultură a poporului român este un factor impor- 
tant de strângere a legăturilor de frățească prietenie ce ne leagă de 
popoarele țărilor slave de democraţie populară, care împreună cu noi, 
împreună cu poporul maghiar şi cu cel albanez, construiesc socialis- 
mul. Studiul influenţei slave este mai ales un factor de strângere a le- 
găturilor de prietenie şi frăție cu marele popor rus, cu poporul ucra- 
inean şi cu alte popoare ale eliberatoarei şi prietenei noastre, citadela 
socialismului şi a lumii - Uniunea Sovietică.” 

„Filosoful «spaţiului mioritic» Lucian Blaga, scria de pildă într'un 
limbaj de felul acesta; «Opera de artă este un obiect cu aspect de cos- 
moid, fiindcă în ea se exprimă o garnitură întreagă de categorii speci- 
ale, o matrice cosmogenetică suficientă sie-şi». Nu se lasă mai prejos 
nici poetul descompunerii T. Arghezi, care scria despre «actul de con- 
jugabilitate cu nevoia, căruia trebuie dat derivativul înalt al jertfei de 
sine». 

„Poetul Ion Barbu, ale cărui poezii şi acum constituie slăbiciunea 
secretă a unora dintre intelectuali şi care este de altfel un matemati- 
cian valoros, a ajuns pur şi simplu la interjecţii...”. 

Nu se regăsesc aici sursele argumentaţiei modificării ortografiei 
din 1953, impusă şi prin intimidarea unor lingviști ca Iordan, Rosetti 
şi Graur, ca și a celor mai valoroși scriitori români? 

În fine, la 8 mai 1951, Academia Română înaintează lui Iosif Chi- 
şinevschi, vicepreşedinte al Consiliului de Miniștri în acel moment, un 
raport asupra desfășurării sesiunii Academiei din 21-25 martie 1951 
în care se arată: 

„C) Sesiunea Secţiei a VI-a (Știința Limbii, Literaturii şi Artei), 
lărgită cu participarea reprezentanţilor Ministerului Învățământului 
Public, ai Institutelor Pedagogice și ai Catedrelor Universitare de spe- 
cialitate. 

Sesiunea va avea ca obiectiv discutarea problemelor în vederea 
aplicării complete a învățăturii lui I.V. Stalin la studiul și predarea 
limbii române, a limbii ruse şi a limbilor popoarelor conlocuitoare în 

şcoli, institute și universităţi, la întocmirea gramaticii, a ortografiei, a 
manualelor școlare, precum şi a Dicţionarului limbii române, editat de 
Academia R.P.R." 

Aş dori să amintesc aici câteva afirmaţii pe care le-am făcut în ra- 
portul? pe care l-am prezentat în 1991 la marea festivitate a aniversă- 
rii a 125 de ani de existență a Academiei Române. Referindu-mă la 
perioada de după anul 1948 afirmam: 

„Cel mai mult au avut de suferit secţiile literară şi istorică, deoa- 
rece ele erau mai aproape de esenţa sufletului românesc. În schimb, a 
fost numit membru al Academiei Mihail Roller, una din cele mai ne- 
faste figuri din istoria Academiei, care a falsificat istoria României și 
s-a erijat în cenzorul activității Academiei, servind interese străine de 
țară.”3 

Şi mai departe: „Una din măsurile cele mai grave luate în primii 
ani ai regimului socialist totalitar a fost aceea a modificării ortografiei 
române, în anul 1953, prin Hotărârea Consiliului de Miniştri.”4 

Asemenea aprecieri, ca şi cele din ianuarie 1991, au fost însușite 
de Prezidiul Academiei Române şi de Adunarea Generală, precum și 
de o audienţă intelectuală românească foarte largă. 


5. MOMENTUL 1964-65 ȘI ÎNVĂŢȚĂMINTELE LUI 


O examinare a arhivei Academiei Române confirmă întru totul 
poziţia pe care am adoptat-o împreună cu Prezidiul Academiei şi Adu- 
narea Generală, şi anume că hotărârea din 1964 privind reintroduce- 
rea în alfabetul limbii române a literei â, însă numai pentru cuvinte ca 
România, român şi derivatele lor, a fost ilegală, deşi binevenită. Dar în 
același timp, insuficientă. 

Această examinare a efectuat-o Fănuş Băileşteanu care a și pu- 
blicat un articol în „Academica”.5 

Ce se constată? Ce constatăm? 


1 Arhiva Academiei Române. Dosar A3-88/1951, pag. 666-667. 


2 Mihai Drăgănescu, De la nașterea la renașterea Academiei Române, Academica, an |, 
nr. 12, 1991, p. 1 și 16-17. 


3 Idem, p. 17; 
4 Ibidem. 


5 Fănuş Băileșteanu, Și totuși încă ceva despre ortografie, Academica, an II, nr. 10 
(22), august, p. 24. 

În primul rând, din punct de vedere formal, hotărârea privind 
unele modificări ale ortografiei a fost luată de Prezidiul Academiei 
Române şi nu de Adunarea Generală a Academiei Române. Propune- 
rea a fost făcută de Biroul Secţiei de Limbă, Literatură şi Artă, ocolin- 
du-se o discuţie în secție, după cum se plânge Al. Rosetti într-o scri- 
soare-document! adresată către Prezidiul Academiei. Inițierea propu- 
nerii s-a făcut de Institutul de lingvistică, unde Al. Rosetti a cerut, în 
zadar, revenirea completă la scrierea cu în interiorul cuvintelor. De 
menționat că nu s-a cerut şi adoptat o Hotărâre de Guvern, deşi se 
modifica, de către o instituție subordonată Guvernului, decizia acestu- 
ia din 1953, ceea ce nu era legal. De altfel, sunt şi alte neregularități în 
desfășurarea evenimentelor ortografice din 1964-65, dar nu ne mai 
oprim asupra lor, subliniind doar gravitatea ocolirii Secţiei şi Adună- 
rii Generale. 

Partea bună a hotărârii a fost reintroducerea alături de fa literei 
â în alfabetul limbii române, alfabet care își mărea numărul literelor 
de la 27 la 28. 

Se pune însă întrebarea: Nu s-a încălcat atunci principiul fonetic, 
considerat sacrosant astăzi de câţiva lingviști care lucrau și atunci la 
Institutul de lingvistică? Dacă principiul fonetic este lege lingvistică, 
similar legilor termodinamicii, cum consideră un coleg care nu ține 
seama nici de filosofia limbajului, nici de istoria limbii române, nici de 
a lingvisticii româneşti, nici de faptul că limbajul natural a devenit și o 
problemă majoră a inteligenței artificiale şi deci specialiştii în infor- 
matică ar putea să aibă și ei un cuvânt?, atunci cum a fost posibil să se 
accepte o a doua literă â pe lângă î? 

Înseamnă că principiul fonetic, deşi predominant în limba româ- 
nă literară de la Titu Maiorescu încoace, nu este și nu poate fi absolu- 
tizat pentru limba română! Acest lucru a fost demonstrat de mari îna- 
intaşi, recunoscut în 1964 și deci este mai ştiinţific pentru noi, mai ra- 
țional, raționalitatea fiind mai largă decât o logică mecanică, să re- 
aducem pe â la locul lui în limba română, pentru a respecta gândirea 
celor mai mari lingviști din secolul trecut şi din acest secol, pentru a 
satisface intelectualitatea românească, intelectualitate care se simte 
solidară din punct de vedere cultural în primul rând cu cultura occi- 


1 Scrisoare publicată în facsimil în referința de mai înainte. 


2 Vezi spre exemplu şi poziția subsemnatului în lucrarea M. Drăgănescu. Sisteme se- 
mantice și limbaj natural, Caiete critice, 1992, nr. 3-4, p. 59-73. 

dentală, în special latină, fără a neglija şi ceea ce ne leagă de alte cul- 
turi, cum sunt cele germanice, slavice ş.a. Academia Română are dato- 
ria să scoată din limba română un cap de pod străin și oricât ne-ar 
acuza de diversiune politică anumiţi lingviști, care se pierd în argu- 
mente șubrede, noi intelectualii din Academia Română vedem pădu- 
rea și nu copacii. În 1953 limba română a fost poluată, iar noi avem 
astăzi capacitatea să înlăturăm această poluare printr-un act de cea 
mai mare importanţă națională. Noi procedăm legal, deschis, iar ame- 
nințările care apar în unele articole publicate chiar în reviste ale Aca- 
demiei la adresa membrilor Academiei Române nu pot intimida pe 
cei care au dreptul de a lua o hotărâre şi pe care conştiinţa lor le-o 
impune. 


6. CE SPUN UNII LINGVIȘTI ROMÂNI 


Faţă de inițiativa Academiei Române care trebuie considerată ca 
un act în cadrul procesului ei de renaștere, inclusiv de renaștere a ro- 
lului ei în viața națională, cea mai gravă acuzație, pe care o respingem, 
considerând-o ca o insultă adusă celui mai înalt for de cultură și știin- 
ță al ţării, este aceea că Adunarea Generală a Academiei a comis un 
act de diversiune politică. Teza diversiunii a fost susținută, în princi- 
pal, de D-na Mioara Avram, care a iniţiat-o și pe D-na Flora Șuteu de la 
Institutul de lingvistică al Academiei. 

Tot diversiune a fost şi recunoaşterea drept membri ai Academi- 
ei Române fără întrerupere a celor 98 de personalități excluse prin 
hotărâre de stat în 1948? Tot diversiune a fost aducerea lui C. Brân- 
cuşi, M. Eliade, C. Noica şi E. Lovinescu și altora în sânul Academiei 
Române, fie şi post-mortem? Tot diversiune a fost și reluarea emble- 
mei Academiei Române din secolul trecut, în timp ce revista „Limba 
Română” poartă încă pe copertă imaginea Academiei Republicii So- 
cialiste România, scriind doar actualizat Academia Română? Tot di- 
versiune a fost şi alegerea a peste 100 de oameni de cultură şi știință 
drept membri noi ai Academiei Române, schimbând de fapt structura 
Adunării Generale? Tot diversiune a fost și reluarea alegerilor de 
membri de onoare, printre care şi înalţi prelați ai bisericii ortodoxe 
din România, dar şi ai altor biserici? Tot diversiune a fost şi delimita- 
rea de comunism prin măsura ca cei care au făcut parte din forul con- 
ducător al Partidului Comunist să nu poată fi membri ai Prezidiului 
Academici timp de 8 ani din momentul în care au avut această calita- 

te? Tot diversiune a fost şi sărbătorirea a 125 de ani de existenţă a 
Academiei? Tot diversiune a fost şi alegerea ca membri de onoare a 
unor mari personalități din străinătate, care au acceptat cu bucurie 
această alegere? 

Atunci, întregul proces de renaştere al Academiei Române este o 
diversiune. Insulta adusă Academiei Române este mult prea gravă. 

La Congresul al IV-lea al Filologilor Români (Timişoara, 4-6 iulie 
1991) D-na Flora Şuteu provoacă firea românească şi afirmă: „Nu de 
conștiința latinităţii limbii sale are nevoie astăzi poporul român, fiind- 
că nimeni nu mai face efortul zadarnic de a i-o nega. lar a-ţi imagina 
că, prin învăţarea ortografiei, poţi dezvolta sentimente patriotice în 
lumea modernă înseamnă să nu ţii în nici un fel seamă de psihologia 
elevului, al cărui bun simț reacționează fără greş, respingînd orice slo- 
gan. Or, a spune că â şi sunt trebuie reintroduse în norma noastră lite- 
rară fiindcă au fost în mod samavolnic înlăturate de comuniști este un 
slogan care poate ascunde multe motivații. Una nobilă, pe care aș 
numi-o mistica semnului grafic. Sînt bucuroasă să pot declara deschis 
că misticismul mi se pare în multe domenii ale vieţii omului de o im- 
portanță capitală. În materie de ortografie însă el este întotdeauna pă- 
gubos, dacă impune unui popor ruperea unei importante tradiţii gra- 
fice deja create. Altă motivaţie, mai puţin nobilă, ar fi aceea care foarte 
exact a fost numită în presă diversiune. Nu vreau să fac nimănui nici 
un proces de intenţie, dar este evident pentru orice observator atent al 
fenomenelor vieții noastre sociale actuale că revenirea la comunism se 
poate oricînd produce prin electorat (culmea!), chiar dacă Academia 
ne va obliga să scriem cu â în loc de î cuvîntul pîine sau să scriem și să 
pronunțăm sunt în loc de sînt. Diversiunea ar consta deci, după opinia 
mea, în spulberarea suspiciunii de neocomunism."! 

De ce nu rămâne D-na Flora Șuteu pe tărâmul lingvisticii? Poate 
şi pentru că Academia intervine pe acest teren. Bine. Dar D-sa vorbeş- 
te de mistica semnului grafic. În luna noiembrie 1992 am făcut o vizi- 
tă la Bruxelles, la Academia regală de limbă şi literatură franceză, în- 
mânând titlul de membru de onoare Secretarului perpetuu al acestei 
academii, D-l Jean Tordeur. Am discutat cu D-sa la Bucureşti proble- 
mele ortografiei care ne frământă și era foarte mirat acum, la Bruxel- 


1 Flora Șuteu, Ortografia limbii române între sentimente și responsabilităţi, în vol. Soci- 
etatea de științe filologice din România, Buletinul Societăţii pe anii 1991-1992, Bucu- 
reşti, 1992, p. 37. 

les, că nu am reușit să le rezolvăm. Mi-a vorbit în schimb despre im- 
portanţa ideologică a unei scrieri, de caracterul de ideogramă a unui 
cuvânt ca pâine sau pîine. D-na Flora Șuteu vorbeşte de mistica sem- 
nului grafic. Este aceeași idee, dar uită că ruperea unei tradiţii grafice 
create s-a produs cu adevărat în 1953 și noi dorim ca ea să fie reînvia- 
tă conform renașterii de care vorbeam. Cred că au mai mare greutate 
Hasdeu, Maiorescu, Puşcariu, Rosetti și Emanuel Vasiliu şi mulți alți 
lingviști pe care poate îi voi aminti, decât Leonte Răutu, Mihail Roller 
şi chiar Al. Graur și I. Iordan ş.a. care au fost de acord în cele din urmă 
cu modificările din 1953. 

Astăzi Academia Română nu mai poate fi suspectată de neoco- 
munism. În mod liber şi conștient poate hotărî ceea ce este strict ne- 
cesar pentru îndreptarea ortografiei limbii române, lăsând într-ade- 
văr lingviştilor să facă propuneri ulterioare pentru orice alte aspecte 
ortografice pe care le vor considera necesare, dar ținând seama şi de 
ceea ce se sugerează de către membrii Academiei Române. 

În lucrarea citată de la Timişoara, D-na Șuteu este de părere să 
se admită variantele sunt - sînt, precum și filosof - filozofi. Afirmă de 
asemenea că s-ar putea accepta și formele câine, mâine, pâine, pe con- 
siderentul foarte întemeiat, „că cele două litere îi sunt supărătoare 
prin alăturarea lor”2. Într-adevăr, această alăturare este de o urâţenie 
flagrantă deşi se susține de unii lingviști că esteticul nu poate juca nici 
un rol în scriere (!?), contrar celor mai mari lingviști români. 

Curând însă D-na Șuteu retractează această ultimă propunere 
semnificativă, deoarece: 

„Mi s-a atras atenţia, într-o discuţie particulară, că lista unor ase- 
menea cuvinte este foarte lungă, ea cuprinzînd cuvinte ca lămîie și 
toate verbele formate de la interjecţii cu sufixul -îfi.”3 Nu mai este ne- 
voie de comentarii! 

Este demn de remarcat că și Gh. Constantinescu-Dobridor extin- 
de, ca propunere, pe â la mai multe cuvinte decât în român şi Romă- 
niat. Pentru a admite acest lucru, acest lingvist afirmă: 

„Şi noi considerăm că principiul fonetic în ortografia limbii ro- 
mâne trebuie să prevaleze, aceasta însemnînd în primul rînd simplifi- 


1 Idem, p. 39. 

2 Ibidem. 

3 Flora Șuteu, O retractare cu privire la âî, Limba română, XLI, 1992, nr. 9, p. 476. 
+ Gh. Constantinescu-Dobridor, Despre noua ortografie, XLI, 1992, nr. 9, p. 475. 

care şi accesibilitate, uşurare în scrierea cuvintelor, mai ales cînd este 
vorba de literele î și â. Totuşi, sîntem de părere că nu trebuie să ajun- 
gem la o absolutizare a acestui principiu, dacă practica, uzul, realitățile 
lingvistice şi culturale actuale, nevoile de perspectivă ale vorbitorilor 
impun unele mici concesii în favoarea principiului etimologic. Dacă în- 
tre 1926 şi 1932 marii lingvişti şi scriitori, în frunte cu Sextil Pușcariu, 
au ajuns, din dorinţa de unitate a forului academic, la un compromis, 
de ce nu s-ar întîmpla acest lucru şi acum? Ne gîndim la două amen- 
damente în legătură cu scrierea cuvintelor românești care au în pri- 
ma silabă fonemul î.”1 Al doilea amendament se referă la utilizarea lui 
â în nume proprii. lată un exemplu de revenire la raționalitatea orto- 
grafiei limbii române, chiar dacă autorul nu se poate desprinde com- 
plet de î-ul din 1953. 

La masa rotundă pe tema ortografiei limbii române care a avut 
loc la Iaşi în cadrul Zilelor Academice leşene, 7-8 noiembrie 1991, 
Carmen-Gabriela Pamfil într-un referat, publicat primul într-un vo- 
lum special afirmă: 

„Deci, recomandarea Academiei de a scrie cu â în corpul cuvinte- 
lor şi cu îla inițială sau finală de cuvânt, nu este o concesie făcută eti- 
mologismului, cum s-a susținut adesea, ci unui pseudoetimologism, 
păgubitor pentru cultura română. Acceptarea lui â, după un secol de 
discuții în care majoritatea lingviştilor s-au pronunţat pentru notarea 
sunetului î cu un singur semn, pledînd în favoarea lui î (excepţie ro- 
mân şi familia), ar reprezenta un compromis al ştiinţei cu ignoranţa, 
mai mult sau mai puţin insidioasă și de aceea posibil biruitoare pen- 
tru o vreme, sau poate numai reflexul vechiului latinism, rău înţeles şi 
eşuat într-un «complex al latinităţii», de care se vede că suferă unii in- 
telectuali astăzi. Este adevărat că latinismul reprezintă suportul nos- 
tru cultural, forma mentis a spiritualității româneşti, dar el se va ma- 
nifesta şi se va impune numai acolo unde este necesar și, mai ales, au- 
tentic.”3 

Nu ştim de partea cui este ignoranţa sau reaua voinţă, dacă stu- 
diem istoria lingvisticii româneşti și istoria limbii române! 

De altfel, Carmen-Gabriela Pamfil într-un articol publicat în apri- 
lie 1992 reia exact ideile expuse la lași şi crede că cei ce susțin pe â şi 


1 Idem. 
2 ***, Ortografia limbii române, trecut, prezent, viitor, Institutul European, laşi, 1992. 
3 Carmen-Gabriela Pamfil, Etimologismul românesc, în vol. citat anterior, p. 28. 

sunt susțin principiul etimologic: „S-ar putea însă ca, în disputa care 
se prefigurează şi care va conduce, mai devreme sau mai tîrziu, din 
nou la izbînda fonetismului ortografic în care se prezintă el astăzi, eti- 
mologismul românesc şi mai ales iniţiatorii acestuia să fie din nou 
anatemizaţi, cum s-a mai întîmplat, şi din nou truda lor să fie socotită 
o «aberaţie», o «rătăcire», o «nebunie».”! Etimologismul a fost înlătu- 
rat odată cu Titu Maiorescu. Ceea ce a rămas din el nu este etimolo- 
gism, ci tradiţie, o parte din sufletul românesc! Aberaţia, rătăcirea şi 
nebunia s-au petrecut în 1953 şi ele nu pot să fie menținute pentru a 
polua în continuare mintea, vorbirea şi scrierea a noi şi noi generații 
de români. Avem o răspundere prea mare și nu ne putem dezice de 
toți marii înaintași ai spiritului românesc. 

La laşi s-a elaborat şi o moţiune?. Aici se cere ca specialiștii să-şi 
spună cuvântul hotărâtor asupra ortografiei! Care specialişti? Corifeii 
lingvisticii românești şi-au spus odată cuvântul în problemele orto- 
grafiei. În privinţa lui â şi sunt să mergem cu Maiorescu, Puşcariu, Ro- 
setti, la care se adaugă loan Bogdan (slavist), D. Macrea (revenind 
asupra poziției sale din 1953), Gh. Mihăilă (slavist) și mulți alţi lin- 
gvişti=, dar şi un număr de scriitori, ca Victor Eftimiu, Marin Sorescu, 
Fănuş Neagu, lon Alexandru, Vintilă Horia, Mircea Eliade, Gheorghe 
Tomozei, Horia Zilieru, Valeriu Anania ș.a., să mergem cu cei care au 
votat la Academia Română în 1932 pe â şi sunt (Nicolae Iorga, Ion 
Nistor, Simion Mehedinţi, Ion Inculeţ, George Murnu ș.a.). 

Moţiunea mai arată că o simplă hotărâre a Academiei nu poate fi 
suficientă. O hotărâre a Academiei Române, prin Adunarea Generală, 
este perfect legală, conform dreptului reacordat Academiei de a hotă- 
ri în asemenea probleme şi vă propunem să luăm o hotărâre restrân- 
să, privind numai pe â şi sunt, ştiind că suntem mereu întrebaţi: de ce 
nu la Academia Română o asemenea hotărâre? De ce se teme? Când 
se va lua hotărârea? 

În rest, deoarece mai sunt probleme în ortografie, să aşteptăm 
propuneri din partea Institutelor de lingvistică, care să fie supuse, 
prin procedurile fireşti, Adunării Generale a Academiei spre aprobare. 


1 Etimologismul românesc, Limba Română, XLI, 1992, nr. 4. 


2 ***, Moţiune privind ortografia, laşi, 8 noiembrie 1991, în Limba Română, XLI, 1992, 
nr. 4, p. 181-184. 


3 C. Giuglea, V. Bogrea, Al. Procopovici, N. Drăganu, C. Lacea, Th. Capidan; apud Pârvu 
Boerescu, Litera â din perspectiva științei scrierii, Academica, vol. I, 1991, nr. 8, p. 6. 

Dar în chestiunea lui şi sunt să luăm o hotărâre acum, spre a nu mai 
fi acuzaţi de haos, care de altfel nici nu există. Îmi pare rău, dar punc- 
tele de vedere ale lingviştilor care se declară împotriva lui â şi sunt nu 
sunt convingătoare, din contra, sunt superficiale şi în fond neargu- 
mentate. Pentru aceasta se poate consulta şi seria de articole pe tema 
ortografiei publicate în „Academica”, în anii 1991 şi 1992 (Pârvu Boe- 
rescu, N. Georgescu, Cristian Mihail, dar şi Acad. Gh. Buzdugan, Acad. 
I. Coteanu, Mioara Avram, Liviu Onu ş.a.)!. 

Liviu Onu merge până acolo încât atacă Academia Română, nu 
numai de astăzi, ci şi pe aceea din 1932: „Aşa se explică de ce reforma 
din 1932 a fost impusă autarhic de Academie, mai precis de acei fac- 
tori de răspundere ai Academiei care îl susțineau pe Sextil Pușcariu. 
Lipsa de coerenţă a sistemului din 1932 reflectă înseşi contradicţiile 
dintre lingviştii români ai acelui moment. 

Sistemul din 1953 are meritul, în primul rînd, că a eliminat cele 
mai multe dintre contradicţiile existente în sistemul precedent reco- 
mandînd, în general, norme mai simple, cu mult mai puține excepții. 

Dacă am reveni acum, în 1991, la normele din 1932, ar însemna, 
deci, a îngreuia procesul de învățămînt, indiferent dacă este vorba de 
învățământul elementar sau de cel secundar. Cui folosește o aseme- 
nea complicare?”2 

În altă parte Liviu Onu scrie (chiar în „Academica”)5: „printr-o 
manevră de culise, Academia votează noua reformă ortografică 
(25.V.1932), care în fond aduce puţine îmbunătățiri față de cea din 
1904”. Pentru Liviu Onu, Academia Română este un fel de club de tri- 
şori lingvistici, deşi limba română a fost una din rațiunile pentru care 
a fost înființată Academia Română, asupra problemelor limbii ur- 
mând ca ea să hotărască cu ansamblul membrilor Adunării ei Genera- 
le. Academia nu a delegat până în prezent lingviştilor drepturi depline 
şi suverane asupra limbii române literare și bine a făcut deoarece 
sunt şi rațiuni mai înalte ale limbii decât formalismele scientizante 
uscate, care pot denatura limba pe care o vorbim şi scriem. 


1 Colecţia revistei Academica pe an 1, 1991, nr. 8, p. 7. 


2 Liviu Onu, Oportunitatea reformei ortografice, Limba română, XLI, 1992, nr. 4, 
p. 205. 


3 Liviu Onu, Ultimele reforme ale ortografiei limbii române, Academica, an I, 1991, nr. 
8,p.7. 

În anul 1991, după ce am studiat cu multă atenţie istoria Acade- 
miei Române, mergând până la sursele originale, scriam din acest 
punct de vedere: 

„Adunarea Generală a Academiei din 31 ianuarie 1991 a hotărît 
redezbaterea problemelor ortografiei limbii române, solicitînd auto- 
rităților de stat reacordarea dreptului Academiei Române de a hotărî 
în conformitate cu rolul care i-a revenit, din acest punct de vedere, de 
la înființarea ei. Camera Deputaţilor, Senatul și Guvernul au confirmat 
în mod oficial acest drept al Academiei. Limba română este a poporu- 
lui român, iar Academia îi reprezintă şi sufletul, nu numai știința. Sci- 
entismul lingvistic exagerat nu a fost şi nu este de bun augur, deoare- 
ce limba nu este a lingvișştilor, ci a țării, iar ei, precum juriștii înţelepţi, 
ar trebui să se adapteze cerințelor pe care intelectualii țării le prezin- 
tă prin vocile și votul membrilor Academiei, care țin seama, în măsura 
cuvenită, și de lingviști." 

Pârvu Boerescu, care a publicat o serie de articole foarte docu- 
mentate în „Academica”, dă dovadă de o cunoaștere aprofundată a 
problemei şi merită să fie citat: 

„Se ştie că litera cu valoarea ei actuală a făcut parte din toate sis- 
temele ortografice oficiale şcolare, respectiv academice, de la 1858 pâ- 
nă în 1953. Reforma ortografiei din 1953 a îndepărtat abuziv din alfa- 
betul limbii române o literă de bază care nota sunetul â (Î) literă la care 
nu s-a putut renunţa integral și probabil nu se va renunţa niciodată.”2 

Şi mai departe: 

„Este regretabil faptul că Institutul de Lingvistică al Academiei 
Române care şi-a asumat şi responsabilitatea ortografiei românești, 
nu încearcă să restabilească adevărul ştiinţific în legătură cu litera â. 
Este simptomatică împrejurarea că Academia Română a fost nevoită 
să reia problema literei â împotriva dorinţei Institutului de Lingvisti- 
că şi că cercetarea adevărului ştiinţific este efectuată de oameni cu o 
pregătire diversă, din afara acestui for specializat. Nu poate fi o mai 
bună dovadă de dogmatism şi de imobilism în planul științei decât 
aceasta."3 


1 Mihai Drăgănescu. În loc de prefaţă: Academia Română după Revoluţia din decembrie 
1989, în vol. Ştefan Pascu, Istoricul Academiei Române, Editura Academiei Române, 
Cluj-Napoca, 1991, p. 14. 


2 Pârvu Boerescu, Litera â în perspectiva științei scrierii, Academica, an I, 1991, nr. 7, p. 7. 
3 Idem. 

El prezintă şi următoarele date statistice: 

„Luând în consideraţie cuvintele moştenite din limba latină şi 
derivatele lor, existente în DOOM (Dicţionarul ortografic... 1982), care 
cuprind pe â în interiorul cuvintelor, dintr-un număr de 791 de cuvin- 
te și derivate, găsim 480 în care â provine dintr-un a (60,68%) față de 
numai 105 în care â derivă din i (13,27%), restul de 206 (26,05%) 
derivând din ae, e o, u sau y. Dacă luăm în consideraţie numai vocabu- 
larul reprezentativ al limbii române (V.R.R.), proporţia creşte la 
61,16% pentru â < a latin şi 15,15% pentru â < i latin. Dacă la numă- 
rul cuvintelor moştenite mai adăugăm clasa verbelor de conjugarea I 
cu gerunziul în -ând, provenind dintr-un a latin, proporţia justificării 
etimologice a literei â creste la 91,85%! Din totalul cuvintelor titlu ca- 
re cuprind sunetul â (£), existente în DOOM, inclusiv verbele cu gerun- 
ziul în -ând, indiferent de poziţie (iniţială, medială, finală) și indife- 
rent de limba de origine, constatăm că â (f) provine din a (ă) în pro- 
porție de 55,54%, în timp ce din i doar în proporţie de 26,88%." 

N. Georgescu scrie și el: 

„Lingviștii (numai unii, n.ns. M.D.) fac tapaj de principiul etimo- 
logic în scrierea limbii române, mai ales în legătură cu â, uitând că re- 
gulile din 1932 nu aveau la bază acest principiu. Sunt mai multe în- 
dreptăţiri spre revendicarea folosirii semnului â. Una dintre ele este 
istorică: revenirea la o tradiţie alterată brutal, nejustificat. Alta este 
estetică. A treia este științifică. A absolutiza una dintre ele - de pildă, 
pe cea științifică - înseamnă să acceptăm dictatul din 1953, de pildă. 
Nu se poate confunda norma (care este hortativă) cu legea (care este 
punitivă). Nu putem fi excesiv de «logici» închizând ochii la rațiune. 
Îndreptăţirea stilistică a lui â vine din partea oricărui cititor de pagină 
scrisă în româneşte după normele din 1953 sau 1965. Alfabetul ex- 
primă o stare: frecvența sunetelor într-o limbă o defineşte, a semne- 
lor grafice pe o pagină de hârtie îi dă acesteia o anumită viaţă. Imagi- 
nați-vă un câmp de litere cu semne diacritice deasupra: pare un câmp 
de sârmă ghimpată. Limba română are virgulă sub două litere: la ș şi ţ. 
Este un echilibru”.2 

Şi mai departe: 


1 Ibidem. 


2 N. Georgescu, Pentru un dosar al ortografiei limbii române, Academica, an I, 1991, nr. 
12,p.11. 

„În 1953 s-a procedat după tipicul demagogic-dogmatic: s-au 
adus o sumă de «îmbunătățiri bune», împotriva cărora n-a avut nimic 
de zis, pe lângă care au trecut şi câteva, două sau trei, care trădau spi- 
ritul epocii. Un fel de a da Cezarului ce e al Cezarului, dajdie care azi 
nu-și mai are rostul pentru că... Cezar nu mai e.”1 


7. CONSIDERAȚII FINALE 


Vom începe cu un citat din ultima carte a acad. Emanuel Vasiliu, 
care ne arată că o scriere fonologică sau fonetică, de fapt, nu prea este 
posibilă: „Cea mai uzuală modalitate de a reprezenta în scris sunetele 
şi/sau fonemele unei limbi este aceea constituită de diversele sisteme 
de scriere. 

În scrierile alfabetice, literele sau unele secvenţe de litere repre- 
zintă semnele grafice ale sunetelor şi/sau fonemelor. Sistemele de 
scriere uzuale nu reprezintă însă sunetele concrete (= cele care se 
pronunţă efectiv), chiar atunci cînd avem a face cu scrieri considerate 
«fonetice». Aşa cum s-a observat, prin scrierile fonetice se reprezintă 
nu sunete efectiv pronunţate, ci tipuri sonore, adică sunete cu propri- 
etăți fonetice asemănătoare (de ex. în scrierea românească, același 
semn grafic, litera i, notează atît vocala [i], ca în vin, cît și semivocala 
[i], în dai, sau o semivocală asurzită, în lupi, se poate observa că toate 
aceste sunete se «aseamănă» prin localizarea palatală a articulației). 

Faptul că o scriere considerată a fi «fonetică» (aşa cum e consi- 
derată a fi scrierea românească) nu «reprezintă», de fapt, sunete 
(concrete), ci altceva (anume tipuri sonore) i-a determinat pe unii 
cercetători să adopte ideea că o scriere «fonetică» nu notează sunete, 
ci foneme. Această opinie, după cum se poate observa, se bazează pe 
identificarea implicită a tipurilor sonore cu fonemele. Nu este cazul să 
discutăm aici dacă şi în ce măsură această identificare este justificată. 
Vom menționa aici numai următorul fapt: o scriere ar trebui să fie 
considerată fonologică atunci cînd ar exprima cu ajutorul mijloacelor 
de care dispune toate distincţiile dintre foneme. Se poate observa în- 
să că, într-un sistem ortografic aşa cum este cel românesc, nu toate 
distincţiile fonologice sînt exprimate în scris: deși în limba română în- 
tre vocale şi semivocale există o distincţie fonologică (independent de 
modul în care această distincție este descrisă), scrierea românească 


1 Idem. 

nu notează prin semne grafice distincte sunetele care «reprezintă» 
foneme semivocalice. Așadar, un sistem de scriere ca cel al limbii ro- 
mâne nu poate fi considerat a fi fonologic pentru exact aceleaşi moti- 
ve pentru care nu poate fi considerat a fi fonetic: nu toate distincţiile 
fonologice sînt înregistrate de scriere, tot așa cum nici toate distincții- 
le fonetice nu sînt înregistrate. 

Faptul că sistemele uzuale de scriere nu reprezintă decît tipuri 
sonore și nu sunete concrete face ca aceste sisteme să nu fie utilizabi- 
le de către cei interesați în a indica cu cît mai mare exactitate diferen- 
tele sonore (deci de către foneticieni). De aceea foneticienii recurg la 
sisteme artificiale de simbolizare a sunetelor.” 

Limbajul natural, se poate constata, în general, este o problemă 
ştiinţifică, extrem de dificilă. De altfel, problema limbajului natural es- 
te legată de cele mai acute probleme de frontieră ale științei contem- 
porane: ale ştiinţei creierului, ale naturii viului, ale psihologiei și inte- 
ligenţei artificiale, ale naturii informaţiei și ale naturii fizice a reali- 
tății. 

Atunci, cum este posibil ca în numele unui scientism îngust să fie 
mistificate generaţii și generaţii de tineri români și să decretăm „legi 
ale naturii” în lingvistică? 

Să nu uităm că deformarea limbii române a mers mână în mână 
cu deformarea istoriei românilor, iar noi datorăm istoriei românilor, 
limbii românilor şi generaţiilor viitoare o reparaţie firească. 

În încheiere, vă rog să-mi îngăduiţi două citate din discursul de 
recepţie la Academia Română al episcopului Nicolae Colan. Primul: 
„În deobşte cunoscutele legături care unesc pe fiii aceleiași națiuni 
într'o comunitate organică sunt: obârșia, limba, credința religioasă şi 
pământul. Evident, acestora li se adaugă și alte fire de legătură, cum 
sunt conştiinţa aceluiaşi destin.”2 

Al doilea: „Fără'ndoială, limba este în primul rând cel mai de că- 
petenie mijloc de înţelegere între fiii aceleiaşi naţii. 

Dar limba naţională este mai mult decât atâta. Ea ascunde în si- 
ne, ca într'o cutie magică, întreaga viață a unui popor, cu trecutul lui 
cel mai îndepărtat, cu pământul care l-a hrănit și care i-a încântat pri- 


1 Emanuel Vasiliu, Introducere în teoria limbii, Bucureşti, Editura Academiei Române, 
1992, p. 44-45. 


2 Episcop Nicolae Colan, Biserica neamului și unitatea limbii românești, Discurs de re- 
cepție, Academia Română, Imprimeria națională, 1945, p. 9-10. 

virea, cu împrejurările sociale în care a viețuit, cu îndeletnicirile lui 
zilnice, cu credinţa care l-a mângâiat în vremi de restriște și care i-a 
îndrumat năzuinţele, cu toată civilizația şi cultura la care a izbutit să 
se înalțe, din treaptă în treaptă, de-a-lungul veacurilor. 

Pe tărâmul istoriei, studiul limbii a fost în stare să arunce lumină 
asupra unor probleme care în lipsa altor dovezi ar fi rămas cel puţin 
obscure, dacă nu chiar acoperite de vălul unei taine de nepătruns. 
Adevărul acesta se poate verifica în istoriografia oricărei naţiuni şi el 
a fost verificat şi în studiul istoriei noastre, unde învățații filologi ro- 
mâni și străini, prin cercetările lor pline adeseori de mucenicească 
migală, au ajuns la concluzii dintre cele mai elocvente pentru lămuri- 
rea unor întrebări ale istoriei noastre. E destul să amintim în această 
privinţă preţioasa contribuţie a filologiei la lămurirea originii crești- 
nismului nostru, la desvelirea originii noastre etnice, la a neîntrerup- 
tei noastre dăinuiri pe strămoşescul pământ al Daciei Traiane, sau la a 
osebitelor îndeletniciri ale părinţilor noștri celor de demult." 

Să avem, atunci, conştiinţa trecutului, aspirațiilor și destinului 
nostru. Să ne apărăm cultura, limba și sufletul! 

Să adoptăm rezoluţia propusă de Secţiile de filologie și literatură 
şi de istorie și arheologie ale Academiei Române. 


Limba Română (Chişinău), an, 3, nr. 2, 1993, p. 7-23 


Gh. MIHĂILĂ 


CÂTEVA REFLECȚII PRIVIND ORTOGRAFIA 
LIMBII ROMÂNE 


Cu prilejul acordării titlului de membru de onoare al Academiei 
Române, profesorul Eugeniu Coşeriu - doctor honoris causa al Uni- 
versității din Bucureşti încă din 1971 - a expus în aula înaltului for la 
13 martie 1992 principiile ce l-au călăuzit în strălucita și îndelunga sa 
carieră ştiinţifică, prin care a devenit unul din lingviştii de frunte ai 


1 Idem, p. 11-12. 

lumii, în această a doua jumătate de secol, căreia-i suntem contempo- 
rani: obiectivitate sau realism; umanism; continuitate sau tradiție; ge- 
nerozitate ştiinţifică sau antidogmatism; utilitate publică sau respon- 
responsabilitate. 

Fără a relua aici întreaga argumentare a distinsului nostru com- 
patriot şi subliniind, pentru discuţia ce-o întreprindem aici, pe cel 
de-al treilea, continuitate sau tradiţie, am vrea să reamintim câteva 
concluzii pe care d-sa le-a degajat din ultimele două principii: toți lin- 
gviştii de bună credință merită respectul nostru, chiar dacă nu sun- 
tem de acord cu ei; dacă au avut eşecuri, să vedem care este cauza 
acestora; în sfârşit, lingvistul trebuie să ţină seama de tot ce-i intere- 
seză pe vorbitori, aşadar - adăugăm noi - și de opiniile lor privind or- 
tografia limbii naționale. 

După cum se ştie, această chestiune, ce părea a fi închisă” prin 
modificările ortografice din 1953, a început a fi rediscutată, pe drept 
cuvânt, în cercurile culturale româneşti, inclusiv în presa literară, 
odată cu primele semne de „liberalizare”, aşadar peste doar un dece- 
niu, revenind în actualitate după restabilirea Academici Române în 
drepturile ei, la începutul lunii ianuarie 1990, și anularea de către Gu- 
vern, cu prilejul celei de-a 125-a aniversări a acesteia, în septembrie 
1991, a Hotărîrii Consiliului de Miniştri, dată exact cu 38 de ani în ur- 
mă, „pentru aprobarea noilor norme ortografice ale limbii române”. 

Nu intră în intenția noastră să ne spunem opinia cu privire la 
toate chestiunile controversate, sau care par a fi astfel, ale ortografiei 
româneşti, ci am vrea să ne oprim doar asupra a trei dintre ele, ținând 
seama şi de principiile pe care le-am evocat la început: scrierea cu â și 
î, ortografia şi ortoepia verbului a fi la indicativ prezent și imperfect şi 
utilizarea majusculelor în scrierea denumirilor de instituţii, întreprin- 
deri etc. În parte acestea au fost schiţate atât în luarea de cuvânt pe 
marginea comunicării acad. Ion Coteanu, Ortografia și știința limbii, 
ținută la şedinţa lărgită a Secţiei de ştiinţe filologice a Academiei Ro- 
mâne din 17 octombrie 1991, cât și în intervenţia la Conferinţa naţio- 
nală „Valori formative ale umanismului în școala românească”, 
organizată de Societatea de Științe Filologice în ziua de 12 iunie 1992, 
în cadrul căreia colega dr. Mioara Avram a susținut comunicarea Or- 
tografia românească în discuţie. 

Ținem să reamintim, cu acest prilej, că tradiția scrierii limbii ro- 
mâne cu litere latine, alături de cele chirilice, este mult mai veche de- 
cât se crede de obicei: pentru cuvinte izolate ea urcă în secolul X 

(zappu - țapu, într-un glosar latin medieval) şi următoarele, devenind 
mai frecventă începând cu secolul al XVI-lea. Semnificative sunt nota- 
ţii, sub influenţa ortografiei italiene, de tipul: argint, ninge, cruce sau 
caemp (lat. campus), caine (lat. canem) la Franciscus Soimirovich şi 
Ioannes Lucius (1666), sau Romuni, Tzara Rumaneasca, limba ruma- 
neasca, fericit, genucchi, inghizzit şi multe altele la celebrul Anton Ma- 
ria del Chiaro (1718)!. De aici până la eforturile corifeilor Școlii 
Ardelene de a sistematiza scrierea limbii române cu litere latine, în- 
cepând cu Cartea de rugăciuni a lui Samuil Micu (Viena, 1779) și Ele- 
menta linguae Daco-Romanae sive Valachicae a aceluiaşi, împreună cu 
Gheorghe Șincai (Viena, 1780)2, nu mai era decât un pas, care a fost 
continuat de filologii și oamenii de cultură din generațiile următoare, 
pînă la actul oficial realizat în al doilea an după Unirea Principatelor 
Române. Nu este cazul să rediscutăm încercările acestora şi ale şcolii 
latiniste de a recurge la o ortografie etimologizantă, care-şi avea justi- 
ficările ei, cel puțin până la un punct, dar trebuie să ne reamintim ce- 
ea ce scria acum mai bine de un secol B.P. Hasdeu, cel care în 1860 se 
ridicase împotriva lor, în numele „dacismului”: „Primele încercări 
asupra graiului poporan al românilor, conduse într-un mod ceva mai 
sistematic, se datoresc unei pleiade de ardeleni: Şincai, Samuil Micu, 
Petru Maior, a căror mărime trebuie măsurată nu prin ceea ce ei au 
făcut, ci prin ceea ce voiau să facă: a deștepta naționalitatea română, a 
o deştepta cu orice preţ. «Sînteţi fii ai Romei!», au strigat ei; și româ- 
nul, zguduit din somn, s-a pus pe gânduri'5. Sau, cum spunea de cu- 
rând, cu profundă comprehensiune, colegul Eugen Simion, în comuni- 
carea la Sesiunea academică închinată împlinirii a 300 de ani de la 
naşterea precursorului acestora, loan Inocenţiu Micu-Klein, fiul de tă- 
ran, devenit conducător spiritual şi politic al românilor din Transilva- 
nia, cel care ne-a lăsat moştenire Cartea de înţelepciune latină - Illus- 
trium poetarum florest: „Greoi, împleticiţi la limbă, suspicioşi latini- 


1 Detalii în cartea noastră Cultură și literatură română veche în context european, Bu- 
cureşti, 1979, p. 7-61. 

2 Vezi D. Macrea, Contribuţii la istoria lingvisticii și filologiei românești, Bucureşti, 
1978, p. 9-30. 

3 Cuvente den bătrâni, t. III, București, 1881, p. IX (ediţie îngrijită şi note de autorul 
acestor rânduri. Bucureşti, EDP, 1984, p. 9). 

4 Elaborat acum aproape două secole şi jumătate la Roma de baza antologiei lui 
Octavianus Mirandula (numeroase ediţii între 1538 şi 1630), manuscrisul a fost edi- 
tat cu traduceri, note și aparat critic de regretatul Bogdan Hâncu, studiu introductiv 

zanţi, cu legea în mână şi credința nestrămutată în suflet, bine chibzu- 
iții ardeleni au dus secole de-a rândul o acțiune dârză pentru recu- 
noaşterea lor ca națiune cu drepturi egale în ţara unde erau, în fapt 
majoritari”. 

Dar, cum remarcă acelaşi Hasdeu, „în acest chip s-a plăsmuit la 
noi şi a crescut treptat până la un non plus ultra o direcțiune unilate- 
rală în sens latin”, care a început a fi corectată imediat, în planul orto- 
grafiei, de fiul unui alt ardelean luptător, înarmat cu o logică strânsă şi 
o pregătire filosofică şi filologică modernă. Titu Maiorescu, cel care, 
numit la vârsta de 22 de ani director al Gimnaziului și Internatului din 
lași, publica, în 1863, prima sa disertaţie lingvistică și pedagogică: 
Pentru ce limba latină este chiar în privinţa educaţiunei morale studiul 
fundamental în gimnaziu. Ea a fost urmată de alte studii şi rapoarte 
academice, între care broşura Despre scrierea limbii române (lași, 
1866), reeditată de mai multe ori, ce a stat la baza ortografiei adopta- 
te de „Convorbiri literare” și de alte publicaţii, iar în cele din urmă de 
Academia Română în 1880 şi, mai ales, în 1904. lată ce scria în prefa- 
ţa la ediţia din 1908 marele filosof şi critic literar: „Unificarea grafică 
de care vorbeşte prefața precedentă (la ediția a 3-a, 1893 - n.n.) este 
acum desăvârșită de Academia Română. Ea se vede introdusă și în 
toate actele oficiale, în toate cărţile de școală ale regatului român și es- 
te primită de cei mai mulţi scriitori dincoace și dincolo de Carpaţi". „Pe 
cât se poate prevedea - adăuga el - această ortografie (din 1904 - 
n.n.) - chiar astăzi predomnitoare - se va răspândi tot mai mult şi va 
rămâne în esenţă neschimbată”; şi prezicea în mod special cu privire 
la una din chestiunile ce ne preocupă: „Stăruinţa de a scrie sonul â 
pretutindeni cu î și de a însemna pe i scurt, cu care se mai deosebesc 


de Florea Firan (Bucureşti, Ed. Ştiinţifică, 1992); vezi: Ileana Mihăilă. În căutarea sur- 
selor antologiei „Illustrium poetarum flores” de loan Inocenţiu Micu-Klein, Academica, 
an. II, nr. 11 (23), sept. 1993, p. 11. 

1 Un personaj tragic: Inochentic Micu-Klein, Literatorul, an III, 1993, nr. 3 (72); 22 ian. 
p. 3. 

2 În Anuarul Gimnaziului şi Internatului din lași pe anul şcolastic 1862-1863, publicat de 
directorul Titu Maiorescu, lași, 1863; reprodus în: Titu Maiorescu, Opere, I-IV, ediţie, 
note, variante, indice de Georgeta Rădulescu-Dulgheru și Domnica Filimon, studiu in- 
troductiv de Eugen Todoran, București, Ed. Minerva, 1978-1988 (vol. II, p. 267-296, 
754-769; vezi şi vol. I, p. 695 ş.u.; vezi de asemenea: D. Macrea, Contribuţii... p. 387- 
416). 

3 Opere, |, p. 275-276. 

unii scriitori, nu credem că va putea rezista uzului general. Conside- 
rări filologice, explicări fiziologice, precum se încearcă pentru i scurt, 
sau argumentul unității între literă şi son, invocat pentru î, nu ne par 
hotărâtoare. Din contra, sunt mai tari unele asocieri de idei, scumpe 
românilor culţi, care sprijinesc scrierea academică. Numele «român» 
este indiscutabil asociat cu numele «Roma, roman», şi scrierea «romîn» 
cu î nu este firească în dezvoltarea culturii noastre, însuși semnul î 
propus în loc de â seamănă prea tare cu i și la vedere se confundă 
uşor cu el. Pentru începutul cuvintelor aceasta nu are inconvenient 
(ca şi la sfârşit - n.n.), dar în mijlocul lor le dă un aer străin. Când, cân- 
tare, mână fac impresie firească unui român cult, dar cînd, cîntare, 
mînă apar multora ca prea heterogene”. 

Deosebit de preţioase metodologic ni se par concluziile de bun 
simţ şi respect al tradiţiei, pe care le formula, în încheiere, cel care di- 
recționase cultura română timp de aproape o jumătate de secol: „De- 
altminteri noi am adăugat aceste puţine reflecţii (...) nu atât pentru a 
arăta îndreptăţirea ortografiei adoptate, cât mai mult pentru a con- 
tribui la adoptarea unei singure ortografii», căci «unificarea ei totală 
ne pare preferabilă unei dezbinări oricât de întemeiate» (subl. ns.). 

Aceleași principii generale au stat și la baza modificărilor și pre- 
cizărilor adoptate de Academia Română, după lungi discuţii, în urma 
prezentării de către Sextil Puşcariu, noul preşedinte al Secţiei Litera- 
re, a Proiectului de reforme a ortografiei române (1929) şi făcut public 
printr-un Îndreptar și vocabular ortografic, realizat împreună cu pro- 
fesorul Teodor A. Naum, și publicat la Editura „Cartea Românească” 
din Bucureşti, în 1932, reeditat cu unele îmbunătăţiri și completări 
încă în patru ediții (1934, 1940, 1942 şi 1946). 

lată ce sublinia, între altele renumitul filolog-academician în 
preambulul Regulilor ortografice: „Fiindcă nu poate fi vorba de crea- 
rea unei ortografii nouă, ci numai de perfecționarea celei existente, 
trebuie să ținem seama de tradiţie, care, oricum nu e de ieri, de alaltă- 
ieri, ci reoglindeşte o statornică năzuinţă a înaintaşilor noştri de a da 
limbii cea mai potrivită formă exterioară”. Adoptate cu unanimitatea 


1 Vezi: Academia Română, Anale, t. XLIX, Şedinţele din 1928-1929, p. 200-214; repro- 
duse în: Sextil Puşcariu, Cercetări și studii, ediţie îngrijită de Ilie Dan, prefață de G. Is- 
trate, București, ed. Minerva 1974, p. 307-321 (note, p. 605). Cum Proiectul a suferit 
unele modificări până la aprobarea de către Academia Română, s-ar fi cuvenit să fie 
reproduse - conform principiului de editare a ultimei forme date de autor - Intro- 

voturilor în şedinţa Academiei Române din 25 mai 19321 acestea pre- 
vedeau, în mod explicit, în paragraful 14, tocmai în baza acestui prin- 
cipiu, regula extrem de simplă şi uşor de reţinut şi aplicat în scris de 
către oricine, de la elevii claselor primare până la marii scriitori și 
academicieni: „Se menţine vechea regulă ortografică (din 1904 - n.n.) 
privitoare la scrierea lui â şi f: î se scrie la începutul cuvintelor şi la 
verbele în -riî cu derivatele lor; â în toate celelalte cazuri. Deci: încă, 
îndemna, înger (tot aşa în compuse [corect: derivate cu prefixe] ca: 
neînsemnat |...]); chiorîș, hotăritor, omori, uri; cât, gât, lână, mormânt, 
râu, român, vânt”. lar în cadrul Observaţiilor gramaticale, în paragra- 
ful 27, se preciza: „De la verbul a fi prezentul este: sunt, ești, este 
(scurtat: e și enclitic: -i), suntem, sunteţi, sunt. În rostirea obişnuită se 
aud formele cu â în loc de u, deci: sânt, sântem, sânteţi, sânt”. 

Or, ce s-a întîmplat în anii 1949-1953? În discuţia de la Acade- 
mia Română din 17 octombrie 1991, am afirmat că reforma propusă 
şi adoptată în acei ani, pe lângă o serie de unificări şi precizări utile, a 
fost un reflex al proletcultismului în lingvistică şi că unele prevederi 
ce se refereau la scrierea cuvintelor cu o deosebită semnificație şi 
frecvenţă erau nejustificate, după o jumătate de secol de ortografie 
modernă, însușită de atâtea generații, mai ales în România după Ma- 
rea Unire din 1918. 

Ne îngăduim, în cele ce urmează să reamintim faptele pe baza 
principalelor publicaţii lingvistice şi culturale ale vremii. 

Atacul împotriva normelor ortografice în vigoare a fost început 
chiar din primul număr al revistei „Cum vorbim”, apărută în aprilie 
1949, sub conducerea unui comitet în fruntea căruia se află profeso- 
rul Al. Graur, pe atunci membru corespondent al Academiei. Astfel, în 
articolul Scriere și pronunțare (p. 23-24), Ana Canarache punea în dis- 
cuţie, între altele - la numai trei ani de la ultima ediţie a Îndreptarului 
semnat de S. Pușcariu şi T.A. Naum - grafiile ei, este, era pronunţate 
iei, ieste, iera, examen, pronunţat egzamen, şi conchidea: „Dacă orto- 
grafia ar corespunde pronunțării (...) elevii fruntaşi nu şi-ar stîlci pro- 
nunțarea, elevii codaşi ar scrie de la început, cum trebuie”. Și discuţia 
a continuat, cu alţi autori, în numerele următoare ale revistei (de- 
venită în iunie organ al Societăţii de științe istorice, filologice şi fol- 


ducerea şi textul Îndreptarului, semnate împreună cu T.A. Naum, după ediţia a II-a din 
1934 (repetată până la a V-a, în anii 1940, 1942, 1946). 
1 Vezi: Anale, t. LII. Şedinţele din 1931-1932, p. 215-227. 

clor), inclusiv prin reproducerea (în an. III. 1951, nr. 3-4, p. 15-30) a 
comunicării academicianului Emil Petrovici, Învățătura lui I. V. Stalin 
cu privire la știința limbii și sarcinile lingviștilor din Republica Popu- 
lară Română, expusă la Sesiunea generală a Academiei (21-15 martie 
1951)1, în care se spunea, printre altele: „Ortografia noastră are însă 
nevoie de a fi reformată, de a fi simplificată prin înlăturarea fluctuații- 
lor, a inconsecvenţelor datorite în primul rând resturilor etimolo- 
gismului”. În particular, cunoscutul dialectolog şi fonetician exempli- 
fica: „Scrierea vocalelor î și i, a semivocalei i, a diftongilor ie, ea şi io, a 
grupelor chia şi ghia prezintă în ortografia actuală multe contradicții 
şi fluctuații”. 

Dar de la astfel de cazuri, asupra cărora se putea duce o discuţie 
calmă, cu rezolvări care să ţină seama nu numai de principiul fonetic 
(sau fonologic ori ortoepic), ci și de altele (silabic, morfologic, deriva- 
tiv, etimologic, al analogiei, al distribuţiei, al transcrierii internaţiona- 
le, al dorinţei purtătorului numelui de persoană), până la afirmaţia 
categorică din articolul redacțional Cu privire la sarcinile noastre, pu- 
blicat în paginile imediat următoare (30-32), era o distanță enormă 
contrazisă de însuşi modul cum se scria în chiar paginile revistei şi în 
majoritatea absolută a cărților, publicaţiilor periodice, ziarelor şi ma- 
nualelor tipărite în acei ani. „Se ştie că astăzi noi nu avem o ortografie. 
Fiecare scrie cum vrea. Diferite instituţii și organizații și-au constituit 
norme particulare, care se contrazic între ele. Este indispensabil să se 
stabilească neîntârziat o normă unică, deoarece în anarhia ortografică 
actuală este imposibil să se ceară elevilor să scrie corect.” Câte afir- 
mații, atâtea exagerări şi chiar inexactități, pentru a se justifica inter- 
venţiile ulterioare în normele ortografice, pe care un întreg popor le 
învăța la școală în marea sa majoritate, iar cele mai multe tipărituri le 
respectau, chiar dacă cu unele inconsecvenţe şi abateri. 

Peste câteva luni, la 2-4 iulie acelaşi an, avea loc Sesiunea lărgită 
a Secţiei de ştiinţa limbii, literatură şi arte a Academiei, care a adoptat 
o hotărîre (reprodusă în nr. 7-8, p. 1-7), ce stipula, între altele: „În ce- 
ea ce privește ortografia, Sesiunea propune Prezidiului Academiei 
R.P.R. numirea unei comisii pe baza dezbaterilor începute în sesiunea 
actuală, să alcătuiască un proiect al ortografiei limbii române” - deci, 
iarăşi, nu unele modificări, îmbunătățiri, precizări, ci întreaga orto- 
grafie era pusă în discuţie, exagerîndu-se în mod deliberat ideea po- 


1 Tipărită de asemenea, în Studii și cercetări lingvistice, II, 1951, p. 56-86. 

trivit cărea normele existente erau cu totul nesatisfăcătoare şi nu 
erau respectate de majoritatea celor ce ţineau un condei în mînă. Și, 
ca să nu rămână nici un dubiu, Al. Graur preciza, în comunicarea Pen- 
tru o ortografie justă a limbii române, expusă la sesiune și publicată în 
acelaşi număr al revistei (p. 21-30): „În ansamblu, noua ortografie va 
trebui să fie mai simplă decât cea veche, şi aceasta se va obţine prin 
suprimarea literei inutile â și prin eliminarea celorlalte resturi de 
scriere etimologică”. Recunoscând drept valabile doar principiul fo- 
nologic: („adică vom scrie toate fonemele pe care le pronunțăm și nu- 
mai pe acelea” - ceea ce, de fapt, se poate realiza numai în transcrie- 
rea fonetică sau fonologică pentru specialişti, cu numeroase semne 
speciale) şi pe cel morfologic (de ex., ușă, nu ușe, căci forma articulată 
e ușa), regretatul academician propunea: „Nu vom mai scrie cu ace- 
eași inițială el şi elefant, deoarece primul începe cu ie și al doilea cu e”; 
ba mai mult, sugera „reintroducerea” lui i (i scurt, deci iei), modificări 
cuprinse în Proiectul de ortografie ce însoțea comunicarea sa, tipărit 
câteva pagini mai încolo (82-84), alături de cel al lui Emil Petrovici (p. 
79-81). Între altele aici se includea în mod expres precizarea: „Per- 
soana I sg. și a III-a pl. de la indicativul prezent a verbului a fi este 
sânt. Forma sunt, introdusă de latinişti nu are justificare şi s-a între- 
buințat mai mult în scris decât în vorbire”. 

Interesant de observat că Proiectul lui Emil Petrovici nu cuprin- 
dea referiri la formele de prezent ale verbului a fi, invocate de Al. 
Graur - dar în textul dat ca exemplificare am găsit forma suntem - iar 
chestiunea cu el, este etc. era „rezolvată” prin postularea că e la înce- 
put de silabă (la început de cuvânt, iar în interiorul cuvântului - după 
vocală) se citeşte ie (deci: epure, boer, citite iepure, boier). Aşadar, E. 
Petrovici nu propunea renunţarea la formele sunt, sunteţi, sunt, gene- 
ralizate în vorbirea cultă, sub influența unor forme corespunzătoare 
latineşti (sum, sumus, sunt), întrucât reprezintă o chestiune de ortoe- 
pie şi, implicit, de morfologie a limbii literare moderne. Tot aşa, de 
pildă, limba română literară a adoptat substantivul pl. moravuri, ce 
reprezintă nu o modificare a unui cuvânt moștenit din latină, ci a unu- 
ia împrumutat din vechea slavă - nărav, pl. năravuri - sub influenţa 
lat. mos, moris. 

Cazuri asemănătoare se întâlnesc și în alte limbi literare moder- 
ne. Astfel, limba rusă literară a adoptat pe vremea, formă preluată din 
slavonă, în locul celei populare veremea. Nu mai vorbim de nume- 

roasele forme adoptate din această limbă de cultură (la început ecle- 
ziastică), în locul celor populare, încât s-au găsit savanţi (A.A. Şah- 
matov, B. Unbegaun) care să afirme că limba rusă literară modernă își 
are baza nu în cea vorbită de poporul rus, ci în slavona adusă din Bul- 
garia veche, odată cu creştinarea, la sfârşitul secolului X. Tot astfel, or- 
tografia denumirii generice a popoarelor slave, slaveane, în loc de slo- 
veane se datoreşte influenţei grafiei franceze slaves, respectiv germa- 
ne - Slaven. 

De unde, deci, atâta obstinaţie împotriva unor forme „modelate” 
după latină în limba română literară modernă, când dublete fonetice 
de tipul umbla - îmbla, umplea - împlea, porunci - porînci caracteri- 
zează tocmai opoziția „limbă cultă - limbă populară”? (Primele provin 
din lat. ambulare resp. implere, iar ultimul e un împrumut din v. sl. 
porociti). 

În sfârșit, ambele proiecte prevedeau: „În loc de a se scrie o dată 
â, altă dată î, se va scrie numai î: în, urit, mînă, romîn, gît, vîri etc.” (Pe- 
trovici), respectiv: „Se suprimă litera â, inutilă, deoarece fonemul pe 
care-i reproducea este redat prin î” (Graur). Aşa e, şi ni s-a repetat de 
multe ori că â în interiorul cuvintelor e justificat, etnologic numai în 
unele cuvinte de origine latină, dar - adăugăm noi - acestea formează 
un nucleu, în centrul căruia se află cuvintele român, România, romăâ- 
nesc, pe baza căruia s-a stabilit regula „distribuţiei” din 1904, reluată 
în 1932, al cărui „pandant” îl constituia scrierea cu î în poziţie inițială 
şi la verbele în -rf, justificată şi ea etimologic într-un nucleu de cuvin- 
te de origine latină (în, înger, urî etc.). Oare regretatul academician Al. 
Graur nu ştia, de pildă, că scrierea greacă are două semne grafice pen- 
tru sunetul s - unul utilizat la finală de cuvânt (ç), iar celălalt (0) în 
restul cazurilor? Și nimeni nu mai protestează acestei îndelungi tradi- 
ţii. 

Curând după sesiunea Academiei la care ne-am referit, apărea în 
„Scânteia”, la 21 iulie 1951, un violent articol redacțional (nesemnat, 
deci oficial) împotriva fruntașilor lingvisticii româneşti, articol ce ur- 
ma unei alte „puneri la punct” de aceeaşi factură, tipărită în nr. 3 pe 
1949 al revistei „Lupta de clasă”, (p. 89-96) sub titlul Împotriva cos- 
mopolitismului în lingvistică (Despre „Bulletin linguistique”), pe care 
noua publicaţie periodică a Institutului de lingvistică din Bucureşti, 
„Studii și cercetări lingvistice” (Comitetul de redacţie: acad. Iorgu lor- 
dan şi acad. Emil Petrovici, redactori responsabili, Al. Graur, acad. 
Barbu Lăzăreanu, acad. Al. Rosetti) era nevoită s-o reproducă în pri- 

mele pagini (1, 1950, fasc. I, p. 13-21). lată ce li se reproşa acestor sa- 
vanți: „(...) Unii oameni de ştiinţă rămași pe vechile lor poziţii, prizo- 
nieri ai vechilor lor preocupări, probleme şi metode, vegetează în- 
tr-un dogmatism idealist, antiştiinţific, reacționar, produs al influenţei 
ideologice imperialiste, produs al putrezirii şi decadenţei culturii 
burgheze, dogmatism care frânează conștient progresul gândirii ştiin- 
țifice”. În particular, celebra revistă „Bulletin linguistique”, editată de 
Al. Rosetti, cu colaborarea unora din lingviştii menționați mai sus şi a 
altor cercetători români și străini, era astfel admonestată şi forțată 
să-și înceteze apariția: „Această revistă, deşi publică și unele studii 
oarecum utile, poate fi dată ca un rău exemplu, edificator pentru halul 
în care un grup de cercetători ştiinţifici au putut rămâne în urma eve- 
nimentelor, departe de problemele și necesitățile de astăzi ale specia- 
lității respective”. 

lată cum erau siliți să-și facă „nostra culpa” regretaţii academici- 
eni lorgu lordan, Al. Rosetti, Emil Petrovici și Al. Graur. „Lingvistica, 
pe care am făcut-o cu toții până nu de mult a fost stăpânită de cosmo- 
politism și formalism, defectele organice ale lingvisticii burgheze de 
oricând și de oriunde (...). Articolul din «Lupta de clasă» (...) ne-a adus, 
odată cu critica justă și constructivă, nepreţuitul serviciu de a ne des- 
chide ochii asupra realităţii”. 

Acum, în 1951, atât „Studii și cercetări lingvistice”, cât şi revista 
„Cum vorbim” erau nevoite să reproducă (II, 1951, p. 19-27, respectiv 
III, 1951, nr. 7-8, p. 64-73) articolul redacțional din „Scânteia”, in- 
titulat Pentru înflorirea lingvisticii din țara noastră, în care, printre al- 
tele, se afirmă fără drept de apel: „Atitudinea lipsită de spirit critic şi 


1 Am avut prilejul să dăm în 1985 o cu totul altă apreciere acestei prime reviste ro- 
mâne de lingvistică în limbi de circulaţie internațională reprodusă integral prin pro- 
cedeul fotomecanic de Editura „Prof. Ricardo Patron” din Bologna, în 1971: „Redacta- 
te într-un limbaj sobru şi elegant, de o remarcabilă ținută științifică, cele XVI volume, 
tipărite între 1933 şi 1948 (...) și-au câștigat un binemeritat prestigiu, atât în țară (...), 
cât şi în cercurile de specialişti din străinătate, care au căpătat astfel posibilitatea de a 
fi la curent cu progresele lingvisticii româneşti”. Și adăugăm: „Evident, critica din arti- 
colul Împotriva cosmopolitismului în ştiinţă (Despre «Bulletin linguistique»), publicat în 
Lupta de clasă (seria V, 1949, nr. 3, p. 89-96) și reprodus în SCL, I, 1950, nr. 1, p. 13-21, 
s-a dovedit a fi nedreaptă și tendenţioasă. De altfel, în 1956 a început din nou să apară 
o revistă românească de lingvistică în limbi străine (Revue roumaine de linguistique), 
al cărei redactor responsabil este acad. Al. Rosetti” (Studiile academicianului Alexan- 
dru Rosetti în limbi străine, Memoriile Secţiei de ştiinţe filologice, literatură și arte. Se- 
ria IV, t. VII, 1985, Bucureşti, Editura Academiei, 1986, p. 127- 131). 

autocritic curajos, profund și sincer a unor lingviști ca Iorgu Iordan, 
Al. Rosetti, Al. Graur ș.a. trebuia căutată în rămășițele vechilor idei ca- 
re i-au împiedicat să înţeleagă adâncimea lucrărilor lui I.V. Stalin de- 
spre lingvistică şi în îndepărtarea lor de viață, de limba vie a 
poporului, de necesitățile practice în privinţa limbii, cărora trebuie să 
le dea răspuns lingvistica”. 

Drept care revista „Cum vorbim” a fost determinată să-şi încete- 
ze activitatea odată cu nr. 3 pe 1952, iar tomul III pe același an al or- 
ganului ştiinţific al Institutului de lingvistică din București a apărut cu 
un comitet de redacție modificat în cea mai mare parte: Prof. V. Che- 
resteşiu (red. resp.), acad. E Petrovici (red. resp.), prof. ]. Livescu 
(laşi), prof. D. Macrea, prof. N. Pascu. 

Cum aflăm din articolul informativ Organizarea Institutului de 
lingvistică din București al Academiei R.P.R., publicat în „Contempora- 
nul” (nr. 25 (298), 20 iunie 1952, p. 5), „pentru a asigura întărirea și 
dezvoltarea științei lingvistice în R.P.R. pe baza genialei lucrări a lui I. 
V. Stalin, Marxismul și problemele lingvisticii, Prezidiul Academiei 
R.P.R. (al cărei președinte era biologul Traian Săvulescu - n.n.) a 
hotărît în şedinţa din 18 iunie a.c. reorganizarea Institutului de lingvis- 
tică al Academiei R.P.R.”, noul consiliu științific fiind format din: acad. 
Mihail Sadoveanu (preşedinte), prof, V. Cheresteșiu (vicepreședinte) - 
numit director în locul acad. Iorgu Iordan -, acad. B. Lăzărescu, acad. E. 
Petrovici, acad. C. Balmuș, prof. D. Macrea - director adjunct -, prof. G. 
Orzea, prof. J. Livescu; alături de acad. Iorgu Iordan, erau înlăturați din 
consiliu şi din conducerea unor importante secții acad. Al. Rosetti şi 
prof. Al. Graur. lar ca lovitura să fie completă, aceştia din urmă erau 
eliberați şi din funcţia de profesori-șefi de catedră ai Facultăţii de filo- 
logie, împreună cu mai tânărul conferenţiar I. Coteanu, viitorul aca- 
demician, în timp ce lui Iorgu Iordan i se lua „doar” conducerea cate- 
drei. Faptul este consemnat în articolul decanului G. Orzea, Unele pro- 
bleme în legătură cu cursurile de limbă română de la Facultatea de filo- 
logie din București (remarcaţi cacofonia: SCL, III, 1952, p. 187-192), în 
care pe lângă alte incriminări, citim: „O lipsă deosebit de gravă a cur- 
sului ținut de profesorul I. Iordan, ca şi a cursurilor ţinute de foștii pro- 
fesori Al. Rosetti şi Al. Graur este confuzia pe care au lăsat-o în mintea 
studenților în legătură cu noţiunea de limbă literară.”! 


1 «Critici» similare erau formulate și în articolul rectorului Universității din București, 
acad. C.I. Balmuș, Doi ani de la apariția lucrării lui I.V. Stalin „Marxismul și problemele 

Întorcîndu-ne la informaţia, din „Contemporanul”, constatăm că, 
în aceeași ședință din 18 iunie 1952, Prezidiul Academiei „a însărci- 
nat noua conducere să supună unei dezbateri largi proiectul de orto- 
grafie al (sic!) limbii române” drept care - fără a-l mai prezenta Adu- 
nării generale a Academiei - aceasta îl și dădea publicității peste două 
zile, sub semnătura „Secţia ştiinţa limbii, literatură şi artă”, precedân- 
du-se câteva consideraţii introductive, care surprind prin critica glo- 
bală şi nedreaptă a ortografiei existente, prin raportarea nu la norme- 
le adoptate în 1932 şi, în mare măsură, încă din 1904, așadar cu o ju- 
mătate de secol în urmă, ci la primele încercări de stabilire a scrierii 
cu alfabet latin: „Vechile ortografii ale fostei Academii Române nu 
s-au putut impune ca unice și obligatorii pentru toată națiunea din 
pricina concepției reacționare care stătea la baza Academiei. Acestei 
concepţii reacționare i se datoreşte greşeala inițială a primei ortogra- 
fii întocmite de Academie, etimologismul, de care nu s-au dezbărat re- 
formele ortografice făcute în cursul veacului al XIX-lea și al XX-lea 
(nici ultima, cea din 1932)”. 

Recunoscând că nu puteau propune o „reformă radicală”, căci 
„s-ar provoca mari tulburări și s-ar îngreuia în loc de a ușura comuni- 
carea în scris între oameni”, autorii proiectului admiteau ca principii 
ale normelor prescrise doar pe cel fonetic, completat cu cel silabic și 
morfologic, deşi în realitate erau nevoiţi să accepte tacit şi altele, 
enumerate de noi mai sus. Mai mult, prin afirmaţia: „Socotim că aşe- 
zarea pe baze științifice a ortografiei va ajuta însuşirea mai uşoară a 
scrierii de către copii şi eliminarea greşelilor din scrisul adulților (...)” 
se insinua că ortografia în vigoare la acea dată era neştiinţifică. În par- 
ticular, încă de la început se decreta apodictic: „Se suprimă litera â, 
inutilă în fapt, deoarece sunetul pe care-l reproduce este redat prin f’, 
uitîndu-se că, în virtutea altor principii, sunetul c, de exemplu, este re- 


lingvisticii”, articol inclus pe prima pagină a aceluiași număr citat din Contemporanul: 
„Deşi geniala lucrare a tovarăşului Stalin, Marxismul și problemele lingvisticii, a des- 
chis perspective nebănuite cercetării problemei limbii române, dezvoltarea acestor 
cercetări este împiedicată de orientarea antiștiințifică şi reacționară a activității unor 
lingviști ca Al. Rosetti, Al. Graur și Iorgu Iordan, care au condus timp de mai mulţi ani 
Institutul de lingvistică din Bucureşti al Academiei R.P.R. şi unele catedre ale Facul- 
tății de filologie”. Ironie a soartei: Al. Graur asigurase, ca lingvist şi cunoscător al lim- 
bii ruse, traducerea corectă a articolelor (de fapt, scrisori publice) ale lui Stalin, iar cel 
care-l declara „antiştiinţific şi reacționar” era colegul şi colaboratorul său la o scrie de 
manuale de limba latină și de limba greacă veche. 

dat de asemenea prin ch şi k (în neologisme de tipul kaki, kilogram) 
sau în unele nume de familie, la care se conceda, mai larg, că „ur- 
mează uneori alte reguli decât cele stabilite până aici: Kogălniceanu, 
Alecsandri, Hasdeu, Negruzzi, Russo, Baritiu”. Atunci, cel puţin, de ce 
nu și Pârvan? Pentru că litera â „se suprima”, ca să nu mai rămână 
nici urmă de ea. Tot aşa, în pofida unei îndelungi tradiţii literare, se 
decreta fără drept de apel: „Persoana I-a singular și a III-a plural de la 
indicativul prezent al verbului a fi este sînt. Forma sunt, introdusă de 
latinişti, nu are justificare”. 

Curând, Discuţia asupra proiectului noii ortografii a limbii ro- 
mâne - care nu era deloc „nouă”, ci cuprindea doar unele precizări, 
utile în raport cu cea existentă, alături de „suprimări”, ca cele citate, 
sau „inovaţii” de tipul lui i (pomi, cai etc.) - era găzduită în paginile 
aceleiași reviste. Astfel, în nr. 29 (302), din 18 iulie (p. 5), se publica 
un amplu articol al lui Emil Boldan, care începea astfel: „La doi ani de 
la apariția epocalei opere a tovarăşului Stalin, Marxismul și pro- 
blemele lingvisticii, care a dat un puternic avânt și a devenit o călăuză 
permanentă în munca ştiinţifică desfășurată în țara noastră, Secţia de 
ştiinţa limbii, literatură şi artă a Academiei R.P.R. a supus dezbaterii 
publice, prin publicarea în paginile revistei «Contemporanul», proiec- 
tul noii ortografii a limbii române.” Care erau, în viziunea autorului, 
cele trei propuneri ce „pot părea multora răsturnătoare a (sic!) unor 
grafii tradiționale, îndelungate, pe care le-am crezut fixate pentru tot- 
deauna”? Acestea erau: „1. suprimarea literei â, parazitară, soră sia- 
meză a lui î, reproducătoare amândouă ale aceluiași sunet; 2.in- 
troducerea lui i asilabic (scurt) — şi legat de aceasta suprimarea celui 
de-al doilea i la formele articulate de plural masculin ale substan- 
tivelor; 3. folosirea formei sînt (indicativul prezent, persoana l-a sin- 
gular şi, a III-a plural, al verbului a fi) în locul formei latinizante, 
artificiale sunt”. 

Interesant de subliniat este faptul că cea de-a doua a căzut defi- 
nitiv, în urma numeroaselor proteste ale participanţilor la discuţii, ca- 
re însă - dincolo de unele naivităţi, apărute pe alocuri - n-au putut 
convinge pe iniţiatorii „revoluționarelor” inovaţii, să renunţe şi la ce- 
lelalte două. Astfel, Ecaterina Zehan, sintetizând discuţiile organizate 
de Sindicatul salariaților din învățămînt aparținând fostului raion 
Gherla, scria cu deplină justificare: „(...) s-a arătat că deși forma sunt a 
fost introdusă de latinişti, totuşi aceasta s-a impus în limba literară, a 
ieşit biruitoare şi evită şi confuzia cu substantivul sau adjectivul sânt 

- sfânt, care se foloseşte în vorbirea poporului (de exemplu Sânt Ilie)” 
(nr. 33 (306), 15 august 1952,p.4). 

Rezumând aceste discuţii în primul număr al noii reviste a Insti- 
tutului de lingvistică din Bucureşti, „Limba română”, profesorul Dimi- 
trie Macrea (redactor responsabil) nu s-a putut elibera de frazeologia 
proletcultistă „întocmirea unei noi ortografii pe baza învățăturii stali- 
niste era reclamată şi de starea de fapt a felului în care se scria la noi, 
caracterizat prin impreciziunea normelor ortografice și prin greutatea 
însuşirii lor de către masele muncitoare”. Fără menajamente erau in- 
criminate direct normele adoptate de Academia Română şi însuşite de 
Ministerul Instrucțiunii cu două decenii înainte, cum se specifică în ti- 
tlul cărții lui Sextil Puşcariu şi T.A. Naum - Îndreptar și vocabular orto- 
grafic după noua ortografie oficială, pentru uzul învățămîntului de 
toate gradele: „Caracterul neştiinţific şi impreciziunile care dăinuiau în 
ultima reformă ortografică din 1932 au reclamat o nouă ortografie, ca- 
re să corespundă condiţiilor politice şi economice schimbate, când mi- 
lioane de oameni au fost eliberaţi de întunericul analfabetismului” (Pe 
marginea discuţiilor asupra proiectului noii ortografii, LR, |, 1952, nr. 1, 
noiembrie-decembrie, p. 25-31). 

În sfârşit, în cadrul Lucrărilor sesiunii ştiinţifice a Academiei 
R.P.R. din 16-17 iunie 1953, profesorul Dimitrie Macrea, devenit între 
timp director al Institutului de lingvistică, informa pe participanți: 
„Proiectul noii ortografii a limbii române a fost definitivat şi aprobat 
de Prezidiul Academiei R.P.R., împreună cu glosarul ortografic, care 
cuprinde circa 10.000 de cuvinte” („Contemporanul”, nr. 26 (351), 26 
iunie, p. 5). lar într-un articol publicat în aceeași revistă, cu titlul Pro- 
bleme și realizări în lingvistica din ţara noastră, regretatul lingvist 
preciza: „Ortografia ştiinţifică a limbii române, alcătuită de Institutul 
de lingvistică din Bucureşti pe baza principiului fonetic îmbinat cu cel 
morfologic a primit aprobarea oficială prin Hotărtrea Consiliului de 
Miniștri din 16 septembrie a.c. şi va intra în vigoare la 1 aprilie 1954” 
(nr. 49 (374), 4 dec. 1953, p. 5). 

Merită să fie subliniat faptul că în niciuna din aceste informații 
nu se face referire la însuşirea Normelor privind ortografia limbii ro- 
mâne de către Adunarea generală a Academiei și, curios lucru, nici 
măcar de către Secţia de știința limbii, literatură și arte, deşi proiectul 
inițial fusese publicat în numele acesteia. Academia, în totalitatea ei, 
ca for suprem ştiinţific şi cultural al țării, era trecută cu vederea, deşi 


68 


în Hotărtrea Consiliului de Miniștri pentru aprobarea noilor norme or- 
tografice ale limbii române (nr. 3.135, 16 sept. 1953) se afirma că 
acestea au fost „elaborate de Academia Republicii Populare Ro- 
mâne”. 

Reprodusă imediat în revista „Limba română” (II, 1953, nr. 5, p. 
13-15), iar apoi în anonimul Mic dicționar ortografic (Academia Repu- 
blicii Populare Române - Institutul de lingvistică, Bucureşti, Ed. Aca- 
demiei, 1953), apărut la sfârşitul lunii decembrie, Hotărtrea cuprinde 
pe lângă prevederile administrative - între altele, intrarea în vigoare 
la 1 aprilie 1954 -, mult discutatele Norme, 16 la număr, dintre care 
prima era: „Se suprimă litera â, înlocuindu-se peste tot cu î (miine, 
cînd, gînd, romîn, Romînia)”. Așadar, toate firmele de instituţii centra- 
le şi locale, toate titlurile ce cuprindeau numele țării, indiferent unde 
erau fixate, desenate sau tipărite, au trebuit să fie modificate pe întreg 
cuprinsul ţării: dacă adăugăm că, mai ales pe firme, se admitea din 
motive tehnice, absența semnelor diacritice la literele majuscule, RO- 
MÂNIA devenea astfel ROMINIA, între altele în dezacord cu grafia nu- 
melui țării noastre în limbi de circulație internațională: fr. ROUMANIE, 
engl. ROMANIA, germ. RUMANIEN, span. RUMANIA, ital. ROMANIA. 
Dar aceasta nu mai conta, căci România devenise în mod curent, ade- 
sea, R.P.R. 

Între altele, reţine însă atenţia păstrarea scrierii tradiționale, sub 
formă de excepții de la regula nr. 9, a pronumelor eu, el, ei, ele (prima 
motivată și etimologic: lat. ego), precum şi a formelor de prezent, 
pers. 1 şi 2 sg, ești, este, e şi a celor de imperfect, erai, era, erați, erau 
(toate motivate şi etimologic: lat. es, est, eram, eras, erat, eramus, 
eratis, erant); principiul etimologic nemaifiind recunoscut, aceste for- 
me erau considerate simple „excepţii”, fără să se explice care era jus- 
tificarea lor. Dar, oricum bine că au rămas, realizând o breșă în „abso- 
lutul” principiu fonetic, căruia i se alătura cel morfologic (uneori, im- 
plicit, şi etimologic, fără însă a se recunoaște acest lucru) şi, ca o 
concesie, cel silabic. 

Tot astfel ne-a atras atenţia, la o nouă lectură, ultima regulă, po- 
trivit căreia „se va scrie b (nu v) în numele februarie, septembrie, oc- 
tombrie, noiembrie, decembrie”, deşi această adaptare în limba 
literară modernă se datorează tocmai influenţei culte latino-romani- 


1 Colecția de hotărîri şi dispoziţii ale Consiliului de Miniştri al R.P.R, anul II, nr. 63 din 
5 oct. 1953. 

ce. Ne întrebăm atunci, de ce n-a fost admisă o astfel de adaptare şi la 
formele verbale de prezent, sunt, suntem, sunteți, cu atât mai mult, cu 
cât ele nici nu figurează în aceste Norme, singurele aprobate oficial, ci 
doar în Regulile de ortografie, destinate să le detalieze, dar nu să le 
„completeze” după bunul plac. 

Evident, am fi nedrepți dacă n-am recunoaşte că o serie de îmbu- 
nătățiri de detaliu și unificări ale ortografiei au fost binevenite, cu atât 
mai mult, cu cât am constatat că opinia publică a respins unele „ino- 
vaţii”, care mergeau prea departe cu nerespectarea tradiției, a habi- 
tudinilor grafice înstăpânite de cel puţin o jumătate de secol, în parte 
chiar de un secol. În ciuda frazeologiei proletcultiste din lunga Intro- 
ducere (p. 11-23), „reforma” era sensibil temperată față de proiectul 
publicat cu un an în urmă, ceea ce a dus la estomparea zgomotului pe 
care acesta îl produsese. 

„Contemporanul” nici nu mai reproducea Hotărirea, ci doar co- 
perta Micului dicţionar ortografic (în nr. 1 (378) din ianuarie 1954, p. 
5), începând să aplice tacit noile reguli, parțial de la 5 februarie şi ge- 
neralizat de la nr. 8 (385), din 19 ale aceleiaşi luni. 

Mai mult, avem impresia că presiunea proletcultismului era în 
scădere, mai ales după împlinirea unui an de la moartea lui Stalin, că- 
ruia revista îi mai consacra pentru ultima oară un număr, cel din 5 
martie 1954, căci imediat după aceea (nr. 11 (388), din 12 martie) - 
„dezgheţul” hrușciovist devenind tot mai evident - profesorul D. Ma- 
crea închina un articol unuia din reprezentanţii de frunte al Şcolii Ar- 
delene, inițiatoarea „latinismului”: 200 de ani de la nașterea lui Gheor- 
ghe Șincai (p. 5); aceştia se împliniseră, ce e drept, la 28 februarie, 
deci cu aproape două săptămâni înainte. 

Peste un an, același autor, ce se declara „elev al lui Sextil Pușca- 
riu” — ceea ce și fusese într-adevăr - publica, la rubrica Valorificarea 
moștenirii lingvistice a revistei „Limba română”, articolul Opera lin- 
gvistică a lui Sextil Pușcariu (an. IV, 1955, nr. 6, p. 5-21), în care recu- 
noştea: „Sextil Puşcariu n-a conceput legătura lingvisticii cu marile 
mase numai prin popularizarea problemelor ei, ci şi printr-o acțiune 
continuă de cultivare a limbii scrise (...). Principala lui contribuţie în 
această direcție o constituie elaborarea, împreună cu T.A. Naum, a re- 
gulilor ortografice din 1932, însuşite de Academia Română. Îndrepta- 
rul ortografic (1932) al lui Pușcariu şi Naum a însemnat un progres în 
scrierea fonetică a limbii române față de reforma din 1904 și o etapă 

valoroasă în impunerea completă a principiului fonetic, îmbinat cu cel 
morfologic, realizată prin îmbunătățirea normelor ortografice din 
19531 

Dar, odată Hotărirea proletcultistă fiind edictată și pusă în apli- 
care de un an de zile, nu se mai putea face nimic, cel puţin pentru un 
timp, astfel că peste cinci ani regretatul academician Al. Rosetti, care 
fusese repus în drepturile sale - ca și ceilalți profesori „ostracizați”, 
acad. Iorgu lordan, acad. Al. Graur şi prof. I. Coteanu - apărea drept 
redactor responsabil al reeditării regulilor ortografice, într-o lucrare 
ce includea și alte două îndrumătoare, publicate anterior de Institutul 
de lingvistică: Îndreptar ortografic, ortoepic și de punctuație (Editura 
Academiei, din colectiv mai făceau parte: prof. Boris Cazacu, Fulvia 
Ciobanu, Galina Ghiţu, Mircea Mitran, Liviu Onu, Valeriu Șuteu şi Lau- 
ra Vasiliu). Pentru ultima oară se mai reproduceau Hotărirea şi Nor- 
mele - anexă, iar lunga Introducere justificativă era înlocuită cu una 
mai compactă (p. 13-25), ce mai relua însă unele din reproșurile la 
adresa „vechii” Academii, fără menţionarea lui Sextil Pușcariu, ce fu- 
sese „reabilitat”, cum am văzut, de Dimitrie Macrea: „Vechea Acade- 
mie a fost nevoită să-şi reformeze în mai multe rânduri ortografia, 
apropiind scrierea tot mai mult de rostire, dar a păstrat totuşi, chiar şi 
în ultimele ei reguli ortografice (1932), resturi etimologiste. Ea n-a 
putut însă să-și impună ortografia: fiecare scriitor, fiecare publicaţie 
avea reguli ortografice proprii” - ceea ce evident era o categorică exa- 
gerare. 

Ediţia a doua a acestui Îndreptar (numită pe contrapagină „o nouă 
ediție”), apărută în 1965, de astă dată din nou anonimă, dar sub ace- 
eași egidă a Institutului de lingvistică din Bucureşti, includea chiar de 
la început o notă explicativă Cu privire la îmbunătăţirea normelor or- 
tografice ale limbii române (p. 3), pe care o reproducem integral: „La 
propunerea Secţiei de ştiinţe filologice a Academiei R. S. România, 
Prezidiul Academiei R. S. România (repetiţia aparţine autorului ano- 
nim al notei - n.n.) a aprobat îmbunătăţirea «Normelor privind or- 
tografia limbii române» din aprilie 1954 (de fapt, din septembrie 
1953 -n.n.). 

În conformitate cu noile norme ortografice, se reintroduce în al- 
fabetul limbii române litera â (Â), care se va folosi în scrierea numelui 


1 Vezi și volumul Contribuţii..., p. 269-308. 

propriu România şi a tuturor cuvintelor din aceeași familie (român, 
românesc etc.). 

Prezenta ediţie a «Îndreptarului ortografic, ortoepic și de punc- 
tuație» ţine seama de aceste modificări”. 

Atrage atenţia și aici faptul că nu Academia a fost cea care a adop- 
tat hotărîrea respectivă, ci numai prezidiul acesteia, și nici măcar Sec- 
ţia de ştiinţe filologice, literatură şi arte, ci doar biroul acesteia. Extrem 
de elocventă ni se pare în această chestiune mărturia regretatului 
acad. Al. Rosetti din memoriul înaintat la 14 martie 1964 Prezidiului 
Academiei și dat recent publicităţii, din care reținem: „Consiliul ști- 
ințific al Institutului de lingvistică din Bucureşti a informat Secția a 
IX-a a Academiei R.P.R. despre propunerile privitoare la modificarea 
ortografiei limbii române. Întrucât în şedinţa Consiliului (...) am făcut o 
propunere care nu a întrunit majoritatea voturilor, îmi iau libertatea 
de a o înfățișa aici mai jos, cu rugămintea ca să binevoiţi a o menţiona, 
când această chestiune se va dezbate la Prezidiu. 

Menţionez că propunerea Institutului de lingvistică nu a fost dis- 
cutată în Secţie, evitându-se, astfel înregistrarea eventualelor păreri 
contradictorii, şi a trecut numai prin biroul Secţiei, compus din ace- 
leași persoane care au făcut propunerea la Institut. 

Am fost de părere de la prima dezbatere a proiectului în Secţie, 
sub preşedinţia maestrului Sadoveanu (referire la anii 1949-1953 - 
n.n.), ca sunetul î să fie scris (şi - n.n.) cu â, potrivit regulei din vechea 
ortografie. La dezbaterile recente de la Institutul de lingvistică, am 
susținut aceeași părere. 

Scrierea cu â numai în cuvântul romiîn etc. are dezavantajul că se 
aplică unui singur cuvânt”. 

Autorul acestor rânduri - care făcea şi el parte din consiliu, ca 
membru invitat - invocînd considerente practice și apelând la o regulă 
mai largă, existentă chiar şi în normele din 1953, a încercat să extindă 
utilizarea literei â cel puţin şi la numele de familie, potrivit dorinţei 
purtătorilor (Pârvan, Vârgolici, Cândea etc.), dar şi-a atras pe loc ripos- 
ta unor autorități lingvistice, respectul pentru memoria cărora îl de- 
termină să nu le mai evoce acum. Așadar, hotărîrea luată de Secţia de 
ştiinţe filologice, literatură și arte şi de conducerea Academiei s-a refe- 
rit numai la România şi la cuvintele din aceeași familie, numele de per- 


1 Reprodus în broşura multiplicată: Cuvintele limbii tale. Ortografia în dezbatere. Tex- 
te apărute în revista Academica (1991-1992), p. 104. 

soană nefiind incluse nici în ediţia a II-a (1971), ci abia în a IV-a 
(1983), care a fost „pusă de acord cu Dicţionarul ortografic, ortoepic și 
morfologic al limbii române (1982)”, fiind reprodusă într-un nou tiraj 
(fără o menţiune expresă) în 1987. Paragraful respectiv (8) era com- 
pletat astfel: „Scrierea cu â în loc de î este admisă și în numele proprii 
de familie după dorința purtătorilor lor”. 

Interesant de subliniat este faptul că ediţia a II-a (1965) nu mai 
reproducea Hotărtrea din 1953 şi Normele - anexă, iar cele ulterioare 
nu mai fac menţiune nici la decizia conducerii Academiei din 1965. Se 
vede, deci, că lucrurile se modificau de la o ediţie la alta prin omisiuni, 
cam tot așa s-a întâmplat cu Gramatica limbii române (Editura Aca- 
demiei, 1954), lucrare normativă extrem de utilă, care a stat la baza 
tuturor manualelor şcolare, liceale și universitare apărute ulterior. 
Elaborată de Secţia de gramatică a aceluiași Institut de lingvistică din 
Bucureşti (autorii nu erau menţionaţi), aceasta cuprinde, în volumul I, 
Vocabularul, Fonetica și Morfologia, precedate de un Cuvânt înainte al 
redactorului responsabil, prof. Dimitrie Macrea (p. 5-25), iar în volu- 
mul II, Sintaxa. La ediţia a Il-a, revăzută şi adăugită (1963), realizată 
de acelaşi colectiv, coordonat de acad. Al. Graur, Mioara Avram şi Lau- 
ra Vasiliu (pe contrapagină sunt consemnate, de asemenea, numele 
celorlalți nouă autori) - reluată în noi tiraje, în 1966 (cu îndreptarea 
unor „mici erori”) și 1972 (cu „îndreptarea greşelilor de tipar”) - au 
fost suprimate, pe lângă introducere, capitolele „privitoare la vocabu- 
lar, formarea cuvintelor şi fonetică”, aceasta din urmă mai ales pe mo- 
tiv că „fonetica nu aparține gramaticii” (Al. Graur, Cuvânt înainte, ed. 
1972, p. 7). Regretabilă omisiune, căci tineretul studios și publicul 
larg au nevoie de un tratat care se ocupă „cu studiul tuturor elemen- 
telor constitutive ale unei limbi” (Dicţionarul explicativ al limbii ro- 
mâne, sub conducerea acad. Ion Coteanu, dr. Luiza Seche şi dr. Mircea 
Seche, Ed. Academiei, 1975, p. 318) şi nu doar de unul în sensul re- 
strâns al termenului de gramatică - „ansamblu de reguli cu privire la 
formele cuvintelor şi la îmbinarea lor în propoziţie”. Motivul invocat 
de redactorul responsabil era că teoria fonetică a lui E. Petrovici fuse- 
se abandonată, cel puţin ca nepractică; dar aceasta nu scutea colecti- 
vul ca, apelând la foneticieni, să redacteze un alt text, acceptabil şi 
accesibil tuturor cititorilor. 

Întorcându-ne acum la Dicţionarul ortografic, ortoepic şi morfolo- 
gic al limbii române, amplă lucrare elaborată de un colectiv de 8 autori, 
având ca redactor responsabil pe Mioara Avram (Ed. Academiei, 

1982), constatăm că procedeul transferării răspunderilor asupra unui 
grup de specialiști, neinvestit cu prerogative decizionale în chestiuni 
de larg interes, a fost extins şi la alte compartimente ale normelor or- 
tografice. Așa de exemplu, în ediţiile anterioare ale Îndreptarului orto- 
grafic, ortoepic și de punctuație se făcea distincţie între „denumirile 
oficiale ale organelor și organizaţiilor centrale de stat şi politice româ- 
neşti, străine și internaționale”, care se scriu cu inițiale majuscule la 
toate cuvintele componente (cu excepţia celor ajutătoare) şi „denumi- 
rile întreprinderilor, instituţiilor, uzinelor şi organizațiilor de masă 
(...)” scrise cu inițială majusculă numai la primul cuvânt, de ex.: Institu- 
tul de lingvistică (ed. 1, 1960, paragrafele 163, 165). Regulă practică și 
comodă - inclusiv la maşina de scris - chiar dacă putea da naștere la 
unele ezitări şi inconsecvențţe, în fond, tolerabile. Ei bine, aceste două 
reguli au fost unificate, în mod abuziv, după părerea noastră, în Dicţio- 
narul ortografic (cap. V, paragraful 9) şi în noile ediţii ale Îndreptaru- 
lui, care nu mai păstrează distincţia între cele două categorii de 
titulaturi, făcând ca pe alocuri scrierea cu majuscule să se apropie de 
ortografia germană, determinată numai de tradiție, să nu renunţe la 
inițialele majuscule ale tuturor substantivelor „dacă denumirea este 
alcătuită din mai mulți termeni majuscula este obligatorie la toţi aceş- 
tia, cu excepția cuvintelor ajutătoare”. Aşadar Facultatea de Limbă și 
Literatură, Institutul de Lingvistică ş.a.m.d. Și în aceşti zece ani, ziarele 
şi revistele au fost de-a dreptul „invadate” de majuscule, căci pe fiecare 
pagină se scria despre numeroase întreprinderi, instituţii etc. De acest 
fapt nu sunt vinovați ziariștii şi redactorii, căci ei stau toată ziua cu 
DOOM pe masă. lată, de pildă, un exemplu din prima pagină a ziarului 
„România liberă”, din 6-7 februarie 1993: „La ultima sa şedinţă, Comi- 
sia Naţională a Monumentelor Istorice l-a ales în unanimitate ca direc- 
tor al Direcţiei Monumentelor, Ansamblurilor şi Siturilor Istorice pe dl. 
Andrei Pippidi, conferenţiar universitar la Facultatea de Istorie din 
București, secretar științific al Institutului de Studii Sud-Est Europe- 
ne”. Și alte două, din „Evenimentul zilei”: „Organizaţia intitulată oficial 
«Societatea Celor Care Trăiesc Sub Nivelul de Subzistență», adică a ce- 
lor 2,5 milioane de persoane care au venituri lunare mai mici de 9.000 
de forinţi (112 dolari)...” (21 ianuarie 1993, p. 5): „Arabii ar trebui în 
schimb să intre în Societatea pentru Prevenirea Cruzimii Împotriva 
Animalelor.” (6 februarie, p. 5). 

În faţa unor astfel de exemple orice cititor se poate întreba cine a 
dat autorilor dreptul de a extinde într-o formă obligatorie scrierea cu 

inițiale majuscule în limba română? Comisia pentru cultivarea limbii 
române a Academiei - ni se spune în Cuvânt înainte (p. VII) - condusă 
pe atunci de regretatul acad. Al. Graur ca președinte, şi de acad. I. Co- 
teanu, „în dubla sa calitate” de secretar al acesteia și de director al In- 
stitutului de lingvistică. Dar cei doi reputați academicieni nici nu figu- 
rează ca redactori responsabili, ci doar „consilieri”, iar Secţia de 
ştiinţe filologice, literatură şi arte, în organizarea de atunci, nici mă- 
car, nu este invocată, necum Prezidiul Academiei. Prin urmare chesti- 
uni importante de ortografie a limbii române, ce interesează, practic 
vorbind, întreaga naţiune, sunt „dictate” de colega dr. Mioara Avram şi 
de colectivul condus de D-sa. În schimb, datorită faptului că Îndrep- 
tarul şi Dicţionarul ortografic nu cuprind exemplul Țările Române, în- 
cercaţi să obţineţi acordul redactorilor de la edituri sau ziare să scrieți 
această noțiune istorică cu inițiale majuscule, și nu țările române. Veţi 
întâmpina cea mai înverşunată opoziție. Celor care nu cred, le furni- 
zăm îndată un exemplu: „Doamna Georgeta Penelea Filitti (...) ale cărei 
contribuţii la istoria economică a țărilor române sînt unanim apreciate 
în lumea specialiştilor...” („Cotidianul”, 28 ianuarie 1993, p. 3). Căci re- 
dactorii nu mai consultă şi paragraful 165 din Îndreptar (ed. III, 1971), 
care prevede: „Scrierea cu inițială majusculă se poate folosi în scopuri 
ştiinţifice, când autorul vrea să scoată în evidență anumite cuvinte, 
persoane, idei etc.” - ca să nu mai vorbim de aspectul național-istoric 
al termenului. Spre surpriza noastră, această prevedere a dispărut din 
Dicţionarul ortografic, ce a devenit un fel de „Biblie” a lingviştilor, re- 
dactorilor și profesorilor de limba română. 

Aşadar, ca să încheiem prea lungile noastre reflecții, pledăm ca 
Academia Română să-şi reia cu adevărat prerogativele ce le-a avut de 
la început şi în acest domeniu - aşa cum preconizează acad. Mihai Dră- 
gănescu, preşedintele înaltului fort - ca instituție națională, reunind 
savanți din toate domeniile, scriitori şi artiști de prestigiu, într-un cu- 
vânt oameni de cultură cu o largă autoritate. Raportându-ne la astfel 
de spirite ilustre, precum Titu Maiorescu și Sextil Puşcariu, care au 
ştiut să țină seama şi de opinia publică, facem un apel la confrații noş- 
tri să renunțe la obstinaţia lor de specialişti? şi să accepte corijarea 


1 Vezi articolele: Cuvintele limbii tale și De la nașterea la renașterea Academiei Româ- 
ne, însoțit de Acte oficiale, publicate în revista Academica (1991) şi reunite, împreună 
cu altele, în broşura citată în nota precedentă (p. 1-6, 31-34). 


2 Vezi unele articole publicate în aceeași broșură, în diverse ziare, reviste și în broşura 

unora din prevederile normelor ortografice (şi ortoepic-morfologice) 
ale regulilor stabilite în 1953: „suprimarea” literei â, corectată doar 
parțial prin „reintroducerea” ei din 1965 (care, tocmai pentru că era 
limitativă, poate fi suspectată) și „ostracizarea” formelor culte sunt, 
suntem, sunteți, ce nu înlocuiesc pe cele populare - așa cum semnalau 
S. Puşcariu şi T.A. Naum -, forme pe care scriitorii (și, dacă e cazul, ori- 
cine vrea) pot să le utilizeze în operele lor literare sau în alte texte: 
sânt, sântem, sânteți. În plus, cum am semnalat mai sus, să procedăm 
cu mult mai mare grijă la introducerea unor inovaţii, ca cea privind ex- 
tinderea scrierii cu inițiale majuscule. Căci problema care se pune nu 
este aceea de a obţine un vot majoritar în Academia Română, lucru 
uşor de atins în mod evident, ci de a realiza şi consensul pragmatic al 
lingviștilor cu oarecare prestigiu în această țară, întrucât ei vor învăţa, 
în continuare, pe studenți şi prin aceștia, pe viitorii elevi. 

lar dacă ne e teamă că vom fi „acuzaţi” de introducerea într-o 
chestiune lingvistică a sentimentelor patriotice - care, chipurile, n-au 
ce căuta în ştiinţă -, să ne aducem aminte de cuvintele marelui istoric 
şi filolog loan Bogdan, rostite acum 90 de ani, la primirea sa în rându- 
rile membrilor Academiei Romane: „În puţinele şi modestele mele lu- 
crări de până acum am fost întotdeauna călăuzit de o sinceră iubire de 
adevăr şi de un entuziasm cald pentru trecutul poporului nostru, pe 
care am învăţat a-l iubi cu atât mai mult cu cât studiind mai deaproape 
istoria lui, am cunoscut virtuțile ce le-a avut odinioară (faptele măreţe 
ce le-a săvârşit şi nenorocirile fără număr prin cari a trecut). La şcoala 
istoriei naționale mi-am format convingerile patriotice, ce vor conduce 
lucrările melc ulterioare”. 


Limba Română (Chişinău), an. 3, nr. 2, 1993, p. 25-39 


Ortografia limbii române. Trecut prezent, viitor, lași, Ed. Institutului European, 1992. 


1 Vezi Scrieri alese cu o prefață de Emil Petrovici, ediţie îngrijită, studiu introductiv și 
note de G. Mihăilă, Bucureşti, Ed. Academiei, 1968, p, 34. 

Alf LOMBARD 
DESPRE FOLOSIREA LITERELOR Â ȘI i 


1. Se discută mult, în aceste zile, despre o eventuală reformă a 
ortografiei limbii române, care ar consta în reintroducerea literei â în 
multe cazuri în care, după regulile în vigoare astăzi, se scrie î. Printr-o 
asemenea reformă cuvintele respective s-ar apropia mai mult de eti- 
moanele lor latine. Dacă scriem, de exemplu, lână în loc de lină, eti- 
monul acestui cuvînt, moştenit din latină, care est lana, apare imediat. 
Dar părerile sînt împărțite. 

Academia Română a dorit să cunoască și părerea unui observa- 
tor din străinătate. Mi-a făcut onoarea să mă roage să mă pronunț 
asupra chestiunii respective. 

Ca să-mi pot face o idee clară în această controversă și ca să pot 
urma tendinţele actuale, pare potrivit să arunc o privire asupra isto- 
riei recente a ortografiei române. 

Dar ortografia, se ştie, nu e altceva decît reproducerea în scris a 
limbii vorbite, a înşirării de sunete care constituie cuvintele şi frazele. 
De aceea, să începem cu puţină fonetică... 

2. Există într-un număr limitat de limbi europene moderne, cu 
anumite variante între ele, un sunet vocalic special care a creat pro- 
bleme ortografice. 

Sunetul apare în română, de exemplu sîn, în rusă, de exemplu syn 
„fiu” în turcă, de exemplu sirt „spate”. Este produs cu o poziţie mai 
posterioară a limbii decît sunetul vocalic i (anterior, ca în rom. vin). O 
denumire potrivită e „i posterior”. Foneticienii îl notează cu semnul ¿ 
(i barat) sau i (i cu tremă). În polonă, de exemplu syn „fiu”, şi în ucrai- 
neană, de exemplu syn „fiu”, avem un sunet vocalic foarte asemănător. 
(Cf. A. Lombard, La prononciation du roumain, Uppsala, 1935, p. 
122-124). 

Pentru reprezentarea în scris a sunetului „i posterior”, limbile 
menționate care folosesc alfabetul latin, adică româna, polona şi tur- 
ca, au litere diferite. Româna de azi îşi acordă luxul de a avea la dispo- 
ziție două litere, echivalente între ele, create în acest scop, și anume 
literele â (î din a), de exemplu român, și î (î din i), de exemplu ride, ho- 
tări; acum o sută de ani româna folosea şi o a treia literă, anume ê (î 
din e), de exemplu venă, vênt, morment; în secolul trecut ea avea chiar 

şi o a patra, anume i (î din u) de exemplu adinc (astăzi scriem vină, 
vînt, mormiînt, adînc). Şi limba turcă redă sunetul ei cu o literă inven- 
tată dinadins pe baza literei 1, anume „i fără punct”; polona foloseşte 
litera y. 

3. Să ne concentrăm acum asupra ortografiei limbii române. Cele 
patru litere româneşti speciale - adică â, î, şi vechile ê și û - au în mul- 
te cazuri o rațiune de a fi (o motivare, o justificare) istorică, etimo- 
logică, deoarece amintesc de cuvîntul (sau elementul) latin care stă la 
bază, lat. romanus, ridet, -ire, vena, ventus, monumentum, aduncus, în 
cele şapte exemple date. Să ținem minte că unul din ele, î, are și o jus- 
tificare fonetică, dat fiind că sunetul „i posterior” (î) e înrudit fonetic 
vorbind, aşa cum s-a spus deja, cu sunetul „i (anterior)”. 

Principiul fonetic şi cel istoric-etimologic apar în oricare chestiu- 
ne de ortografie. Adeseori ele sînt conforme și nu apare nici o proble- 
mă. În alte cazuri ele nu pot fi puse de acord, unul opunîndu-se celui- 
lalt. Atunci ne găsim înaintea unei probleme: să menţinem oare 
scrierea de altădată ca să nu fie ruptă tradiţia, sau să adaptăm grafia la 
pronunțarea actuală? În anumite limbi ortografia are un caracter ge- 
neral mai istoric, de exemplu în franceză și în engleză. Francezii scriu 
şi astăzi de exemplu moi, conform pronunțării din secolul XII, care era 
„moi” (ca formă românească moi, la pluralul din moale, rimînd cu rom. 
doi, apoi etc.), cu toate că pronunțarea a evoluat şi că în zilele noastre, 
cu 800 de ani mai tîrziu, se spune „mua”; englezii persistă în scrieri ca 
de exemplu knowledge, ce reprezintă o pronunțare medievală, foarte 
îndepărtată de aspectul fonetic actual al acestui cuvînt, care este 
„holigi” (g = rom. g din ger); şi limbile celtice sînt deosebit de conser- 
vatoare, de constante, în normele lor ortografice. Scrierea altor limbi 
moderne e mai fonetică. Recordul (printre limbile cu alfabetul latin) îl 
deține ortografia finlandeză (ajutată de faptul că în limba finlandeză 
lipsesc anumite sunete necunoscute în limba latină și, de aceea, nere- 
prezentate în alfabetul latin, de exemplu „i posterior” - ca în rom. rîu, ș, 
č — ca în rom. cer, 4). Ortografia română modernă ocupă un loc inter- 
mediar. 

4. Din acele două principii ortografice, cel fonetic e, fireşte, cel 
mai natural. Este şi cel mai uşor de aplicat. Căci cu celălalt, cel istoric, 
apar diferite dificultăți: 

(1) O cunoaștere sigură a etimologiei cuvintelor e necesară, ca și 
a modului de a reprezenta cuvintele străine sau de origine neclară. De 
pildă, în româneşte modul de a reprezenta anumite sunete din limba 

veche nu e așa de evident. Hasdeu, în venerabila sa operă lexicografi- 
că Etymologicum magnum Romaniae, publicată de Academia Româ- 
nă, scrie de exemplu (în vol. I, 1886, la p. XXV, XXIV, XXVII, XXIX), 
gândi, respândi cu â, dar rînd, desăvirșire cu î; vocala de bază este, 
respectiv, magh. o, v. sl. q, ẹ, ui. 

(2) Cu o grafie de altădată apare inevitabil chestiunea: dacă ne 
întoarcem înapoi în timp, unde să ne oprim? Să ne întoarcem înapoi 
cu 5 secole? sau cu 10? sau cu 20, adică, în cazul limbilor romanice, 
pînă la latină? Principiul istoric ne-ar putea duce la absurd; de exem- 
plu, începutul imnului național francez, al Marseliezei, ar deveni, cu 
aspectul grafic (pentru fiecare cuvînt) de acum două mii de ani: 
„ambulamus, infantes de illam patriam”! 

(3) Există şi cazuri în care principiul istoric e aproape inaplica- 
bil; de exemplu cum să scriem, în mod etimologic, cuvîntul românesc 
stilp, care provine din cuvîntul vechi slav stlupu? 

Reformele ortografice au fost făcute, în general, în cele mai multe 
limbi, conform principiului fonetic: scrisul a fost apropiat de vorbirea 
actuală, de pronunţarea de azi, chiar dacă această apropiere înseam- 
nă o îndepărtare față de etimologic. Tendinţa spre luarea în conside- 
rare din ce în ce mai mare a pronunțării actuale e clară și indiscuta- 
bilă. 

5. În țările românești din secolul trecut situația era cam specială. 
Acolo, atunci, alfabetul chirilic, întrebuințat vreme de sute de ani, a 
fost înlocuit cu alfabetul latin; această înlocuire reprezintă o apropie- 
re de Occident, de limbile surori. Dar alfabetul latin posedă, firește, 
numai literele care sînt necesare pentru scrierea limbii latine clasice 
nu și cele necesare pentru reprezentarea sunetelor inexistente în lati- 
nă, ca sunetele specific românești. De aceea, în țările româneşti, s-au 
păstrat, întîi, literele chirilice respective; acestea, au fost introduse în 
seria literelor latine. A rezultat un alfabet mixt. 

6. Acel alfabet mixt nu a putut satisface mult timp. Printr-o re- 
formă ulterioară, ultimele resturi ale alfabetului chirilic au fost elimi- 
nate și înlocuite cu litere din alfabetul latin înzestrate cu semne dia- 
critice, anume accente (cel ascuţit şi cel circumflex, împrumutate din 
franceză), semicercul (folosit uneori pentru indicarea caracterului 
scurt al unei vocale latine) și sedila (adăugată în Franţa în anul 1529, 
la litera c, pentru indicarea pronunțării ca s a acestei litere); litera ca- 
re să poarte semnul a fost aleasă conform etimologiei, în cuvinte (sau 
elemente) moștenite din latină” é, ó, â, ê, î, i; à, č, I, ŭ; d, ș,ţ.S-a scris, 

de exemplu, séră - din lat. sera, póte - pote(s)t (diftongii ea şi oa din 
limba română au fost reproduşi cu ajutorul accentului ascuţit); lână - 
lana, câmp - campus, ânger - angelus, vênt - ventus, avend - habendo, 
tener - tener, ride - ridet, rîu - rivus, în - in, hotărî (vine dintr-un radi- 
cal împrumutat + -ire) (accentul circumflex a fost rezervat sunetului 
„i posterior”); casă - casa, adever - ad-de-verum, numer - numerus, 
resare - resalit, fii — filii, fiu — filius, dice - dicit, și — sic, ţine - tenet (cu- 
vinte care se scriu astăzi seară, poate; lînă, cîmp, înger, vînt, avînd, 
tînâr, ride, rîu, în, hotărî; casă, adevăr, număr, răsare, fii, fiu; zice, și, 
ține). S-a scris şi, de exemplu, îmi, unde î reprezintă un „zero” latin, 
etimonul fiind lat. m(ih)i. În cuvinte nemoştenite (de origine nelati- 
nă), sunetul „i posterior” a fost redat în general prin litera î: dobîndă, 
stilp, sfint împrumutate din vechea slavă). - Toate acele grafii de al- 
tădată pot fi studiate de exemplu în opera citată a lui Hasdeu. 

7. Litera û a fost recomandată numai în puţine caruri, mai ales în 
patru forme din verbul a fi, anume (1) eu sânt, (2) (noi) sintem, (3) 
(voi) sânteți, (4) (ei) sânt; adjectivul adinc, cu adincime etc., ocupă un 
loc special. (Noi, astăzi, scriem: sînt, sîntem, sînteți, sînt, adînc). 

Grafia (ei) sunt sau sunt arată foarte latină; Cicero și Cezar scriau 
numai așa, sunt. Provine oare forma românească din forma latină ci- 
tată? Nu este așa de simplu. 

În cele patru funcții verbale, latina are respectiv sum, sumus, 
estis, sunt. Formele româneşti respective din secolul XVI sînt urmă- 
toarele: (1) sânt/sămt/sint, (2) sem/săm, sau (spre sfîrşitul secolului) 
săntem/sîntem sintem, (3) seţi/set/siţi, sau (spre sfîrșitul secolului) 
sănteţi /sînteţi /sinteţi, (4) sănt/sămt/sint. Evoluţia de la latină la ro- 
mână e încurcată; lingviştii au discutat mult istoria morfologică a ver- 
bului a fi. Formele 2 şi (mai ales) 3 au fost complet refăcute; tradiția a 
fost ruptă, în limba română din prima epocă formele cu vocala u nu 
apar; scrierea cu ă, sau (mai ales înaintea grupului nt) cu i, ne orien- 
tează spre „i posterior”, nicidecum spre u; grafiile cu î apar devreme. 

În secolele mai recente, forma (ei) sunt are, repet, un aspect foar- 
te clasic. Dar este în parte o iluzie, o aparenţă înșelătoare. Toată 
această serie de patru forme are un caracter dublu. Pe de o parte, ele 
au fost introduse în limba cultă de şcoala latinistă din secolul XIX (v. 
Dicţionarul limbii române al Academiei, s.v. fi, p. 113 b; Gramatica lim- 
bii române a Academiei, vol. I, 1966, p. 280); prin acest u şcoala men- 
ționată a vrut să ne amintească de formele latine clasice sunt şi sumus 
(a fost propusă pentru limba română şi forma complet latină (eu) 

sum). Pe de altă parte, acel u caracterizează variante interesante care 
se găsesc în dialectul anumitor regiuni din România modernă; nu e 
imposibil ca acele variante să provină dintr-o tradiţie cu origini în an- 
tichitate tardivă. Dar cele patru forme din limba română standard, cu 
sunetul „i posterior”, sînt forme refăcute, create în limbajul popular, 
probabil în evul mediu, prin influenţa conjuncturii, care avea în latină 
formele sim, simus, sitis, sint. 

Adjectivul pe care noi îl scriem adînc (Hasdeu scrie sîntem, cu î, 
dar adânc cu â; v. op. cit., vol. I, p. XXVII şi col. 261) reprezintă un caz 
foarte rar și nu cu totul clarificat de lingviști. A trecut oare cumva u la- 
tin la „i posterior”? (Forma verbală mănînc - manduco oferă un caz 
asemănător, dar nu identic.) Dat fiind că italiana are adjectivul 
adunco, cu u, este greu de presupus, lîngă forma clasică aduncus, exis- 
tența unei forme latine neatestate adincus. 

Formele româneşti sunt, -em, -eţi, cu u, din limba generală (stan- 
dard) au avut un anumit succes; se văd şi se aud și în zilele noastre. 
Dar trebuie recunoscut că au un caracter artificial, că nu reprezintă o 
tradiţie, o moştenire, un patrimoniu, ci, mai degrabă, sau un latinism 
(parțial), sau un regionalism. De fapt, sunteți e abia mai latin decît 
sînteţi. Dimpotrivă, concurentele lor cu „i posterior” își au obirşia în 
româna din prima epocă, probabil chiar şi în latina tardivă. 

Înainte de a părăsi pe sîntem şi sînteți (sâ-, sû-, su-), să conside- 
răm accentuarea. Oricum ar fi vorbită și scrisă prima lor silabă, cele 
două forme se accentuează sau pe această silabă, sau pe silaba urmă- 
toare; acel contrast e cunoscut și prin cele două accentuări ale forme- 
lor corespunzătoare din alte verbe, ca de exemplu rămînem -eți, ținem 
-eţi, (a)părem -eţi/(a)păr&m -€ţi. Dar există o deosebire între prezen- 
tul verbului a fi şi cel al celorlalte verbe citate: lîngă rămînem -eți etc. 
avem infinitivul rămiîned /rămine, ține /ţine, (a)păred/(a)păre, care 
ne permite să constatăm dacă verbul respectiv este unul din cele care 
aparţin conjugării de tipul -ea sau unul din cele care aparţin celei de 
tipul -e. Aceste două conjugări se deosebesc numai la patru forme 
verbale: cea în -ea are de exemplu tăcem-tăceți la prezent și tăced/ 
tăcere la infinitiv (scurt şi lung) (din lat. tacemus -etis -ere), pe cînd 
cea în -e are, la formele corespunzătoare, de exemplu făcem -eţi şi 
făce/făcere (din lat. facimus -itis -ere); la toate celelalte forme verbale 
(la prezent tac -i -e și fac -i -e etc., etc.) cele două conjugări se confun- 
dă. Formele sîntem -eţi nu aparţin, fireşte, conjugării în -i, așa cum 
s-ar putea crede judecînd numai după formele care le servesc de infi- 

nitiv (scurt şi lung), anume a fi şi fire. Ne întrebăm dacă formele 
sîntem şi sînteţi aparțin conjugării în -ea (ceea ce ar da accentuarea pe 
terminație, sîntem -éți) sau celei în -e (ceea ce ar da accentuarea 
sintem -eţi). Probabil că răspunsul corect este: ele aparțin acelui sis- 
tem de forme verbale de tipul -ea/-e/ în care, la cele mai multe forme, 
contrastul între cele două conjugări nu apare. - La întrebarea „care 
din cele două accentuări din sîntem -eţi e preferabilă, deci merită să 
fie considerată normativă?”, scrierea din texte nu ne dă răspunsul; 
scrisul nu arată accentul. Singurul argument ni-l pune la dispoziţie 
frecvenţa: în limba standard de azi accentuarea pe a doua silabă pare 
să fie cea mai folosită!. Gramatica Academiei (vol. I, p. 279) dă în pri- 
mul rînd sîntem -eţi şi în paranteză varianta sintem -eți. 

8. Cu vremea, vechea ortografie, de acum un secol, a fost simțită 
ca nesatisfăcătoare. S-a recunoscut, între altele, că folosirea a patru li- 
tere, â, ê, î, şi ii, pentru scrierea unui singur sunet vocalic, a „i-ului pos- 
terior”, este cam mult (fac aici o rezervă pentru u din formele verbale 
discutate, respectat de multe persoane culte). Printr-o reformă din 
1904 literele ê și û au fost suprimate. Din cele două care au rămas, s-a 
acordat preferinţă literei î. S-a suprimat şi litera č: sunetul „e pos- 
terior” a fost scris peste tot cu ă: adevăr, număr, cu ă, ca în casă. 

Diferite modificări au fost sugerate, între alţii, de A. Lambrior şi 
H. Tiktin. V. de exemplu cartea lui Tiktin Rumanisches Elementarbuch, 
Heidelberg, 1905, p. 16-17. 

Regulile ortografice votate de Academie în 1932 și decretate de 
Ministerul Instrucțiunii în același an au stabilit că „i posterior” e scris 
cu î în două cazuri: (1) la începutul unui cuvînt, exemplu în, îm- și în- 
(prima silabă a nenumărate cuvinte, de exemplu împărat, împlini, îna- 
inte, încă, începe, înger, îngust), şi în compuse ca neînsemnat, prea- 
înalt, a subîmpărți, şi (2) în verbele în -rf cu derivatele lor, exemplu 
hotări, hotăritor, urit, chioriș; dar cu â în toate celelalte cazuri, exem- 
plu lână, vânt, sânt, râde, român, sfânt. Regulile pot fi studiate în deta- 


1 Despre istoria formelor verbului a fi, v. Alf Lombard, Le verbe roumain, etude 
morphogique, Lund, 1954-1955, p. 704-733; despre formele prezentului folosite în 
secolul XVI, v. p. 713-714; despre evoluţia acestor forme, v. p. 718-721; despre orto- 
grafia lor, v. p. 733 și sf. p. 1128-1129; despre formele cu su-, v. p. 721; despre confu- 
zia între aspectul actual al formelor verbului a fi, cu variantele, v. A. Lombard și C. 
Gândei, Dictionnaire morphologique de la langue roumaine, Lund şi Bucureşti, Editura 
Academiei, 1981, p. 1191. Despre întreaga evoluţie a verbului a fi, v. A. Rosetti, Istoria 
limbii române, I, Ed. definitivă, Bucureşti, 1986, p. 147-148. 


82 


liu în: S. Puşcariu și T.A. Naum, Îndreptar și vocabular ortografic, Edi- 
tura „Cartea românească”, 1932. 

Reforma aceea reprezenta, în multe cazuri, o respectare a princi- 
piului istoric-etimologic, o apropiere a ortografiei de aspectul cuvîn- 
tului de origine, ca în lână - lana, român - romanus, în — in, împărat — 
imperator, înainte - in-ab-ante, hotărî - -ire. Dar în alte cazuri reforma 
reprezenta, dimpotrivă, o nerespectare a acestui principiu, ca în înger 
- angelus, îngust - angustus, strânge - stringere, sân - sinus, râde - 
ridet, râu - rivus, vânt - ventus, adânc - aduncus, ca şi în cuvinte de 
origine străină, de exemplu stâlp, sfânt. Noua ortografie a vrut să țină 
seama în același timp și de principiul istoric, şi de necesitatea de a 
formula o regulă cît mai simplă, ușoară. A vrut să îmbine cît se putea 
de mult principii diferite, fără să fie neglijat nici unul, nici altul. 

Reforma din 1932 a marcat o dată importantă în istoria ortogra- 
fiei românești: regularizarea a devenit mai strictă, deciziile oficiale 
mai ascultate, și mai bine intrate în conştiinţa publică. Însă în excelen- 
tul dicționar al lui I.-A. Candrea, care formează prima parte a volumu- 
lui Dicţionarul enciclopedic ilustrat „Cartea Românească” de Candrea - 
Adamescu, din 1931, autorul urmează în parte principiile lui persona- 
le: scrie de exemplu Iînă, înger, ride, român (grafii care vor fi lege mai 
tîrziu, în 1953 şi 1965). 

9. Dar foneticienii severi nu erau mulțumiți cu regulile din 1932; 
compromisurile nu erau pe gustul lor. Două litere pentru acelaşi su- 
net în loc de patru însemnau, e drept, un pas înainte; dar scopul va fi 
atins, după ei, abia cînd „i posterior” va fi scris peste tot cu aceeași li- 
teră. Pentru reprezentarea în scris a sunetului respectiv trebuia acum 
să se facă și ultimul pas, de la două litere la una singură. Dar care din 
cele două litere existente, şi f, să fie aleasă? Desigur, litera î, căci ea 
subliniază înrudirea cu „i anterior” (i propriu-zis) şi este, prin urmare, 
superioară celeilalte din punct de vedere fonetic. Să scriem, deci, nu 
numai - ca înainte - în, hotărî, înger, ci şi lînă, vînt, romîn. Punctul de 
vedere istoric-etimologic - care înainte era sacrificat în favoarea sis- 
tematizării numai în anumite cazuri, ca în înger, râde (cf. lat. angelus, 
ridet) - a fost atunci sacrificat complet. Litera î a fost generalizată. Așa 
era scris atunci „i posterior” în toate cazurile, oricare ar fi originea 
cuvîntului. De atunci înainte, oricare altă literă cu circumflex era ex- 
clusă din alfabetul limbii române (numai în cîteva nume de familie a 
fost admisă păstrarea scrierii tradiționale cu â, de exemplu Gâdei). 

Aceasta a fost hotărîrea din 16 septembrie 19531. Ea a marcat victo- 
ria totală a „şcolii” fonetice. - Cît despre cuvintele nemoştenite, stră- 
ine, ele nu mai ridicau nici o problemă. Deoarece reforma nu ținea 
seama deloc de etimologie, se oferea posibilitatea de a scrie fără vreo 
ezitare şi cuvintele împrumutate (de origine nelatină); regula e cît se 
poate de simplă şi grafii oficiale ca stilp şi sfint deveneau cu totul na- 
turale. 

10. S-ar fi putut scrie atunci necrologul literelor å, ê şi ii. Ultimele 
două nu au avut viaţă lungă. Dar au contribuit la familiarizarea publi- 
cului cu accentul circumflex şi cu rolul lui de simbol al sunetului „i 
posterior”. În această funcție a devenit o trăsătură caracteristică a 
limbii române scrise. 

Reforma a mers în etape: de la etapa â, ê, î, d, ne-a dus la etapa â, 
î, iar de la aceasta la etapa î. Cele trei concurente erau eliminate. Nu se 
putea merge mai departe. 

Fără îndoială. Dar se putea merge înapoi. Litera â va cunoaște o 
reînviere. Regula din 1953 include o serie de cuvinte deosebit de sen- 
sibile din punct de vedere semantic, şi anume cele care se scriau pînă 
atunci (şi astăzi se scriu) România, român, românesc, româncă, a ro- 
mâniza etc. S-a constatat că regula fatală din 1953 era prea rigidă, 
prea „rucksichtslos”. Familia de cuvinte menționată conţine o idee sa- 
cră prin care aceste cuvinte nu pot fi tratate cu severitatea regulilor 
obișnuite: originea lor e numele mamei noastre a tuturora, Dea Roma. 
Grafia român etc., cu â, constituia un omagiu adus originilor latine ale 
limbii, ca și memoriei lui Traian. 

Român cu â şi romîn cu î sună la fel; dar, de fapt, scrierea cu î nu 
arată bine. Tradiționaliştii au putut accepta, cu vremea, cu ezitare, li- 
tera î de exemplu în vînt, mai tîrziu şi în lînă, în ciuda etimologiei care 
este cu vocala e (ventus) sau cu a (lana); dar a venit ziua cînd grafia 
romin, cu î, a fost considerată prea sfidătoare. S-a simțit, cu vremea, că 
trebuie făcută o rezervă pentru cuvîntul român și familia lui. Așa a 
fost şi decis oficial; printr-o hotărîre nouă, din 1965, s-a stabilit că, cu- 
vintele român etc., de atunci înainte, se scriu aşa, cu â, conform etimo- 


1 Hotărîrea aceasta a intrat în vigoare la 1 aprilie 1954, în învățămîntul superior, în 
restul învățămîntului valabilitatea ei a început cu anul școlar 1955-1956. V. revista 
LR, II, 1953, nr. 5, p. 13-15; din cele 16 puncte ale hotăririi, folosirea generală a literei 
f constituie întîiul. Aplicarea legii se vede în detaliu în Mic dicționar ortografic, publi- 
cat în 1953 de Institutul de Lingvistică al Academiei. 

logiei; în toate celelalte cazuri va fi menţinută litera î (v. Îndreptar or- 
tografic, ortoepic și de punctuație, publicat de Academie în 1965; nouă 
ed. 1971). 

Schema următoare dă o vedere de ansamblu a ultimelor decrete 
referitoare la alegerea dintre â şi f: 


lana romanus ridet 


pînă în 1904: â â î 
anii 1904-1953: â â â 
anii 1953-1964: î î î 
începînd cu anul 1965: î â î 


11. Astăzi, în 1992, se discută altă reformă eventuală: anumiţi 
specialişti competenţi au propus să meargă și mai departe calea în- 
toarsă: se recomandă reintroducerea literei â pe o scară mai mare, 
mai mult sau mai puțin după legea din 1932. 

Exemplele de mai sus au arătat că grafia din 1932 este conformă 
etimologiei în multe cazuri, și anume în cuvintele care provin dintr-o 
formă latină cu vocala a: litera â din lână, câmp, târziu (scrise azi Iînă, 
cîmp, tîrziu) are drept bază litera de origine a acestor cuvinte, care es- 
te a; chiar în cele patru cuvinte, în care a latin a dat în română difton- 
gul „i posterior + i silabic”, grafia câine, mâine, mâini, pâine (scriem 
astăzi cîine, mîine, mîini, pîine) redă în mod cît se poate de fidel aspec- 
tul latin canis, mane, (pl. din mînă) manus, panis. Dar în multe alte ca- 
zuri scrierea cu â nu ar avea drept consecinţă nici un fel de conformi- 
tate cu etimologia, şi anume: (1) în cuvintele (sau elementele) care 
provin dintr-un cuvînt latin (sau un element latin) cu altă vocală decît 
a, ca de exemplu rîde, rîu, (hotărj)i, vînt, vină, mormint, (av)înd, adînc, 
în care vocala românească vine dintr-un i, e sau u latin; singurul fel, 
atunci, de a proceda etimologic, de a relatiniza scrierea modernă, ar fi 
de a păstra litera î și de a reintroduce, în același timp, literele ê și i 
din epoca prehasdeană - dar o astfel de soluţie pare că nu e în inten- 
ţia nimănui (de ce, atunci, să nu reîncepem să scriem și seră, pote, 
adever, di, iubesce, Bucuresci etc.? Chiar dacă am face acest pas enorm 


x» 


1 Revista „Limba Română”, publicată de Academie şi citată mai sus, își scrie numele 
așa, cu â, pînă la numărul 5 din anul II, 1953, ca şi începînd cu numărul întîi din anul 
XVI, 1965; la fel în text peste tot unde apar cuvîntul respectiv şi derivatele lui. În in- 
tervalul dintre aceste două date, adică de nr. 6 (ultimul) din 1953 pînă la nr. 6 din 


x» 


1961, ea se numeşte „Limba Romiînă”, cu î. 

îndărăt, ar mai rămîne nerezolvată problema reprezentată de sfînt, 
stilp.) (2) în cuvintele (elementele) nemoștenite din latină, ca 
dobîndă, sfint, stîlp. 

Superioritatea fonetică a literei î a fost recunoscută de mult. Apa- 
re prin faptul că, la o epocă în care „i posterior” era reprodus în româ- 
nă prin 2, 3 sau 4 litere, litera î a fost aleasă (în principiu) pentru ne- 
număratele cuvinte a căror origine este sau nelatină (nemoştenită; 
exemplu dobindă), sau neclară (exemplu întîmpla), sau necunoscută, 
sau cu un „zero” latin (exemplu îmi). 

Să nu uităm că sunetul „i posterior” vine dintr-un a, e sau i latin, 
arareori dintr-un o sau u latin (fîntînă, adînc) sau dintr-un „zero” latin 
(îmi); şi că vine din diferite sunete nelatine. În aceste condiţii, cum 
trebuie scris în mod etimologic acel sunet? Întrebarea e grea nu nu- 
mai dacă o adresăm unui lingvist care cunoaşte bine evoluţia limbii, 
deoarece răspunsul „cu 5 (6) litere deosebite” nu poate fi acceptat. 
Devine și mai grea dacă e adresată unui nelingvist. Căci trebuie să gă- 
sim o soluţie care să fie simplă, să constituie o regulă uşor de formu- 
lat, de înţeles, de aplicat, de reținut, să satisfacă pe foneticienii severi, 
adică să realizeze (sau cel puţin să se apropie de idealul „un sunet - o 
literă”, să satisfacă pe tradiționalişti, adică să nu şocheze pe istoricii 
severi, etimologiştii severi. 

În comparaţie cu această problemă, cvadratura pare a fi un joc 
de copii. În situaţia de față este necesar ca să sacrificăm ceva, să re- 
nunțăm la una din condiţii. Dar la care? La care este cel mai uşor de 
renunțat? Singurul răspuns posibil este: la ultima condiţie, adică la 
cea la care-au renunţat cei ce, acum cîteva generaţii, s-au împăcat cu 
grafii ca vînt (vânt) sau zic, cu toate că istoria, etimologia, tradiția ce- 
reau imperios literele ê (e) şi d (d). Cu alte cuvinte: să sacrificăm eti- 
mologia. Soluţia poate fi simțită ca dureroasă pentru mulţi, dar alta 
nu văd. O justificare detaliată a acestei aserțiuni, adică o enumerare a 
tuturor factorilor de caracter „pro” şi „contra”, și o cîntărire a acesto- 
ra, ar însemna, în mare parte, doar o reiterare de lucruri constatate 
mai sus. Este preferabil să încercăm aici să prevenim principalele obi- 
ecţii posibile ale tradiționaliştilor. 

Este adevărat că î din Iînă şi vînt nu corespunde etimologiei lati- 
ne a acestor cuvinte. Dar: 

(1) Evoluţia prin care vocala accentuată din lat. lana şi cea din 
ventus au dat în română același sunet vocalic ca cea din ridet este ine- 

luctabilă. Legile fonetice au un caracter biologic, sînt un fel de legi ale 
naturii și nu pot fi schimbate, oprite sau eludate. 

(2) Litera î din Iînă şi vînt nu e mai nelatină decît z din zic, decît 
cele două c din cinci, nici decît r din fir. Şi nimeni nu a propus în zilele 
noastre, pe cît ştiu eu, să fie introdusă vreo grafie latinizantă care să 
arate etimoanele lat. dico, quinque şi filum (străbunicii românilor de 
azi, latinişti buni, scriau primul cuvînt cu „d cu sedilă”), 

(3) În cele trei cuvinte româneşti care provin din lana, ventus şi 
ridet avem un sunet vocalic absolut identic, deci unul singur, nu două 
sau trei. Avem un sunet consonantic, unul singur, la începutul cuvin- 
telor zic şi zel; avem unul singur în cinci şi cer: avem unul singur în fir 
şi rău. Dacă folosim aceeași literă în zic ca în zel, în cinci ca în cer, în fir 
ca în rău, de ce să facem o distincţie între lînă, vînt şi ride? 

(4) Dacă vrem ca grafia să țină scama de etimonul cuvintelor 
româneşti de origine „transparentă” ca lînă, vînt, rîde etc., atunci logi- 
ca cere ca ea să țină seama de etimonul cuvintelor de origine „ne- 
transparentă” sau străină (sînt multe!), ca (a se) întîmpla (etimologia 
lat. *intemplare e nesigură, discutată), stilp, sfint etc., etc. Cum să le 
scriem, în mod etimologic satisfăcător, pe toate acestea? E drept că 
poate provoca o suferință unui istoric sau unui patriot de a constata 
cît de des limba s-a îndepărtat de originile ei latine și s-a lăsat ispitită 
de elemente străine (nelatine); poate fi dureros pentru ei ca grafia să 
le amintească la fiecare pas, cînd citesc sau scriu, de acele schimbări, 
de acele incursiuni peste hotare, de acele noutăţi, de acele sute și sute 
de barbarisme. Dar istoria în general, deci nu numai aceea a limbii și 
nu numai acea a României, e plină de fapte care ar putea șoca un ob- 
servator modern riguros. Trebuie recunoscut, în cazul limbii române, 
că inconvenientele practice şi fonetice ale unei reforme ortografice 
consecvente, realizate pe scară mare, ar cîntări mai greu decît avanta- 
jele istorice-etimologice. 

12. În concluzie, hotărîrea din 1965, în vigoare acum, îmi pare 
mai bine făcută şi acceptabilă astăzi; nu merită, cred, să fie schimbată. 
În cazuri în care respectul față de o pronunțare actuală bine înrădăci- 
nată e incompatibil cu respectul față de etimologie - cu alte cuvinte, 
cînd principiul fonetic și principiul etimologic nu pot fi puse de acord 
unul cu altul - legea din 1965 lasă pe primul, cel fonetic, să decidă, ce- 
ea ce îmi pare o metodă corectă. Aşa au procedat, în general, „post- 
hajdeienii” care, în cursul ultimilor o sută de ani, au reformat ortogra- 
fia românească; aşa a evoluat scrierea și în cele mai multe limbi mo- 

derne (e drept, relativ puţin în franceză și engleză) şi s-a aflat că me- 
toda funcţionează bine. - În ce priveşte scrierea cuvîntului român şi 
familia lui, ea constituie o anomalie, o concesie acordată etimologiei, 
o excepţie, o „favoare”. Dar merită să fie păstrată, cazul acesta fiind cu 
totul special. 

Menţinerea literei î (în afară de cuvîntul român etc.) are avantaje 
fonetice clare: (1) este conformă principiului fonetic natural după ca- 
re un sunet dat trebuie scris peste tot cu aceeași literă (eventual cu 
acelaşi grup de litere); (2) subliniază înrudirea sunetului „i posterior” 
(2) cu sunetul „i anterior» (i). Din punct de vedere istoric se poate nota 
că litera î aminteşte în anumite cazuri de etimologie (exemplu ride, 
rîu etc., etc.); o grafie acceptabilă care să amintească în toate cazurile 
de originea cuvîntului respectiv e inimaginabilă. - Din punct de vede- 
re morfologic se poate constata că litera î reprezintă, față de i, în flexi- 
unea anumitor cuvinte, alternanţa vocalică î/i, adică subliniază înru- 
direa morfologică de exemplu a formelor (eu, ei) vînd, să vîndă, vîndut 
etc. cu formele (el) vinde, (tu) vinzi, (a) vinde etc. şi a formelor de sin- 
gular cuvînt, vînă, sfint etc. cu formele corespunzătoare de plural cu- 
vinte, vine, sfinți, etc. Dar dat fiind numărul mare, în morfologia limbii 
române, al alternanțelor vocalice de tipul masă/mese, floare/flori, 
acest argument din urmă nu cîntăreşte greu. 

Cît despre cele patru forme discutate ale verbului a fi, mă simt 
nesigur: să acordăm preferinţă lui î sau lui u? Aş crede că nu există, 
nici în acest caz, motive suficiente ca să schimbăm starea actuală; adi- 
că propun să menţinem pe î, şi să scriem și să spunem (eu) sînt, (noi) 
sîntem, (voi) sînteţi, (ei) sînt; aceste forme sînt cele care reprezintă cel 
mai bine tradiţia românească. - În pronunţarea formelor sîntem şi 
sînteţi, accentuarea pe terminaţie merită să fie recomandată, dar ac- 
centuarea pe prima silabă poate fi acceptată: nici una nici alta nu e 
greşită. 

Dacă scriem (1) lână, (2) vânt, (3) râde, cu â, tradiţia cuvintelor 
latine lana, ventus, rident, e respectată numai în primul din cele trei 
cazuri. Dacă scriem lînă, vînt, rîde, cu î, e respectată numai în al trei- 
lea; dar tradiţia fonetică e respectată în toate cele trei. Dacă scriem 
lână cu â, vênt cu ê, ride cu î, ca acum o sută de ani, nu respectăm fap- 
tul că sunetul e același în cele trei cazuri, cu toate că originile sînt di- 
ferite. Între aceste trei posibilităţi, â â â, îîî, şi â ê î, alegerea îmi pare 
uşoară. În 1953, cînd ortografia oficială a trecut de la două litere, â și 

î, la una singură, a şi fost aleasă, cu drept cuvînt, litera î, pentru repre- 
zentarea generală a sunetului respectiv. 

Pare că nu ne putem apropia de scop mult mai mult decît au pu- 
tut reformatorii din 1953 și 1965. Primii au generalizat folosirea lite- 
rei î; cei din 1965 au introdus cu tact o rezervă de caracter tradiționa- 
list. Eu personal votez, în concluzie, pentru statu-quo. Totuși mă 
bucur că am avut ocazia să studiez aici problema întreagă, sub diferi- 
tele ei aspecte. Dacă expunerea studiului meu poate fi de interes şi 
pentru alţii, ca o contribuţie la discuţie, mă bucur şi mai mult. 


Mai-iunie 1992 
Limba Română (Chişinău), an. 3, nr. 2, 1993, p. 45-52 


loan OPREA 


TITU MAIORESCU ȘI ORTOGRAFIA LIMBII ROMÂNE 
CU LITERE LATINE 


Recunoscut pentru rolul său la stabilirea ortografiei fonetice, ca- 
re a triumfat în scrierea limbii române cu litere latine, în mod parado- 
xal, Titu Maiorescu este invocat în raportul președintelui Academiei 
Române din 17.11.1993 (vezi „Academica”, feb. 1993, p. 17) ca înscri- 
indu-se într-o aşa-zisă „tradiție” ce ar susține notarea arbitrară prin 
două litere a aceluiași sunet și izgonirea formei verbale moştenite din 
latină sînt prin înlocuirea ei cu sunt. Ca chestiune de principiu se poa- 
te însă observa că, în vreme ce Maiorescu urmărea simplificarea orto- 
grafiei, raportul amintit vizează complicarea ei. De asemenea, în vre- 
me ce marele învățat combătea ideea că ortografia trebuie alcătuită 
cu scopul relevării caracterului latin al limbii noastre (acest caracter 
ținînd de structura ei), raportul găseşte că tocmai o asemenea idee 
trebuie să triumfe. În sfârșit, în vreme ce Maiorescu combate puris- 
mul, chiar atunci cînd acesta viza elemente cu alte origini decît cea la- 
tină, raportul îl adoptă, prin repudierea unei forme moştenite (sînt) în 
favoarea uneia neologice şi pedante (sunt). 

Ca urmare a eforturilor ce se făceau în cultura română la jumăta- 
tea secolului al XIX-lea în vederea stabilirii unei ortografii optime şi 
unanim acceptate, societatea culturală „Junimea”, înființată la laşi în 
anul 1864, s-a implicat curînd în dezbaterile ortografice (v. Iacob Ne- 
gruzzi, Scrieri alese, vol. II, Chișinău, 1992, p. 65- 67). După lecturi ex- 
tinse, după îndelungi meditații şi după evaluarea curentelor care se 
manifestau în epocă, Titu Maiorescu publică la lași în 1866 studiul 
Despre scrierea limbei române. În această lucrare, orientată teoretic 
spre aflarea unei soluţii care să evite dificultățile scrierii etimologice, 
Maiorescu este adeptul unui fonetism care să fie o regulă secundară a 
„principiului intelectual”. Deci, nu va scrie fiecare cum pronunţă, ci se 
vor nota în scris numai sunetele cu o valoare determinată în structura 
cuvintelor, sau, cum se spune în lingvistica actuală, fonemele (sunete- 
le cu valoare fonologică). În virtutea acestui principiu Titu Maiorescu 
stabileşte că, dintre sunetele specifice limbii române și inexistente în 
latină, trebuie notate în scris doar ă, ș şi ţ, căci î ar fi numai o nuanţă 
„mai întunecată” a lui ă. Ca atare, el combate pe Aron Pumnul, care re- 
levase valoarea opoziţiei î/ă şi importanţa ei în deosebirea cuvintelor. 
Maiorescu consideră atunci că o astfel de opoziție nu este susținută de 
un număr suficient de situații, iar acolo unde apare se pot găsi alte mij- 
loace de marcare a ei decît o literă specială. Cu toate acestea, el admite 
că, în cazul gerunziilor, există îndoiala „dacă î și în acest caz este numai 
o nuanţă a lui ă” (Titu Maiorescu, Critice, vol. II, Bucureşti, p. 63; în 
continuare vor fi făcute trimiteri la acest volum). De aceea, în ultimă 
instanţă, acest învățat notează: „în ziua în care î sau unul din sonurile 
respinse acum din notarea grafică va cîştiga importanță logică în limba 
noastră... în acea zi sonul cel nou a cîştigat rangul unui son logic și tre- 
buie să aibă o literă aparte” (p. 63). 

Dacă Maiorescu nu nota în ortografia sa un sunet f, căci îl asimila 
lui ă, este absurdă afirmaţia din referatul preşedintelui Academiei Ro- 
mâne, potrivit căreia „Maiorescu pentru sunetul â (f) prefera scrierea 
numai prin ă” și, oricum, litera ă nu este â pentru a putea sluji ca ar- 
gument în favoarea scrierii cu â (î din a) în interiorul cuvintelor. De 
aceea, lucrarea lui Maiorescu din 1866 şi principiile expuse în ea nu 
au nici o legătură cu problemele aduse în discuţie de acest referat. 

Ortografia revistei „Convorbiri literare” (apărută la Iaşi în 1867) 
este cea susținută atunci de Maiorescu, dar în cercul „Junimii” se ma- 
nifestă păreri care vizează necesitatea notării sunetului î printr-o lite- 

ră specială. Vasile Alecsandri, care milita pentru o ortografie fonetică 
- singura care asigură scrierea corectă a limbii şi care favorizează în- 
sușirea limbii române de către străini -, susține în şedinţele Academi- 
ei din anii 1880-1881 necesitatea notării lui î printr-un i cu accent cir- 
cumflex (deci fî). Această opinie, care capătă tot mai mulţi adepţi, nu 
l-a determinat însă pe Maiorescu să-şi schimbe concepţia pe care o 
reafirmă în raportul prezentat Academiei în 1880. Totuși, printre in- 
telectualii de atunci, convinşi tot mai mult de oportunitatea unei orto- 
grafii fonetice, îşi face tot mai mult loc un postulat emis de Aron Pum- 
nul, numit de el „principiul regularităţii”, care viza păstrarea unei co- 
respondențţe grafice între sunetele originare și cele derivate în timpul 
flexionării sau, cum s-ar spune astăzi, o corelație între grafemele care 
notează alternanţele fonetice. Maiorescu însuşi admitea în 1866 ne- 
cesitatea de a nota sunetul ţ printr-un derivat de la t, căci avem alter- 
nanţa carte-cărţi (p. 73). 

Ortografia românească, urmînd acest principiu în alte cazuri, a 
fost curînd completată de admiterea tot mai extinsă a lui î (din i), sin- 
gura literă dintre cele cinci folosite de scrierea etimologică (â, ê, i, ô, 
i) care realiza alternanţe sistematice în flexiunea românească cu o li- 
teră primitivă, anume cu i: a vinde - eu vînd - el vinde - vînzător; cu- 
vînt — cuvinte; tînăr - tineri etc. În acest mod, s-a deschis calea genera- 
lizării literei î, a cărei legitimitate a fost ulterior argumentată de 
lingviştii care au colaborat la „Convorbiri literare”, Alexandru Lam- 
brior și Alexandru Philippide. Lambrior a realizat și explicaţia etimo- 
logică pentru forma verbală sînt, arătînd că nu este firească ortogra- 
fierea cu sunt, cum proceda Timotei Cipariu și alţi latinişti, de vreme 
ce provine din latinescul sint. Și, dacă o formă sunt nu este motivată 
ca grafie pentru sînt, cu atît mai puțin nimerită este o pronunție sunt, 
suntem, sunteţi, care este în discordanţă atît cu istoria limbii române, 
cît și cu opţiunea latinistă care viza ortografia, iar nu pronunția. Nici 
Titu Maiorescu nu şi-a pus vreodată problema înlăturării lui sînt 
(sîntem, sînteţi) din limba literară, aşa cum propune acum, în mod ne- 
chibzuit Academia Română. EI ştia că vechile texte românești îl atestă 
numai pe sînt şi cunoștea faptul că sunt era numai o formă grafică pe- 
dantă, folosită pentru a-l nota pe sînt. Faptul că, urmîndu-se grafia, s-a 
ajuns uneori şi la o pronunție sunt nu afecta legitimitatea lui sînt. 

Versurile lui Mihai Eminescu ilustrează în mod clar că, pentru 
învățații de atunci, sunt era numai o formă grafică, căci realizează ri- 

me numai cu alte cuvinte terminate în -înt, ceea ce certifică pronunția 
sînt: 


De aceea zilele îmi sunt 

Pustii ca nişte stepe, 

Dar nopţile-s de-un farmec sfint 

Ce nu-l mai pot pricepe. (Luceafărul) 


Peste tot, la Eminescu, sînt rimează cu elemente lexicale precum 
mormînt, sfint, vînt etc. 

Convingîndu-se de necesitatea notării în scris a sunetului î, Titu 
Maiorescu, după o perioadă în care îl redă prin â, ê şi î, se fixează, în 
jurul anului 1900, numai la grafemul î (din î), astfel că în articolul O 
rectificare literară, de exemplu, apărut în revista „Convorbiri literare” 
din 1903 (din anul 1886 revista se mutase la Bucureşti) se întîlnesc 
numai grafii precum: amîndouă (p. 549 din „Convorbiri literare”), 
dintîi (p. 549), cîteva (p. 550), întîmplare (p. 548), şi chiar traducerea 
romînă (p. 550), versuri romine (p. 550). Tot aici, Maiorescu foloseşte 
pe sînt (de două ori la p. 549 şi o dată la p. 550) şi pe sînteți (p. 550), 
evidențiind în acest mod care era atitudinea sa în această problemă. 
În paginile revistei apar, cu aceeaşi ortografie, studii semnate de foar- 
te mulţi învăţaţi ai vremii: Nicolae Iorga, Sextil Puşcariu, Constantin 
Rădulescu-Motru, P.P. Negulescu etc. 

În raportul prezentat Academiei în 1904, Maiorescu observă că 
profesori universitari din lași şi din Bucureşti ca Alexandru Philippi- 
de, Ovid Densusianu şi Ion Bianu sînt „adepţi ai fonetismului curat” și, 
ca atare, recunosc existenţa unui sunet î pe care-l notează numai prin 
f (din i). Maiorescu adaugă că, de fapt, această modalitate de scriere 
fusese propusă încă din 1880, dar atunci a fost respinsă „printr-o în- 
tîmplătoare majoritate”, „care a contribuit astfel să diferenţieze şi mai 
mult scrierea academică de uzul din ce în ce mai general al autorilor 
români” (Critice, vol. II, p. 131). În aceste condiţii, Maiorescu însuși 
stabilește că „sonul î se scrie cu f’ şi completează: „propunem ca ex- 
cepție importantă scrierea lui î prin â în cuvîntul român şi derivatele 
lui, România, românism etc.” (p. 133). Avem, așadar, în raportul lui 
Maiorescu din 1904 regulile ortografice actuale, adică cele legiferate 
în 1953-1954 şi emendate în 1965. O altă excepţie propusă de Ma- 
iorescu în scrierea lui î prevedea ca şi după c şi g să se folosească tot 
â, dar această regulă nu a fost aplicată niciodată şi nici inițiatorul ei 
nu a insistat asupra necesității ei. 

Cert este că, împreună cu ceilalți intelectuali moldoveni, cărora li 
s-au adăugat învățați munteni şi ardeleni, Titu Maiorescu a militat 
pentru scriere fonologică, concepția sa fiind incompatibilă în totalita- 
te cu cea care stă la baza inițiativei actualei conduceri a Academiei 
Române de a scrie cu â în interiorul cuvintelor şi cu sunt. 

Din momentul lansării acestei inițiative, lingviștii români din Bu- 
cureşti, Chişinău, Cluj, Craiova, laşi și Timişoara au demonstrat absur- 
ditatea şi inoportunitatea reformei, precum și falsitatea argumentaţiei 
care o însoțea. S-au adăugat apoi opiniile specialiştilor în romanistică, 
şi în studiul limbii române din străinătate: Alf Lombard din Suedia, 
Eugen Coșeriu (savant de origine română, fiu al Basarabiei), Klaus 
Heitmann, Hans-Martin Gauger din Germania, Giuseppe Piccillo din 
Italia etc. Toţi au fost de părere că întreaga motivaţie care stă la baza 
inițiativei este şubredă şi neștiinţifică. Ca atare, acceptarea modificări- 
lor ortografice propuse nu se poate realiza decît prin neştiință, induce- 
re în eroare și obedienţă. 

În aceste condiţii, intelectualii moldoveni și intelectualii români 
în general găsesc în concepţia lui Titu Maiorescu şi în tradiția ortogra- 
fică perpetuată de publicații prestigioase precum „Arhiva”, „Viaţa ro- 
mânească” şi altele puncte de sprijin care, adăugate argumentelor ști- 
inţifice ale specialiştilor, îi vor întări în rezistența de a nu accepta 
nefericitele modificări ortografice impuse dictatorial în dauna unității 
şi raționalității scrisului românesc şi în defavoarea dezvoltării şi afir- 
mării culturii române. 


Limba Română (Chișinău), an. 3, nr. 3-4, 1993, p. 64-67 


Gheorghe CHIVU 


PROPUNERILE DE MODIFICARE A ORTOGRAFIEI 
ŞI CERINȚELE CERCETARII FILOLOGICE 


1. În studiile consacrate filologiei ca disciplină ştiinţifică au fost 
subliniate accepţiile termenului, începînd cu cea originară („prieten, 
iubitor al cuvîntului”) şi încheind cu cea contemporană („ştiinţă de 
graniță avînd ca obiect critica textelor și tehnica edițiilor”). S-a insis- 

tat, de asemenea, asupra relațiilor filologiei cu lingvistica, cu istoria şi 
critica literară, cu istoria propriu-zisă sau cu alte ştiinţe de tip uma- 
nist. A fost pusă în repetate rînduri în evidenţă contribuţia filologiei la 
cunoașterea istoriei și culturii unui popor!. 

Vorbitorul obişnuit ştie însă, datorită utilizării termenului filolo- 
gie în titulatura unei instituţii de învățământ superior, că filologul es- 
te specialistul care se ocupă de studiul limbilor și al literaturilor. Filo- 
log este deci, în accepţia curentă, profesorul de limbă şi literatură, pe 
de o parte, lingvistul, istoricul şi criticul literar, pe de altă parte. 

Editorul, adică specialistul care stabilește, după o cercetare labo- 
rioasă, textul unei scrieri ce urmează a fi publicată, este ignorat, la fel 
cum se ignoră, evident tot fără vină, faptul că o creaţie literară ajunsă 
în mîna cititorului nu coincide totdeauna, din punct de vedere formal, 
cu originalul. Nu avem, desigur, în vedere formatul cărții sau dispune- 
rea textului în pagină, ci grafia utilizată, editorul operînd în mod firesc 
o transpunere în ortografia epocii sale. Între cronicari, Cantemir, 
Alecsandri, Caragiale sau Eminescu și cititori se interpun, deci, ochiul, 
mentalitatea şi ştiinţa editorului. De editor şi de epoca în care și-a 
desfăşurat acesta activitatea depinde, în consecință, receptarea în 
plan formal a unei scrieri. 

Insistăm acum asupra acestui aspect, întrucît adepții mult con- 
troversatei remanieri ortografice inițiate de conducerea Academiei 
Române au uzat și (încă) uzează frecvent, din neştiinţă sau în absenţa 
unor argumente ştiinţifice, de formulări, receptate favorabil de ne- 
specialist, precum „să ne întoarcem la literele străbune” sau „să scri- 
em cum scriau clasicii”. 

2. S-a vorbit și s-a scris deja mult despre, să zicem, „egalitatea în 
drepturi” a lui î cu â în ceea ce priveşte descendența latină, pe primul 
doar cei rău intenţionaţi sau ignoranţi putîndu-l considera influenţă a 
scrierii ruseşti sau slavone. 

S-a remarcat apoi faptul că revenirea la sunt şi, cum spuneau noii 
reformatori trădîndu-și diletantismul, „derivatele sale flexionare”, 
suntem, sunteți, nu este o problemă ortografică. 


1 A se vedea pentru toate acestea sinteza oferită în Ion Gheţie, Al. Mareş, Introducere 
în filologia românească. Probleme, metode, interpretări, Bucureşti, 1974, p. 7-9; E. Bar- 
borică, L. Onu, Mirela Teodorescu, Introducere în filologie. Orientări în tehnica cercetă- 
rii științifice a limbii române, București, 1972, p. 7-16. 

2 Formularea aparține aşa-ziselor „norme Puşcariu” difuzate de conducerea Acade- 
miei Române încă înaintea adunării generale din februarie 1993. 

Cum scriau însă clasicii? Cum scria, de exemplu, Eminescu, la 
marele nostru poet făcîndu-se de regulă trimitere în momentul utili- 
zării cuvîntului „clasic”. Folosea oare şi sunt, cum se poate bănui din 
monumentala ediție Perpessicius, sau cititorul nespecialist confundă 
forma poeziilor din ediţiile de referință sau din cele uzuale astăzi cu 
cea originară? 

Cititorii pot să-și răspundă singuri, consultînd, în absența manu- 
scriselor poetului, volumul alcătuit și publicat de Titu Maiorescu în 
1884, volum retipărit prin fototipie de Editura Academiei în 1989, la 
inițiativa și sub îngrijirea lui Petru Creţia. 

La o lectură oricît de sumară a acestui volum se constată că â 
este notat doar în formele verbale de perfect simplu în locul actua- 
lului ă în forme ca intră (75), luă (132), în vreme ce pentru sunetul î 
sînt folosite literele ă (ămple - 114, nger, sfănt - 192), č (Ensăși - 
118, morment - 178, păment - 113, verf - 136), i (incet - 1, inchid - 
128, neindurate - 162, reincepe - 239, sfirșește - 137) şi, foarte rar, î 
(hîrfită - 212). Se îmbinau deci în notarea vocalei centrale î principii 
influențate de etimologism cu norme grafice de diferențiere morfo- 
logică. 

În ceea ce priveşte pe sunt, acesta poate fi găsit de patru ori în 
rimă! cu pămînt şi sfînt în Despărţire (36), în Strigoii (218), în Satira I 
(numită în edițiile moderne Scrisoarea I; 242) şi, cum se preciza cu 
neascunsă satisfacție în şedinţa Academiei din 17 februarie curent, în 
Luceafărul (292). 

Ne aflăm oare în fața unei rime imperfecte sau sunt este şi el o 
grafie, u notînd semnificativul î? 

Cercetarea edițiilor contemporane nouă şi, pentru o mai largă 
documentare, a volumelor ediției Perpessicius, apărute între 1939 şi 
1952, pare să ofere argumente pentru prima ipoteză, întrucît sunt, 
suntem, sunteţi par a fi generale?. Sunt, singura dintre formele în dis- 
cuţie atestată în finală de vers, intra însă în rimă în poezia emines- 
ciană doar cu cuvinte terminate în -înt: cînt, cuvînt, crezămiînt, frînt, 
mormiînt, pămînt, sfint, vînt, sau în -înd: blind, gînd, plăpînd, plin- 


1 Luăm în considerație numai apariţiile în rimă ale formei sunt, întrucît doar acestea 
pot oferi, prin comparaţie cu perechea rimică, indicii utile pentru stabilirea rostirii 
(cu u, sunt, sau cu î, sînt). 

2 A se vedea în acest sens Dicţionarul limbii poetice a lui Eminescu, Bucureşti, 1986, 
p. 202-203, s. v. fi. 

gînd!. În Dicţionarul de rime alcătuit de Eminescu, păstrat în manu- 
scris, dar editat în volumul al VIII-lea al Operelor marelui poet?, în 
seria ilustrativă pentru rima înt (760) apare însă doar sînt. Forma 
sunt, notată o singură dată într-o primă redacţie a rimelor în unt 
(760, nota 384), a fost ştearsă. 

Concluzia nu este, nu poate fi, după părerea noastră, decît una 
singură: Eminescu rostea sînt, iar prezenţa grafiei sunt în ediţiile mo- 
derne ale creaţiei sale este o concesie făcută, conștient sau nu, de Per- 
pessicius, normelor limbii române literare în uz în anii '40. 

Altfel spus, ne aflăm în fața unei literarizări, de același fel cu 
alte numeroase intervenţii care au vizat înlocuirea unor forme ar- 
haice sau regionale, respectiv substituirea unor termeni sau elimi- 
narea altora, cu scopul nobil, dar prea puțin științific şi falsificator, 
de a mări frumusețea versului eminescian, de a-l face al tuturor ro- 
mânilor3. Prin acesta forma din ediţia Perpessicius şi, prin ea, for- 
ma actuală a poeziilor lui Eminescu nu este totdeauna cea dorită de 
autorul pe care îl considerăm expresia cea mai înaltă a spiritualită- 
ţii româneşti. 

Editorul, ca şi traducătorul, trădează deci uneori, falsificînd, 
mai mult sau mai puţin, conștient sau fără intenţie, originalul. În şti- 
ința adevărată documentul, originalul, iar nu copia lui are însă va- 
loare. 

Pentru a afla deci dacă formula „să scriem cum scriau clasicii” es- 
te un îndemn bine intenționat sau unul demagogic, trebuie să ajun- 
gem la surse, fie că ele se numesc Titu Maiorescu, Mihai Eminescu sau 
chiar, citind punctul la care ar trebui, după unele opinii, să revenim, 
normele ortografice din 1932, numite greșit „normele Pușcariu”t. Să 


1 Vezi Dicţionarul rimelor textuale, în Mihai Eminescu, Opere, VIII. Teatrul original și 
tradus. Traducerile de proză literară. Dicţionarul de rime, Bucureşti, 1988, p. 1075- 
1076. 

2 Mihai Eminescu, Opere, VIII, p. 605-907. 

3 Vezi lista aproape completă a acestor literarizări (lipsesc sunt, suntem, sunteţi, 
considerate rostiri) în Dicţionarul limbii poetice a lui Eminescu, p. 638-646. 

+ „Normele” difuzate de Academia Română încă din anul 1992, deci înaintea adoptării 
unei hotărîri a adunării generale privind modificarea ortografiei, sînt numite greşit 
„normele Puşcariu” întrucît: a) Sextil Puşcariu a fost doar unul dintre autorii norme- 
lor ortografice adoptate în februarie 1932 și modificate apoi în mai același an și b) ac- 
tualele norme diferă în mod flagrant de cele din mai 1932 în privinţa ortografierii de- 

facem aceasta nu mimînd, ci supunîndu-ne spiritului adevăratei cer- 
cetări, ştiinţifice. 
Filologia oferă rigoarea şi criteriile acestei cercetări. 


Aprilie 1993 
Limba Română (Chișinău), an. 3, nr. 3-4, 1993, p. 68-70 


Stelian DUMISTRĂCEL 
CAESAR SUPRA GRAMMATICOS? 


În etape gradate succesiv ca intensitate, al căror scop a fost in- 
staurarea şi agravarea unei stări de spirit ostile normelor ortografice 
ale limbii române adoptate în anul 1953 (cu revenirea din 1965 refe- 
ritoare la scrierea cu â (din a) a cuvîntului român, a familiei sale și, 
opţional, a numelor proprii), mobil ce a antrenat în pledoariile „con- 
vertiților” o suită de inadvertențe, exagerări și neadevăruri îndrăzne- 
țe, iar, apoi, în spirit „militant”, acuzarea de „trădare” a celor care au 
încercat să afle și să înfățişeze adevărul, conducerea Academiei Ro- 
mâne de pînă în februarie 1994 a reușit să semene şi să cultive o ade- 
vărată derută psihologică. (Am schițat un tablou general al „eveni- 
mentelor” de pînă în primăvara anului trecut în vol. Lupta în jurul 
literei â și demnitatea Academiei Române. Imperativele integrării cul- 
turale a tuturor românilor, laşi, 1993). 

S-ar putea spune că, acum, acest înalt for, ce nu trebuie numaide- 
cît confundat cu diriguitorii lui vremelnici, se află în situaţia de a cule- 
ge roadele. Acestea sînt dualismul ortografic în cărţile şi publicaţiile 
periodice din țară şi din ariile românofone de la nord şi de la est de 
Prut și de Nistru, unde scrierea cu alfabetul latin se află la începuturi, 
şi, de asemenea, oscilațiile din rîndul cadrelor didactice, cu răsfrîngeri 
imediate asupra studenților şi elevilor din toate şcolile româneşti, de 
vreme ce profesorii de toate gradele sînt nevoiţi să ia parte la o dispu- 


derivatelor şi a formelor flexionare ale verbelor terminate în -î (în care ar fi trebuit 
menținut î, deci hotârîre, hotăritor, hotărînd, nu introdus â). 

tă sterilă din punct de vedere științific, însă generatoare de suspiciuni 
şi tensiune. 

Este aproape imposibilă, în acest cadru, reluarea, punct cu punct, 
a tuturor problemelor lingvistice şi extralingvistice puse în discuție, 
ca şi a tuturor argumentelor prin care lingviștii de la Bucureşti, de la 
laşi și Cluj-Napoca - în primul rînd - ca și cei de la Chișinău, secondați 
de romanişti din întreaga Europă, printre care ne face plăcere să-l 
amintim pe marele savant de origine română Eugen Coșeriu, au rele- 
vat şi au demonstrat temeinic nonsensul revenirii (parțiale!) la nor- 
mele din mai 1932, puse acum, impropriu, dar nu nevinovat, sub eti- 
cheta „normele Pușcariu”. Două ultime analize competente, semnate 
de Gh. Chivu (Pe marginea propunerilor de modificare a ortografiei) şi 
de Elena Dragoş (Ortografia și perspectiva semiotică) au fost publicate 
în revista „Limba română” de la București (în nr. 5 şi, respectiv, 
6/1993). În aceste articole, se remarcă, printre altele, că actuala situa- 
ție din scrisul românesc se datorează oportunismului și conformis- 
mului, că eficiența rămîne principala virtute a ortografiei, asupra 
ansamblului problemei trebuind să se pronunțe, conform tradiţiei 
culturale, o Comisie ortografică, ce ar urma să se constituie în cadrul 
Academiei Române (şi din care nu pot lipsi nici reprezentanţi ai Aca- 
demiei de Științe a Republicii Moldova, cel puţin). Ținem să subliniem 
un aspect semnificativ: revista citată, ca şi alte numeroase publicaţii și 
ca multe edituri din țară, nu și-a schimbat ortografia! 

Dar, nu este mai puţin adevărat, cei care doresc să-şi formuleze 
opţiunea pe baza unei analize trebuie să aibă la dispoziţie, în continu- 
are, date care să-i ajute să cunoască adevărul. De aceea, în rîndurile 
de față, vrem să aducem la cunoştinţa cititorilor cîteva informații, tre- 
cute involuntar cu vederea în discuţiile purtate în ultimii doi ani, în 
ceea ce privește netemeinicia a două afirmaţii ce au contribuit, pentru 
mulți, la „condamnarea” utilizării generalizate, pusă în practică în 
1953, a grafiei î (din i) și a formei etimologice sînt, susținîndu-se că 
aceste grafii ar fi rezultatul direct al politicii, dacă nu chiar „creația” 
regimului comunist din România, de inspirație (ocultă?) sovietică! 

1. Amintind numai în treacăt că î apare în scrierea românească 
de pe la 1840, că la Iaşi şi București au scris şi publicat numai cu î sa- 
vanți de talia lui A. Philippide și Ov. Densusianu (şi asta de la sfîrșitul 
secolului trecut), că filologii români, în 1925, 1926 și 1927, la congre- 
sele lor, şi, apoi, în 1932, au optat pentru simplificarea rațională și 

pragmatică a ortografiei limbii române şi considerînd că nu mai este 
nevoie să afirmăm că nimeni nu le poate imputa învăţaţilor citați an- 
terior, sau lui Puşcariu, Procopovici, Drăganu și altora că ar fi fost în 
necunoştință de cauză ori „antilatiniști”, să vedem, mai întîi, de cînd 
datează o legiferare privind utilizarea unei singure litere, î, pentru 
scrierea sunetului /î/. 

Introducerea scrierii cu litere latine în Principatele Unite a cu- 
noscut cîteva etape semnificative: această grafie a fost folosită în de- 
cretele domneşti din august 1859, iar, în octombrie 1859, Consiliul de 
Miniștri hotărăște uniformizarea pe acest teren, pentru ca din ianua- 
rie 1860 „Monitorul Oficial” să se tipărească integral cu alfabet latin. 
În luna februarie a aceluiași an se publică, în „Monitor”, hotărîrea de 
introducere a acestui alfabet în actele din administraţia publică. Mo- 
mentul a fost pe larg discutat de către D. Macrea, într-un articol apă- 
rut în „Cercetări lingvistice” (Cluj, nr. 1-2/1959, p. 7-29). Autorul citat 
se oprește asupra faptului că în epocă, pentru scrierea sunetului /î/, 
Comisia Eforiei Instrucțiunii Publice din Bucureşti propusese trei lite- 
re, â, ê şi î (prima fiind destinată chiar şi pentru redarea lui ă sub ac- 
cent!), iar o comisie cu o însărcinare similară, de la laşi, recomandase 
şi un al patrulea semn (ú). În faţa acestei complicaţii, extrem de nefa- 
vorabile pentru eficiența scrisului curent, scriitorul lon Ghica, minis- 
tru de interne, decide o „prescurtare ortografică”, optînd pentru o sin- 
gură literă, î, mărul discordiei de mai tîrziu, grafem devenit, în mod 
straniu, un etalon al antipatriotismului pentru iniţiatorii „revenirii” 
ortografice recente. Ordinul ministerial, repetat în cinci numere ale 
„Monitorului Oficial” din februarie 1860, sublinia caracterul de obli- 
gativitate a normelor simplificate, atrăgînd atenţia că „cel ce va neglija 
a se deprinde şi cu aceste puţine regule, ca netrebuincios în serviciu 
se va depărta” (apud Macrea, op. cit.). 

lată, aşadar, că în numele executivului, lon Ghica a intervenit în 
legiferarea scrierii, tăind nodul gordian al inerției gramaticilor, cu 
efecte salutare. Acesta este, în fond, actul ce se află la originea scrierii 
generalizate cu î, aplicată apoi în şcoli şi utilizată de Philippide, Den- 
susianu (care şi-a făcut studiile liceale și universitare la laşi), ca și de 
alți numeroși filologi și publicişti români, din toate provinciile țării. 

Şi, atunci, cum le putem imputa lingviştilor ce au patronat ştiinți- 
fic formularea normelor ortografice din 1953 că au introdus litere 
„străine” în scrierea românească? Putem oare, după moda ultimelor 
cinci decenii, să ne „confecționăm” o istorie afectiv-,„partinică”, şter- 

gînd cu buretele segmente ale trecutului, ori de cîte ori cuiva, capabil 
să influențeze opinia publică, i se năzare să pozeze în (pseu- 
do-)tradiţionalist? Şi aceasta mai ales cînd în discuţie ar putea fi adu- 
să tentaţia de exorcizare, față de un trecut deloc îndepărtat!? 

2. Din inventarul de argumentoide politice, nefondate, împotriva 
normelor ortografice, raționale, din 1953, face parte şi invocarea dez- 
acordului unanim al emigrației române, care ar fi respins legiferarea 
de atunci. Este drept, presa românească din străinătate şi mulți scrii- 
tori (mai ales la început) nu au aplicat ortografia „de la Bucureşti” 
(dar nu şi cei care scriau cu î (din i) şi sînt încă de cînd se aflau în ta- 
ră!). Specialiştii aflați peste hotare nu s-au lăsat însă înșelaţi de apa- 
renţele conjuncturale, schimbările „revoluționare” clamate de regi- 
mul comunist fiind reduse la adevărata lor pondere și semnificație. 
Am citat deja, în volumul publicat în 1993, consideraţiile romanistului 
Eugen Lozovan, care sublinia că modificările reale apărute în 1953 au 
fost puţin numeroase, ceea ce nici nu era de mirare, dat fiind că era 
vorba de „una din cele mai raționale ortografii ale unei limbi romani- 
ce”; ortografia românească avînd la bază principiul fonetic-fonologic, 
printre „inovaţii” s-a aflat generalizarea lui î, „acolo unde, printr-una 
din rarele concesii făcute principiului etimologic, se scria â” (normă 
despre care ştim că, de fapt, nu a fost respectată decît parţial). 

O apreciere cu mult mai aproape de esenţa lucrurilor, în diacro- 
nie, o datorăm lui Sever Pop, ce se afla din 1941 la Roma, care din 
1948 a fost profesor la Louvain (Belgia) şi care în Bol'saja Sovetskaja 
Enciklopedija avea să fie enumerat printre reprezentanții lingvisticii... 
reacționare din România! Scriind chiar în 1952 despre (pretinsa) „or- 
tografie nouă a românei” (în „La Nation Roumaine”, Paris, 1 octom- 
brie 1952), marele dialectolog, unul dintre autorii monumentalului 
Atlas lingvistic român, deşi considera schimbarea (aşa cum se prezen- 
ta în proiectul inițial) drept o ofensă („vexation”) adusă poporului 
român, sublinia faptul că cele mai multe dintre propuneri reluau, 
uneori amplificat, alteori prescurtat, rezultate ale vechilor reforme, în 
pofida declaraţiilor sforăitoare cu privire la o „revoluţie ştiinţifică” în 
folosul maselor! Negăsind, în cazurile ce ne interesează aici, nici o 
„invenţie” a momentului, Sever Pop reamintea, în legătură cu eli- 
minarea din scriere a literei â, în favoarea lui î, că „această schimbare 
a fost aprobată în 1926 de către lingviştii români reuniți la Cluj - cu 
excepția cuvîntului român, ce trebuia să conserve semnul â”. Tot așa, 

în ceea ce priveşte formele sînt, sîntem, sînteți, el atrăgea atenţia că 
acestea „se regăsesc în proiectul lui Densusianu, votat de Academie 
pe data de 6 februarie 1932”. 

Şi, atunci, iarăşi, cum îi putem culpabiliza pe specialiștii de astăzi 
pentru faptul că, fiind la curent cu istoricul disciplinei pe care o ser- 
vesc, nu s-au lăsat ademeniţi în „condamnări” nefondate, de aseme- 
nea sforăitoare, provocate și promovate pasional? 

Dacă în 1860, Ion Ghica, spirit eminamente raţional şi pozitivist, 
a simplificat scrierea românească (Caesar ante grammaticos!) devan- 
sînd rezultatele finale la care aveau să ajungă lingviştii români, unii 
membri ai Academiei, în februarie 1932, acești paşi înainte au fost 
anulați de academicienii nespecialiști în mai 1932. lar dacă în 1953, e 
adevărat, în condiţiile unei atmosfere viciate de un proletcultism sui- 
generis, ceea ce poate chiar explica faptul că opţiunile înaintaşilor nu 
au fost invocate, filologii au revenit, în ceea ce priveşte scrierea sune- 
tului /î/ şi a formelor verbale sînt, sîntem, sînteţi, la proiectul aprobat 
de Academia Română în februarie 1932, trebuie oare ca acum, din 
nou, nespecialişti animați de ambiţii politice ori pur şi simplu induși 
în eroare, dar și profitori ai momentului, să impună o abdicare de la 
principiul fundamental al ortografiei limbii române, ale cărui repere 
au fost marcate, succesiv, de reformele din 1881 şi 1904? 

Cei care își asumă, impasibili se pare, repercusiunile acestei gra- 
ve erori nu au reuşit pentru moment decît să instituie dualismul or- 
tografic, mai mult sau mai puțin tacit, întrucît nici puterea executivă şi 
nici legislativul nu au promulgat/ nu au sancționat aplicarea modifi- 
cărilor ortografice propuse recent de Academia Română, pe care ma- 
joritatea covîrşitoare a specialiştilor (şi nu numai din România) le-au 
respins şi refuză să le pună în practică. Putem vedea, credem, în 
această „neimplicare” o recunoaştere instinctivă a adevărului din dic- 
tonul Caesar non supra grammaticos. Dar Academia Română, ai cărei 
membri lingvişti din februarie 1993 au votat unul împotriva hotăririi 
în cauză, iar celălalt s-a abținut (demonstrativ?) de la vot, nu poate fa- 
ce abstracție de gramatici - în sens larg - şi înaltul for nu trebuie să se 
considere nici el mai presus de aceştia, prevalîndu-se de o simplă 
numărătoare de voturi formale și - ne pare rău că trebuie să spunem 
şi acest lucru - măcar conformiste, dacă nu de-a dreptul extorcate. 

Răul cel mare s-a produs, dar poate că nu este mult prea tîrziu ca 
urmările, ce ne provoacă îngrijorarea, să fie stopate. Deoarece scrie- 
rea nu este un exerciţiu de lux al (mai mult sau mai puţin) învăţaţilor 

cu veleități umaniste, ci a devenit, chiar la noi de mai bine de un secol, 
unul dintre principalele instrumente de comunicare și de instruire, 
vedere al specialiştilor, al tuturor filologilor, printre care un loc im- 
portant îl dețin profesorii şi învățătorii, ca şi acela al publiciştilor avi- 
zați. 

Iar participanții la al V-lea Congres al Filologilor Români, ce va 
avea loc între 6-9 iunie 1994 la Iaşi și Chişinău, unde vor fi prezenți și 
colegii noştri de la Cernăuţi, au datoria morală, pe care le-o impune 
statutul profesional, să intervină şi să afle căile de a se face ascultați. 
Nu poate fi vorba, slavă Domnului, de o superficială şi complice una- 
nimitate, cu atît mai mult cu cît în ortografia limbii române mai sînt 
numeroase probleme reale ce trebuie analizate şi soluționate. Dar es- 
te nevoie de o discuţie adevărată, în cunoştinţă de cauză şi purtată cu 
bună credinţă, într-o perspectivă social-culturală responsabilă şi fără 
frica de fantome. 


Limba Română (Chişinău), an. 4, nr. 1, 1994, p. 45-48 


Luminiţa FASSEL 


STELIAN DUMISTRĂCEL: „LUPTA ÎN JURUL LITEREI Â 
ȘI DEMNITATEA ACADEMIEI ROMÂNE” 


O enormă risipă de timp (p. 77) şi un enorm consum de hîrtie - 
dacă ar fi singurele neajunsuri - a stîrnit Academia Română de la Bu- 
curești în octombrie 1991, prin „hotărtrea” unei modificări ortografi- 
ce (parţial şi ortoepice), privind redarea grafică a sunetului /î/, pre- 
cum și norma pentru unele forme de la indicativ prezent ale verbului 
a fi. Pe lîngă inoportunitatea momentului pentru o schimbare a scrie- 
rii (atît din motive economice, dar şi din cele de politică culturală, în 
conjunctura eforturilor de reintegrare spirituală a Basarabiei), măsu- 
ra, sprijinită diletant pe rațiuni ideologice, nu are nici o motivaţie filo- 
logică și nici de tradiție de cultură naţională. 

Întreaga desfăşurare a „ortografiei” actuale este ţinta unei as- 
cuțite atenţii a unuia din cei mai reprezentativi dialectologi români 
de azi, Stelian Dumistrăcel. Cartea d-sale, la care ne-am referit la în- 
ceputul acestor rînduri, poartă titlul Lupta în jurul literei â și demni- 
tatea Academiei Române (laşi, 1993, 94 p.) şi este o discuţie aparent 
umoristică pe o temă gravă, purtată într-un stil ironic de o deosebită 
savoare. Apariţia editorială ieșeană este aparte în publicistica actua- 
lă românească - de o productivitate ameţitoare, cu toată criza de 
hîrtie din România! - căci Stelian Dumistrăcel se arată un redutabil 
atacant, departe însă de neacademismul care domină scrierile pole- 
mice. El intervine nu numai cu competența necesară, ci și cu o re- 
marcabilă onestitate profesională. Căci, în afara articolelor din re- 
vista „Academica” (organ al Academiei Române), la care se referă 
autorul, am întîlnit şi noi, tot aici (în Germania), articole sau simple 
scrisori de adeziune la noile măsuri ortografice, semnate fie de per- 
soane care nu au nici un fel de calitate profesională să-și spună pă- 
rerea despre ortografia română într-un astfel de cadru (a se remarca 
sublinierea), fie de filologi români care, după ce au părăsit țara (mă 
refer la cei care au trezit stupoarea tuturor, atît de bine le mergea), 
cîntă și azi în struna formaţiei diriguitoare de la București, din moti- 
ve pe care le ignorăm. 

În ceea ce priveşte atitudinea față de grotesca măsură ortografi- 
că din 1991, orice intervenţie, ca să fie o intervenţie în adevăratul în- 
țeles al termenului, cere împlinirea a două condiţii: 1) o condiţie de 
aspect profesional, adică o calificare adecvată a oponentului şi 2) o 
condiție de aspect etic, garanţia integrităţii de caracter a acestuia. 
Ambele condiţii sînt perfect întrunite de luarea de poziţie a lui Stelian 
Dumistrăcel, care, în diferite împrejurări, a avut curajul opiniei faţă de 
mai marii zilei şi anterior lui 1989, fără ca azi să-şi declare dreptul la 
medalia de disidenţă. 

Că ortografia din 1953 nu a adus, în fond, mai nimic nou, este un 
lucru pe care l-au ignorat cu bună ştiinţă cei care au comandat schim- 
barea de atunci; că această ignoranță persistă cu obstinaţie la cei care, 
din nou, vor schimbări, nu poate decît să ducă la concluzia unei rele 
intenţii. În 1953, filologii care au stabilit normele ortografice şi care 
sînt contestați de către dl. Mihai Drăgănescu, actualul președinte al 
Academiei de la București şi inginer de profesie, rămîn, vrea sau nu 
vrea Președintele, nume care nu pot fi ocolite în istoria filologiei ro- 
mâne, indiferent de gradul în care aceştia au făcut compromisuri cu 

conducerea timpului. Pe bună dreptate se vorbeşte, aşadar, azi de or- 
topolitica actualei Academii, cuvînt în care greutatea semantică se 
află în partea a doua. 

Argumentele adunate în cartea lui Stelian Dumistrăcel în proce- 
sul actual sînt cunoscute, deci, specialiştilor, excluşi azi de la dreptul 
de decizie, căci, de la cel al cuvîntului, Academia nu mai poate, din fe- 
ricire, dispune în România de acum. Chiar şi numai acest fapt arată că 
ceva s-a schimbat în această ţară şi că autocratismul Președintelui 
Academiei este un anacronism. 

Peste toate argumentele politice, juridice și economice, argu- 
mentul filologic ajunge singur pentru a afirma inerția modificării or- 
tografice din 1991. În seria flexionară şi derivativă a hotărî, hotărîm, 
hotărînd, hotărire etc., scrierea cu grafeme diferite a aceluiaşi fonem 
nu are nici un fel de justificare de istorie a limbii. Apelul la franceză 
sau la alte ortografii etimologice este ridicol și el trădează doar igno- 
ranţa unora, referitoare la legile de evoluţie fonetică a unei limbi anu- 
me. Nu putem compara dubla grafie românească, impusă azi, a hotă- 
rî/ hotărâm, sau însuși/ dânsul, cu, să spunem, cea franceză mere/ 
maire etc. Și dacă dl. Drăgănescu și adepţii săi nu vor să audă de orto- 
grafie fonetică românească, pe care o consideră mai departe tot de 
sorginte „comunistă” - făcînd concluzia unor planuri asupra cărora li 
s-a atras atenţia - atunci să scriem măcar corect etimologic: mâine, 
câine, dar rîu, vênt, gând etc., etc. De altfel, este greu să mai aducem 
un plus de argumente, față de cele adunate de Stelian Dumistrăcel și 
cu care ne afirmăm deplinul acord colegial. O ortografie care „violen- 
tează istoria limbii”, afirmă autorul (p. 44) şi care pune în lumină, ca 
şi în perioada revistei „Cum vorbim” (din care Stelian Dumistrăcel vi- 
ne cu citate şi interpretări copioase de texte), agresivitatea ignoran- 
ței, atunci cînd ea dispune și de putere. 

În 1985-1986, semnatara acestor rînduri a răspuns la rugămin- 
tea unor părinţi originari din România și a ținut, la Freiburg, în cadrul 
Bibliotecii române, cursuri de limba română pentru copii. Părinţii au 
fost cei care au optat pentru ortografia oficială a statului român, dife- 
rită de aceea a unor publicaţii ale exilului românesc, care o foloseau 
pe cea din 1932. După cîteva luni de bună funcționare, a fost prefera- 
tă privarea elevilor de un cadru de predare (de fapt, cu stagiu înde- 
lung în învățămîntul filologic universitar şi în munca de cercetare). 
Agresivitatea intervențiilor pe care le-am trăit atunci au o stranie si- 

militudine cu agresivitatea care se manifestă azi în România la cei ca- 
re au deţinut şi deţin puterea. 

În încheierea argumentării sale, Stelian Dumistrăcel informează 
încă o dată asupra luării de poziție publică împotriva schimbărilor or- 
tografice făcute de Academia Română de către 47 de participanţi 
(printre care şi semnatara acestor rînduri) la Colocviul Internațional 
„Rumänisch: Typologie, Klassifikation, Sprachkarakteristik” (Tutzing, 
30 martie - 2 aprilie 1993). Deşi unele scrieri din revista „Academica” 
recurg la ambiguități, ținņînd punerea într-o lumină îndoielnică a aces- 
tei întruniri, colocviul a fost organizat de Institut für Romanische Phi- 
lologie der Universität München şi de Südosteuropa-Gesellschaft, tot 
din acest centru universitar, nici componența participanților nu pare, 
după atitudinea unor critici din revista citată - să se poată ridica la 
înălțimea de la care vorbesc cei la care ne referim. Problema rămîne, 
aşadar, deschisă şi nu pentru că ea este greu de înțeles. lar pentru di- 
dactica limbii române în afara granițelor ţării, se complică inutil ceea 
ce, în sfîrşit, părea o stabilitate. 

Ce ortografie folosim noi, cei care predăm limba română la Uni- 
versitățile din exteriorul României? Personal, cum nu am fost împu- 
ternicită de Bucureşti cu un lectorat la Universitatea din Tübingen - 
nu am făcut parte din cei care au beneficiat de contracte în străinătate 
- şi deci nu reprezint oficial România, am dreptul juridic să optez 
pentru ortografia păstrată pînă nu demult de Academia de la Chişi- 
nău, tot de limbă română, față de care Academia bucureșteană a ară- 
tat - în problema ortografică - o atitudine deloc lăudabilă. Am făcut 
studiile şi am predat peste 20 de ani la Universitatea din Iași, în clădi- 
rea căreia două amfiteatre poartă şi azi numele lui Philippide şi Ibrăi- 
leanu, la școala cărora ne-am format generaţii întregi de filologi şi 
pentru care am avut şi avem acele sentimente de pioşenie, ca în fața 
unor înaintași iluștri (ştiau ei că vor fi scris într-o ortografie „comu- 
nistă”?). 

Cînd Moldova de peste Prut a revenit la această vatră culturală 
comună, oficializînd limba română şi scriind din nou cu alfabet latin, 
am trăit momente unice. Academia de la Chişinău cîștigase, și ea, o 
mare bătălie pe planul etnicității. Nedumerirea noastră în fața aro- 
ganţei pe care o afişează Academia de la Bucureşti față de cea de la 
Chișinău poate fi pusă doar ca întrebare retorică. Totuşi, Stelian Du- 
mistrăcel ia taurul de coarne și dă un răspuns detaliat. Mottoul, din 
Sextil Puşcariu, pe care autorul îl așează în fața volumului (repetat și 

la p. 71) ar părea o reflecţie special inventată pentru momentul de fa- 
ță: „Se citează ca un exemplu tipic de inconştienţă faptul că savanții 
bizantini erau atît de preocupaţi de discuţii asupra unor chestiuni de 
ortografie la mijlocul secolului al XV-lea, încît nu băgară de seamă că 
turcii împresurau Constantinopolul.” Rezumată, problema, în ansam- 
blul ei, este lămurită tot de Stelian Dumistrăcel, la aforismul căruia nu 
se mai poate adăuga nimic: „Țara arde, iar «grafonomii» piaptănă or- 
tografia!”. 


16 octombrie 1993, Tübingen 
Limba Română (Chişinău), an. 4, nr. 1, 1994, p. 49-50 

„POLEMICI. CONTROVERSE” 


Articole din revista CRONICA (lași) 
(1993-1994) 


Carmen-Gabriela PAMFIL 


PE MARGINEA UNUI RAPORT ACADEMIC 
SAU CE NU ȘTIE DOMNUL PREȘEDINTE 
AL ACADEMIEI ROMÂNE 


Raportul preşedintelui Academiei, Ortografia limbii române. Cu 
Hasdeu, Maiorescu, Pușcariu și Rosetti, prezentat în sesiunea aca- 
demică din 17 februarie 1993 (vezi „Academica”, III, 4/28, 1993, p. 
16-19) ca motivaţie a amendamentelor ortografice propuse în ianua- 
rie 1991, conţine o argumentaţie distorsionată, generatoare de confu- 
zii. Mai ales cititorul neavizat poate fi indus în eroare, căci expunerea 
are un aspect doct - fiind puse la contribuţie nume, scrieri, idei, prin- 
cipii referitoare la istoricul problemei în discuţie şi o tendinţă de ex- 
ploatare emoțională susceptibilă de a se institui drept mesaj patriotic. 
De aceea este necesară o analiză a acestui tip de argumentație, cu atît 
mai neașteptat, cu cît acum poartă girul celui mai înalt for științific şi 
cultural al țării. 

Deşi lingviștii credeau că multe dintre temele invocate nu mai 
constituie şi nici nu mai pot reveni astăzi ca subiecte de noi și radicale 
controverse, ei sînt obligați să observe că, de la fundamentele lingvis- 
ticii pînă la elementele de detaliu ale ortografiei, totul poate fi luat, 
inutil, de la capăt sau, mai grav, reinterpretat eronat. 

1. Încă din Introducere, se constată că dl. preşedinte, în ipostaza de 
reformator al scrierii românești, nu ştie în ce relaţie se află ortografia 
cu limba unui popor. Altfel, de ce ni s-ar fi atras atenţia că: „Limba ro- 
mână este opera poporului român și a oamenilor săi de cultură...” şi că 
„nimeni şi nici un grup de specialitate, fie el şi din domeniul lingvisticii, 
nu poate s-o transforme de unul singur sau s-o menţină în tipare care 
nu i se potrivesc. Un asemenea grup ar forma atunci o subcultură care 
s-ar rupe de fluxul general al culturii unui popor.” (p. 16)? 

De aici o primă nedumerire: cînd şi-au manifestat lingviştii in- 
tenţia să „transforme” limba română? Dimpotrivă! Academia şi-a per- 
mis să elimine forma veche şi populară sînt, moştenită din latină, şi să 
impună varianta pedantă sunt. 

Cei mai mulți lingviști s-au arătat mai toleranţi: au propus să se 
mențină ambele variante, căci ei știu că numai uzul poate decide, în 

timp. Sau poate că „tiparele” limbii ar însemna, metaforic vorbind, 
tocmai ortografia, pe care dl. Drăgănescu vrea s-o complice arbitrar, 
în vreme ce lingviștii ar dori-o motivată științific, simplă, riguroasă, 
sistematică. 

În conştiinţa comună ortografia reprezintă ansamblul de reguli 
care stabilesc scrierea corectă a unei limbi. Dar oamenii de cultură 
(între care s-au numărat dintotdeauna şi marii lingviști, ale căror idei 
se află la temelia opțiunii noastre) au constatat că limbile popoarelor 
civilizate cunosc două aspecte: unul popular şi altul literar, cu legi de 
dezvoltare şi cu cauze de schimbare diferite (vezi G. Ivănescu. Storia 
delle parlate popolari e storia delle lingue letterarie, în „Philologica”, II, 
1972, pp. 5-25). Numai la formarea și modelarea limbilor literare un 
rol decisiv îl au scriitorii de talent şi oamenii de cultură (vezi Karl 
Vossler, Benedetto Croce). Limbile populare evoluează pe alte baze. 
Ortografia priveşte numai varianta literară a unei limbi. În acest sens, 
şi discuţiile referitoare la limba română ca limbaj natural din capito- 
lul Consideraţii finale al raportului sînt, cel puţin, oţioase. Scrierea nu 
trebuie confundată cu limba de cultură, chiar dacă uneori aceasta o 
poate influența (exemplul grafiei etimologizante sunt, devenită la în- 
ceputul secolului nostru fapt ortoepic, de limbă, este elocvent). Este 
regretabil că asemenea confuzii persistă pînă azi, de vreme ce învățați 
ca T. Maiorescu, I. Sbiera și alţii, încă din veacul trecut, au făcut disoci- 
erile corespunzătoare. Nici norma ortografică (în care s-ar include, de 
exemplu, regula folosirii literelor â sau î) nu se identifică cu norma 
lingvistică sau cu uzul (care s-ar referi la aspecte precum acceptarea 
sau respingerea unor forme ca sînt/sunt). Norma ortografică este un 
construct, un corpus de reguli (precis formulate) realizate prin con- 
sensul celor cu pregătire lingvistică (nu numai cu intuiţie şi talent lin- 
gvistic), pentru elaborarea cărora trebuie să se aibă în vedere situația 
tuturor cuvintelor actuale dintr-o limbă, dar și a celor vechi, toate for- 
mele flexionare, cît şi raporturile dintre ele, originea diferită a cuvin- 
telor, şi, de aici, a sunetelor care astăzi se rostesc la fel (vezi A. Lam- 
brior, Cestiunea ortografică, în „Convorbiri literare”, XIV, 1881, p. 75 
şi urm., H. Tiktin, Călăuza ortografică, în „Arhiva...”, laşi, nr. 1, 1889, 
pp. 16-31, 151-205, Flora Șuteu, Influenţa ortografiei asupra pronun- 
țării literare românești, Bucureşti, 1976, pp. 45-63). Norma lingvistică 
este rezultatul tradiţiei, dar şi al actelor (individuale) de creaţie, com- 
patibile cu sistemul limbii, şi care într-un anumit timp sînt acceptate 
de societate şi considerate a fi corecte (vezi Eugenio Coseriu, Systema, 


110 


norma y habla, Montevideo, 1952). Lingvistul consemnează faptele, 
fie explică etimologia, vechimea, le stabileşte funcţia în limbă, frec- 
vența etc. Le etichetează ca: literare, populare, livrești, ieşite din uz, 
aberante, neobișnuite sau latinisme, slavonisme, franțuzisme etc., dar, 
în cele din urmă, vorbitorii /scriitorii hotărăsc. 

Însăşi prezentarea ortografiei ca „haină”, mai rar ca „tipar”, frec- 
ventă îndeosebi în pledoariile învățaţilor români în favoarea introdu- 
cerii alfabetului latin în locul celui chirilic, este desuetă și s-a dovedit 
a fi nerelevantă. Literele nici nu „luminează”, nici nu „întunecă” origi- 
nea sau caracterul unei limbi, căci, de pildă, polona, turca, germana 
etc. scrise cu alfabet latin, nu și-au modificat nici originea şi nici ca- 
racterul de limbă slavă, altaică, respectiv, germanică. Prejudecata 
„mai latinului” â față de î este veche la noi şi ea a fost alimentată mai 
ales de nevoia justificată de a se reda grafic etnonimul român cât mai 
apropiat de etimonul său, Romanus. Dar această problemă s-a rezol- 
vat de aproape 30 de ani; se scrie România, român etc. 

2. Selectarea ca model „în problema care ne interesează” a lui 
Bogdan Petriceicu Hasdeu, despre care dl. preşedinte afirmă că „a 
adus contribuţii esenţiale” la fixarea ortografiei românești cu litere la- 
tine, demonstrează că dl. Drăgănescu nu cunoaşte, de fapt, opera ilus- 
trului cărturar român. Începînd de la premisa analizei şi pînă la con- 
cluziile acesteia, totul se sprijină pe aspecte false, pe date superflue și 
pe interpretări hazardate. Astfel, pentru a-și preciza obiectivele, dl. 
Drăgănescu subliniază: „Hasdeu începe cu începutul: «limba popora- 
nă»”. Şi continuă: „Înainte de a prezenta cîteva observaţii asupra mo- 
dului său de transliterare a unor texte românești din anii 1550-1600 şi 
pînă în 1626, de la caractere chirilice la caractere latine, vom mai pre- 
zenta cîteva luări de atitudine ale acestui mare savant.” După care ur- 
mează cîteva citate din opera lui Hasdeu referitoare la rolul Școlii Ar- 
delene şi al latiniștilor în studierea „graiului poporan al românilor”. De 
ce iar „limba poporană” într-o discuţie despre ortografie? Şi, mai ales, 
de ce s-a oprit dl. Drăgănescu la Cuvente den bătrîni, unde Hasdeu 
transliterează (operaţie fără nici o legătură cu ortografia) în alfabet la- 
tin texte vechi românești, scrise cu alfabet chirilic? Chiar dacă, prin ab- 
surd, nu s-ar fi păstrat de la Hasdeu decît această operă, ar fi fost ris- 
cant ca pe baza modului de echivalare a slovelor chirilice cu litere lati- 
ne să se tragă concluzii asupra opţiunilor ortografice ale autorului ei. 

Pentru a da însă o şi mai mare greutate demersului său, dl. Dră- 
gănescu îl invocă pe celebrul romanist Hugo Schuchardt, cu studiul 

Despre „Textele și glosele vechi românești” ale lui B.P. Hasdeu. Frînturi 
din această lucrare, în care savantul german critică, printre altele, 
tocmai denaturarea valorilor fonetice reale ca urmare a transpunerii 
mecanice dintr-un alfabet în altul, devin - în expozeul preşedintelui 
Academiei - argumente în favoarea necesității reintroducerii literei â 
în corpul cuvintelor: „Găsim însă la Schuchardt afirmaţia «â și î ex- 
primă aproape același sunet». Cu alte cuvinte - conchide dl. Drăgă- 
nescu - Hasdeu a preferat să scrie sunetul â (Î) în interiorul cuvinte- 
lor cu a, iar la începutul cuvintelor cu i”. Dar Schuchardt spune cu to- 
tul altceva: „în unele cazuri izolate, în care î apare în interiorul cuvîn- 
tului, i-aș acorda mai degrabă valoarea lui n, decît de în”. Schuchardt 
combate, aşadar, modul de transcriere (neinterpretativă) a lui Has- 
deu: măînca, căînpul, lăîngore, băîntoiască etc.; căci - afirmă Schuc- 
hardt - „de pronunţat sigur că nu se pronunţau astfel; ă şi î exprimă 
doar aproape acelaşi sunet și atunci avăînd ar fi cam același lucru ca 
şi avăănd şi aviînd” (Cuvente den bătrîni, |, Bucureşti, 1983, p. 484). Ce 
legătură se poate stabili între concluzia lui Schuchardt și aceea a d-lui 
Drăgănescu? 

Dacă s-ar fi supus unei rigori raționale, dl. Drăgănescu ar fi medi- 
tat, mai întîi, la modalitatea cea mai directă și mai concludentă de cer- 
cetare a problemei. Ar fi studiat, de pildă, revistele pe care Hasdeu 
le-a condus și lucrările (apărute la edituri diferite) elaborate de-a lun- 
gul vieţii sale. Acolo dl. Drăgănescu ar fi găsit fie situaţii (cele mai nu- 
meroase) în care savantul român urmează fluctuant normele ortogra- 
fice ale momentului, fie cazuri (deloc neglijabile), în care Hasdeu în- 
calcă regula şi inovează: Istoria critică a românilor, vol. |, Bucureşti, 
1875: cându, mâni (VIII), întîmpinat (ib.), rîuri (251), periuri (259), 
cuventul (122), pămentu (1/30), fântană (IX), lângă (121): Fragmente 
pentru istoria limbei române. Elemente dacice, II, ghiob. Cu apendice 
pentru ghiuj și vîj, Bucureşti, 1876: judecând (46), respăndit (46), găn- 
du (47), cuvînt (45, 48), rîu (51), urit (52), ne întîmpină (49), adu- 
cendu (50); Olteneștele, Craiova. 1884: mântuirea (3), fântână (28), 
respânditu (9), betrâni (10), curendu (23), semenţa (4), pene (5), lângă 
(5), rěndulu (8), pogorișul (13), înmormîntării (102), vinătorului 
(115), urîți (123), sfîrșit (122), pămînt (121), pînă (146); „Columna lui 
Traian”, 1877, nr. 1: dînșii (2, 10), pînă (3), sînt (4); ib., 1882. nr. 2: 
trimbiţa (65), resfrînge (66), vîrtos (67,72); „Revista nouă”, 1894, nr. 
11-12: amindoi (406, 412), învirtirea, omorît (407), lingă, dînsul 

(412), sîntem (418) etc., alături de întâiu, făcendu-se, asemenâm, părții 
etc., etc. 

Şi dacă ar mai fi consultat şi cîteva lucrări lingvistice, de pildă 
Principiile... lui Philippide, ar fi aflat dl. Drăgănescu că: „Mai puţin con- 
secvent a fost Hasdeu în numeroasele proiecte de limbă scrisă pe care 
le-a dat la lumină de la 1859 încoace... Spre deosebire de etimologiști, 
Hasdeu se clatină de la un ţăl la altul, adoptîndu-le cu aceeași ușurință 
cu care le leapădă, simbolizînd în activitatea sa ortoepică întreaga 
desfășurare a vieții româneşti. Cine vrea să privească lucrurile istoric, 
judecîndu-le în mersul fatal al desfăşurării lor, fără ciudă nici părtini- 
re, va admira chipul cum în unul şi acelaș fenomen se oglindeşte o 
viață întreagă” (Principii de istoria limbii, în Opere alese, Bucureşti, 
1984, pp. 189, 191). Ca urmare, dl. președinte ar fi devenit mai cir- 
cumspect şi nu s-ar mai fi încumetat, probabil, să ridice la rangul de 
model „tradițional” sau „clasic” inconsecvenţele ortografice şi orto- 
epice ale marelui Hasdeu. 

3. Invocarea lui Titu Maiorescu în chestiunea ortografică ar fi pu- 
tut fi relevantă dacă dl. Drăgănescu ar fi înțeles sensul şi esența operei 
mentorului „Junimii”. Dar D-sa nu sesizează, în primul rînd, principala 
calitate a operei lui Maiorescu, caracterul ei de sinteză; chiar dacă ope- 
raţia preliminară este una critică, aparent demolatoare, s-a demon- 
strat în numeroase rînduri că întotdeauna construcția maioresciană 
îşi asumă, echilibrat, valorile anterioare. Dar dl. preşedinte enunță 
sentinţe ca: „Etimologismul a fost înlăturat o dată cu Titu Maiorescu. 
Ceea ce a rămas din el nu este etimologism, ci tradiție”. (p. 18) Am fi 
de acord cu o asemenea formulare, dacă nu am vedea în ea un subter- 
fugiu, o încercare de eliminare din discuţie a principiului etimologic, 
cu reguli de scriere riguroase, conforme cu legile fonetice ale evoluţiei 
limbii române de la latină. Insistenţa asupra etimologismului autentic 
ar evidenția tocmai diferența esenţială dintre acesta și falsul etimolo- 
gism, cultivat de dl. Drăgănescu sub numele de „tradiție”. Altfel, de ce 
nu s-ar recunoaște că anumite aspecte ortografice sînt etimologice, 
menținute ca atare în scrierea actuală ca tradiție etimologistă? Noi 
susţinem în continuare că român < lat. Romanus aparţine tradiţiei toc- 
mai pentru că reflectă corect etimologia, în vreme ce, de exemplu, fân- 
tână < lat. fontana, râu < lat. rivus, vânt < lat. ventus şi multe altele sînt 
pseudoetimologisme, reprezentînd o etapă tranzitorie (1904-1953), 
arbitrară și nicidecum „clasică”, în scrierea românească și de aceea 
incapabile să se generalizeze (ne-o spune şi istoria) şi să se menţină 

în tradiţia ortografică. Și apoi, aşa cum pune problema, dl. Dră- 
gănescu, nu se prea înțelege de cînd „s-a hotărît” că începe „tradiţia” 
scrierii românești cu litere latine, căci sfîrşitul e cert: 1953. 

Se ştie că Titu Maiorescu s-a declarat susținător atît al unor prin- 
cipii etimologice, cît și al fonetismului ortografic (fapt enunțat, dar în 
esenţă ignorat de dl. Drăgănescu), tot aşa cum nici Timotei Cipariu nu 
a respins în totalitate fonetismul. Deci, un prim aspect al convergenței 
celor doi savanţi reiese din însăşi poziția de principiu pe care ei s-au 
situat. Chiar la găsirea unor soluţii ortografice propriu-zise, cum ar fi 
redarea sunetelor specifice româneşti prin alografele ă, î ș, ţ etc., eti- 
mologismul a adus contribuţii importante, fapt demonstrat în timp de 
lingviști cu numeroase argumente. Să se vadă, de pildă, cartea Florei 
Şuteu, Influenţa ortografiei asupra pronunțării literare românești, lon 
Gheţie, Baza dialectală a românei literare, Bucureşti, 1975, Ștefan 
Munteanu. Vasile D. Ţâra, Istoria limbii române literare, București, 
1978. Astfel de analize, complexe și nuanţate, ca și altele asemenea, 
ne-au ajutat, pe de o parte, să ne eliberăm de unele prejudecăţi în pro- 
blema fixării unei ortografii raționale, iar, pe de altă parte, să înţele- 
gem că şi în cultura românească, la fel în toate culturile lumii, evoluţia 
s-a bazat pe preluarea valorilor autentice. Ignorarea acestui adevăr 
conduce la împărţirea culturii pe „grupuri” și la primejdia apariţiei 
unei „sub-culturi”, care îl obsedează pe dl. Drăgănescu în Introducerea 
la raportul său. 

Şi mai gravă este denaturarea textului maiorescian, atît în fon- 
dul, cît și în forma lui: DI. Drăgănescu nu a înţeles că Maiorescu a in- 
tervenit în problema scrierii limbii române din două raţiuni primor- 
diale: a) pentru a simplifica şi pentru a face cît mai accesibilă ortogra- 
fia, iar nu pentru complicarea ei; b) pentru a înlătura prejudecățile 
vehiculate în legătură cu grafia (atribuirea unor valori şi funcţii false 
alfabetelor, scrierii, în general). Cît priveşte aserțiunea potrivit căreia 
„Maiorescu pentru sunetul â (î) prefera scrierea numai prin ă”, aceas- 
ta introduce în discuţie numai o parte de adevăr. Așa stăteau lucrurile 
la un moment dat, în 1866, dar mai tîrziu, în perioada 1890-1904, de 
exemplu, Maiorescu a scris curent numai cu î în corpul cuvintelor. 
Astfel, în Oratori, retori și limbuţi, de pildă, („Convorbiri literare”, 
XXXVII, 1893, nr. 2), el scrie: s-a întîmplat, coborit, cîrciumarul, cît, 
încîntarea, mîncărimea, deplînge, întîi (98), gîndire, întîmpla (99), 
tîrziu, romîn, sfîrșit (100), cîtesi (101), Rominia, cînd (102), restrîns 
(103), curînd, întîmplase (104), tînăr (105) etc. Să fi făcut şi Maiorescu 

o politică antiromânească sau să se fi contaminat de bolşevism avant 
la lettre? Neasimilarea corectă a lecturilor l-a condus pe dl. preşedin- 
te la denaturarea unor opere fundamentale şi la diluarea mesajelor 
culturale ale înaintaşilor noştri. 

Dacă ar fi cunoscut cum se cuvine opera lui Maiorescu, dl. Drăgă- 
nescu ar mai fi aflat şi că acesta s-a opus exerciţiului „democratic” al 
plenului Academiei Române de a vota „întrebările limbistice şi orto- 
grafice”: „Membrilor Academiei... le lipseşte orice competenţă de a se 
pronunța în materii controversate ale ştiinţei filologice şi de a pre- 
scrie naţiunii lor cum să vorbească și cum să scrie în contra uzului co- 
mun, şi dacă totuș în asemenea chestii îşi ridică mînile pentru da sau 
nu, dovedesc lipsă de conștiință” (Direcţia nouă în poezia și proza ro- 
mână, în Critice, vol. I, Bucureşti, 1977, p. 191). 

4. DI. Drăgănescu omite să spună că însuşi Sextil Puşcariu, pre- 
zentat ca autor al reformei din 1932, a contestat acțiunea de atunci a 
Academiei. Din Memoriile lui S. Puşcariu (Bucureşti, 1978, pp. 655- 
656), aflăm că la Congresul filologilor de la Cluj din 1926 s-a realizat 
consensul în ce priveşte eliminarea literei â din scrierea limbii române 
(excepţie român şi familia). Dar Academia era refractară la o aseme- 
nea inovație. Ne-o spune însuși Puşcariu, cînd, în Proiect de reformă a 
ortografiei române (1929), își exprimă insatisfacția de a fi constatat că 
discuţiile care au avut loc în acea perioadă în plenul Academiei i-au re- 
levat că acceptarea fără modificări a reformei propuse de filologi 
(S. Puşcariu. O. Densusianu, I. Bianu, A. Procopovici și alții) nu va fi po- 
sibilă. De aici, tonul dezamăgit al relatării sale: „Dacă Academia ar pri- 
mi deciziile filologilor, ar da prestigiul necesar unui sistem ortografic 
care este rezultatul unor discuții îndelungate între cei mai competenți 
cercetători ai limbei noastre și în acelaşi timp rezultatul unor înțelepte 
concesiuni reciproce” (vezi Sextil Puşcariu, Cercetări și studii, Bucu- 
reşti, 1974, p. 307). În asemenea condiţii, Puşcariu a avut doar mi- 
siunea, primită din partea Academiei, ca împreună cu Th. Naum să for- 
muleze și să explice hotărîrea din 1932, într-un îndreptar şi vocabular 
ortografic. În realitate, el se numără printre susținătorii generalizării 
lui î şi ai eliminării lui â. De aceea, este impropriu să se vorbească de- 
spre „regulile Sextil Pușcariu”, cum demonstrează Magdalena Vulpe, 
Geneza ortografiei din 1932 (în Ortografia limbii române. Trecut, pre- 
zent, viitor, laşi, 1992, p. 44-50). Atitudinea lui Puşcariu față de men- 
ținerea dualismului ortografic î/â a fost tranșant formulată încă din 
1904: „De ce? - îl întreba el pe loan Bogdan. De ce Academia calcă 

deodată principiul fonetic și, în loc să admită un singur semn pentru 
un singur sunet, alege două semne diferite, stabilind o regulă nouă, pe 
care încă nimeni n-o urmase? Răspunsul îl știm cu toţii. Era de ales în- 
tre semnul â şi î. Dar uzul se împotrivea scrierii unor forme ca ân, 
âncet, a hotărâ etc., iar contra lui î exista un prejudițiu puternic, care 
nu admitea o scriere romiîn, ci numai român. Vedem deci că Academia, 
pusă în fața unei dileme a cărei gravitate părea mai mare decît este de 
fapt, a recurs la vechea rețetă practicată de zeci de ani, la compromis, 
la împăcarea fonetismului cu etimologismul... Ca toate compromisele 
practicate de Academie în ortografie, e şubred și acesta, şi cînd vedem 
scriindu-se însul, dar dânsul... ni se pare că sîntem încă pe timpurile 
patriarhale... Și ca toate compromisele Academiei, va avea și acesta o 
urmare bună: că nu va fi urmat de nimeni, așa încît peste cîțiva ani 
Academia va trebui să facă iarăși concesiuni uzului - pentru ca să nu 
se mai compromită.” (Ortografia revizuită a Academiei Române, în Cer- 
cetări și studii... pp. 6-7). 

5. Preşedintele Academiei Române se pare că nu vrea să afle 
adevărata istorie a ortografiei româneşti. El se luptă cu Stalin, Roller 
şi Gheorghiu-Dej, pe baza unor mărturii depuse de Silviu Brucan și al- 
te „personalităţi”, care-l îndeamnă „să restabilească latinitatea” limbii 
române prin înlocuirea „literelor cu sunet slav” cu „cele cu sunet la- 
tin” (sic!). Zadarnic explică lingviștii ce și cum a fost; n-au putere, n-au 
credit. Ei au arătat de nenumărate ori că semnul fa fost creat de arde- 
leni, pentru a nota sunetul provenit dintr-un i latin. În Muntenia, î (în 
corpul cuvintelor) apare la 1858. În Bucovina, se generalizează, sub 
influența lui A. Pumnul, pe la 1864. Pînă în 1881, această literă nu es- 
te admisă în ortografia academică. Comisia ortografică, prezidată de 
T. Maiorescu, după ce respinsese propunerea făcută de Alecsandri şi 
Quintescu, admite acest semn (fî) pentru cazurile în care se poate sta- 
bili o alternanță cu i. Atunci, regula utilizării lui î cuprindea următoa- 
rele precizări: a) în toate cazurile cînd alternează cu i: vînd - vinzi, 
sfînt - sfinți, mormiînt - morminte; b) la toate verbele terminate în -rf 
(urf) şi la toate derivatele cu in-. În 1904, se stabilește distribuţia lui f: 
1) la începutul cuvintelor; 2) în interiorul cuvintelor derivate cu pre- 
fixe şi în terminațţiile flexionare ale verbelor în -rî. Dar și după această 
dată s-au manifestat tendinţe divergente în scrierea limbii române, 
deci şi în notarea sunetului î. Academia îşi urma propria ortografie, 
Eforia Şcoalelor avea sistemul său, revistele din Ardeal încă mai păs- 
trau unele forme cipariene, iar cele din Moldova trecuseră la o scriere 

fonetică, foarte asemănătoare cu cea actuală. Această situaţie a făcut 
ca problemele ortografiei să fie dezbătute din nou de specialiști reu- 
niți la cele două congrese ale filologilor, ținute la Bucureşti (1925) şi 
la Cluj (1926). Cu aceste ocazii s-a susținut necesitatea simplificării şi, 
mai ales, imperativul unificării ortografiei, ca atribut esenţial al unei 
culturi mature. S-a reluat atunci și problema specială a scrierii sune- 
tului î, propunîndu-se scoaterea literii â din sistemul ortografic. La în- 
ceputul anului 1932, după îndelungi dezbateri, Academia acceptă 
propunerea filologilor, lăsînd ca excepţie numai scrierea cuvîntului 
român şi a familiei lui. În urma unui protest înaintat Academiei de S. 
Mehedinţi (geograf), Academia Română revine asupra aprobării ante- 
rioare şi, la 25 mai 1932, include din nou în sistemul ortografic pe â. 
Ca urmare a hotărîrii de a lua în consideraţie protestul lui Mehedinţi 
şi al altor academicieni nefilologi, O. Densusianu (autorul primei Isto- 
rii a limbii române) se retrage de la şedinţele sesiunii. 

De ce dl. Drăgănescu nu vrea să rețină și asemenea fapte, pe care 
apoi să le discute cu lingviştii, pentru a trage concluziile cele mai judi- 
cioase? De ce dl. Drăgănescu eludează, printre altele, părerea marelui 
lingvist român A. Philippide, membru al „Junimii” şi colaborator al 
„Convorbirilor literare” în perioada 1882-1900 și din 1900 membru 
al Academiei Române? Trebuie să se rețină că Philippide nu numai că 
a respins pe â, dar şi-a argumentat poziția din perspectiva teoriei lim- 
bii (vezi Principii de istoria limbii, cap. Legiuirea. Limba scrisă). 

În legătură cu reforma din 1953, corect ar fi fost ca dl. Drăgănes- 
cu să precizeze şi că academicienii nu au acceptat nici proiectul lui Al. 
Graur și nici pe acela al lui Emil Petrovici, care propuneau numeroase 
nefericite inovații, cu implicaţii fonetice și chiar morfologice, precum: 
introducerea lui i (iarnă, iel, cai) și a lui u (puiu, pl. pui), suprimarea lui 
i în femee, voe, forma de genitiv singular: al casi, al familii, forma de 
plural articulat: pomi etc. În conţinutul ortografiei, Academia a impus 
în 1953 (cu amendamentul din 1965) rezoluţia Congresului filologilor 
din 1926, neputîndu-se însă sustrage, în Prefață, de la obligatoriul 
ambalaj ideologizant (vezi Ion Gheţie, Între ortografiile academice din 
1932 și 1953, în „Limba română”, XL, 1991, nr. 5-6, pp. 225-229). Se 
vede că nu substanţa ortografiei din 1953, ci tocmai stigmatul con- 
junctural sub care era prezentată capătă acum, în discuțiile Academiei, 
un rol esenţial pentru inițierea unui așa-zis „act reparator”. 

6. Pentru că în capitolul Ce spun unii lingviști români, dl. Drăgă- 
nescu - după ce îi critică şi-i persiflează nominal sau în bloc pe auto- 

rii şi susținătorii Moţiunii de la lași, care au cerut ca „specialiștii 
să-şi spună cuvîntul hotărîtor asupra ortografiei” - întreabă „Care 
specialiști?”, îndrăznim să-i răspundem. Aceia care, în ultimele de- 
cenii au elaborat, redactat ori editat: zeci de dicționare (generale 
sau speciale), gramatici ale limbii române, atlase lingvistice, istorii 
ale limbii române (literare), lucrări de teoria limbii şi filozofia lim- 
bajului, de romanistică, indo-europeistică, germanistică, studii de 
semiotică, semantică şi lexicologie, de stilistică și poetică, îndreptare 
ortografice și ortoepice, ediţii de texte vechi românești, de opere ale 
marilor lingvişti români, istorii ale lingvisticii şi altele, multe tipărite 
chiar sub egida Academiei. 

Dacă ar fi consultat măcar unele din aceste lucrări, dl. Drăgănescu 
ar fi înțeles că lingvistica este o ştiinţă complexă, care studiază limba 
română cu toate determinările şi relaţiile ei, din diverse perspective 
(filozofice, logice, psihologice, antropologice, istorice, sociale, artistice, 
semiotice etc.), într-o viziune integratoare. 

7. Se pare că dl. Drăgănescu nu este conștient de consecinţele pe 
care le implică o reformă ortografică, mai ales de tipul celei inițiate de 
Domnia sa: nefondată ştiinţific, nesusţinută de cei mai mulţi dintre 
lingviştii de ieri şi de azi, lansată conjunctural pentru false demon- 
straţii de rezistență anticomunistă, impusă ilegal, într-un moment de 
criză generală. 

Societatea românească este din ce în ce mai derutată şi, probabil, 
mulți oameni nu pot să înțeleagă motivul respingerii de către lingviști 
a acestei reforme ortografice. Necunoaşterea unor realități culturale 
şi ştiinţifice îi face suspicioşi şi vulnerabili. Explicaţiilor, argumentelor 
lingvistice, numeroase şi adesea complicate, le sînt preferate atitudini 
cărora li se transferă o anumită semnificaţie politică. 

E greu, de altfel, de crezut că se poate mistifica adevărul chiar la 
Academia Română. E dureros să constațţi că, într-un moment de mare 
cădere morală, tocmai această instituţie inoculează în conştiinţe nea- 
devăruri (Hasdeu, Maiorescu, Pușcariu, Rosetti ar fi pledat pentru du- 
alismul ortografic â/f; sînt ar fi o formă neromânească, impusă de 
ruşi; î ar fi semnul slavizării /rusificării ortografiei româneşti; â ar re- 
da demnitatea limbii române și altele asemenea). Este grav că și acum 
se cultivă apetitul pentru textul ideologizat, simplist, în locul unei 
educațţii solide, al unei informații culturale și ştiinţifice eliberate de 
frivolități şi minciuni. Mergînd aşa, nu e departe ziua cînd limitele şti- 

inţifice ale operelor adversarilor (mai vechi sau mai noi) ai lui â se 
vor transforma în acte de trădare națională. 

Haosul care se instalează în scrierea românească, cu implicaţii 
nefaste asupra întregii noastre culturi, poate fi stăvilit acum numai de 
Academia Română. Adevăratele conștiințe trebuie să acționeze acolo, 
în folosul tuturor. 


Cronica, an. 28, nr. 7, 1-15 apr. 1993, p. 12-13 


Ion GHEȚIE 
PELERINAJUL LA CANOSSA AL ACADEMIEI ROMÂNE 


Observatorul atent și imparţial al discursurilor ce au premers şi 
au urmat deciziei Academiei de a modifica, parțial, actualele reguli or- 
tografice se va întreba, fără îndoială, înainte de a intra în miezul pro- 
blemei, dacă o asemenea măsură a fost într-adevăr necesară şi dacă 
ea aduce un cîştig real culturii româneşti scrise. Răspunsul la ambele 
întrebări este hotărît negativ. E de notorietate publică faptul că orto- 
grafia românească a evoluat de un secol şi mai bine de la un etimolo- 
gism intransigent, exprimat cum nu se poate mai bine în ortografia 
academică din 1869, spre un fonetism din ce în ce mai consecvent. 
Reformele promovate de Academie în 1881, 1904, 1932 şi 1953 re- 
prezintă principalele etape ale unei îndrumări rectilinii care a marcat 
trecerea gradată a ortografiei româneşti de la o poziţie puternic mar- 
cată sentimental la abordarea ştiinţifică şi totodată pragmatică a pro- 
blemei. Recenta decizie a Academiei devine astfel singulară, în măsu- 
ra în care curmă, pentru prima oară din 1881 încoace, dezvoltarea 
firească a ortografiei limbii române și o readuce, fie și parţial, într-un 
punct depășit de evoluţia istorică. Se poate spune, de aceea, că Acade- 
mia a dărîmat cu propria mînă o parte din edificiul ridicat în curs de o 
sută şi mai bine de ani. 

Este de asemenea clar că, exceptînd un număr de persoane mai 
vîrstnice devenite din motive emoţionale laudatores tempores acti, 

prea puţini au subscris la hotărîrea Academiei, și aceasta, pentru că 
ea nu folosește nimănui, dar creează dificultăți de tot felul. Simpla 
constatare că ea complică lucrurile, propunînd două litere pentru re- 
darea unui singur sunet (fonem), ne furnizează cel mai important ar- 
gument împotriva inovației. Faptul că, exceptînd 3-4 reviste de mic ti- 
raj, nici o publicaţie nu s-a folosit în 1992 de îngăduinţa Academiei de 
a-l folosi pe â, ci au rămas credincioase vechii ortografii furnizează o 
grăitoare dovadă în această privință. 

De ce atunci obstinația Academiei, în speţă a președintelui ei, de 
a se împotrivi voinţei celor mai mulți, așezînd obstacole în calea mai 
uşoarei deprinderi a scrierii corecte, ca să nu mai vorbim de specialiş- 
tii, tratați cu disprețul suveran al unei pretinse competenţe în mate- 
rie? Două au fost principalele argumente invocate în expunerea de 
motive asupra necesității modificării parțiale a ortografiei. 

În primul rînd motivul, strict sentimental, de a recupera o tradi- 
ție întreruptă în 1953, realizînd astfel o reconciliere cu trecutul. S-a 
procedat în acest sens nu prin restabilirea integrală a ortografiei din 
1932, ci numai prin aplicarea a ceea ce s-a numit în mod impropriu 
„regulile Sextil Puşcariu”: notarea lui â pretutindeni în interiorul cu- 
vintelor şi forma sunt în loc de sînt. O serie de cercetători, printre care 
Magdalena Vulpe şi Carmen Pamfil, au arătat cu argumente că formu- 
larea e nepotrivită. Manifestînd unele oscilații de-a lungul timpului, 
Pușcariu a fost finalmente pentru î, pe care l-a şi votat, la 6 februarie 
1932, împreună cu ceilalți lingviști români. Din păcate, în 1932, ca şi 
astăzi, nespecialiştii din Academie și-au impus legea, readoptîndu-l pe 
â în cursul aceluiași an. Oricum, Puşcariu nu a susținut niciodată scri- 
erea fără excepţie a lui â în interiorul cuvintelor. Regulile din 1932 
prevăd grafii ca bântui, cânt, sfânt, dar coborire, pîrîu, urît. Norma cu â 
generalizat peste tot în mijlocul cuvintelor este foarte recentă, fiind 
inventată de preşedintele Academiei. De aceea ar trebui s-o numim 
„regula Drăgănescu”. 

S-a afirmat de către unele persoane că, reintroducîndu-l în scrie- 
re pe â (nu numai în român şi termenii din familia acestuia), aspectul 
grafic al românei se va apropia de limba latină. Da, în acele cazuri cînd 
vocala centrală provine din a latin. Nu, atunci cînd aceeași vocală des- 
cinde din alte vocale (e, i, o, u). În cazul termenilor rîde, rîpă, rîu, urit 
etc., tocmai î este acela care sugerează latinitatea. Gr. Brâncuș și lin- 
gvistul suedez Alf Lombard au pus recent în lumină, cu competenţă, 
toate aspectele acestei probleme. Ne putem întreba, de altfel, dacă în 

anul de grație 1993 (şi nu în 1819, pe vremea lui Petru Maior), mai e 
nevoie să apelăm la ortografie pentru a demonstra latinitatea limbii 
române, recunoscută de mult și fără excepţie de întreaga lume (inclu- 
siv de specialiștii străini). 

Al doilea argument invocat de „reformatori” ar consta în sorgin- 
tea comunistă a ortografiei din 1953, impusă în urma intervenției di- 
recte a conducerii de partid din acea vreme. Abordarea din acest 
punct de vedere a problemei ne duce, după părerea mea, la explicația 
cea mai plauzibilă a atitudinii Academiei şi a preşedintelui ei în pro- 
blema scrierii lui â şi a adoptării drept unică formă corectă a lui sunt. 

Vom spune din capul locului că desființarea în 1948 a Academiei 
Române şi anularea calităţii de academician unor personalități presti- 
gioase ale culturii şi ştiinţei românești au constituit un act abuziv și 
profund regretabil. Motivul, exclusiv politic, al înlocuirii vechii Acade- 
mii prin Academia Republicii Populare Române e ușor descifrabil: 
acela de a înfeuda regimului comunist noua instituție prin concentra- 
rea în sînul ei a unor personalităţi înregimentate (direct sau indirect) 
din punct de vedere ideologic și, prin urmare, comode. Este, deci, in- 
contestabil că Academia fondată în 1948 a fost comunistă, după cum 
la fel de adevărat este că reforma ortografică din 1953 a avut o anu- 
mită tendinţă antilatinistă (dar nu slavizantă, cum au susținut unii 
profani). Pe lîngă o serie de merite pe care nimeni nu i le contestă, 
Academia RPR (mai apoi, RSR) s-a remarcat printr-o totală supunere 
față de partidul instalat la conducerea ţării. Puţine au fost instituţiile 
care să fi semnat atîtea compromisuri, acceptînd fără a crîcni tot ce i 
s-a dictat. Criteriul politic a prevalat în deciziile ei, inclusiv în alegerea 
membrilor din ce în ce mai puţin înaltului for academic. Nulități pa- 
tente, alături de mediocrităţi nici măcar aurite şi-au găsit sălaș sub 
cupola instituţiei, în frunte cu doi semidocţi de o tristă celebritate. 
Numărul membrilor ajunsese atît de mare, încît Academia era numită, 
în derîdere, organizație de masă. Ea și-a împroşcat cu noroi firma, de- 
venind încetul cu încetul o instituție de mîna a doua. 

Pentru a o reabilita, actuala conducere a reprimit în rîndurile sa- 
le, cel mai adesea post-mortem, pe membrii eliminaţi în 1948, iar apoi 
a trecut la „corectarea” ortografiei „comuniste” din 1953, redîndu-i, 
chipurile, aspectul latin. Aşa a înțeles Academia să-și spele trecutul de 
umilință şi slugarnică supunere, aşa a crezut că restabileşte legătura 
cu trecutul și recuperează tradiția pînă nu de mult repudiată. Ea şi-a 
imaginat că a redevenit astfel vechea Academie. Reintroducerea în al- 

fabet a lui â şi adoptarea formei sunt înseamnă, de fapt, una din etape- 
le pelerinajului la Canossa, de spălare a păcatelor, al actualei Acade- 
mii şi a conducerii ei. Dar oare aceasta era cea mai potrivită cale de a 
exorciza un trecut infam? 

Scriem â şi sunt, reprimim post-mortem foşti academicieni, în 
timp ce în Academie rămîn pe mai departe personalități de vîrf ale 
defunctului regim, lipsite de operă și de orice merit științific, sau 
oportuniști de îndoielnică valoare, avînd destule păcate pe conştiinţă. 
Ei n-au fost îndepărtați din ilustrul for, dimpotrivă, cînd n-au fost lă- 
sați să vegeteze pe mai departe în dulcele lor far niente, s-au trezit 
chiar avansați. Prin înlăturarea din sînul ei a unor asemenea elemen- 
te, Academia ar fi semnat într-adevăr divorțul de comunism, și nu 
perturbînd inutil deprinderile de a scrie a milioane de oameni prin 
măsuri arbitrare și nejustificată. 

lată, după opinia mea, mobilurile reale ale actualei reforme orto- 
grafice. E greu de prevăzut dacă ea se va impune sau nu, atîta timp cît 
nu va fi întărită de autoritatea unui act normativ al statului. Chiar aşa, 
ea nu va rezista multă vreme, întrucît merge împotriva adevăratei 
tradiţii a ortografiei româneşti. 


Cronica, an. 28, nr. 8, 15-30 apr. 1993,p.12 


Eugen MUNTEANU 
ORTOGRAFIA ȘI IGNORANȚA FUDULĂ 


Modificările ortografice propuse (și votate!) recent de Academie 
îşi fac din plin datoria diversionistă întru care au fost aruncate pe pia- 
ță: să dea de lucru purtătorilor de condei, să răscolească pasiuni şi 
ambițiuni... culturale, să politizeze ce mai rămăsese nepolitizat, nevi- 
novata ortografie. Pentru că, vezi Doamne doar ea rămăsese învechită 
şi comunistă în vajnica noastră democraţie; în rest, nu tu comunism 
prin parlament, justiție, administraţie, nimic reminiscent prin conști- 
ințe şi obiceiuri. Așadar, după ce au rezolvat toate problemele cheie 
ale culturii românești, după ce au terminat editarea integrală a mari- 

lor noştri clasici și a corpusului de dicționare reclamat de actualitate, 
după ce au pus la punct un sistem eficient de stimulare a creaţiei cul- 
turale şi științifice naţionale, nemuritorii noştri s-au apucat să ingine- 
rească ortografia română, sub comanda unui cameleonic ortofizician 
care confundă ortografia cu ortonerozia dumisale. Argumentul princi- 
pal: în 1953 tancurile sovietice, în elanul lor rusificator, s-au insinuat 
pînă în înaltul for academic, alungind din ortografia română frumoasa 
şi pur latineasca slovă â, ca și la fel de latina formă sunt, în favoarea 
ruseștilor î şi sînt. Să-i restituim deci limbii române haina ei adevăra- 
tă, zic academicienii! Ce contează că specialiştii din universități şi 
chiar cei din institutele de specialitate ale Academiei, oameni care 
şi-au făcut o profesie și o pasiune din cercetarea și cultivarea limbii 
române, argumentează că altfel stau lucrurile, că î este la fel de latin 
ca şi â, că sînt este cu adevărat etimologic şi nu sunt! Îi taxăm de re- 
trograzi, elitişti şi „scientiști” cu capul în nori și-i invităm să-şi vadă de 
hîrțoagele lor, sub cuvînt că limba și ortografia sînt... bunuri ale între- 
gului popor, care singur decide ce şi cum. De bună seamă, prin forul 
academic! Cui să-i explici că şi un pod, de exemplu, este „un bun al în- 
tregului popor”, dar nu „întregul popor” este chemat să-și dea cu pă- 
rerea cum ar trebui proiectat şi construit ca să fie mai corespunzător 
menirii sale? 

Că astfel pot gîndi pseudo-savanţi imbecilizaţi de un îndelungat 
exercițiu genuflexionar în defuncta dictatură, precum mai sus aminti- 
tul ortonerod interdisciplinar sau o recent preacuvioasă doamnă dar 
fostă tovarăşă prin ccpcr şi sfetnică literară a titanului din Scornicești, 
nu-i de mirare. Deşi ne întristează, nu ne îngrijorează nici oportunis- 
mul de ultimă oră al unui respectat şi reputat slavist care, de dragul 
unui fotoliu, ne îndeamnă radiofonic să nu prea dăm crezare unor 
O. Densusianu sau A. Philippide, ca unora care, întemeind studiul şti- 
ințific al istoriei limbii române, n-au prea fost patrioţi! Ceea ce ne în- 
grijorează într-adevăr este pervertirea criteriilor de judecată raționa- 
lă într-un domeniu totuși ştiinţific, proliferarea imposturii în numele 
dreptului la cuvînt. 

Nu declara cu suficienţă o profesoară deunăzi pe micul ecran că 
prin revenirea la â din a limba română îşi redobîndeşte caracterul la- 
tin, confundînd limba cu grafia? Să nu fi învăţat niciodată „profesoara” 
că limba română, scrisă cu alfabet arab, să zicem, tot limbă romanică 
rămîne? Să fi trecut ea prin facultate fără să afle că „modesta” literă î 
aparţine alfabetului latin ca și „gloriosul” â? Că sunetul î reflectă nu 

doar un a latinesc (precum în pîine, lat. panis, cîine, lat. canis), dar şi 
un e (precum în vînt, lat. ventus, mormânt, lat. monumentum) sau un o 
(precum în fîntînă, lat. fontana)? Cît de etimologică şi de „restitutivă” 
va fi scrierea noastră dacă vom scrie râu şi râpă, cu â, cînd în latină 
avem rivus şi ripa, cu i?! Să nu ştie doamna „profesoară” că în cultura 
română a biruit principiul ortografiei fonetice, căci altfel, dacă vrem 
să fim etimologiști consecvenţi, ar trebui să scriem, cum s-a și scris 
cîndva, câine, pâine, dar şi vênt, morment, fântână, respectînd litera 
originară cu care se scria etimonul latin? Și, în acest caz, cîtă latină 
Ştim noi, actualii „profesori”, ca să putem scrie etimologic? Probabil 
tot atîta cît şi un alt „profesor”, care în numărul din 13 martie a.c. al 
cotidianului „Monitorul” scrie negru pe alb că cei care se opun aplică- 
rii noilor „reguli academice” nu au nici un „suport ştiinţific”. Dar cum 
argumentează știinţificul nostru? El zice că din indicativul prezent la- 
tinesc sum, es, est, sumus, estis, sunt a „rezultat” în româneşte de-a 
dreptul „eu sunt, tu ești, el este, noi suntem, voi sunteţi, ei sunt”! Nu, 
domnule „profesor”, reconstituirea unor forme ale paradigmei conju- 
gării verbului a fi pe baza conjunctivului latinesc nu este o „invenţie” 
proletcultistă, ci o realitate istorică străveche! Că domnia-voastră ați 
lipsit de la cursurile de gramatică istorică nu-i nici o tragedie; totuşi, 
cînd vă apucaţi să scrieţi la gazetă sau să-i „lămuriţi” pe elevii dum- 
neavoastră, ar fi bine să vă mai uitaţi prin tratatele de istoria limbii 
române scrise de autorități clasice, precum O. Densusianu, A. Philip- 
pide, Al. Rosetti sau G. Ivănescu. Aţi afla astfel că fenomenul fonetic al 
căderii consoanelor finale în prima fază a trecerii de la latină la româ- 
nă a făcut inoperantă utilizarea unora din formele indicativului pre- 
zent care au fost substituite cu forme de la subjonctiv; că această 
substituție nu are nimic ciudat, întrucît încă din limba latină scrisă 
postclasică - fără să mai vorbim de latina populară - subjonctivul 
prezent era frecvent folosit în locul indicativului. Și apoi constituirea 
şi refacerea paradigmelor flexionare este în orice limbă un perma- 
nent proces, mai dinamic încă în perioadele de naştere a unor noi 
limbi și dialecte. Dacă ați cunoaște puţină dialectologie românească şi 
dacă ați fi frecventat cît de cît vechile texte româneşti ați fi știut că 
dintotdeauna românii au rostit şi au scris ei sînt, că aceasta este forma 
etimologică autentică, scrierea (și ulterior rostirea) ei sunt fiind o re- 
actualizare cultă, un adevărat împrumut neologic din latină, impus 
parțial în scris de curentele latinizante. Desigur că reactualizarea, 
adoptarea și codificarea formelor sunt, sunteți etc. este posibilă, în 

ciuda statutului lor artificial, dacă ar întruni un consens al celor ce 
scriu românește. Lingviștii ar fi primii care ar constata atunci acest 
consens şi ar formula respectiva normă ortografică. Dar acest act, fi- 
resc în dinamica limbii literare, nu ar anula realitatea istorică pe care 
actualii „militanţi” ca dumneavoastră o ignoră, răstălmăcind-o în fel şi 
chip, dar... în mod democratic. 

Cam aşa stau lucrurile cu „știinţificitatea” majorității „argumen- 
telor” invocate de susținătorii revizuirii actualei ortografii, că ocupă ei 
fotolii academice sau ţin în mînă un condei de ziarist: încît, oricît de 
moderat ţi-ai impune să fii, spunîndu-ţi că sînt atîtea lucruri de făcut 
în filologia românească care nu-ți lasă timp să te ocupi de fleacuri, in- 
truziunea prostiei agresive într-un domeniu în care ar trebui să domi- 
ne calmul olimpian și respectul pentru competența adevărată nu poa- 
te să nu te pună pe gînduri. 


Cronica, an. 28, nr. 8, 15-30 apr. 1993,p.12 


Dumitru IRIMIA 


DESPRE ORTOGRAFIA LIMBII ROMÂNE FĂRĂ PATIMĂ 
(ŞI FĂRĂ IDEOLOGIE ȘI FĂRĂ POLITICĂ) (1) 


Cu Eminescu 


Raportul prezentat în Adunarea Generală a Academiei Române, 
miercuri, 17 februarie a.c. în legătură cu introducerea unor modifi- 
cări în ortografia limbii române își caută adăpost în nume importante 
din cultura românească. „Cu Hasdeu, Maiorescu, Puşcariu şi Rosetti” — 
stă scris cu semne tipografice autoritare la începutul textului publicat 
în revista „Academica”, nr. 4 (28)/1993. 

Preluînd numai tipul de sintagmă, ne vom întemeia, în primul 
rînd, pe Mihai Eminescu, adică „vom merge” cu Eminescu, mai exact, 
cu două principii fundamentale ale gîndirii sale despre ființa omului 
în lume: 


1. „Adevărul e stăpînul nostru, nu noi stăpînii adevărului.” (Ms. 
2275B); 

2. „Nu noi suntem stăpînii limbei, ci limba e stăpîna noastră.” 
(Ms. 2275B). 

Vom merge totodată şi cu savanții invocaţi, chiar dacă nu ne vom 
referi direct la ei, dar vom merge şi cu alți savanţi: A. Philippide, G. 
Pascu, G. Ivănescu, Ed. Bourciez, Alf Lombard etc. 

La vedere vom merge mai des cu Maiorescu; şi pentru că rolul 
său a fost fundamental în istoria ortografiei limbii române, în sensul 
impunerii principiului fonetic (fonematic) în confruntarea cu princi- 
piul etimologic, dar şi pentru că (sau mai ales pentru că) Raportul re- 
pune în funcţie pentru Titu Maiorescu „patul lui Procust”. 


În loc de Introducere 


Scrisul este un sistem secund de reprezentare a sistemului lim- 
bii, a cărei natură autentică este orală, sonoră. (Saussure). Cînd își 
aşază la bază principiul fonologic, ortografia unei limbi este o modali- 
tate, relativă şi convenţională, de reprezentare în scris, infidelă, a sis- 
temului şi structurii fonematice (nu fonetice) în strînsă legătură cu 
lexicul și gramatica ei. 


Adevărul limbii române şi ortografia ei 


Ca limbă romanică, alfabetul de tip latin prin care este reprezen- 
tată în scris este singurul corespunzător firii limbii române, care-i asi- 
gură şi-i reflectă caracterul de limbă neolatină. Dar, tot așa cum limba 
română nu se confundă cu limba latină, nici alfabetul românesc nu se 
suprapune total cu alfabetul latin. 


Despre adevărul limbii (în fonetică: sunetul î) 

Sunetul î nu-și are originea în vreo limbă slavă și cu atît mai pu- 
țin în limba rusă. Au demonstrat-o la vreme, cu argumente, lingviști 
români şi străini. Titu Maiorescu admitea chiar ipoteza că acest sunet 
ar fi putut exista în latina populară: „Mai probabil pare a fi că » [=ă] şi 
f au existat în limba latină vulgară”. (Despre scrierea limbei române, 
1866; în vol. Critice, Editura pentru literatură, 1966, p. 237) 


Despre adevărul ortografiei (în reprezentarea grafică a sunetului î) 

Istoria ortografiei românești a stat în strînsă legătură în primul 
rînd cu istoria şi caracterul limbii, dar în același timp și cu natura și 
funcţia scrisului. 

Caracterul romanic al limbii române a impus în mod absolut re- 
prezentarea ei în scris prin alfabetul latin dar nu şi modul de semnala- 

re a originii latine la nivelul unităţilor de limbă - morfematice sau lexi- 
cale -, considerate individual şi nici la nivelul unităţilor fonematice. 

În acest sens, principiul intelectual înseamnă în gîndirea lui Ma- 
iorescu luarea în considerare a fonetismului sub aspect fonologic, con- 
comitent cu principiul logic, care este, în esenţa lui, de tip funcțional: 
„Criteriul alfabetului este dar acesta: litere numai pentru atîtea sonuri 
cîte sunt neapărat trebuincioase spre deosebirea înțelesului cuvinte- 
lor, adică a radicalelor şi a formelor flecționare!” (st. cit., p. 257). 

Nu altfel va fi gîndit Eminescu problema ortografiei, de vreme ce 
într-o notiță-manuscris lăsa această însemnare: „Legile fonologice ale 
limbei române şi ortografia care rezultă din ele”. (Ms. 2266). 

În legătură cu ceea ce s-ar putea numi principiul minimului de 
efort pentru maximum de eficiență funcțională în ortografie, Titu Ma- 
iorescu își expune foarte clar conţinutul principiului intelectual: „Prin 
urmare, timpul ce mi-l ocupă simpla vedere a scrisoarei şi amintirea 
deosebitelor regule gramaticale pentru cetirea ei este un timp pier- 
dut. Litera nu are altă treabă decăt să mă conducă pe cît se poate de 
iute afară din sine spre auz şi înțeles și este vederat că în proporţia în 
care mă va ocupa litera ca semn văzut, în aceeaşi proporție îmi voi fi 
întîrziat mai mult scopul scrierii, adecă înţelegerea, și ideea comuni- 
cată prin scris se va afla mai împiedicată și mai înlănțuită în elemen- 
tul străin firii sale, în care a strămutat-o trebuinţa de sensibilitate a 
oamenilor”. (st. cit., p. 265). 

În același sens se va exprima, în şedinţa Academiei Române din 
31 mai 1929, filosoful C. Rădulescu-Motru, fost președinte al Acade- 
miei Române: „În psihologie e fapt stabilit că limba nu e o haină, ci un 
instrument care trebuie să funcționeze automat. Sub acest raport lim- 
ba care folosește pentru același sunet două notații se complică pe sine 
inutil. Pronunțarea sunetului î e sigură (nu e ca în cazul diftongilor ie, 
ea); a-l scrie cînd î, cînd â e deci inutil (s.n.). Românii fiind un popor 
tînăr, cari au nevoie de a progresa repede, trebuie să se folosească în 
scriere de un instrument simplu și ușor”. 

Cu o argumentare similară își motivează A. Scriban, în prefața la 
cunoscutul său Dicţionar al limbii românești, 1939, întrebuințarea 
unui singur semn: litera î, pentru sunetul î: „Litera â (pe care Acade- 
mia o susține numai fiindcă Român vine din Roman) e tot una cu î şi 
încurcă învățarea limbii românești.” Principiul ştiinţific e „un sunet, 
o literă”. (p. 51) 

Deci, care din cele două semne grafice (î/â) are mai multă în- 
dreptăţire din punct de vedere științific, adică al raportului dintre sis- 
temul de norme ortografice şi sistemul limbii reale, pentru reprezen- 
tarea sunetului (tip) î? 

1. Din perspectiva principiului fonetic/fonologic, în strînsă legă- 
tură cu exigenţele simplităţii ortografiei și reducerii distanţei dintre 
realitatea fonetică și realitatea grafică (la nivelul raportului sistem 
fonetic - sistem alfabetic), litera î este mai în măsură să evoce o anu- 
me apropiere între sunetul-tip î şi sunetul-tip i („înrudirea sunetului 
«i posterior» (i) cu sunetul «i anterior» (i)...” - Alf Lombard, Despre fo- 
losirea literelor â și î, în „Limba română”, 1992, nr. 10, p. 539; „Litera i 
reprezintă un sunet care e la mijloc între i şi u cu care se confundă, că 
se zice indiferent stric şi (în nordul Moldovei) stric, sîmbure şi sumbu- 
re şi altele multe...” - A. Scriban, Dicţionar, p. 51; ,... î... este o vocală 
mediană între u şi i...” - Ed. Bourciez, Elements de linguistique romane, 
Paris, 1967, p. 549). Însăşi transcripţia fonetică recurge la o variantă 
grafică a literei i - į (Alf Lombard, st. cit., p. 539; Em. Vasiliu, Fonologia 
istorică a dialectelor daco-române, 1967, p. 124-126). 

2. Din perspectiva principiului caracterului sistemic al limbii şi al 
reprezentării acesteia în scris, litera î asigură corespondenţa perfectă 
între unitatea sonoră şi unitatea grafică în spațiul gramatical: la ver- 
bele de conjug. a V-a, în -f: cobori - coboriînd - coborîm - coborit - 
coborisem - coborii (imperfectul provoacă discontinuitate - şi sonoră 
şi grafică la toate verbele: coboram) şi în spaţiul lexical: a cobori - 
coboriș; a uri - urit (adj.), uritul (subst.) - uriţenie - uricios etc. 

Întrebuinţarea literelor â/î în condiţiile propuse de Academie - 
1993 ar anula această corespondenţă pentru verbele de conj. V (în 
flexiune) şi derivatele lor (a urf - urând; a urî - urât - urâţenie) şi ar 
crea impresia falsă a existenţei unei asemenea corespondențe la ver- 
bele de conj. I (a cînta - cântând, cântăm, cântasem etc.). 

Pentru această din urmă situaţie, dl. P. Boerescu află, într-un text 
de susținere a propunerii Academiei (Alfabet și Ortografie, „Academi- 
ca”, același număr 4, p. 23) motivarea literei â într-un principiu mor- 
fologic maiorescian! În realitate, Titu Maiorescu îndreptăţea în stu- 
diul invocat alfabetul latin în raport cu alfabetul chirilic; numai prin 
folosirea de litere latine, cu semne diacritice, pentru sonurile specifice 
limbii române ă, ș, t, se evidenţiază vizual legături mascate de alfabe- 
tul chirilic: fac, facere, făcut; carte, cărţi cărţii; „Alfabetul cel nou ne-o 
arată îndată; nu avem decît să vedem literele cărții pentru a înţelege 

că ele sunt o declinare a substantivului carte. Alfabetul slavon, din 
contră, ne încurcă reminiscenţa”. (Critice, p. 270-271). Surprinde tot- 
odată că dl. P. Boerescu nu ia în consideraţie, pe baza aceluiași prin- 
cipiu, unitatea hotărî - hotărînd; izvori - izvorînd; numai pentru că era 
asigurată de litera î? 

Acolo unde, datorită contextului, intervine alternanţa fonetică 
f/i, scrierea cu î păstrează mai bine conştiinţa raportului cu morfemul 
de bază: tînăr - tineri - tinereţe - a întineri; (a) vinde - vînzare - vîn- 
zător; cuvînt - cuvinte; sfint - sfinţi — sfinţenie - a sfinți - a consfinţi şi, 
prin aceasta, conștiința unității semantice. 

Întrebuinţarea literei â ar reflecta în foarte puţine situaţii aceas- 
tă legătură. În acelaşi articol, dl. P. Boerescu, dă un singur exemplu, 
„Vrancea - vrâncean etc.” (p. 23) tăcînd şi de această dată „unitatea 
grafică în derivare” asigurată de litera î, extrem de frecventă, şi pe ca- 
re litera â ar anula-o: a se chiorî - chiorâș; a amări - amărăt; a hotărî - 
hotărâre; sfânt - a sfinţi etc. 

În structura dicţionarelor (monolingve, bilingve etc.), aceeaşi li- 
teră î păstrează termenii din aceeași familie de cuvinte în imediată 
apropiere: a vinde, vînzare, vînzător; litera â ar situa la distanţe uneori 
foarte mari termenii înrudiţi: vânzător, a vinde; coborâș, a cobori; 
urât, a uri etc. 

La nivelul limbii naţionale, litera î întăreşte conștiința unității 
limbii române, atunci cînd se realizează în scris variantele ei cultă şi 
populară: simt - sîmt; singur - sîngur; ţine - ţine; stinge - stînge. („Pu- 
tut-au oare-atita dor/ În noapte să se stingă,/ Cînd valurile de izvor/ 
N-au încetat să plîngă?”). 

3. Din perspectiva principiului etimologic (respins/invocat de 
Proiect, Hotărire, texte de susținere, în funcție de cotiturile „demon- 
strației”), litera â, întrebuințată în condiţiile propuse, ar conduce la o 
dublă încălcare a acestui principiu: 

- în interiorul cuvîntului ar evoca un a latin originar (a + n > ân), 
în pâine, câine etc., dar ar obscuriza etimologia lui râu (< rivus, rius), a 
râde (< ridere) etc. 

- la început de cuvînt, cînd cedează locul „nedreptului” î, se ob- 
scurizează și evoluţia a + n > în (ân): angelus > înger. 

Ca să nu mai invocăm termeni de alte origini. 

În schimb, întrebuințarea generalizată a literei f 

a. reprezintă sunetul î indiferent de origine: cînta (< cantare), a 
rîde (< ridere), vînt (< ventus), fintînă (< fontena), adînc (< adtuncus); 


129 


b. reflectă, într-o serie de structuri, continuitatea latină-română 
în sensul i + n/m > î(n/m); iar, în acest caz, o face, în mod absolut, in- 
diferent de poziţie în structura cuvîntului și de natura acestuia (pri- 
mar sau derivat): în (< in), rîpă (< ripa); începe, reîncepe. 

c. corespunde şi unui sunet î de origine strict românească (un 
„zero” latin spune Alf Lombard): î protetic în structura unor forme 
pronominale (îmi < î + mi(h)i; î vocală de susţinere silabică a unor 
structuri consonantice de natură onomatopeică (zvirr! fișș!): de aici 
verbe precum a fiști, a zvirli, a vijii etc.); î sufix al infinitivului unor 
verbe postsubstantivale: izvor, a izvori etc.). 

4. Din perspectiva principiului „străinătății” (occidental-romani- 
ce)...; italienii, francezii, spaniolii ar fi nedumeriţi - se susţine - că, da- 
torită întrebuinţării literei î, nu l-ar regăsi în cuvintele piine, cîine, pe a 
originar, cunoscut din propriile limbi: pane, pâine; cane, chien (formă 
tot fără a-ul originar!). E greu, însă, de înţeles de ce ar rămîne aceiaşi 
italieni etc. insensibili în fața unor forme cu â care nu le mai permit să 
recunoască pe i, de exemplu, din limbile lor și din latină: a râde - rire, 
ridere şi pe care îl regăsesc cînd se recurge la litera î: a ride? Şi de ce 
nu s-ar supăra aceiaşi italieni, spanioli, francezi etc. cînd litera î mas- 
chează, la început de cuvînt, un a originar: înger (angelus - angelo, 
ange). Specialişti de renume, însă, nu sînt deranjaţi de forme precum 
pîine, cîine; cunoscutul romanist Ed. Bourciez, de ex., după ce fixează 
identitatea vocalei î şi semnalează modul în care aceasta se scrie: „Le 
vocalisme roumaine se distingue actuellement de celui des autres 
langues romans littéraires par la présence d'un î (souvent ecrit â) 
qu’on appelle î guttural...”, lucr. cit., p. 549, recurge cu consecvență la 
litera î (Iînă, blînd, cîmp, pîne, cîne, cînt etc.). 

5. Dimensiunea estetică nu poate fi exclusă din scrierea litere- 
lor, izolate sau în structuri diferite, dar este dependentă în mod 
esenţial de subiectivitatea celor care recurg la scris (producînd sau 
citind texte). În condiţiile întrebuinţării neutre a scrisului, e greu de 
înțeles, însă: 

- de ce grupul îi ar fi „de o urîţenie flagrantă”, cum îl caracteri- 
zează Raportul, în cîine, mîine, piine şi n-ar fi la fel de urît în structura 
pronumelui îi; 

- de ce grupul îi ar fi mai urât decît grupul ii, ca să ne referim la o 
literă apropiată ca desen, cu aceeași „siluetă”, să spunem, în raport cu 
mai plinul â: poezii, ființă, știință, miine, mingii etc. 

- de ce litera far putea determina imaginea unui cîmp de sîrmă 
ghimpată în viziunea d-lui Nae Georgescu, citat în Raport: „Imagina- 
ți-vă un cîmp cu semne diacritice deasupra: pare un cîmp de sîrmă 
ghimpată!” („Academica”, p. 19), de vreme ce şi î din a se scrie tot cu 
semn diacritic: â?! 

6. Invocarea principiului tradiției pentru îndreptățirea redării su- 
netului î prin litera ă a fost posibilă numai prin reducerea istoriei orto- 
grafiei românești la momentul normelor votate în mai 1932 iar aceas- 
tă reducţie pare a fi fost înscrisă în schema unei sofisme de acest tip: 

1) Puterea totalitară i-a luat ţăranului român, după instaurare, 
dreptul de proprietate asupra pămîntului de care dispunea înainte de 
război. 

Răsturnarea puterii totalitare, în 1989, i-a redat ţăranului român 
dreptul de proprietate şi chiar proprietatea asupra pămîntului. 

2) După instalarea puterii totalitare s-au introdus modificări în 
sistemul de norme ortografice ale limbii române. Puterea totalitară 
i-a luat atunci literei â dreptul de a reprezenta în scris (alături de lite- 
ra î) sunetul î, şi prin aceasta, dreptul de a reflecta latinitatea limbii 
române și romanitatea poporului român și a împuternicit semnul i să 
vizualizeze (peste tot) acest sunet pentru că această literă ar fi avut în 
ea însăşi capacitatea de a ascunde romanitatea limbii şi poporului 
român! 

Deci, răsturnarea Puterii totalitare trebuie să restituie literei â 
drepturile uzurpate, limbii şi poporului român - latinitatea! 

În realitate singura dimensiune şi totodată marcă autentică a in- 
stituirii unei tradiţii în ortografia românească este alfabetul latin, care 
înlătura definitiv, în 1860, tradiţia scrierii limbii române cu alfabetul 
chirilic, impropriu naturii sale de limbă romanică. 

Propunerea şi Hotărirea Academiei Române 1993 nu pot invoca 
reluarea unei tradiții privind redarea sunetului î prin litera â cel puţin 
din două motive: 

a. Două decenii din 1932 pînă în 1953 reprezintă o durată prea 
scurtă pentru instituirea unei tradiţii; 

b. Nici înainte, nici după 1932, scrierea cu litera î nu a fost aban- 
donată. Personalităţi cu rol fundamental în dezvoltarea culturii româ- 
neşti chiar dintre cele numite în Raport (Titu Maiorescu, S. Puşcariu, 
Al. Rosetti) sau nu au renunțat niciodată la folosirea unui singur 
semn, litera î (A. Philippide, Gh. Ivănescu etc.), sau au oscilat între lite- 
rele î şi â de la o etapă la alta sau chiar într-o aceeaşi etapă (între ex- 

punerea teoretică și întrebuințarea concretă în scris), cu diferite mo- 
tivări. Un exemplu: în Proiectul de ortografie din 1904, prezentat de 
Titu Maiorescu, litera trebuia să păstreze natura velară a consoane- 
lor c şi g; de aceea, în aceste contexte fonetice nu se va folosi litera î: 
„Sonul î se scrie cu î, însă acolo unde este imediat precedat de conso- 
nantele c și g se scrie cu â.” (Critice, p. 329). 

Un grad mai ridicat de continuitate, chiar dacă nu absolută pen- 
tru a se putea vorbi de o tradiţie, prezintă doar întrebuințarea literei 
â în structura termenilor formînd familia cuvîntului român, pentru a 
marca romanitatea poporului român (prin continuitatea Roma - ro- 
man(us) - român) sau identitatea sa naţional-statală: „Pe lîngă aceas- 
ta propunem, ca excepţie importantă, - preciza Titu Maiorescu în 
același Proiect din 1904 - scrierea lui î prin â în cuvîntul român şi de- 
rivatele lui, România, românism etc. Cu acest mod de scriere s-a iden- 
tificat românimea de la renaşterea ei modernă încoace, el este 
introdus în oficialitatea regatului nostru independent pe toate mone- 
dele, pe toate inscripţiile, pe toate peceţile”. (p. 329). Chiar cînd, în 
1908, va fi în favoarea extinderii literei â: „Însuşi semnul î propus în 
loc de â seamănă prea mult cu i și la vedere se confundă ușor cu el. 
Pentru începutul cuvintelor, aceasta nu are inconvenient, dar în mij- 
locul lor le dă un aer străin. Când, cântare, mână fac impresie firească 
unui român cult, dar cînd cîntare, mînă apar multora ca prea eteroge- 
ne”. (Critice, Bucureşti. vol. II, 1928, p. 11), poziţia lui Titu Maiorescu 
rămîne poziţia intelectualului autentic, cu înţelepciunea relativizării 
(fac impresia, apare) şi cu deschidere spre alte soluții: „Fie că în viitor 
s-ar adopta i scurt şi s-ar introduce î și în corpul cuvintelor, fie că ar 
rămîne scrierea acestor semne așa cum e stabilită astăzi de Academie, 
deosebirea, redusă numai la atîta, este prea mică, pentru a stînjeni 
unificarea definitivă a ortografiei române”. (p. 11). 

Într-un articol, foarte încărcat, de susținere a Hotărtrii Academiei 
1993, Citeva reflecţii privind ortografia limbii române (,„Academica”, 
același nr. 4), dl. Gh. Mihăilă, invocat de Raport, apreciază: „Deosebit 
de prețioase metodologic ni se par concluziile de bun simț și respect 
al tradiției pe care le formula, în încheiere [Titu Maiorescu]...”, dar, nu 
citează fraza de mai sus, adevărata încheiere a textului maiorescian. 
Fără îndoială, din lipsă de spaţiu... 

* 

Adevărul la care avem de regulă acces este un adevăr relativ. In- 

clusiv adevărul ştiinţific. 

Etica cercetării adevărului, în schimb, inclusiv a celui științific, 
nu poate fi relativă; ea este incompatibilă cu excomunicări, discrimi- 
nări, elipse, amestec de planuri. Etica cercetării ştiinţifice şi comuni- 
cării rezultatelor ei cere şi cumpănire şi cumpănă. Etica cercetării şti- 
inţifice trebuie să fie absolută. 


Cronica, an. 28, nr. 8, 15-30 apr. 1993, p. 13,15 


(1) 


Limba de lemn. Variante?/ Continuitate? 
Ce s-a întîmplat în 1953? 


Ortografia din 1953 a generalizat scrierea sunetului î cu un sin- 
gur semn grafic - litera î, indiferent de origine și de poziţie în structu- 
ra cuvîntului. În scrisul românesc nu era o noutate. Lingvişti mai se- 
veri cu criteriile extra-știinţifice folosiseră în toată perioada interbeli- 
că sau în toată prima jumătate a secolului XX numai litera î: A. Philip- 
pide, G. Ivănescu etc. Alţi lingviști exceptau numai familia termenului 
român. În 1916, G. Pascu publica la Bucureşti, Viena şi Leipzig, Sufixe- 
le românești, studiu fundamental în acest domeniu, premiat de Acade- 
mia Română în 1915; litera î era folosită aici deopotrivă în rădăcina și 
în sufixele din structura cuvintelor, indiferent de origine. Același unic 
semn grafic în Dictionnaire Etymologique Macedo-roumain, tipărit în 
1925; volumul I înregistra elementele latine şi romanice. În 1938, ace- 
laşi savant, situat de puterea totalitară printre legionari, edita la Im- 
primeria Naţională din Bucureşti, Amintiri de lon Creangă, recurgînd 
tot numai la litera î. Esteticianul Mihail Dragomirescu foloseşte, în vol. 
Critică, publicat, în 1927, la Editura Casei Şcoalelor, peste tot litera î. 

Tot printre intelectualii anticomuniști, chiar legionari, fusese si- 
tuat A. Scriban. În cunoscutul său Dicţionar al limbii românești, una 
dintre cele mai bune opere lexicografice, excepta de la redarea prin îa 
sunetului î doar familia cuvîntului român. În 1943, E. Lovinescu tipă- 
rește la Casa Școalelor monografia Titu Maiorescu și contemporanii 
săi, folosind litera â în aceleaşi condiţii. 

Din altă perspectivă, Societatea profesorilor de limba română 
din Bucureşti publică, în 1940, în „Buletinul Societăţii”, un Proiect de 
Ortoepie și Ortografie românească în care se susține ideea generaliză- 
rii literei î. 

Deci, scurtînd, norma din 1953 ducea pînă la capăt un proces de 
simplificare a ortografiei care străbătuse mai multe etape, după intro- 
ducerea oficială, în 1860, a alfabetului latin, și legifera această simpli- 
ficare. 

Numai că sistemul de norme ortografice propus în 1953 a fost 
încadrat, „ca să treacă”, într-o ramă ideologizantă în care cuvinte cu 
sensuri agresive, violente (se vorbea nu de generalizarea literei î, ci 
de suprimarea semnului â) se împleteau cu enunțuri encomiastice, 
demagogice, în care centrală era invocarea „genialului Stalin”. Rama, 
foarte încărcată demagogic şi ideologizant, a făcut ca adevărul, fie şi 
relativ, să fie acoperit; dar adevărul, chiar sufocat, rămîne adevăr: 
limba trebuie să aibă „norme bine fixate, unice pentru toţi cei ce o 
vorbesc” şi o scriu. „Ortografia trebuie să fie simplă la români”, spune 
A. Scriban în Introducerea la Dicţionarul său. La fel se exprimase în 
1929 C. Rădulescu-Motru. La fel susțin toți marii lingviști români și 
străini (între ei A. Philippide, A. Meillet, R. Lepsius, Alf Lombard). 

Rama, însă, din 1953, începuse a se construi încă din 1948 sau 
chiar mai înainte şi va tinde încet, dar sigur şi agresiv, să pretindă a 
deveni însuşi tabloul în orice domeniu al vieții spirituale românești. 
Începea atunci procesul de transformare a limbii române în limbă de 
lemn. Aceasta, nu ortografia, a fost „lovitura puterii totalitare dată 
limbii şi culturii române în 1953”, de care se vorbeşte în Raportul din 
17. 02. 1993. Se dovedea acum, mai mult ca oricînd, că cel mai impor- 
tant şi mai eficace mijloc de impunere a minciunii şi de ticăloşire prin 
minciună a omului poate fi (sau este) limba. Din spaţiu de constituire 
şi exprimare a identităţii reale a omului, de ființă umană și naţională 
totodată, limba, transformată în instrument politic, prin ideologizare 
şi demagogie, devine spaţiu de trădare a propriei esențe și a esenței 
ființei umane; începea, prin aceasta, și cea mai gravă criză a societăţii 
româneşti - criza morală. 


Limba de lemn în Academia Română, astăzi 


Ce s-a întîmplat, între altele, la Academia Română, după 1990, 
acum în deplină libertate? 

Între noi primiri (foarte selective, şi în categoria „activi”, şi în ca- 
tegoria „post-mortem”) şi excluderi (și mai selective: numai categoria 
„post-mortem”), s-a trecut la „procesul!” legiferării din 1953 a ortogra- 
fiei române, „fără a cărei înlăturare nu poate fi vorba de încheierea 

bazelor necesare renașterii Academiei Române şi, prin ea, de revenire 
a culturii române la matca ei firească”. (Raport, în „Academica”, feb. 
1993,p.18). 

Sonoritatea acestei fraze, în perfect acord cu modalităţile în care 
s-a propus și urmărit discutarea „în deplină libertate”, a unor schim- 
bări în ortografia limbii române reflectă nu numai neputința conduce- 
rii Academiei de a se elibera de o anumită mentalitate, ci și vrerea de 
a susține această mentalitate. Structuri lingvistice și structuri stilistice 
din textul Proiectului de modificare a ortografiei, din textul Hotărîrii 
care propunea organizarea de dezbateri în această problemă, din Ra- 
port, din texte elaborate de d-nii Pârvu Boerescu şi Nae Georgescu 
probează că limba de lemn este la ea acasă în Academie, că aici „impe- 
riul frazei” nu s-a dezintegrat. 

Şi atunci... 

Conducerea Academiei poate vorbi în numele tuturor categorii- 
lor socio-profesionale, culturale etc., în numele poporului român: 
„Limba română este opera poporului român şi a oamenilor săi de cul- 
tură, din biserică şi din literatură şi din ştiinţă” („Academica”, p. 17). 

A nu se înţelege: 1. - că aceste categorii (oameni de cultură etc.) 
nu ar fi şi ele poporul român; 2. - că limba română nu ar fi şi opera 
oamenilor din învățământ (de toate gradele), din presă! 

Nu tot în numele poporului român se vorbea și în 1953? Și mereu 
după aceea... „Nimeni şi nici un grup de specialitate - se spune în con- 
tinuare - fie el şi din domeniul lingvistic, nu poate s-o transforme de 
unul singur sau s-o menţină în tipare care nu i se potrivesc”, „Limba nu 
este a lingviştilor”, „Academia nu a delegat pînă în prezent lingviştilor 
drepturi depline şi suverane asupra limbii române literare...” (Raport). 

Idei foarte adevărate, numai că se amestecă planurile; ortografia 
unei limbi nu e însăși limba, iar a studia limba nu înseamnă a o lua în 
posesie. Să fie vorba numai de excluderea sau minimalizarea rolului 
lingviștilor? Ar fi şi aceasta o modalitate cunoscută. Pentru că a fost 
practicată ani mulți. Oricum, Titu Maiorescu (Cu Maiorescu... începe 
textul Raportului...) gîndea altfel. În studiul Direcţia nouă în poezia și 
proza română (1872), după ce observă cu ironie: „Este obicei cunos- 
cut al guvernelor noastre de a se ocupa de lucruri de prisos, neîngri- 
jind pe cele trebuincioase”, Titu Maiorescu respinge pretenţiile unui 
Consiliu de pe lîngă Ministerul Instrucțiunii Publice (în frunte cu în- 
suși ministrul) de a impune un sistem de norme ortografice fără con- 
sultarea lingviştilor şi împotriva punctului de vedere al lingviştilor: 

„Cine sunt aceşti domni? D. Christian Tell e general, d. Orescu arhitect, 
d. Aaron istoric, d. Zalomit profesor de filozofie (pentru a nu zice filo- 
zof) d. Marin fizic și d. Petrescu matematic. Nici unul din domniile lor 
nu este limbist. Dar atunci de unde își arogă dreptul de a impune opi- 
niile d-lor nemistuite asupra scrierii și limbei ca regule obligatorii 
şcoalelor române? Cum! generalul Tell, arhitectul Orescu, fizicul Ma- 
rin şi ceilalți vor să ordone filologilor Laurian, Massim, Circa, Burlă, 
Lambrior etc., profesori specialiști în această materie, ca să-şi pără- 
sească scrierea lor de păn-acum şi să primească pe aceea a consiliului 
permanent? Nemţii au un proverb de batjocură: cui i-a dat Dumnezeu 
un post, i-a dat şi mintea trebuincioasă pentru el. Nu cumva d-nii din 
Consiliu au luat acest proverb în serios?” (Critice, pp. 124-125). Nici 
Sextil Pușcariu nu gîndea altfel: „Dacă Academia ar primi deciziile fi- 
lologice, ar da prestigiul necesar unui sistem ortografic care este re- 
zultatul unor discuţii îndelungate între cei mai competenţi cercetători 
ai limbei noastre şi, în același timp, rezultatul unor înțelepte conce- 
siuni reciproce”, (din Proiectul de reformă a ortografiei române, votat 
la 6 feb. 1932 de Academia Română, și în care se excepta de la reda- 
rea sunetului î cu litera î numai familia cuvîntului român. Regula scri- 
erii cu două litere a sunetului î se va fixa într-o şedinţă ulterioară a 
Academiei Române, în mai 1932, după ce filologii au fost rugați „să fa- 
că concesii sentimentului național”). 

Dar atitudinea față de lingvişti poartă și alte mărci, încă mai evi- 
dente, ale unei binecunoscute mentalități. Aceasta se întemeiază pe 
principiul: Cine nu-i cu noi, cine are altă părere decît noi, e împotriva 
noastră, sau, în termenii limbii de lemn: Cine are altă părere este 
dogmatic. „Este simptomatică împrejurarea - se citează, în Raport, 
purtătorul de cuvînt și temei teoretic și ideologic, dl. P. Boerescu - că 
Academia Română a fost nevoită să reia problema literei â împotriva 
dorinței Institutului de Lingvistică şi că cercetarea adevărului ştiinţi- 
fic este efectuată de oameni cu o pregătire diversă, dinafara acestui 
for specializat. Nu poate fi o mai bună dovadă de dogmatism și de 
imobilism în planul ştiinţei decît aceasta”. Nu răsună în această frază 
ecoul unei fraze din 1953: „Din pricina acestei deficienţe a lingviștilor 
români şi a fostei Academii Române, s-a pierdut un prilej foarte po- 
trivit de a se realiza reforma ortografică înainte de a fi început etc., 
etc.” (frază citată și în Proiectul Academiei Române, 1991)? 

În afara d-lor P. Boerescu şi Nae Georgescu, mai este „demn de 
remarcat” în Raport şi dl. Gh. Constantinescu-Dobridor, pentru două 

amendamente aduse noului Proiect. Dar, pentru că lingvistul citat nu 
îmbrățișează în întregime propunerile conducerii Academiei, Raportul 
comentează: „lată un exemplu de revenire la raționalitatea ortografiei 
limbii române, chiar dacă autorul nu se poate desprinde complet de î-ul 
din 1953”. (s.n.) Nu se află şi în această frază un ecou întîrziat din tex- 
tul de motivare al ortografiei din 1953: „Secţia de ştiinţa limbii, litera- 
tură şi arte a Academiei RPR a întocmit un proiect de reformă care, 
deşi conține unele propuneri binevenite de modificare a regulilor or- 
tografice stabilite de fosta Academie Română în anul 1932, totuși păs- 
tra încă prea multe din inconsecvențele vechii ortografii”? (s.n.) 

Există o continuitate în susţinerea și întrebuințarea literei î ca 
unic semn grafic pentru sunetul î între marii lingviști din perioada in- 
terbelică şi reforma din 1953? E o coincidență ciudată - va spune dl. 
P. Boerescu - între caracterul nefundat al acestor teorii și (bineînţe- 
les!), caracterul „neștiinţific” al reformei ortografice din 1953: „Păre- 
rile nefundate ale acestor lingviști însemnați ca A. Lambrior, H. Tiktin, 
A. Philippide sau Ov. Densusianu în legătura cu litera î din i, care pe 
bună dreptate n-au putut convinge şi n-au avut succes nici în 1881, 
nici în 1904, şi nici în 1932, au fost îmbrăţişate cu bucurie în anul 
1953”. (în „Dilema”, 1993, nr. 9, p. 10). Ca să rămînem sub semnul 
adevărului, trebuie să precizăm: În 1904, în Raportul prezentat de T. 
Maiorescu, sunetul î trebuia să fie scris cu litera â numai în două ca- 
zuri: cînd urma lui c și g și în familia cuvîntului român (cf. Critice, p. 
320). În 1932, S. Puşcariu propunea un proiect de ortografie cu litera î 
generalizată. 

Dar procedura Raportului în cazul T. Maiorescu este încă mai 
subordonată acelei anumite mentalități. Este inexactă afirmaţia că: 
„Maiorescu pentru sunetul â/î (să fie două variante sonore?) propune 
scrierea numai prin â.” În studiul Despre scrierea limbei române 
(1866), pe care se întemeiază în acest sens Raportul, Titu Maiorescu 
contestă existența fonologică a sonului î, fie pentru că în realitatea fo- 
netică (sonoră) ar fi vorba de un ă, fie pentru că pronunția ar putea fi 
eludată ca nespecifică limbii române. Titu Maiorescu trimite, în acest 
sens, la P. Maior: „Românii din Dacia lui Aurelian nu întrebuințează 
niciodată sonul i, ci numai p (=ă), ei nu zic mîni ca românii din Dacia 
veche, ci mni; şi uşor s-ar putea dezvăţa şi românii din Dacia veche 
de acest son (?). Atîta cel puţin este sigur, că mulți deşi îl pronunţă, 
nu-l scriu niciodată, ci întrebuințează totdeauna litera şi pentru î. 
(...). Îmi aduc chiar aminte că am auzit în copilăria mea vorbind oa- 

meni bătrîni din a căror gură nu se auzea niciodată f,, fie cu alte moti- 
vări. 

Comparaţiile pe care le face apoi Titu Maiorescu cu limba ger- 
mană (st, sp citite șt, șp) şi cu limba franceză fac destul de clară poziţia 
lui în această problemă: „Pentru pronunțare (subl. T.M.) nazalul con- 
stituie o particularitate esenţială a limbii franceze, dar de scris nimeni 
nu-l scrie. Ei bine, sonul î este aproape în aceeaşi situație la români”. 
(Critice, p. 259). 


Cine a dorit schimbarea ortografiei? 


La 31 ianuarie 1991, conducerea Academiei Române propune în 
Adunarea Generală (și pune în circulaţie) un Proiect (Asupra unor în- 
dreptări ale ortografiei limbii române) în care, după o parte introduc- 
tivă, se intră în subiect: „De aceea, propunem următoarele: (...) 2. Adu- 
narea Generală a Academiei Române propune dezbaterea (s.n.) re- 
venirii la â din a şi păstrarea lui î din i, în condiţiile regulilor 
ortografice elaborate de Sextil Pușcariu”. 

Înainte de a face această propunere, preşedintele Academiei, dl. 
acad. ing. dr. M. Drăgănescu, a vrut să cunoască păreri ale diferitelor 
categorii socio-profesionale, culturale, cu două discriminări doar: vîr- 
sta (ușor de aflat) şi cultura (mai greu...): „De cîtva timp întreb colegi 
membri ai Academiei Române, oameni de cultură, de știință, lingviști, 
muncitori care au vîrsta necesară sau cultura necesară pentru a apre- 
cia diferenţa dintre â şi î.” (întrucîtva derutantă întrebare: ce diferen- 
tă trebuie apreciată, din ce punct de vedere?). Un malițios ar putea în- 
treba: dar de ce lipsește din această înșiruire categoria țărani? Pentru 
că țăranii nu ar avea cultura necesară? Pentru că ei nu ar fi poporul 
român (că doar limba română e a poporului...)? Sau ca fraza să nu se- 
mene întru totul cu fraze bine cunoscute, dintr-o altă epocă? Cu atît 
mai mult, cu cît în același alineat mai apar termeni obligatorii, ideea 
revenirii la â „fiind primită cu plăcere şi interes ca să nu spun chiar cu 
entuziasm”. 

Modelul Maiorescu a fost puţin diferit - dacă nu chiar opus. Ra- 
portor al Secţiunii literare în chestia ortografică (în cazul ortografiei 
din 1904) savantul („cu care merge” conducerea Academiei Române 
în 1991-1993!) motivează în fața Adunării Generale: „Mişcarea sem- 
nalată prin ortografia Academiei de la 1880 s-a accentuat de atunci 
încoace în sensul unui fonetism din ce în ce mai pronunţat și conce- 

siunile etimologice făcute mai înainte din motive de oportunitate, 
spre a pregăti adoptarea generală a unei scrieri definitive, nu mai par 
necesare în timpul de față. 

Majoritatea ziarelor și a revistelor române de astăzi sunt scrise 
curat foneticeşte, fără nici un etimologism, și - ceea ce este cu desă- 
vârşire important - cerințele mai tuturor profesorilor de limba româ- 
nă de la şcoalele secundare din țară reclamă aceeași simplificare a 
scrierii. Dovadă, adresa conferinţei lor oficiale de la 25 mai 1903, îna- 
intată Academiei Române. Dacă mai adăugăm că profesorii celor trei 
catedre de filologie şi literatură română de la universitățile din Bucu- 
rești și laşi, d-nii A. Philippide, Ovid Densusianu și I. Bianu, se arată în 
scrierile lor adepţi ai fonetismului curat și-l introduc astfel la viitorii 
învățători ai limbii române, ne pare de la sine indicată direcțiunea în 
care se cuvine să facem acum modificările ortografiei noastre”. (Criti- 
ce, p. 327). 

Cu gravitate s-ar impune, totodată, o altă întrebare: Dar membri 
ai Academiei de ştiinţe, lingviști, scriitori, oameni de cultură etc. de la 
Chişinău, Cernăuţi au fost întrebaţi? Căci limba română este a întreg 
poporului român! 

Ciudat este - ar putea spune conducerea Academiei Române, da- 
că nu o va fi şi spus deja - că aceleaşi categorii care solicitau, în 
1903-1904, să se revină la scrierea cu î, acum în 1992-93 se opun re- 
venirii la â. Aceste categorii au luat în serios punctul 2 din propuneri- 
le Adunării Generale din 31.01.91 şi au trecut la dezbateri. 

S-au întîlnit mai întîi la laşi profesori din învățămîntul de toate 
gradele, lingviști, oameni de cultură, scriitori, ziariști, inspectori şco- 
lari din lași, Bucureşti, Chişinău, Cernăuţi. De la Chişinău a venit chiar 
ministrul Științei şi Învățămîntului, distinsul intelectual, profesorul N. 
Mătcaș, care trebuie să fi ştiind foarte bine ce probleme ridică schim- 
barea ortografiei în Republica Moldova, în nordul Bucovinei și în su- 
dul Basarabiei acum după ce abia s-a trecut din nou, în aceste ţinuturi 
vitregite de istorie, la scrierea cu alfabet românesc pe baza normelor 
ortografice în vigoare. Dezbaterile dorite au ţinut la laşi două zile. S-a 
argumentat neîndreptățirea propunerilor de schimbare a ortografiei 
limbii române. S-a elaborat şi o Moţiune în acest sens. La fel au privit 
lucrurile şi aceleași categorii din Craiova, Cluj şi Timişoara. Lingvişti, 
oameni de cultură, profesori din Chişinău au adresat chiar un Apel 
Academiei Române din Bucureşti să nu treacă la aceste modificări. Un 
apel similar a adresat Academiei Române şi Conferința Naţională a 

Societăţii de Științe Filologice din iunie 1991. Nici o tulburare în hotâ- 
rîrea „nestrămutată” a conducerii Academiei Române de a schimba 
ortografia. 

Nici chiar opinia străinătăţii nu mai contează dacă este alta decât 
cea dorită. De aceea, Raportul „nu merge și cu Alf Lombard” - mare 
romanist contemporan şi foarte bun cunoscător al limbii române, cu 
studii substanţiale (Verbul românesc, de ex.) în acest sens, chiar dacă 
a fost solicitat de însăși conducerea Academiei să-și spună părerea: 

„Academia Română - scrie savantul suedez în articolul Despre fo- 
losirea literelor â și î, publicat în „Limba română”, nr. 10/1992 - a do- 
rit să cunoască și părerea unui observator din străinătate. Mi-a făcut 
onoarea să mă roage să mă pronunț asupra chestiunii respective” (p. 
531). 

După o cercetare extrem de serioasă, concisă, obiectivă, neutră, 
romanistul Alf Lombard conchide înțelept: 

„Pare că nu ne putem apropia de scop mult mai mult decît au pu- 
tut reformatorii din 1953 şi 1965. Primii au generalizat folosirea lite- 
rei î; cei din 1965 au introdus cu tact o rezervă de caracter tradițio- 
nalist. Eu personal, votez, în concluzie, pentru statu-quo” (art. cit., p. 
540). 


Qui prodest? 


„Academia Română are datoria să scoată din limba română un 
cap de pod străin” - se spune în Raport („Academica”, p. 18) şi e hotă- 
rîtă ca „printr-un act de cea mai mare importanță națională” împotri- 
va „scientismului îngust” al lingviştilor și filologilor, pentru a înlătura 
„aberaţia, rătăcirea şi nebunia care s-au petrecut în 1953”, să readucă 
„pe â la locul lui în limba română, pentru a respecta gîndirea celor 
mai mari lingviști din secolul trecut şi din acest secol, pentru a satis- 
face intelectualitatea românească, intelectualitate care se simte soli- 
dară din punct de vedere cultural, în primul rînd cu cultura occiden- 
tală, în special latină”. 

Chiar aşa răsunătoare, frazele tot lasă loc unor întrebări sau 
chiar le determină: 

1. Ce mai rămîne din lingvistica românească dacă-i excomuni- 
căm pe A. Philippide, G. Ivănescu, G. Pascu, Ov. Densusianu? 

2. Ce mai rămîne din complexitatea și forța personalității intelec- 
tuale a lui Titu Maiorescu, S. Puşcariu, Al. Rosetti, dacă sterilizăm arde- 

rea lor lăuntrică prin răstălmăcire și prin mistificarea opiniilor şi atitu- 
dinilor în diferite momente ale vieţii lor în mod autentic ştiinţifice? 

3. Dar chiar n-a observat Academia Română înainte de Adunarea 
Generală din 17.02 a.c. că intelectualitatea românească tocmai pentru 
că se simte solidară cu orice mare cultură face eforturi să nu mai intre 
în capcanele în care a fost tîrîtă şi care i se întind mereu? Sau - în con- 
cepția Academiei - intelectualitatea trebuie în continuare „să-şi recu- 
noască” doar cuvîntul în discursurile „reprezentanţilor” săi, chiar da- 
că aceștia, sau nu i l-au ascultat sau i l-au respins. Lingviștii (neinte- 
lectuali fiind!) „ar trebui să se adapteze - citim în Raport - cerinţelor 
pe care intelectualii țării le prezintă prin vocile şi votul membrilor 
Academiei, care țin seama, în măsura cuvenită, şi de lingviști”. 

Nu e bine cunoscut un asemenea model (șablon) de frază? 

„Cîtă diferenţă față de discuţia liberă care a avut loc în şedinţa 
Academiei Române din 31 mai 1929!” — se exclamă în textul Proiectu- 
lui din 1991. Într-adevăr, în acel an şi în următorii, academicienii ne- 
lingviști le cereau lingviștilor să facă unele concesii de la criteriul ști- 
inţific al unui singur semn grafic pentru sunetul-tip î „în favoarea sen- 
timentelor noastre adînci” (I. Nistor). C. Rădulescu-Motru cerea ex- 
cepții de la regulă pentru substantive proprii scrise prin tradiţie cu â 
şi pentru familia cuvîntului român. Două excepţii credea necesare Ti- 
tu Maiorescu în 1904 ş.a.m.d. 

Altfel spus, în 1929-1932 se alternau argumente raționale cu ar- 
gumente emoţionale, se căutau compromisuri, se făceau concesii, ex- 
cepții. 

În 1992-1993, în schimb, se vorbeşte de „apologeţi ai scrierii cu 
f. Nu aminteşte această sintagmă de altele: „apologeţi ai capitalismu- 
lui”, „apologeţi ai unei ideologii reacționare etc.”? 

Prin revenirea la semnul â s-ar reda limbii române latinitatea şi 
demnitatea!... 

Să observăm din nou: 

1. Latinitatea este esența limbii române reale, limba orală; 

2. Transpunerea în scris îi susține şi-i evidenţiază latinitatea prin 
alfabetul de tip latin în ansamblu. Nici una din litere, însă, nu poartă 
în sine mai mult decît altele capacitatea de a asigura limbii acest ca- 
racter; şi a şi i sînt litere latine; şi â și î sînt litere românești pe teme- 
iul alfabetului latin. 

La întrebările adresate unor colegi etc. dl. acad. ing. dr. M. Drăgă- 
nescu primeşte răspunsuri care ar trebui să nedumerească: „cuvinte- 

le cele mai supărătoare care le vin în minte sînt pîine şi cîine, apoi al- 
tele...”. De ce nu i-ar fi supărat pe aceiași colegi etc. pămînt sau mor- 
mint, sau rîu sau fintînă sau surîs? Numai pentru că sunetul î din 
structura acestor termeni nu provenea dintr-un a? Dar de ce nu i-ar fi 
supărat cuvîntul înger (< angelus)? 

A. Scriban (cel neiubit de puterea totalitară) conchidea, în ace- 
eași Introducere la Dicţionarul limbii românești: „Dacă natura a făcut 
din latinul anima românescu inimă, «crima» e tot așa de mare ca și 
cînd scriu Romiîn în loc de Român, latineşte Romanus”. 

De fapt, pe fondul unei permanente (involuntare?) confundări a 
limbii reale cu scrierea ei, raportarea la continuitatea latină-română 
este subordonată tot unei anumite, binecunoscute, mentalități: supra- 
licitarea unor puncte sensibile, dar numai atît cît cere contextul ime- 
diat, limitat, al „democraţiei” demonstraţiei. De aici, trecerea de la pri- 
virea arogantă aruncată asupra lingviştilor, cînd aceştia află îndreptă- 
tire, chiar etimologică (!) şi literei î: „Lingviștii (numai unii - îl ponde- 
rează dl. M. Drăgănescu pe dl. Nae Georgescu, garantul adevărului ști- 
inţific) fac tapaj (s.n.) de principiul etimologic în scrierea limbii româ- 
ne...” („Academica”, p. 19). Pe cine întristează latinitatea scrierii ro- 
mânești îşi intitulează incisiv-retoric, în direcția opusă, a sensibilizării 
sub semnul raportului latină-română, dl. P. Boerescu, un articol în- 
tr-un alt moment al „dezbaterilor libere”!... 

Demnitatea limbii române? 

Textele academice oficiale din anii 1991-1993 - proiect, hotărtri, 
Raport - reflectă coexistența pașnică la nivelul conducerii Academiei 
a celor două stări ale limbii române de care vorbea Eminescu, referin- 
du-se la întrebuințarea ei de politicienii demagogi - cenușăreasă şi 
imperiu al frazei. 

Demnitatea, într-adevăr pierdută și încă neregăsită, a limbii ro- 
mâne, nu poate fi redată decît prin: 

- abandonarea, cu orice sacrificiu, a acelei anumite mentalități, 
concomitent cu respingerea stării de limbă de lemn; 

- refacerea unității limbii române ca limbă modernă de cultură 
peste hotare statale vremelnice; dacă Prutul nu a redevenit încă flu- 
viu interior în geografia firească a României, măcar să nu devină gra- 
niță între două variante ale limbii române (vorbită sau scrisă); 

- aducerea în sfera vieţii ştiinţifice culturale românești, prin 
traducere (!) şi tipărire neîntîrziată a operei integrale a celor mai de 

seamă reprezentanți ai lingvisticii românești care, din cauza puterii 
totalitare, nu au putut contribui din România la dezvoltarea lingvisti- 
cii mondiale. Este semnificativ cazul marelui lingvist român Eugen 
Coșeriu, tradus în Japonia, de ex., dar nepublicat în propria-i limbă şi 
țară. 


În loc de încheiere 


Dacă (> întrucît): 

- la propunerea conducerii Academiei, din 1991, de a se discuta, 
în anii 1991-1992, necesitatea schimbării ortografiei limbii române, 
au răspuns negativ facultăţile de litere, institutele de lingvistică, Socie- 
tatea de Ştiinţe Filologice din România, specialişti teoreticieni, oa- 
meni de cultură, din București, lași, Cluj, Timişoara, Craiova, Cernăuţi, 
Chişinău; profesori de limba şi literatura română etc., cu argumente 
teoretice, practice, economice etc.; 

- după votarea Hotărtrii în Adunarea Generală a Academiei Ro- 
mâne din 17 febr. 1993, au protestat facultăţile de filologie, institutele 
de lingvistică, lingviști şi oameni de cultură etc., se impune, aproape 
de la sine, ca domnul Preşedinte al Academiei Române, acad. dr. ing. 
Mihai Drăgănescu: 

- să facă un prim pas: să se lase încercat de îndoială. 

- şi să facă apoi al doilea pas: să convoace Adunarea Generală a 
Academiei Române, cu un singur punct, pe ordinea de zi: Discutarea 
necesităţii și oportunității modificării ortografiei limbii române, cu lu- 
area în considerare a argumentelor ştiinţifice prezentate de o Co- 
misie special constituită, în care să fie reprezentate toate centrele 
universitare ale ţării, precum și universităţile din Chişinău şi Cernă- 
uți. 

Ar fi semnul cel mai vizibil că Academia Română are capacitatea 
de „a se despărţi” de o mentalitate care i-a distrus în mod programat 
identitatea. 


Cronica, an. 28, nr. 9, 1-15 mai 1993, p. 12-13 

Stelian DUMISTRĂCEL 


„SPER CA, FOARTE REPEDE, ACADEMIA ROMÂNĂ 
SĂ REVINĂ ASUPRA HOTĂRÎRII LUATE” 


Opinii ale romaniștilor din străinătate 
asupra schimbării ortografiei limbii române 


Între 29 martie şi 2 aprilie 1993, a avut loc Ia Tutzing, lîngă Miin- 
chen (Germania), un colocviu internațional de românistică, organizat 
de Institutul de Filologie Romanică al Universității din Minchen şi de 
„Südosteuropa Gesellschaft”. O tematică generoasă, „Româna: tipolo- 
gie, clasificare, caracteristici”, a făcut posibilă confruntarea specialiș- 
tilor din domeniul limbii române, profesori şi cercetători, din mai 
multe ţări europene (Germania, Austria, Italia, Belgia, Franța, Elveţia, 
Finlanda, Rusia) cu cei din România și Republica Moldova atît într-o 
serie de probleme de teorie a limbii, ce au luat în consideraţie româna 
în perspectivă romanică, cît şi asupra unor variate subiecte speciale. 
Originalitatea în ceea ce priveşte receptarea de către specialiștii din 
străinătate, a unor caracteristici fonologice, gramaticale şi lexicale, 
proiectate adesea în valori stilistice ale limbii și vorbirii româneşti, 
s-a echilibrat, în contribuțiile lingviştilor din ţară prezenți la Colocviu, 
cu încercarea - reuşită credem - de a face cunoscute preocupări şi re- 
zultate din optici noi ale cercetării limbii române, ca şi cu aceea de a 
schița sinteze. Astfel, nu numai după aprecierea organizatorilor, ci şi a 
unor invitaţi - somităţi ale lingvisticii contemporane -, scopul Coloc- 
viului în direcția (re)integrării lingvisticii româneşti în lingvistica şi, 
în special, în romanistica europeană, a fost atins, această manifestare 
Ştiinţifică fiind considerată de dl. prof. dr. W.-D. Stempel, directorul 
Institutului de Filologie Romanică de la Universitatea Miinchen, şi ca 
un pas spre obținerea unui loc corespunzător pentru cercetarea lim- 
bii române la universităţile din Germania. 

Mulţi participanţi din străinătate erau la curent (fără să cunoas- 
că însă detalii ale problemei) cu faptul că, în ultimul timp, în România 
este discutată schimbarea unor reguli ortografice, în urma propuneri- 
lor făcute de conducerea Academiei Române, subiect de un interes 
aparte cu atît mai mult cu cît unii dintre ei predau limba română la 
universități din țările lor. Trebuie să amintim faptul că printre lingviş- 
tii din țară prezenţi la Colocviu s-au aflat și cîțiva dintre cei care, prin 

articole publicate în reviste de specialitate, literare şi culturale, s-au 
pronunțat împotriva schimbării, nemotivate științific, a normelor ad- 
optate în anul 1953 (cu amendamentul din 1965), dintre care amin- 
tim pe prof. dr. Liviu Onu, prof. dr. Valeria Guţu-Romalo, dr. Mioara 
Avram, dr. Flora Şuteu, prof. dr. Theodor Hristea, dr. Ioana Vintilă-Ră- 
dulescu, lect. Rodica Zafiu. Date fiind solicitările venite din partea cole- 
gilor din străinătate, a apărut necesitatea ca la programul Colocviului 
să se adauge o şedinţă specială, prezidată de prof. dr. Eugen Coşeriu, 
doctor honoris-causa al mai multor universități din întreaga lume, 
printre care şi cele din Bucureşti, Cluj-Napoca și laşi, şi membru a nu- 
meroase Academii de pe mapamond (din 1991 membru de onoare al 
Academiei Române și al Academiei de Științe a Republicii Moldova). 

Dezbaterile au fost precedate de o expunere generală asupra da- 
telor şi stadiului discutării problemei, pentru care a fost invitată dr. 
Mioara Avram, cercet. şt. principal la Institutul de Lingvistică din Bu- 
curești, expunere pe marginea căreia şi-au făcut cunoscut, în mod pu- 
blic, punctul de vedere cîțiva dintre romaniștii de marcă participanţi 
la Colocviu. În cele ce urmează, prezentăm expozeul d-nei Mioara 
Avram şi fragmente din intervenţiile celorlalţi vorbitori, pe baza înre- 
gistrării făcute de doamna Hrisula Ștefănescu, redactor la „Europa Li- 
beră”, transmisă în acest post de radio într-o emisiune specială din 8 
şi 9 aprilie 1993. 


e „Se neagă dreptul lingviştilor de a se pronunţa în materie 
de ortografie!” 


MIOARA AVRAM: 


„Se ştie că ortografia oficială cu litere latine datează de o sută şi 
ceva de ani, deci de imediat după Unirea Principatelor. (Nu mai inte- 
resează sau interesează în mică măsură istoria anterioară, faptul că 
există texte cu litere latine chiar din sec. al XVI-lea, dar nu cu sisteme 
ortografice specifice românei, ci adaptări ale ortografiei pentru alte 
limbi, că din secolul al XVIII-lea, la sfîrşitul secolului, reprezentanții 
Școlii Ardelene au început să construiască un sistem propriu pentru 
română, dar un sistem etimologic, latinist). 

Din 1860 - cum spuneam -, imediat după Unirea Principatelor, a 
devenit oficială scrierea cu litere latine şi de atunci a început şi discu- 
ţia largă în cultura noastră în legătură cu sistemul care trebuie prefe- 
rat: etimologic sau fonetic, lupta dintre etimologism şi fonetism. 

Diversele reglementări oficiale ale ortografiei noastre au mers în 
tot acest timp spre progresul treptat al principiului fonetic, reducîn- 
du-se, în consecință, mereu, cîte ceva din etimologismul inițial. Aca- 
demia Română se ocupă de aceste reglementări începînd din 1881. A 
mai existat o reformă în 1904, apoi în 1932, după care cea din 1953 
reprezintă scrierea actuală, normele actuale de scriere, cu un mic 
amendament introdus în 1965. 

În 1953, ortografia a fost parţial modificată, în plin regim comu- 
nist. Ceea ce s-a modificat atunci în ortografie, însă, nu a avut nimic de 
a face cu acest regim. Poate doar unele detalii, cu totul neînsemnate, 
neținînd de vreo regulă generală: să zicem, scrierea numelor de săr- 
bători religioase sau chiar a divinității cu literă mică e legată de comu- 
nism, prin marcarea ateismului în folosirea literei minuscule la Dum- 
nezeu, Crăciun, Paşti ş.a.m.d. 

Dar principalele modificări introduse de această ortografie, şi 
anume înlocuirea literei â (din a) din interiorul cuvintelor cu î (din i) 
în 1953 peste tot, fără excepţie, din '65 cu excepţia referitoare la fami- 
lia cuvîntului român, ca și suprimarea lui -u (final) pur grafic, nu re- 
prezentau decît continuarea procesului de progres al principiului 
fonetic, reprezentau satisfacerea unui deziderat mai vechi din cultura 
noastră, pentru că acest lucru se ceruse încă de la sfîrșitul secolului 
trecut, încă de la reforma din 1904 existaseră nemulțumiri și S. Puș- 
cariu a fost cel care în 1904 le-a dat glas în felul cel mai vehement 
chiar; într-o cunoscută scrisoare deschisă, publicată în „Convorbiri li- 
terare”, îşi manifesta nemulțumirea că Academia n-a avut curajul 
atunci să treacă la o singură literă pentru notarea vocalei centrale ce- 
lei mai închise. 

Sigur că alegerea a două litere, care datează încă din 1904, re- 
prezenta un progres față de ce fusese înainte. La început, latiniştii au 
notat vocala (î) cu 5 litere, deci cu literele corespunzătoare tuturor 
celor 5 vocale latinești din care provine în cuvintele moștenite sune- 
tul (î). Deci a existat inițial şi un d (cu circumflex) și un ô (cu circum- 
flex). În 1904, au rămas cele două, pentru care, pentru prima oară, nu 
s-a mai dat o regulă de folosire a lor legată de etimologie, ci de poziția 
în cuvînt. Din acel moment, de fapt, n-a mai avut a face această scriere 
cu etimologismul. Numai oamenii care nu sînt de specialitate, care nu 
ştiu, de fapt, nici latină, nici istoria limbii îşi închipuie pînă astăzi că 
menținerea literei â (din a) ar fi o dovadă a latinităţii noastre și că în- 

locuirea ei cu î (din i) este un atac la latinitate și, deci, mai departe, o 
atitudine antinațională, antipatriotică. 

În ianuarie 1991, deci abia la un an şi o lună de la schimbările re- 
cente din România, conducerea Academiei a luat iniţiativa de a schim- 
ba ortografia, prezentînd de la început această măsură ca un act de 
reparaţie adusă limbii române față de „lovitura totalitară” pe care i-ar 
fi dat-o comunismul. 

Lingviștii au încercat să oprească din capul locului această măsu- 
ră. Între şedinţa Prezidiului Academiei şi Adunarea generală din 31 
ianuarie 1991, ambele institute de specialitate din Bucureşti, care au 
aflat de această intenţie, au trimis proteste la Academie; deci ar fi fost 
timp să se oprească măsura respectivă. Nu s-a ținut seamă de ele. 
Atunci, la 31 ianuarie, președintele Academiei Române, domnul Mihai 
Drăgănescu, care este inginer de formaţie, a prezentat un raport per- 
sonal şi Adunarea generală a votat începerea unor discuţii, pentru ca- 
re s-a fixat un termen de un an. Ulterior, termenul a fost prelungit cu 
încă un an, deci pînă la sfîrşitul anului 1992: dar Academia şi-a călcat 
propriile hotărîri, dînd între timp alte hotărîri împotriva acestora vo- 
tate în două Adunări generale. Pentru că, între timp, încă din toamna 
lui 1991, în aceeaşi hotărtre prin care prelungea discuţiile cu încă un 
an, a hotărît că se pot folosi, cu același grad de corectitudine, două fe- 
luri de scriere: fie cu î (din i), fie cu â (din a) în interiorul cuvintelor, 
bineînțeles; fie cu sînt, fie cu sunt. 

Menţionez că, în raportul inițial, din 1991, se punea în discuţie și 
scrierea cu s sau z în poziţie intervocalică sau înainte de consoane so- 
nore; chiar și revenirea la apostrof în locul linioarei era sugerată prin- 
tre posibile elemente de corectat, de revenire. 

Dar, între timp, Academia s-a fixat la cele două, pe care le-am nu- 
mit, la litera â (din a) și formele de indicativ prezent ale verbului a fi, 
în care, în locul etimologicului sînt, care reprezintă și singura formă 
populară, autentică deci, se cere revenirea la sunt, formă despre care 
Ştiţi că este o formă modificată artificial de latiniști, care iniţial a fost 
scrisă cu ii (cu circumflex), deci era numai scrisă cu u, dar se pronun- 
ţa (£) (între altele, în gramatica lui Cipariu - care a fost recent editată 
şi în care, în textul original, Cipariu scrie cu litere latine, bineînțeles, 
cu ortografie etimologică, dar pronunţarea o dă totdeauna în alfabet 
chirilic, aşa cum am folosi astăzi transcrierea fonetică internațională, 
să zicem, alături de o ortogramă -, Cipariu precizează la formele de 
tipul sunt din paradigmă, dă în notă, că se pronunţă sînt, cu vocala „în- 

tunecată” cum îi spune, descrie felul vocalei și dă transcrierea cu lite- 
ra x din alfabetul chirilic). 

Deci, acestea sînt cele două reguli la care Academia doreşte să se 
revină și, în ciuda discuţiilor care au existat în acești doi ani; o serie 
de articole în presă, emisiuni la radio şi televiziune făcute de lingvişti; 
articole în revistele de specialitate (revista „Limba română” a avut în 
mai multe numere contribuţii ale mai multor autori, dar în special nr. 
4/1992 este un număr special, în întregime dedicat ortografiei). La 
lași, la începutul lui noiembrie 1991 a avut loc o masă rotundă, de 
fapt o sesiune care a ţinut două zile, cu comunicări, discuţii asupra or- 
tografiei. S-au publicat toate lucrările ei în această broşură, Ortografia 
limbii române. Trecut, prezent, viitor, care a fost şi expusă aici. Ase- 
menea dezbateri au avut loc și la Cluj, şi la Craiova, şi la Timișoara. 
Practic, toţi lingviştii din ţară s-au opus modificării, arătînd că nu tre- 
buie astfel politizate lucrurile; trebuie judecat actul în sine, nu mo- 
mentul în care a avut loc, ci dacă era sau nu justificat din punct de ve- 
dere ştiinţific. Nu s-a ținut seamă de obiecțiile lingviştilor și, în Adu- 
narea Generală din 17 februarie din acest an, deci acum o lună şi ju- 
mătate, preşedintele Academiei a avut un nou raport, mai amplu decît 
cel prezentat cu doi ani în urmă, în care nu numai că nu ţine seamă de 
părerile lingviștilor, dar trece chiar la atacuri, la insulte aduse lingviş- 
tilor, neagă dreptul lingviştilor de a se pronunţa în materie de orto- 
grafie, considerînd că aici nu interesează „scientismul îngust” (este 
formula pe care o foloseşte Domnia sa), nu rațiunea, ci „sufletul”, sen- 
timentele, trebuie să prevaleze. 

Raportul a fost foarte incorect alcătuit, după părerea noastră, 
foarte părtinitor. S-a pretins că se face un istoric al problemei, dar 
s-au ales din istoria culturii noastre numai acele personalități care au 
fost pentru scrierea cu â (din a) sau măcar i s-a părut d-lui președinte 
că puteau fi „traşi” în acea parte. Nu figurează, pur și simplu nu este 
amintit O. Densusianu, nu este amintit A. Philippide, cînd se vorbeşte 
de marii lingvişti din trecut în opoziție cu lingviștii de azi, care sînt 
pur și simplu desfiinţați (spune preşedintele, întrebînd retoric: „Care 
specialişti? Care lingviști sînt împotrivă? Cei de azi nu contează! Noi 
mergem cu corifeii lingvisticii româneşti. Mergem cu Puşcariu!”). Dar, 
între corifeii lingvisticii românești, nu se poate să nu socotim şi pe 
Densusianu şi pe Philippide! Ca să nu mai spunem că și în legătură cu 
Pușcariu, dl. preşedinte a ales numai compromisul ultim pe care l-a 
făcut Puşcariu în '32, după ce o viaţă întreagă fusese şi se pronunțase 

deschis pentru scrierea cu î (din i), pe care o folosește și în dicţionarul 
său etimologic din 1905, pe care a susținut-o la primul și al doilea 
congres al filologilor români din 1925 și din 1926. Pușcariu şi Densu- 
sianu, în 1932, au prezentat un proiect la Academie, prin care genera- 
lizau scrierea cu î (din i) şi mențineau în mod excepțional pe (din a), 
exact cum a fost din '65 încoace, numai în familia cuvîntului român, 
pentru a satisface, aici, sentimentele naționale, dacă vreţi. Pentru că, 
în măsura în care o literă poate simboliza, să zicem, originea, aici își 
avea un oarecare rost, adică aici marchează legătura cu Romanus; pe 
cînd dacă scriem cu â (din a) cuvîntul vânt sau cuvîntul râu, nu sînt cu 
nimic mai aproape de latină, ba dimpotrivă, la rîu scrierea cu î (din i) 
e mai aproape de latină decît cea cu â (din a). 

Deci, care este rugămintea noastră, de ce am vrut să facem aici 
această masă rotundă? Am vrea să-şi spună părerea și colegii noștri 
din străinătate. Desigur, noi nu ne îndoim de faptul că din punct de 
vedere ştiinţific, din punctul de vedere al corespondenţei cu sunetul, 
care este unic, ei au aceeași poziție ca și noi. Dar, în discuţiile și în ra- 
portul preşedintelui și în unele articole ale persoanelor care l-au sus- 
ținut, s-a făcut foarte mare caz de faptul că această scriere cu â (din a) 
ar fi preferată de străini, că pentru străini asta dă blazonul nostru de 
latinitate și că în străinătate scrierea cu î (din i) a fost percepută ca o 
îndepărtare de limbile romanice occidentale și aşa mai departe. De 
aceea, am vrea să ne spuneți sincer care este observaţia dv. în această 
privinţă. 

De asemenea, dacă se poate să ne ajutaţi cu informaţii despre fe- 
lul cum se reglementează ortografia în țările dv., adică cine are putere 
decisivă pînă la urmă, sau executivă, adică cine o impune, pentru că 
noi sîntem acuma în faza în care, din punctul de vedere al Academiei, 
s-ar părea că nu mai e nimic de făcut. Preşedintele a stabilit şi terme- 
ne, considerînd definitivă hotărîrea luată prin vot nominal la 17 fe- 
bruarie (am uitat să spun asta: au votat membrii Academiei prezenți; 
în Academia Română există numai doi lingviști; la vot unul dintre ei 
s-a opus, a votat împotrivă, iar celălalt s-a abținut. Amîndoi luaseră și 
cuvîntul. N-a existat nici un raport făcut de un lingvist, dar la discuţii 
au luat cuvîntul şi cei doi lingviști; de altfel amîndoi au cerut măcar 
amînarea problemei, să se alcătuiască o comisie, să se mai studieze 
problema). Vă daţi seama însă că nu este oportună o reformă a orto- 
grafiei în acest moment în condiţiile din România nici dacă ea ar fi 
justificată din punct de vedere ştiinţific, pentru că asta implică și chel- 

tuieli foarte mari, este nevoie şi de o putere cu mare prestigiu ca să o 
impună unei întregi populaţii; avem și problemele pe care le avem în 
legătură cu limba română de peste graniţă şi atunci nu avem nevoie 
să ne complicăm, în acest moment, cu o modificare a ortografiei”. 


„Caracterul latin al limbii române e așa de evident, 
încît nu trebuie subliniat printr-o reformă 
a ortografiei actuale!” 


Dat fiind faptul că în România sînt aproape necunoscute opiniile 
romaniștilor din străinătate cu privire la normele ortografice din 
1953 şi cu privire la semnificaţia „recuperatoare” a revenirii la anu- 
mite reguli anterioare reformei din acel an, prezentăm, în continuare 
punctele de vedere exprimate de cîțiva romaniști şi româniști pre- 
zenți la Colocviu. 


Prof. dr. KLAUS HEITMANN (Universitatea din Heidelberg): 


„Eu cred că revenirea la ortografia din 1932 ar constitui un act 
anacronic, depășit... Nu m-am mirat, fiindcă era de înţeles, din motive 
politice, că presa română din exil a păstrat întotdeauna, nu toate pu- 
blicaţiile, dar cele mai multe, au păstrat vechea ortografie. Mi-a făcut 
însă o impresie foarte ciudată. Din punct de vedere practic, cred că 
ceea ce înlesnește învățarea limbii române, învăţarea scrierii, nu este 
altceva decît ortografia care există acum și argumentul (?!) de care 
am auzit abia acum, că în străinătate ne-am îndoi de caracterul latin, 
de esenţa latină a românei, dacă se menține ortografia actuală, este 
pur şi simplu absurd. Caracterul latin al limbii române e așa de evi- 
dent, încît nu trebuie subliniat printr-o reformă a ortografiei actuale. 
Găsesc absurdă toată această discuţie din Academie. Singurul motiv 
pe care-l văd este data intrării în vigoare a noii ortografii. Din păcate, 
aş zice, a fost adoptată în anii stalinismului, şi tot ce s-a făcut atunci e 
considerat semn al stalinismului. Dar, trebuie distins între un fapt ce 
constituie un progres real şi definitiv şi data sau conjunctura politică 
în care el a fost realizat. E de dorit, deci, ca acei care se împotrivesc 
acestei „reforme”, adică lingviştii din România, să-și impună punctul 
de vedere. Cred că nici nu se poate reacționa altfel din perspectiva 
unui românist, cum zicem noi, din străinătate”. 

Prof. dr. HANS MARTIN GAUGER (Universitatea din Freiburg): 


„Alfabetul cu caracter latin a fost introdus în Germania în timpul 
lui Hitler, iar în 1945, deşi ar fi existat toate motivele să se ia distanțe- 
le necesare față de acțiunile acestuia, nimeni nu a cerut revenirea la 
scrierea cu caractere gotice, cu fracturi”. 


Prof. dr. GIUSEPPE PICCILLO (Universitatea din Catania): 


„După părerea mea, introducerea noului semn â (din a) este mai 
ales politică iraţională. În loc să simplifice sistemul, pune pe străini în 
poziţia să nu ştie cînd să folosească pe î (din 1) și cînd pe â (din a). Eu 
am studiat toate argumentele prezentate de diferitele părţi în cauză și 
sper ca, foarte repede, Academia Română să revină asupra hotăririi 
luate”. 


e „Eu voi continua să scriu cu î din i!” 


În intervenţiile, repetate, de pe parcursul discuţiilor, ale preşe- 
dintelui şedinţei, pe lîngă afirmarea lipsei de temei ştiinţific a schim- 
bării unor reguli ortografice ale limbii române, au fost subliniate pre- 
judiciile pe care acest act al conducerii Academiei Române le aduce 
încetățenirii şi progresului scrierii cu litere latine în teritoriile româ- 
nofone din afara granițelor țării, în special în Republica Moldova, 
vorbitorul mărturisindu-și ataşamentul pentru scrierea cu î (din 1) în 
tradiţia ieşeană, a „Vieţii româneşti”. 


Prof. dr. EUGEN COȘERIU (Universitatea din Tübingen): 


„Ar trebui poate să semnalăm că tocmai din punct de vedere su- 
biectiv este foarte grav să se facă acum această «reformă», la doi sau 
trei ani de cînd s-a reintrodus alfabetul latin în Republica Moldova. 
Aceasta produce aici numai confuzii: «atunci, nu era mai bine cu litere 
cirilice?» şi «acum veniţi, din nou, cu altă schimbare?» şi aşa mai de- 
parte. Tocmai cînd şi Republica Moldova adoptase pur şi simplu orto- 
grafia de la Bucureşti...”; 

„Această, să-i zicem aşa, foarte nepotrivită «reformă» ortografică 
ce propune, din motive cu totul neştiinţifice..., întoarcerea la grafia cu 
â (din a) pentru sunetul (î) din interiorul cuvintelor este o măsură ce 
stînjenește progresul învățămîntului. Este legată şi de foarte multe 
cheltuieli, pentru ce se va tipări, și ar trebui făcute din nou şi îndrep- 

tare ortografice şi retipărite foarte multe opere... Ea produce şi o con- 
fuzie în Republica Moldova, care de-abia a scăpat de alfabetul cirilic şi 
a adoptat ortografia de la Bucureşti şi care luptă cu duşmani şi ai or- 
tografiei şi ai limbii române din Republica Moldova, căreia acum i se 
cere, într-un fel, să mai schimbe încă o dată scrierea!...”; 

„Din partea mea, fiindcă am fost adus în cauză și s-a spus că eu aş 
fi pentru grafia cu â (din a) şi că alţi lingviști români din străinătate ar 
fi fost de aceeaşi părere, vreau să precizez că eu am scris totdeauna și 
român şi România cu î (din i), fiindcă la laşi se scria aşa: «Viaţa româ- 
nească» a apărut totdeauna cu î (din i)... Și nici nu se punea problema 
latinităţii sau nelatinităţii; cu asta nu înţelegeam noi că s-ar nega lati- 
nitatea limbii române. Acum aş fi dispus să fac această concesie (din 
cauză că stăruie lingviştii din ţară): să se scrie, atunci, român şi Ro- 
mânia cu â (din a). Adică... să se scrie: voi continua să scriu cu îdini!”. 


e Semnificaţia opțiunii unor lingviști - membri de onoare ai 
Academiei Române și diverse implicaţii ale schimbării 
ortografiei 


Răspunzînd întrebărilor puse de colegii romaniști din străinăta- 
te, participanţii din ţară au evocat diferite alte aspecte ale discuţiilor 
ce au avut loc (mai ales referitor la scrierea cu â din a în interiorul cu- 
vintelor) şi ale punerii în practică a hotârtrii respective. În ceea ce mă 
priveşte, am subliniat faptul că, pentru specialiștii şi pentru oamenii 
de cultură din țară şi din Republica Moldova, este foarte importantă 
cunoaşterea opțiunii profesorului Coşeriu, după ce un alt membru de 
onoare al Academiei Române, un reputat lingvist, Alf Lombard, a sus- 
ținut de asemenea netemeinicia schimbării în discuţie. Fiind consultat 
în mod expres de către conducerea Academiei, savantul suedez a 
apreciat că, în ceea ce priveşte respectarea raportului optim dintre 
sunet şi literă, reformatorii din 1953 au realizat un deziderat de con- 
secvență prin generalizarea scrierii cu î (din î), iar, în 1965, au intro- 
dus, cu tact, o rezervă de caracter tradiţionalist referitoare la scrierea 
cuvîntului român și a numelui ţării, drept care D-sa votează „pentru 
statu-quo” (răspunsul a fost publicat în nr. 10/1992 din „Limba româ- 
nă”). În condiţiile în care lingviştii din ţară sînt desconsideraţi („care 
specialişti?”), opinia savanților din străinătate constituie un puternic 
argument pentru a ne opune inducerii în eroare a publicului cultivat, 
spre a crea o stare de spirit în virtutea căreia se poate vota sau opta 

pentru o anumită poziție din sentimente sau resentimente, căci astfel 
riscăm ca însăşi schimbarea periodică a ortografiei să devină o... „ca- 
racteristică” a limbii române. 


FLORA ȘUTEU: 


„Eu îl susţin pe â (din a) doar în familia cuvîntului român. Mi se 
pare că este justificat, în sensul în care am mai spus: este introduce- 
rea unei mitograme. În legătură cu ce s-a discutat la acest Colocviu, dl. 
profesor Coşeriu a vorbit despre mitologie. Ce înseamnă mitologia în 
lingvistică? O mitogramă în ortografia românească nu este o nenoro- 
cire. Se poate înțelege, dacă ținem cont de modul cum a evoluat cultu- 
ra română. Ea a fost foarte mult sprijinită de recunoaşterea romanită- 
ţii noastre în sec. al XIX-lea. Deci, putem, în semn de omagiu pentru 
lupta care s-a dat în recunoașterea romanităţii, să acceptăm mitogra- 
ma. Din nenorocire însă, părerea mea este că, în multe privințe, în ţa- 
ră la noi, educaţia care ar trebui să se facă pe linia unui spirit civic, ra- 
tional, se înlocuieşte cu mitologie. Noi trăim prea mult în mitologie şi 
n-aş vrea ca din acest â (din a), pe care îl accept în familia lui român, 
să se înțeleagă că eu sînt adepta acestei mitologii în care trăim. Nu, 
pentru că ştiinţific vorbind, ar trebui să se scrie cu î (din i), peste tot.” 


IOANA VINTILĂ-RĂDULESCU: 


„Aş vrea să precizez că lucrurile sînt încă şi mai complicate. Aca- 
demia a votat, în principiu, reintroducerea lui â (din a) în interiorul 
cuvîntului. După aceea, conducerea Academiei a precizat şi unele ex- 
cepții de la această regulă, care nu mai coincid întru totul cu regulile 
din 1932, excepţiile fiind reprezentate de derivatele cu prefixe şi de 
compusele în care unul din elementele componente începe cu î; Deci 
tipul: bineînţeles, neînțeles, la care s-ar continua să se scrie tot cu î 
(din i). În schimb, pentru derivatele cu sufixe de la cuvinte termina- 
te în -î, deci care se scriu cu î (din i), de tipul hotărttor, Academia a 
adoptat scrierea cu â (din a; vezi şi în titlu: Hotărâre). Toate aceste 
detalii însă nu sînt cunoscute în momentul de față pe nici o cale, nici 
legală şi nici ştiinţifică, aşa încît domnește un haos absolut în ce pri- 
veşte aplicarea regulii, iar Academia a votat un lucru și de fapt se con- 
stată că acum se aplică altceva, ceea ce este iarăși în defavoarea 
aplicării imediate, cel puţin fără intervenţia specialiştilor, a acestei 
decizii”. 

153 


e O moţiune și un apel 


În încheierea discuţiilor şedinţei, prof. E. Coşeriu, ce avea să con- 
state cu satisfacţie, că „fără nici o excepție, toţi lingviştii străini au fost 
de acord cu respingerea «reformei» propuse de Academie”, a supus 
votului celor prezenţi următoarea moțiune: „Subsemnaţii, cercetători 
în domeniul românisticii şi prieteni ai României, reuniți la Colocviul 
de lingvistică românească de la Tutzing (aprilie 1993), considerăm 
nejustificată științific şi neoportună practic, inclusiv pentru străinii 
care învață limba română, înlocuirea literei î (din i) cu â (din a) în in- 
teriorul cuvintelor”. 

La moţiunea-apel, adoptată în unanimitate și semnată de către 
participanţii străini, se adaugă apelul pe care prof. dr. Maria Iliescu, 
de la Universitatea din Trento şi Innsbruck, sufletul Colocviului de la 
Tutzing și care a binemeritat calda recunoştinţă a tuturor participan- 
ților, l-a adresat foștilor şi actualilor ei colegi din România: „Cred că ar 
trebui să-i rog ca, alături de lingviștii ce au fost aici, să ia o poziție mai 
hotărită față de Hotărirea neadecvată care s-a luat în legătură cu «re- 
forma» ortografiei. Este vorba de o proastă înţelegere a reformei or- 
tografiei ce a avut loc în anii '50 şi care a fost o reformă științifică, 
chiar dacă s-a făcut în ani care au fost grei din punct de vedere politic. 
Reforma de atunci a avut baze ştiinţifice, şi nu politice!”. 

Nutrim speranţa, alături de prof. Piccillo, de la Universitatea din 
Catania, și alături de ceilalți colegi din străinătate, că recentele hotă- 
rîri pripite ale Academiei Române în domeniul ortografiei vor fi abro- 
gate, pentru că nici o decizie oficială nu poate infirma un adevăr din 
domeniul științific și nici nu poate anula dreptul specialiştilor de a-l 
susține. 


Cronica, an. 28, nr. 11, 1-15 iun. 1993, p. 12-13 

Gavril ISTRATE 


SCRISOARE DESCHISĂ 
Domnului Mihai Drăgănescu, preşedintele Academiei Române 


Domnule Drăgănescu, 

Am stat mult la îndoială dacă trebuie să intervin ori nu în discu- 
ţia referitoare la ortografie, în urma hotărtrii Academiei de a reveni la 
â şi la sunt. Credeam că intervențiile, numeroase, datorate atît unor 
lingviști cît şi altor oameni, de formații diferite, vor putea să vă con- 
vingă asupra injusteţei cauzei pentru care pledaţi și, eventual, să re- 
nunțaţi de a mai stărui asupra unei idei pe care n-a putut-o accepta 
nici un specialist, serios, în istoria limbii. 

M-a surprins faptul că aţi refuzat să staţi de vorbă cu lingviştii, 
singurii chemați să se pronunţe, cu competenţă, în problemele de or- 
tografie. Știm şi noi că ortografia actuală nu-i una ideală. Dar e cea 
mai bună dintre cîte am avut, pînă azi, și, mai ales, avea, de partea ei, 
avantajul unităţii. Ea atinsese cel mai înalt punct de simplificare pe 
drumul deschis de Eliade Rădulescu prin Gramatica sa publicată la Si- 
biu, în 1828. Domnia voastră loviți, în primul rînd, în această simplifi- 
care şi tulburaţi apele, producînd o adevărată destabilizare. Nu acesta 
era obiectivul cel mai important pe care îl doream lămurit de Acade- 
mie. 

Lumea se întreabă, cu bună dreptate, de ce specialiștii în agrono- 
mie, în zootehnie şi chimie, economiştii, energeticienii, geologii şi ce 
vor mai fi ei nu-și văd de specialitatea în care ar putea aduce, într-a- 
devăr, lucruri noi, şi vin să se pronunțe în probleme cu care nu sînt 
familiarizați, nu le cunosc decît din auzite; în domeniile lor de activi- 
tate sînt, fără îndoială, scăderi infinit mai mari decît cele pe care le 
prezintă ortografia. Ce aşteptăm? Să vină alţii să ni le rezolve? 

Într-un număr din „Academica”, am citit, sub semnătura domniei 
voastre, un articol în care afirmaţi că ortografia nu poate fi dictată de 
un grup restrîns de oameni și vă referiți la lingvişti. De unde, oare, 
această referire atîta vreme cît lingviștii n-au manifestat nici un fel de 
asemenea tendință? Grupul restrîns, care vrea să impună o nouă orto- 
grafie, este tocmai cel al domniei voastre, care, neavînd specialişti, în 
cadrul lui, stă sub semnul nevinovăţiei. 

Părerea generală este că cei peste 90 de „nemuritori”, care au vo- 
tat hotârîrea, n-au făcut decît să sporească lipsa de respect a multor 

oameni de cultură pentru Academia Română. Este dureros că s-a 
ajuns aici, dar vina este a domniei voastre, care lăsați impresia unui 
dictator ce vrea să-şi impună punctul de vedere cu orice preţ, împo- 
triva protestelor hotărîte ale „beneficiarilor”. Chiar dacă n-aţi ajuns să 
bateți cu pumnul în masă, metoda aduce aminte de vremea de dinain- 
tea lui decembrie 1989, cînd se vede că aţi făcut o temeinică ucenicie. 
E de mirare cum de aţi ajuns la ideea de a cere Ministerului Învăță- 
mîntului să aplice sancţiuni celor care văd lucrurile altfel decît dum- 
neavoastră, iar forurilor juridice să le sugeraţi să fie împrocesuați și 
condamnați cei care vor îndrăzni să nu utilizeze, în scrisul lor, pe â şi 
pe sunt. N-aţi aflat, probabil, că puşcăriile au devenit neîncăpătoare 
înainte de a se pune problema „acordării” de locuri celor nesupușşi di- 
rectivelor ortografice pe care le preconizați, după cum aţi neglijat fap- 
tul că pînă şi elevii din şcoli merg, cum şi era de așteptat, cu „popo- 
rul”, nu cu Academia care riscă să se singularizeze ori chiar să se izo- 
leze de toţi cei interesaţi să se exprime, în scris, în limba maternă. În 
această situație mă întreb unde veţi găsi ministrul care ar putea sanc- 
ționa pe cei ce înţeleg să scrie, în continuare, cum s-a scris pînă acu- 
ma? Și, tot așa, unde veţi găsi procurorul care ar putea condamna și 
trimite la închisoare, fără o întărire legală, pe cei peste 80 la sută din- 
tre oamenii cu școală din România? 

Nu este locul să mai punem în discuţie, aici, valabilitatea hotărtrii 
domniei voastre. Lucrul acesta l-au făcut cei mai mulţi dintre partici- 
panții la dezbateri. 

Mă gîndeam că spusele lor ar fi putut să vă clatine în părerile pe 
care le susțineţi şi să nu mai forțați nota în direcția altor ameninţări. 
Vă repet, acțiunea dumneavoastră este similară cu destabilizarea, cu 
haosul în ortografie şi vă asigur că, prin măsurile pe care le preconi- 
zaţi, nu vom ajunge niciodată să avem o ortografie unitară; „oarba ne- 
unire”, pe care o generați, va duce, cu siguranţă, la destrămarea unită- 
ţii de pînă ieri a scrisului românesc. 

După greutăţile prin care trecem sub aspect economic, politic şi 
cultural, nu mai avem nevoie de o tulburare a apelor și în ortografie. 
De ce nu militați asupra reluării tradiției glorioase din cadrul Acade- 
miei? De ce nu sprijiniți apariţia unei reviste, într-o limbă de mare 
circulație, cum am avut în trecut, în care s-ar putea răspunde celor ca- 
re, după expresia lui Petru Maior, „vomesc” cu condeiul împotriva Ro- 
mânilor? De ce nu reluaţi şedinţele săptămînale, cu comunicările atît 
de aşteptate, de pe vremuri, prezentate, de obicei, a doua zi, sub for- 

mă rezumativă în presă? Îmi aduc aminte de cîteva ale lui Nicolae Ior- 
ga: Comemoraţia lui Jules Michelet (30.V.1924); Un cioban dascăl 
(6.V.1924); Note polone (27.VI.1924); Ultimele scrisori din țară către 
N. Bălcescu (17.VI.1927); Octoihul diaconului Lorinţ (13.XI1.1929); 
Există o tradiţie literară românească? (9.1V.1937); Sensul „Gazetei 
Transilvaniei” (20.V.1938). 

De ce nu ne mai faceţi surprize cu substanţialele discursuri de 
recepție, cum se proceda altădată, și din care vă desprind, iarăși, cîte- 
va: Octavian Goga, George Coșbuc; M. Sadoveanu, Poezia populară; C. 
Rădulescu-Motru, Andrei Bîrseanu și naționalismul; Emil Racoviţă, 
Speologia; Petru Bogdan, Opera lui Anghel Saligny; loan Petrovici, Ale- 
xandru Philippide în evoluţia culturii românești; Theodor Capidan, 
Romanitatea balcanică; Lucian Blaga, Elogiul satului românesc; N. Bă- 
nescu, Bizanțul și romanitatea de la Dunărea de Jos; Liviu Rebreanu, 
Lauda ţăranului român; Nichifor Crainic, Elogiul lui Octavian Goga; 
Gheorghe I. Brătianu, Nicolae Iorga, istoric al românilor; Iorgu lordan, 
Lingvistica românească. 

Am reţinut, dintr-unul dintre articolele dumneavoastră, informa- 
ţia privitoare la primirea, în ultima vreme, a peste o sută de noi mem- 
bri în cadrul Academiei. Ce ne-ați putea spune dacă v-am întreba în ce 
măsură poate răspunde activitatea Academiei la numărul mare de 
„nemuritori” pe care îi avem? Se pare, însă, că există printre ei şi oa- 
meni cu vechime de zeci de ani, care nu şi-au justificat, nici pînă azi, 
prezenţa în înaltul for. Să nu mă înţelegeţi greşit. Întrebările mele nu 
privesc pe toţi academicienii. Știu că sînt unii în fața cărora se cuvine 
să ne scoatem cuviincioși pălăria. Dar aceștia nu sînt cei mai nume- 
roşi. Și, prin urmare, întrebarea pe care v-o pun nu-i lipsită de temei. 
lată atîtea probleme importante, cărora s-ar fi cuvenit să le acordați 
nu numai atenţia cuvenită, ci chiar prioritate. 

Doi sau trei academicieni care împărtășesc punctul domniei 
voastre de vedere, şi care au intervenit și în presă, pretind că prin mă- 
surile pe care le-aţi luat se repară o greşeală săvirşită acum 40 de ani. 
Cu alte cuvinte, î s-a ivit în ortografie abia atunci. lată un lucru cu care 
iarăşi nu putem fi de acord. Să nu ştie, oare, scriitorii noștri reprezen- 
tativi, Marin Sorescu, fostul meu student, și Șt. Aug. Doinaș că, încă de 
la începutul secolului, de cînd au devenit cunoscuţi, A. Philippide, la 
laşi, și Ovid Densusianu, la București, împreună cu toţi colaboratorii 
lor, au scris cu î? Că înaintea lor, de acum mai bine de o sută de ani, al- 
ţii au procedat la fel? Să nu ştie ei că cea mai importantă revistă lite- 

rară din prima jumătate a secolului nostru, „Viaţa românească” a fost 
scrisă, de la apariţie, din 1900, pînă la suprimarea ei din anul 1940, 
numai cu î, și că faptul acesta n-a contribuit la scăderea ei, ci dimpo- 
trivă? Că, mai înainte, încă din 1889-1890, în revista „Arhiva” se scria 
tot numai cu î? 

Originea Românilor, lucrarea monumentală a lui Alexandru Phi- 
lippide, apărută în deceniul al treilea (1923, 1927) are numai î, întoc- 
mai ca Graiul din Țara Hațegului, cea mai importantă monografie dia- 
lectală, din trecut, datorată lui Ovid Densuşianu, apărută în 1915, ori 
Viaţa păstorească în poezia noastră populară, a aceluiaşi autor, apăru- 
tă în anul 1922. Să mai cităm, aici, două lucrări ale lui Nicolae Iorga; 
1. Franţa. Drumuri ale unui istoric (1921) şi 2. Încă un volum din „în- 
semnări” al lui T. Maiorescu (1940), precum şi cartea lui Iorgu Iordan, 
Introducere în studiul limbilor romanice (1932), care, tradusă fiind în 
şase limbi de mare circulaţie, a devenit cunoscută şi ne-a făcut cunos- 
cuți în toată lumea. 

S-au scris cu î şi unele dintre cărțile reprezentative ale literaturii 
noastre din perioada dintre cele două războaie mondiale. lată doar 
cîteva dintre ele: C. Hogaş, Pe drumuri de munte. Amintiri dintr-o călă- 
torie (1921); Octavian Goga, Mustul care fierbe (1927) şi Precursori 
(1930). În Precursori am găsit ortografia cu îpînă şi numele Academia 
Romină (pag. 86) şi „Rominia Jună” (pag. 197). Tot numai cu î apare şi 
volumul de Poezii al lui Goga (1906). Situaţia este aceeaşi şi în Răs- 
coala lui Rebreanu (1935, ediţia a doua) şi în volumul lui C. Stere, În 
literatură, laşi, 1921. 

Dar lista cărților respective poate fi sensibil îmbogăţită. Lucrarea 
lui Aron Pumnul, Voci asupra vieţii lui, apărută la Cernăuţi, în 1889, 
prin grija latinistului Ion G. Sbiera, nu are nici un â. Tot așa cartea lui 
Sbiera însuși, Familia Sbiera, după tradiţiune și istorie (Cernăuţi, 
1899). Prima ediţie din Poveștile lui Creangă (laşi, 1890), ca și cea a 
Amintirilor din copilărie (lași, 1892) au, de asemenea, numai î. Aceeaşi 
constatare o facem şi parcurgînd cele 240 de pagini de texte populare 
din teza de doctorat a lui Tache Papahagi, Graiul și folklorul Maramu- 
reșului (București, 1925) şi constatarea este valabilă și pentru Dicţio- 
narul enciclopedic ilustrat „Cartea Românească” datorat lui I. Aurel 
Candrea şi lui Gh. Adamescu (Bucureşti, 1930), ca şi pentru cel al lui 
August Scriban, Dicţionaru limbii românești (laşi, 1939) şi, la fel, pen- 
tru volumul antologic Poeţii romini de supt stăpînirea rusească, apărut 
la Vălenii de Munte în 1910. 

Într-o ortografie numai cu î, fără urmă de â, a fost scrisă cartea 
lui loan Bogdan, Relaţiile Țării Ruminești cu Brașovul și cu Ungaria 
(București, 1902), precum şi volumul lui loan Bîrlea, Însemnări din bi- 
sericile Maramureșului (Bucureşti, 1909) şi la fel volumul Foiletoane 
al lui Ilarie Chendi (București, 1904). Vom încheia, deocamdată, 
exemplificările respective cu cîteva titluri din opera lui Sadoveanu: 
Șoimii (1904), Povestiri (1904), Crișma lui Moș-Precu (1905), Mormin- 
tul unui copil (1906), Vremuri de bejenie (1907) şi din Ibrăileanu: 
Opera literară a d-lui Vlahuţă (1912), Note și impresii (1920). 

Aş dori să vă atrag atenţia asupra unui lucru care mă face să vă 
asociez cu alți academicieni, de acum 41 de ani, de cînd a fost criticată 
şi blamată echipa care răspundea de elaborarea Dicţionarului Acade- 
miei (Iorgu Iordan, Al. Rosetti, Al. Graur!). În vara anului 1952, ne-am 
pomenit convocați la Bucureşti la o mare sesiune proiectată pentru 
două zile, în care se punea problema sistării lucrărilor în vederea ela- 
borării vechiului dicționar inițiat de Laurian și Massim şi continuat, 
sub altă formă, de B.P. Hasdeu, şi, iarăşi, într-o formă nouă, de Sextil 
Pușcariu, după ce îi fusese retrasă conducerea elaborării lucrării lui A. 
Philippide. Echipa care ar fi trebuit să ducă mai departe lucrarea, din 
care apăruseră doar trei volume, era condusă, atunci, de Iorgu Iordan. 
Președintele de atunci al Academiei, Traian Săvulescu, a condus per- 
sonal dezbaterile. Intervenţiile au fost făcute de oameni străini de 
preocupările lingviştilor, ca şi acuma. Cei mai mulți care, foarte proba- 
bil, nici nu văzuseră dicționarul incriminat, au fost foarte categorici în 
criticile lor; vorbeau cu o siguranţă care stîrnea admiraţia necunoscă- 
torilor. Erau neiertători şi foarte largi în atribuirea unor calificative 
de felul: reacționar, retrograd, duşmănos, cosmopolit etc. Dintre cei 
peste douăzeci de vorbitori doar doi, trei n-au aruncat cu piatra. Am 
făcut şi eu parte dintre aceştia, alături de academicianul Emil Petro- 
vici. Recitesc, din cînd în cînd, relatările „îndrumătorilor” de atunci, 
înmănunchiate, cele mai multe, într-un volum din „Studii şi cercetări 
lingvistice” (1952), şi constat că dintre redutabilii critici de atunci nu 
reprezintă, absolut nici unul, vreun nume cunoscut. Toată forța crea- 
tivității și combativităţii lor s-a consumat în acea ședință. Ei au murit 
sau vor muri absolut anonimi. Dar atmosfera în care a fost discutat 
dicționarul nu poate fi uitată. În nici o altă împrejurare, dintre cele 
prin care am trecut, nu mi s-a părut că s-ar potrivi mai mult dictonul 
latinesc homo, homini lupus. Eram ca într-un sfîrşit de lume; nu mai 

credeam că vom putea ieşi valizi din şedinţa respectivă şi, mai ales, nu 
credeam că vom ajunge sănătoşi acasă. 

Dicţionarul a fost oprit și s-a ordonat elaborarea altuia, care avea 
să moară în fașă. Este vorba de Dicţionarul limbii române literare con- 
temporane (patru volume), pe care nu l-a utilizat şi nu-l utilizează ni- 
meni. Iorgu lordan, directorul Institutului de Lingvistică, a fost demis 
din funcţie şi în locul lui a fost numit un istoric cu pregătire de profe- 
sor secundar, care a dovedit, în foarte scurt timp, că nu e pe locul lui; 
l-a moştenit D. Macrea, transferat de la Cluj, dar n-a rămas nici el prea 
mult în fruntea Institutului și, pînă la urmă, a fost rechemat lordan și 
preluate lucrările la vechiul dicționar, după metoda inițială, ceea ce a 
dovedit că toată critica din 1952 n-a avut nici o justificare. 

Acţiunea din vara respectivă a fost dirijată, în ultimă instanţă, de 
acel duh rău care era Mihail Roller. Vă rog să nu vă supăraţi, dar unii 
dintre filologii şi lingviştii de azi, şi nu numai ei, vă alătură numele de 
cel al lui Roller. Nu vă puteţi bucura de această apropiere. Prin pre- 
numele pe care îl purtaţi, unul dintre cele mai prestigioase la români, 
alături de George (Coşbuc, Enescu, Bacovia, Călinescu) şi de Ștefan 
(Ştefan cel Mare, Ștefan Luchian), ați fi avut ocazia să staţi în vecinăta- 
tea lui Mihai Viteazul, a lui Mihai Kogălniceanu, a lui Mihai Eminescu 
și a lui Mihai Sadoveanu. Aţi preferat să vă asociaţi cu Mihai Roller și 
să veniți cu măsuri care ne aduc aminte de metodele şi de serviciile cu 
care el a fericit cultura națională și a contribuit la dezvoltarea științe- 
lor în ţara noastră. 

Sînteţi, după cum s-a putut constata, împotriva lui sînt şi cereţi 
instaurarea lui sunt, formă recentă în scrisul nostru, introdusă de lati- 
nişti în secolul trecut. Sînt, în schimb, este singura formă cunoscută în 
limba veche şi se bucură, pînă astăzi, de o mare răspîndire în vorbirea 
de pretutindeni. Nu trebuie uitat că Eminescu, Coșbuc şi mulți alți po- 
eți reprezentativi recurg des la ea, în rimă (crezămiînt, cuvînt, mor- 
mint, pămînt, sfint, vînt etc.), cum se poate vedea foarte clar din 
„Luceafărul”, spre exemplu. 

Ceea ce surprinde, cu deosebire, în privinţa lui sînt este faptul că 
domnia voastră îl consideraţi de altă origine decît latinească şi, în 
mod conștient, contribuţii la inducerea în eroare a celor care vă ur- 
măresc demonstraţia, instigîndu-i împotriva unei ortografii care nu 
stă nici sub semnul slavismului, nici al comunismului. Forma verbală 
respectivă este cum nu se poate mai latinească, și, prin urmare, ea nu 
zdruncină coloanele de susținere ale istoriei și limbii noastre, ci, dim- 

potrivă, le consolidează. Acest lucru vi l-au spus şi alții, înaintea mea, 
şi e de mirare că nu vreţi să ne acordaţi încrederea solicitată. 

V-am pus pe hîrtie lucrurile de mai sus, cu cea mai curată bună- 
credinţă, gîndindu-mă că, poate, nu-i prea tîrziu să reveniţi asupra 
hotărîrii care nu va putea fi aplicată, în bune condiţii, niciodată. Lăsaţi 
ortografia să-şi definitiveze unitatea, care este lucrul cel mai impor- 
tant. Daţi-le posibilitate elevilor s-o deprindă cît mai uşor și nu uitaţi 
că moldovenii de peste Prut, care abia au început să se obişnuiască cu 
scrierea latină, nu trebuie descurajați și dezorientați prin măsuri care 
sînt departe de a vă aduce mulțumirile pe care le aşteptaţi și, mai ales, 
sînt de natură să arunce o umbră nedorită asupra Academiei înseși. 

Mi-am permis să vă spun toate acestea în baza faptului că lucrez 
în colective academice încă din anul 1949. Am inițiat o serie de cerce- 
tări în lingvistică şi am pregătit specialişti care au elaborat Atlasul lin- 
gvistic al Moldovei. Am fost redactor şi redactor responsabil în unele 
colective redacţionale. În cîteva sesiuni ştiinţifice ale Academiei am 
luat atitudine critică împotriva unor scriitori, care, prin superficialita- 
tea lor și printr-o proastă orientare, împietau asupra limbii noastre li- 
terare (vezi Limba din poemul „Minerii din Maramureș”, de Dan Deşliu, 
în „Studii şi Cercetări ştiinţifice”, lași, anul V, 1954, pag. 489-528). Am 
arătat, de asemenea, scăderile Dicţionarului limbii române literare 
contemporane, într-o recenzie publicată în Analele Universităţii din 
Iași, |, 1955, pag. 295-301, în care spuneam, în final: „realizarea ade- 
văratului Dicţionar al limbii literare contemporane aparţine viitoru- 
lui”. Am fost cel dintîi care am scris pozitiv despre activitatea lui 
Timotei Cipariu, încă în 1955, cînd învățatul filolog ardelean era cu to- 
tul neglijat ori tratat cu calificative care nu i se potriveau cîtuşi de pu- 
țin. Am organizat, în sfîrşit, un simpozion Sextil Puşcariu, încă în anul 
1958, şi am publicat, într-un volum special din Analele Universităţii, 
comunicările respective. 

Am crezut și cred că este de datoria noastră să intervenim și să 
vă atragem atenția asupra aspectelor negative care decurg din hotărî- 
rea dumneavoastră. Cu cele mai bune gînduri. 

loan OPREA 
TRADIŢIA ORTOGRAFICĂ IEŞEANĂ 


Cînd, după mai bine de un secol de confruntări în legătură cu 
problemele redării în scris a limbii române, societatea românească 
cunoscuse unitatea deplină a ortografiei şi cînd, în sfârșit, lingviștii şi 
filologii români credeau că-și pot orienta energiile spre rezolvarea al- 
tor chestiuni decît ortografia, Academia Română a luat decizia neaș- 
teptată şi nefirească de a readuce în actualitate faze depăşite și, pe 
drept, repudiate din istoria scrierii limbii noastre cu caractere latine. 
În aceste condiţii, este necesară, alături de atitudinea argumentată a 
specialiştilor, o evaluare a activităţii înaintaşilor în acest domeniu și o 
evidenţiere a poziţiei lor în chestiunile avute în vedere de actualii re- 
formatori. Această evaluare este cu atît mai necesară cu cît inițiativa 
academică se revendică a fi un act de restituire a unei tradiţii seculare 
ce ar avea ca puncte de sprijin concepții precum cele ale lui T. Maio- 
rescu, B.P. Hasdeu, Sextil Puşcariu și Al. Rossetti. Și, întrucît limba ro- 
mână are o ortografie fonetică-fonematică, se cere, în primul rînd, re- 
levarea fundamentelor istorice care au impus-o, evoluţia ei şi perso- 
nalitățile care au susținut-o. 

În procesul amplelor prefaceri ale societăţii din secolul al 
XIX-lea, Moldova, prin centrul ei, oraşul laşi, aducea în spaţiul cultural 
românesc orientări deosebit de utile. Învăţaţii de aici receptaseră în 
mai mare măsură decît cei din Muntenia ideile iluminiștilor ardeleni, 
a căror operă o și editează în mare parte şi ai căror urmaşi sînt cu- 
prinși în mare număr în catedrele gimnaziilor, colegiilor și instituții- 
lor de învățămînt superior. În acelaşi timp, în Moldova, se exercita, 
spre deosebire de Transilvania, o însemnată influență franceză, dar 
nu la fel de puternică ca în Muntenia, mulți intelectuali de aici fiind 
formați în şcolile germane. Moldova se găsea apoi în situația specială 
că, deşi era amputată la est şi la nord de cotropiri străine, inima ei, ca- 
pitala, rămînea liberă, aşa cum fusese mereu de-a lungul veacurilor. 
În sfîrşit, firea moldoveanului, caracterizată prin reflexivitate şi pru- 
denţă, l-a ferit de atitudini extreme şi unilaterale, preferînd uneori 
atitudini mai târzii, decît reacţii pripite, sub impresia primului impuls. 

Din aceste motive, învățații moldoveni au fost primii dispuși să 
renunţe la particularităţile variantei lor a limbii literare în favoarea 

limbii de cultură unice supradialectale, recunoscând de la C. Negruzzi 
la A. Philippide calitățile subdialectului muntenesc ca modelator în 
fonetica limbii literare. Moldovenii s-au opus exceselor latiniste, dar 
au combătut în acelaşi timp galomania sau urmarea modelelor sintac- 
tice germane, nespecifice limbii noastre. Prin „Dacia literară” şi alte 
publicaţii periodice, ei au lansat programe culturale menite să produ- 
că o certă evoluție pozitivă în viața socială românească și este expli- 
cabil că multe spirite culturale din celelalte provincii li s-au alăturat. 

Mijlocul secolului al XIX-lea aducea pe prim plan problema orto- 
grafică. Înlocuirea alfabetului chirilic, inițiată de ardeleni, devenise 
pentru cei mai mulți dintre români o necesitate evidentă. Un timp, în- 
vățații moldoveni au urmat modelul muntenilor, în primul rînd alfa- 
betul de tranziţie în forma stabilită de Ion Heliade-Rădulescu, dar, du- 
pă 1860, cînd alfabetul latin este introdus oficial în Principatele Unite, 
găsirea unei ortografii adecvate antrenează efortul a numeroşi oa- 
meni de cultură din lași. 

Cum notează lacob Negruzzi (Scrieri alese, Chişinău, 1992, p. 
65-67), problema ortografiei este abordată în 1865 în cercul societă- 
ţii „Junimea”, care îşi punea problema editării unei reviste și căuta un 
mod de a scrie cît mai adecvat pentru redactarea ei. La început, arată 
Negruzzi, s-a discutat un proiect al său, elaborat cu un an înainte, fără 
ca dezbaterile să se desfășoare pe baze ştiinţifice. Deşi problema pa- 
siona pe mulți, iniţial Titu Maiorescu era reţinut, ulterior, însă după o 
bogată documentare, a redactat lucrarea Despre scrierea limbei romă- 
ne, care a fost citită în şedinţele „Junimii”, şi, în 1866, publicată în bro- 
şură. Primite la început cu rezerve, nu numai de învățați din Transil- 
vania şi din Bucovina, dar chiar de cei din România de atunci, princi- 
piile din lucrarea lui Maiorescu vor deveni treptat o operă deosebit de 
apreciată. 

În această lucrare, Titu Maiorescu urmărește simplificarea orto- 
grafiei româneşti, combătînd ideea latinistă că ortografia ar fi chema- 
tă să demonstreze latinitatea limbii, dar susținînd în același timp 
oportunitatea scrierii limbii române cu alfabetul latin. El consideră că 
fonetismul este numai o regulă secundară a „principiului intelectual”, 
care trebuie să domine ortografia, şi stabileşte că, dintre sunetele 
specifice limbii române (şi inexistente în latină), ar trebui notate nu- 
mai d, ș şi ţ, căci far fi numai o nuanţă mai întunecată a lui ă. Deşi fo- 
loseşte multe dintre sugestiile şi informaţiile întîlnite în lucrările lui 
Aron Pumnul, Maiorescu combate pe un spațiu amplu opinia acestuia 

privitoare la caracterul relevant al opoziţiei ă/i în deosebirea cuvinte- 
lor, mentorul junimist considerînd că această opoziție este nesemnifi- 
cativă prin numărul redus al situaţiilor în care apare, dar admiţind că, 
în cazul gerunziilor, chestiunea poate fi controversată „dacă î şi în 
acest caz este numai o nuanţă de umbrire a lui ă (Titu Maiorescu, 
Critice, Bucureşti, 1967, vol. II, p. 63). 

Maiorescu introduce în discuţie un principiu foarte util pentru 
lămurirea unor situaţii legate de ortografie, vizînd respectarea unei 
ordini sistematice a semnelor grafice. O asemenea ordine era de altfel 
sugerată şi de scrierea etimologică, căci verbul a auzi, de exemplu 
(scris audi, unde d putea primi sedilă cînd se citea z), se conjuga: eu 
aud, tu audi, el aude, noi audim. În legătură cu scrierea fonetică, acest 
principiu fusese formulat de Aron Pumnul, care susținea notarea su- 
netului î prin î (din 1) fiindcă realizează alternanţe cu i. Maiorescu ex- 
primă la rîndul său opinia că este rațional să existe anumite cores- 
pondenţe între semnele care redau alternanţele fonetice: „Dacă, d.e., 
sonul ¢ din pluralul cărții provine ca schimbare flecționară din sonul t 
în singularul carte, atunci litera cea mai nimerită pentru exprimarea 
lui grafică va fi aceea care, însemnîndu-i sonul deosebit, îi va aminti 
totuşi şi originea primitivă (nu originea etimologică, ci originea flec- 
ționară)” (Ibidem, p. 73). Maiorescu exprimă aici foarte clar opinia că 
este rațional să existe o anumită simetrie în cazul alternanţelor fone- 
tice. Pe această bază, unii învățați au observat că sunetul î din limba 
română intră în alternanță numai cu i: a vinde - eu vînd - el vinde - 
vînzător; cuvînt — cuvinte; tînăr - tineri etc. În acest mod Maiorescu a 
continuat calea deschisă de Pumnul favorizînd generalizarea notării 
sunetului i prin litera î (din 1), direcţie în care a evoluat, de altfel, con- 
cepția mentorului junimist. Această generalizare se înscria însă şi în 
principiul care domina concepţia lui Maiorescu cu privire la alfabet: 
„litere numai pentru atîtea sonuri cîte sunt neapărat trebuincioase 
spre deosebirea înțelesului cuvintelor, adică a radicalelor şi a forme- 
lor flecționare” (Ibidem, p. 62). 

Problema ortografiei a rămas și după 1870 în atenţia junimiști- 
lor, care doreau să perfecționeze scrierea revistei lor și să contribuie 
la unificarea scrisului românesc sub aspect ortografic. În cadrul Aca- 
demiei al cărei membru era, Maiorescu prezintă în anul 1880 un ra- 
port în care arată că „d-nii Alecsandri și Quintescu au rămas de păre- 
re să se introducă un semn deosebit pentru i, şi anume i cu circum- 

flex” (Ibidem, p. 123), dar îşi menţine opinia proprie că nu este cazul 
să existe un semn grafic pentru î. 

Cunoscut pentru atitudinea sa în favoarea unei limbi literare cît 
mai apropiate de limba vorbită și populară, Vasile Alecsandri a militat 
pentru o ortografie fonetică, proprie limbii și lipsită de complicaţii in- 
utile. O asemenea ortografie, arată Alecsandri, favorizează nu numai 
scrierea corectă a limbii, ci şi însușirea limbii române de către străini, 
căci aceştia ajung mai uşor la limba noastră atunci cînd ortografia es- 
te simplă, unitară și precisă (vezi „Convorbiri literare”, XI, 1906, nr. 
6-8, p. 590). Scriitorul participă activ, de pe această poziţie, la discuții- 
le din cadrul Academiei în legătură cu ortografia şi la dezbaterile din 
cadrul „Junimii” pe această temă. 

Tot pentru o scriere precisă și fonetică se pronunţă şi Mihai Emi- 
nescu, deşi problema ortografiei nu constituie pentru el o preocupare 
deosebită. Constatînd pronunția defectuoasă a multora dintre intelec- 
tualii vremii el notează că „daunele ce le face sistemul etimologic pur 
pronunției româneşti sînt însemnate. Avînd fiecare facultatea de a 
pronunța cum vrea, generațiune cu generațiune vom păstra viţiul 
pronunțţiei corupte” (Mihai Eminescu, Opere, Bucureşti, vol. IX, 1978, 
p. 450). Atribuind ortografiei fonetice rolul de a realiza unificarea 
pronunțţiei literare, Eminescu militează pentru înlăturarea oricăror 
formalisme gratuite, precum notarea aceluiaşi sunet prin mai multe 
litere. De asemenea, stabilind rime în care persoana întîi singular şi a 
treia plural a verbului a fi corespunde numai unor cuvinte terminate 
în -înt (Sfînt, vînt, pămînt, mormînt etc.), marele poet dovedeşte că 
pronunța sînt, chiar dacă ortografia sunt, urmînd scrierea vremii. 

Colaborator al revistei „Convorbiri literare”, lingvistul Alexandru 
Lambrior este de părere că Titu Maiorescu nu are dreptate să asimi- 
leze sunetul î lui ă, şi, din acest motiv, trebuie să existe pentru î un 
semn grafic special, cel mai nimerit fiind un i cu accent circumflex. „Să 
scriem cuvînt cu î, fiindcă avem la înmulțit [=plural] cuvinte” - notea- 
ză Lambrior, la 1881 - motivîndu-şi opțiunea pentru î (din î) prin 
existența alternanţelor fonetice (A. Lambrior, Studii de lingvistică și 
folcloristică, laşi, 1976, p. 61). Lingvistul ieşean subliniază în repetate 
rînduri calitățile sistemului fonetic, arătînd că „și știința și utilitatea se 
pronunţă din ce în ce mai mult în favoarea lui” (Ibidem, p. 40). În ace- 
lași spirit, Lambrior stabileşte etimologia formei verbale sînt (din ca- 
re s-au dezvoltat sîntem și sînteți), evidențiind că scrierea lui sînt prin 
sunt, aşa cum proceda Timotei Cipariu şi alți latinişti, nu este confor- 

mă sunetelor primitive de vreme ce forma românească provine din 
latinescu sint (Ibidem, p. 86-87). Dacă o grafie sunt nu este motivată 
pentru sînt, cu atît mai puţin nimerită era o pronunție sunt (suntem, 
sunteţi), care este în discordanţă cu istoria limbii române și chiar cu 
opţiunea latinistă care viza ortografia, iar nu ortoepia. 

Se contura astfel, la laşi, și în alte centre culturale ale țării (Bucu- 
rești, Braşov, Suceava etc.), o orientare hotărîtă spre scrierea fonetică, 
deşi reminescenţe ale etimologismului se vor perpetua încă mult 
timp în ortografia românească. În vechea capitală a Moldovei, lămuri- 
rea definitivă a chestiunilor ortografice și biruinţa scrierii fonetice s-a 
realizat în ultimul deceniu al secolului al XIX-lea prin activitatea a doi 
lingviști de excepţie: Heimann Tiktin și Alexandru Philippide. 

În primele numere ale revistei „Arhiva”, care apărea la laşi în 
1889, Heimann Tiktin publică lucrarea Călăuza ortografică („Arhiva”, 
I, 1889, p. 16-31, 151-253), în care se declară pentru „fonetismul pur, 
care cere ca scrierea să stea în cea mai perfectă armonie posibilă cu 
pronunțarea” (p. 16). Tiktin își propune să continue direcția urmată 
de A. Lambrior, vizînd realizarea unei scrieri clare, simple şi comode 
(p. 20), care să corespundă formei interioare a limbii (p. 22). Pe un 
spaţiu larg, el combate cu argumente opinia lui Maiorescu în legătură 
cu asimilarea sunetului i lui ă (p. 157-160) și completează lista alter- 
nanţelor dintre i şi î a lui Aron Pumnul. Concluzia sa este că „încît pri- 
veşte scrierea lui î, atît fiziologia, cît şi gramatica ne îndreaptă la litera 
i” (p. 162) şi, ca atare, „sunetul ă să va nota totdeauna prin semnul ă, 
iar sunetul i totdeauna prin semnul î” (p. 171). Lui Tiktin i se pare că 
şi ă ar trebui notat folosind tot accentul circumflex, adică â, așa cum 
procedase V. Mircescu (- Vasile Alecsandri) în gramatica publicată la 
Paris în anul 1863 şi loan Doncev într-o gramatică apărută la Chiși- 
nău în 1865, dar recunoaște că tradiţia se fixase deja pentru ă. 

Pe baza argumentelor lingviştilor și filologilor ieşeni, revista „Ar- 
hiva” a folosit tot timpul ortografia care va fi generalizată în 1953, 
oameni de ştiinţă de diferite specializări publicînd în paginile acestui 
periodic studii de istorie, de lingvistică și filologie, de filozofie, științe 
naturale, drept etc. 

În Principii de istoria limbii (laşi, 1894), Alexandru Philippide se 
opreşte pe larg asupra problemelor limbii scrise, luînd în discuţie cu 
acest prilej cazurile concrete de scriere a limbii române cu litere lati- 
ne. Philippide face o analiză critică a raportului dintre limbă și scriere, 
observînd calitățile şi defectele sistemelor ortografice folosite pînă la 

el, şi reține din experienţa înaintaşilor ceea ce crede a fi cel mai potri- 
vit pentru limba română. Pe linia eforturilor anterioare ale unor învă- 
țați ca Aron Pumnul, Titu Maiorescu, Alexandru Lambrior și alții, de a 
realiza o fundamentare teoretică a principiilor scrierii, care să urme- 
ze forma reală a limbii şi, mai ales, să reflecte o formă corespunzătoa- 
re exigenţelor de generalitate, tradiţie și cultivare, Philippide conside- 
ră că în ortografia limbii române trebuie luată drept călăuză „fixarea 
fiziologică a articulaţiilor” (A. Philippide, Opere alese. Teoria limbii, 
București, 1983, p. 182), deoarece idealul scrierii „după sunetele tip, 
trebuie părăsit ca nerealizabil”. Se înţelege că Philippide a scris numai 
cu î (din j) şi numai cu forma moștenită sînt. 

Acest învăţat a devenit colaborator al revistei „Viaţa româneas- 
că”, care apărea la lași în anul 1906 şi care a fost scrisă întotdeauna 
cu ortografia susținută de el. Cercul „Vieţii românești”, care cuprindea 
personalități ca G. Ibrăileanu, Mihail Sadoveanu, G. Topîrceanu şi alții, 
s-a extins mereu prin cooptarea multor scriitori de valoare din toate 
vechile provincii românești, aceştia publicîndu-şi operele în ortogra- 
fia coerentă, clară, consecventă şi simplă la desăvîrşirea căreia inte- 
lectualii ieşeni avuseseră un aport substanţial. 

Începutul secolului al XX-lea găsea ortografia românească pe 
punctul de a deveni unitară și fundamentată pe principiul fonetic-fo- 
nematic. Votul Academiei din anul 1904 a compromis însă unitatea 
vizată, căci, în ciuda argumentelor lingvișştilor, se hotărăşte scrierea 
prin două litere (î şi â) a sunetului î şi menţinerea (în scris) a formei 
verbale sunt, care tindea tot mai mult să se instituie, mai ales pe calea 
şcolii, în variantă ortoepică a lui sînt. Ortografia academică nu este în- 
să urmată de mulți dintre intelectualii vremii, la laşi, la București şi în 
alte centre culturale, redacțiile a numeroase publicaţii periodice refu- 
ză întrebuinţarea ei, folosind-o pe cea care avea numai î (din î) și sînt. 
Alexandru Philippide, Ovid Densusianu și Sextil Puşcariu nu sînt de 
acord cu ortografia Academiei, dar, deși erau membri ai acestui for, 
argumentele lor nu sînt ascultate, astfel că, în 1932, după ce în februa- 
rie li se dăduse dreptate, în mai, votul academicienilor nefilologi, im- 
presionaţi de slogane patriotarde, conduce la perpetuarea ortografiei 
defectuoase din 1904, căreia îi adaugă mai multe carenţe prin neres- 
pectarea lui îîn cazul flexiunii verbelor în -rî. 

La laşi, ortografia „Vieţii româneşti” rămîne însă în tot acest timp 
nemodificată, ea fiind adoptată și de revista filologică Buletinul Insti- 

tutului de Filologie Română „A. Philippide”, care își începea apariția în 
anul 1934. 

Existenţa a două ortografii (pe de o parte, ortografia academică 
cu â în interiorul cuvintelor și sunt şi, pe de altă parte, ortografia fone- 
tică cu î generalizat şi cu sînt) a caracterizat viaţa culturală româneas- 
că interbelică. Deşi susținută oficial, ortografia academică era tot mai 
mult criticată, fiind deseori izvor de nesiguranţă a scrisului și de difi- 
cultăţi gratuite în procesul de învățămînt. Pe acest fond a fost lansată 
după cel de-al doilea război mondial ideea reformării ortografiei, dar 
sistemele ortografice noi propuse de Al. Graur şi de Emil Petrovici nu 
au reuşit să convingă pentru a fi adoptate. În aceste condiţii, s-a reușit 
impunerea ortografiei întrebuințate de „Viața românească” şi de alte 
publicaţii, precum revista bucureşteană „Grai şi suflet” condusă de 
Ovid Densusianu. Conjunctura politică din anii 1953-1954 a făcut ca 
această ortografie să fie prezentată ca o realizare a momentului, deşi, 
de fapt, nu se producea decît o generalizare a ei. Acest mod de pre- 
zentare și, mai ales, şirul de evenimente nefericite care aveau loc 
atunci în viața poporului român au făcut ca, în minţile multora, gene- 
ralizarea ortografiei fonetice în defavoarea surogatului academic să 
fie asociată cu instaurarea regimului totalitar și cu ocupaţia rusească. 
S-a creat astfel climatul psihologic ca, insinuîndu-se o legătură nemij- 
locită între ortografie şi instaurarea regimului politic de atunci, să se 
poată prezenta modificarea acestei ortografii ca o distanţare de co- 
munism, deși istoria culturală a omenirii nu mai cunoaşte cazuri în 
care popoarele să-și schimbe ortografia în funcție de regimul politic, 
ortografiile neavînd nici o relație cu formele de guvernămînt sau cu 
platformele politice. Devenită o prejudecată cu o extensiune socială 
apreciabilă, ideea originii „rusești”, „comuniste”, „slave” etc. a ortogra- 
fiei generalizate în 1953 /4 s-a putu transforma într-o pîrghie impor- 
tantă a dezinformării şi a manipulării. Ca atare, exploatînd această 
prejudecată, preşedintele Academiei Române lansează în ianuarie 
1991 lozinca eliberării de tarele comuniste prin modificarea ortogra- 
fiei şi, în ciuda adevărului și a protestului permanent al specialiștilor, 
obţin votul adunării generale la 17.11.1993, după susținerea unui ra- 
port care falsifică istoria problemei, dar care este primit cu aplauze 
furtunoase, prelungite, de către votanţi. S-a demonstrat astfel că în 
această perioadă există (prea) mulți intelectuali dependenți de spiri- 
tul totalitar care dețin funcții de răspundere și (prea) puţini intelec- 
tuali caracterizați prin simț critic, deşi exercițiul simțului critic este 

cea mai importantă latură a libertăţii, iar libertatea cea mai reprezen- 
tativă latură a intelectualităţii (= caracterului de a fi intelectual). 

Centrul cultural laşi s-a remarcat însă tocmai prin manifestarea 
spiritului critic, tradiția încetăţenită aici de învățați din secolul trecut 
şi din prima jumătate a secolului nostru devenind un specific local ad- 
mirat și, deseori, urmat de intelectualii din alte centre ale ţării. 

Un produs al acestui spirit critic a fost contribuţia însemnată a 
învățaţilor ieşeni la realizarea ortografiei fonetice şi consecvenţa în- 
trebuințării acestei ortografii. 

Urmâînd tradiţia locală și neacceptînd modificarea ortografică ar- 
bitrară care ni se impune acum, intelectualii ieşeni și cei moldoveni în 
general, alături de toți promotorii spiritului critic din țară, vor fi scutiți 
de o revenire în viitor, care fără îndoială va exista, atunci cînd adevă- 
rul și rațiunea vor triumfa. Ca şi altădată, această tradiţie continuată 
va da motivul de a constata că cetatea culturală a Iaşilor nu s-a năruit 
şi că, într-o asemenea cetate, frivolitatea și politicianismul searbăd nu 
au ce căuta. Judecarea obiectivă a ortografiei române nu se poate face 
decît atunci cînd este scuturată pleava prejudecăţilor (politice) care 
nu lasă posibilitatea de a fi percepută realitatea. Nu este desigur aici o 
ambiție regională, ci doar convingerea că aceasta este calea cea 
dreaptă. 


Cronica, an. 28, nr. 14, 15-31 iul. 1993, p. 12-13 


Petru ZUGUN 


O SINTEZĂ A ARGUMENTELOR CONTRA 
MODIFICĂRILOR ORTOGRAFICE HOTĂRIÎTE RECENT 
DE ACADEMIA ROMÂNĂ 


În numele colegilor lor, cadre didactice și studenţi, membrii Consi- 
liului Profesoral al Facultăţii de Litere a Universităţii «Al. I. Cuza» din 
lași vă adresează cererea de a reconsidera poziţia dv. în problema mo- 
dificării regulilor de scriere a sunetului fundamental î și a formelor sînt 

etc., invitîndu-vă să renunțați la impunerea unor reguli care nu au te- 
meiuri de ordin științific şi care au fost combătute cu argumente con- 
vingătoare de marea majoritatea a lingviștilor români și străini. 

Precizăm, totodată, că noi suntem convinși de faptul că trebuie să 
ne conformăm numai reglementărilor ortografice fundamentate ştiinţi- 
fic şi impuse de tradiţia scrierii românești. 


Apelul Consiliului Profesoral al Facultăţii de Litere din Iași, 
către Ministerul Învățămîntului şi către Academia Română 


În favoarea menţinerii regulilor ortografice consacrate și a orto- 
epiei tradiționale, precum şi pentru refuzarea modificărilor hotărîte 
recent de Academia Română şi acceptate pripit de Ministerul Învăţă- 
mîntului din România, înfățişăm aici următoarele argumente, pe care, 
considerîndu-le a fi cele mai convingătoare, le-am selectat atît din in- 
tervențiile lingviştilor români și străini, cât și din luările de poziţie ale 
altor categorii de oameni de ştiinţă şi cultură. Ne bazăm pe un mate- 
rial abundent şi foarte diverst, fiindcă în ultimii ani și-au exprimat 
punctul de vedere, în această privință, de multe ori în mod repetat, 
deosebit de mulți lingviști, care, în majoritate incontestabilă, au refu- 
zat, argumentat, inițiativa din ianuarie 1991, devenită hotărîrea din 
17 februarie 1993, a Academiei Române, de scriere prin două litere, â 
şi î, a aceluiaşi sunet fundamental [i] şi de a generaliza uzul formelor 
verbale livrești sunt, suntem şi sunteţi. Adăugăm, desigur, și argumen- 
te proprii. 


L. În ceea ce priveşte respingerea utilizării formelor verbale sunt 
etc. şi în favoarea menținerii formelor consacrate corespunzătoare 
sînt, sîntem şi sînteţi, repetăm aici că numai formele din a doua cate- 
gorie au o bază populară și, în general, tradiţională, ele fiind singurele 
forme justificate etimologic-istoric, pe cînd cele pe care vrea să le ge- 
neralizeze acum Academia Română sînt forme livrești şi utilizate 
foarte limitat, avînd ca punct de plecare voinţa latiniştilor de acum un 
secol - un secol şi jumătate. Faptul că unii cărturari le-au folosit - de 
multe ori în alternanță cu sînt etc. - nu justifică generalizarea lor, cu 
atît mai mult cu cît acei cărturari numai le scriau astfel (cu sau fără 


1 Să se vadă, mai ales, volumul Ortografia limbii române. Trecut. Prezent. Viitor, laşi, 
1992; numerele din 1992 ale revistei „Limba română” (București) şi ale revistei 
„Limba română” (Chișinău). 

accent circumflex pe u, deci sânt şi sunt), fără a le pronunţa cu u. Im- 
punerea formelor sunt etc. suspendă, de asemenea, opoziţia comun - 
(sînt) — livresc (sunt), ceea ce înseamnă o sărăcire a limbii, fiind cu to- 
tul nepotrivit ca atât în varianta academică (stilul înalt), pentru care 
poate fi acceptată forma, incorectă, sunt, cît şi în stilul comun să apară 
numai formele sunt, suntem, sunteți. Ultimele patru decenii au tranșat 
definitiv opțiunea pentru sînt, sîntem şi sînteți, în limba comună, prin 
faptul că au fost singurele forme admise. 


II. În ceea ce priveşte respingerea generalizării scrierii cu două 
litere, â și î, a sunetului fundamental-fonem [i] și pentru continuarea 
scrierii obișnuite cu î (numai în excepții, binecunoscute, cu â), catego- 
riile de argumente sînt următoarele: 


1. Argumentul - cel mai convingător dintre toate - de ordin acus- 
tic-fiziologic și fonematic. 

Sunetul fundamental [i], care apare atît în vînă, piră, pîine etc. 
(deci în interiorul cuvintelor), cît şi în întări sau cobori etc. (deci la fi- 
nalul cuvîntului), precum şi, repetat, în învirti, învirtoșa, întilni, pîrî, 
tîri, virf, încît, întîi ş.a. este, mereu, unul și acelaşi, deci el trebuie scris 
la fel, cu aceeași literă (tot așa cum, cu aceleași litere - sau cu grupări 
de litere - se scrie fiecare sunet fundamental-fonem), nu - cum se ce- 
re acum, cu două litere diferite, după poziţia lui în cuvînt (cu în inte- 
riorul cuvîntului şi cu î la extremităţile lui, dar cu excepţii - bazate pe 
etimologia internă: neînceput, deci cu î, nu neânceput, cu â, fiind vorba 
de derivare cu prefix, bineînţeles, cu î, nu bineânţeles, cu â, fiindcă 
avem un compus în care a doua parte începe cu î - excepţii care com- 
plică inutil ortografia comună - cum să-i explicăm elevului din ciclul 
primar toate acestea?). Tradiția de peste un secol a ortografiei noas- 
tre cu litere latine adaptate la specificul fonetic al limbii române a im- 
pus, cum se ştie, principiul fonetic-fonologic, conform căruia raportul 
literă-sunet este de 1:1. Dacă nu respectăm tradiţia şi ne abatem, ne- 
argumentat ştiinţific în nici un fel - cum se procedează în Hotărtrea 
Academiei - sau cu totul neconvingător - cum încearcă să-și susțină 
punctul de vedere adepţi (necunoscători ai istoriei ortografiei și vele- 
itari) ai scrierii cu două litere a aceluiaşi sunet [i], atunci oricînd se va 
putea pretinde că trebuie să scriem cu cîte două litere, diferite, același 
sunet, după cum el apare la început-sfîrşit de cuvînt sau în interiorul 
lui (deci b în babă, v în vilvă, a în baba etc.) revenind astfel la poligra- 

fia aceluiaşi sunet (şi implicit la polifonia aceleiaşi litere) şi la haos. 
Dacă însă menţinem regula scrierii sunetului [i] cu î indiferent de po- 
ziția lui în cuvînt, atunci rămîn în adevăr emblematice - cum au și fost 
concepute - singurele categorii de excepţii în care [i] trebuie scris cu 
litera â (în familia cuvîntului român și numele proprii ai căror purtă- 
tori vor să-și menţină scrierea cu â - Pârvan, Brâncuși, Cândea ş.a). 
Generalizarea scrierii cu litera â impietează, inoportun, inadecvat şi 
neașteptat, caracterul emblematic al excepțiilor precizate. 

Conformîndu-se principiului fundamental al ortografiei noastre, 
ortografiştii contemporani ar avea mai multă dreptate dacă ne-ar ce- 
re să scriem peste tot, fără excepţie, numai cu â, deci nu numai în mâ- 
nă, vânt, țăţână etc., ci şi în ânger, âl, ântâi, coboră, pâră etc.; neavînd 
însă - din fericire - curajul acestei înlocuiri radicale și mulțumindu-se 
cu jumătăți de măsură, ei mai mult încurcă decît descurcă ceea ce pre- 
tind că trebuie să fie ortografia comună. 

Vocalele de tipul [i] din exemple ca cele de mai sus sînt variante 
ale unuia și aceluiaşi fonem, nu ale unor foneme diferite. Este firesc 
deci să le scriem, în ortografia comună; cu una şi aceeași literă. Dim- 
potrivă, trebuie să scriem cu litere diferite, cu î şi ă, de exemplu, sune- 
tele [į], respectiv [ə] din rîni şi răni, cîni şi căni etc., fiindcă acestea 
sînt foneme diferite şi fiindcă procedăm similar în toate situațiile în 
care avem variante ale unor foneme diferite. 


2. Argumente de ordin morfologic şi derivativ. 

a) Sunetul [+] - scris cu litera î - alternează cu sunetul /i/ - scris 
cu litera i -, nu cu sunetul /a/ - scris cu litera a -, în formele de singu- 
lar şi de plural ale multor substantive care provin, în majoritate, din 
latina populară de la baza limbii române: cuvînt - cuvinte, jurămiînt — 
jurăminte, legămînt - legăminte, mormînt - morminte ş.a., astfel că 
scrierea cu litera î - deci cu î din i - păstrează mult mai fidel decît ar 
păstra scrierea cu â - deci cu â din a - similitudinea grafică a celor 
două forme flexionare şi deci unitatea lor. Scrierea cu litera î se inte- 
grează într-un principiu grafic bine gîndit de cărturari importanţi din 
secolul trecut, şi acest principiu explică: scrierea cu ţ - deci cu o literă 
provenită din t - în: bărbat - bărbați, scot - scoţi, rupt - rupți, supt — 
supti ş.a.; scrierea sunetului [f] prin litera ș - deci printr-o literă pro- 
venită din s, fiindcă avem: ales - aleși, dus - duși, prins - prinși ş-a:; 
scrierea sunetelor /€/ şi /4/ prin litere și grafeme care provin din ce- 
le corespunzătoare prin care se scriu consoanele alternante /c/ şi 

/9/, fiindcă avem: cuc - cuci, duc - duci, drac - draci, drag - dragi, 
adaug - adaugi etc. 

b) sunetul [i] final de la infinitivul prezent al verbelor de conju- 
garea a IV-a (tradiţională), care au acest morfem gramatical, este şi 
parte componentă a morfemului -înd de la gerunziul lor, a gramemu- 
lui -ît de la participiu, a gramemelor de la prezentul, perfectul simplu 
şi mai mult ca perfectului lor (cobori, coborînd, coborit, coborim, 
coborii, coborisem) şi deci este firesc ca, pentru păstrarea unităţii 
scrierii formelor flexionare ale aceloraşi verbe, să menţinem scrierea, 
peste tot, cu litera î, litera â eliminînd posibilitatea menţinerii unității 
grafice; 

c) După regula nouă, trebuie să scriem cu â în coborâi, coborâși, 
coborârăm, coborârăţi, coborâră, dar cu î în (el) cobori; este aceasta o 
scrie firească? 

d) Scrierea cu î în coboritor, hotăritor, pîritor etc. menţine uni- 
tatea grafică între derivate și baza lor de derivare, identică formal cu 
infinitivul prezent activ, pe cînd scrierea cu â elimină acest punct de 
unitate. De vreme ce scriem cu ă (deci cu ă din a) în îmbătător, 
încîntător, luptător etc., derivate formate în mod similar, este firesc să 
scriem cu î, deci cu î din i, şi în coboritor etc. 


3. Argumente de ordin ortografic tradiţional. De la junimistul ie- 
şean Titu Maiorescu - cel mai important lingvist de pînă la B.P. Has- 
deu - şi foarte mare personalitate culturală, care s-a opus falsei şi 
inutilei latinizări ortografice în sens etimologist preconizate în dece- 
niile șapte şi opt din secolul trecut şi care a reușit să impună, din 
chiar acea perioadă, treptat, în consens cu marii lui contemporani, 
lingviști şi nelingvişti, binecunoscuţi, principiul fonetic-fonologic al 
ortografiei româneşti moderne, regulile ortografice succesive au vizat 
necontenit simplificarea scrierii, pentru ca una și aceeași literă să no- 
teze unul şi acelaşi sunet fundamental, indiferent de poziţia lui în 
cuvânt, iar unul şi același sunet fundamental să fie notat cu una şi ace- 
eași literă (sau cu unul şi același grafem - literă sau combinaţie de li- 
tere). Este evident că, dacă notăm acum unul şi același sunet funda- 
mental, [i], în cazul de față, prin două litere, â și î, ne abatem de la tra- 
diția majoră a ortografiei și revenim la un stadiu depășit, compli- 
cîndu-ne inutil. Nimeni nu poate avea ceva împotriva literei â, însă 
tradiția l-a impus pe î. 

4. Argument de ordin etimologic. Este adevărat că statisticile lin- 
gviştilor arată că, în rădăcina cuvintelor de origine latină moştenite 
ale limbi române, sunetul [i] provine, în 53 la sută din cazuri, din su- 
netul latin /a/, în binecunoscutele cîmp, cînt, cînd, mînă, pîne, lînă ş.a., 
iar în 43 la sută dintre cuvinte din aceeași categorie, acelaşi [i] provi- 
ne din celelalte patru vocale latine, din /i/ în ripă, ride, rîma, rîu, 
scînteie, sîn, sînt, strînge, ţiță ș.a., din /u/ în adînc şi osînză, din /e/ în 
amîndoi, pînă, tînăr, vîna ș.a., din /o/ în fintînă ş.a. Dacă, bazîndu-ne 
pe norme etimologice, ar trebui să scriem cu litera â cuvintele din 
prima categorie, ar fi necesar să scriem cu literele i, respectiv u, e, o, 
cuvintele celelalte, deci așa cum voiau latiniștii de acum un veac și 
jumătate, dar, procedînd astfel, scrierea s-ar complica pe cît de mult, 
pe atît de inutil (în cuvintele de alte origini decît limba latină, sunetul 
î provine din alte vocale decît a). Notarea sunetului [+] printr-o singu- 
ră literă - şi aceea nu poate fi decît î - elimină inconvenientul scrierii 
după criterii etimologice. 


5. Argument de ordin cultural-politic. Scrierea cu litera î, gene- 
ralizată de la reforma ortografică din 1953, nu are în ea nimic politic: 
comunist/ socialist/ capitalist/ feudalist/ sclavagist etc. - cum s-a in- 
sinuat de către falşi revoluționari din ultimii 2-3 ani -, chiar dacă unii 
dintre principalii lui promotori au împărtășit (din constrîngere, din 
interes, din slăbiciune sau din convingere) ideologia vremii. Ea co- 
respunde integral liniei principale tradiționale de simplificare, deci de 
accesibilizare a scrierii limbii române literare. De atunci pînă acum, 
peste 2/3 din cei care au scris sau scriu în limba română, în ţară sau 
în străinătate, au folosit-o sau o utilizează ca scriere standard. Com- 
plicarea ei, prin implicarea masivă a literei în locul și alături de lite- 
ra î, mai ales în aceşti ani, cînd românii basarabeni, care au revenit de 
curînd la grafia latină cu regulile ortografice consacrate de ultimele 
patru decenii, se străduiesc să continue tradiţia culturală românească 
majoră, naşte atitudini de depreciere a acestei tradiţii, atitudini greu 
de combătut, fiindcă pornesc de la o bază reală, propria incon- 
secvență a Academiei Române în materie de ortografie. 


6. Argument de ordin financiar și, mai larg, economic. Republica- 
rea manualelor şcolare, a celorlalte categorii de lucrări didactice (dic- 
ționare, antologii, planșe) și, în perspectivă, a tuturor lucrărilor edita- 
te pînă acum, cu aplicarea regulilor ortografice pe care vrea să le 

impună acum Academia Română, necesită, iarăşi inutil, cheltuieli uri- 
aşe, fiind vorba de milioane de exemplare aparţinînd tuturor științe- 
lor. Suportă, personal, membrii Academiei, care au votat - este drept 
că cei mai mulți în necunoştinţă de cauză - pentru aceste reguli, chel- 
tuiala imensă pretinsă de republicării? 

Dacă răspunsul este afirmativ, putem ține seama de posibilitatea 
aplicării acestor reguli ortografice; dacă însă răspunsul domniilor lor 
este negativ sau lipseşte, trebuie să ne opunem lor cu toții, lingvişti 
sau nelingviști, fiindcă Academia, ca instituţie, nu poate face abstrac- 
ție de factorii economici naționali şi nu are dreptul să impună tuturor 
membrilor societăţii cheltuieli inutile, dar explicabile prin vanitatea 
unora care vor să rămînă în istorie prin artificii drapate în haină anti- 
comunistă (îi vizăm aici îndeosebi pe fostul preşedinte al Academiei, 
Mihai Drăgănescu, şi pe publiciştii veleitari de la revista „Academica”). 


7. Argumentul necesităţii autorităţii specialiștilor, adică, în cazul 
de față, al lingviștilor. Se ştie bine că într-un stat democratic minori- 
tatea specializată într-un domeniu de activitate hotărăşte pentru ma- 
joritatea specializată în celelalte domenii și pentru categoria celor 
nespecializați, în aspecte care impun generalizarea socială a unui 
segment de competenţă: electroniştii în electronica utilizată de 
ne-electroniști, informaticienii în informatizarea societăţii, lingviştii 
în cultivarea limbii etc. Marii lingviști romaniști s-au pronunţat pen- 
tru nemodificarea regulilor ortografice tradiționale, inclusiv folosi- 
rea literei f aşa cum s-a stabilit în 1953, ezitările sau retractările unor 
lingvişti datorîndu-se nu convingerilor proprii, ci - sîntem siguri - 
factorilor conjuncturali pe care psihologia socială le explică uşor. 
Dovedindu-se purtătoarea unei atitudini dictatoriale pe care o cre- 
deam eradicată definitiv, Academia Română a votat în februarie 
1993 o „hotărtre” care sfidează argumentarea contrară, fără a-i opu- 
ne nici un argument științific. De ce să revină la un stadiu depășit, ca 
să ne aflăm în treabă? Ca să dăm de lucru oamenilor și așa copleșiți 
de griji? Recitiţi-l pe Ion Creangă, domnilor academicieni, care este 
nu numai un foarte mare scriitor, ci și un român de bun-simţ, care 
spune aşa: „Dacă-i copil, să se joace; dacă-i cal, să tragă; şi dacă-i po- 
pă, să citească”. Să fie lăsaţi lingviștii să decidă. Avem acum cele mai 
bune reguli ortografice, care nu au nevoie de „îmbunătățiri rele”. Să 
adăugăm la regulile actuale altele, referitoare la scrierea neologisme- 
lor foarte recente, a abrevierilor, a numelor de localități etc. 

CONCLUZII. Este necesar ca Academia Română să revină asupra 
hotărtrii ei din 17 februarie 1993 și să renunţe la impunerea scrierii 
literei â în locul în care tradiţia cere litera f, iar Ministerul Învățămîn- 
tului din România să nu pretindă nimănui să aplice alte reguli orto- 
grafice în afara celor indicate în ediţia din anul 1987, ultima, a Îndrep- 
tarului ortografic, ortoepic și de punctuație. 

„i sau Â, SÎNT sau SUNT” 


Articole din ziarul EVENIMENTUL (lași) 
(1996) 


Gavril ISTRATE 
ORTOGRAFIA A COMPROMIS ACADEMIA 


e Scrierea cu î și sunt nu a fost inventată în 1953, ci este mai veche 
decît cea cu â și sunt + Haos în singurul domeniu în care ne bucuram 
de unitate desăvirșită e 


Într-o prezentare pe care George Coșbuc o făcea, la începutul se- 
colului, în 1902, ediției de Versuri și proză, a lui Grigore Alexandrescu, 
apărută în editura „Minerva”, găsesc o caracterizare a literaturii de 
atunci, a lipsei de unitate în problemele literaturii, mai bine zis, care 
se potrivește de minune haosului produs în ortografia noastră în ur- 
ma hotărîrii pe care a impus-o Mihai Drăgănescu în vremea în care 
Academia a avut neşansa să fie condusă de el. Împotriva protestelor, 
venite din țară și din străinătate de la oameni de specialitate, preșe- 
dintele Drăgănescu, specialist în nu se știe ce materie, a reușit să con- 
vingă pe cei aproape o sută de nemuritori, prezenţi la ședința respec- 
tivă, să voteze proiectul de ortografie pe care nu-l aprobase nici mă- 
car un specialist. Cei ce l-au votat nu-l cunoșteau nici ei, după cum nu 
cunosc nici astăzi ortografia pe care au impus-o. 

Participanţii la discuţii, înainte de aprobare, au arătat că ortogra- 
fia noastră era cum nu se poate imagina una mai simplă și mai ușor 
de reținut. Au arătat, mai ales, că se rupe unitatea acestei ortografii, 
care a fost mereu îmbogăţită, de la începutul secolului trecut pînă as- 
tăzi, și mereu simplificată. 

Au arătat că scrierea cu î și cu sînt n-a fost inventată în 1953, că 
ea este mult mai veche decît cea cu ă și sunt. S-au făcut trimiteri la 
cărți de acum 150 de ani, scrise numai cu î și sînt, după cum au fost ci- 
taţi unii latiniști notorii, ca Aron Pumnul și elevul și urmașul acestuia, 
la Cernăuţi, I.G. Sbiera, care în cărțile lor au scris numai cu î și sînt. 

S-a atras atenţia asupra pericolului de a se produce haosul în or- 
tografie, de a se ajunge la situația de acum 75-80 de ani, condamnată 
de G. Ibrăileanu, care spunea că în ţările civilizate ortografia este uni- 
tară şi contribuie, efectiv, la dezvoltarea culturii, pe cîtă vreme la noi 
fiecare om are ortografia lui și nimeni nu-i condamnat pentru această 
lipsă de unitate. 

S-a mai spus că e de preferat o ortografie unitară, chiar cu unele 
neajunsuri, mai multor sisteme care, prin forţa lucrurilor, constituie o 
frînă în cultură, în școală, în literatură. 

În sfîrșit, s-a mai arătat că atît școala filologică de la București, 
creată și condusă de Ovid Densușianu, cît și școala Philippide, de la 
lași, au adoptat încă de la început scrierea cu î și cu sînt, că ortogra- 
fia aceasta a fost și a revistei „Viaţa românească”, cea mai importan- 
tă publicaţie periodică a vremii, în toată lunga ei existență (1906- 
1940): 

Împotriva tuturor acestor argumente, academicienii proveniţi, în 
mare parte, din rîndul agronomilor și tehnicienilor, consacraţi, cei 
mai mulţi, de Academia „Ștefan Gheorghiu”, de unde au fost transfe- 
rați în lumea nemuritorilor, au reușit să compromită înalta instituție 
cum n-a mai fost ea compromisă niciodată, în trecut, au reușit să cre- 
eze haosul în ortografie, în singurul domeniu în care ne bucuram de 
unitate desăvîrșită. 

Astăzi avem două ortografii, una a lui Drăgănescu și alta, adevă- 
rată, după care se conduc specialiștii și oamenii cu bun simţ. 

Prezentarea pomenită a lui Coșbuc, din care îmi permit să repro- 
duc primele rînduri, se găsește la paginile I-VIII ale primei ediții din 
volumul Versuri și proză, de Grigore Alexandrescu (1902) și la pagini- 
le 5-10 din ediţia a doua, apărută în 1914, tot în editura „Minerva”. Ia- 
tă pasajul care ne interesează, după care se vede că „s-a condus” Mi- 
hai Drăgănescu: „Noi, cu literatura, astăzi nu mai stăm în mijlocul tra- 
dițiilor noastre, nu stăm mai ales în mijlocul poporului nostru. Cei de 
dinaintea noastră, vechii scriitori, au trăit într-un contact sufletesc, se 
înțelegeau prin scrisori ce au de gînd să facă și cum să facă, se povăţu- 
iau unii pe alţii și astfel mergeau cu toţii spre o țintă bine stabilită. Noi 
cei de astăzi trăim fiecare de capul nostru, și în loc să mergem spre 
același punct, luăm de-a rasna cîmpia literaturii în toate direcțiunile 
și nu ne înțelegem doi cu doi. Brazdele de plug, trase paralel și una 
lîngă alta, de scriitorii generaţiilor anterioare, erau arătură în toată 
legea pentru sămînţa ideilor lor și ale neamului nostru. Și noi, cei de 
astăzi, tragem brazde, nu mai puține decît cei vechi, căci talente avem 
și astăzi ca și atunci, dar brazdele noastre sînt trase în toate chipurile 
cu putință, și de-a lungul și de-a latul și de-a curmezișul, linii care se 
taie una pe alta, urmînd cărarea tuturor vînturilor cîte bat prin larga 
lume. lar străinul drumeţ, care în treacăt se uită pe cîmpia brăzdată 

de noi, își face cruce, că nu vede o arătură cuminte, ci o lucrare de 
oameni nebuni”. 

Dacă rîndurile de mai sus ar fi fost scrise azi, nu la începutul se- 
colului, toți ar spune că George Coșbuc a plecat nu numai de la starea 
în care se găsea literatura, ci și de la situația ortografiei, în așa măsură 
se identifică stările de lucruri de atunci cu cele de acum. 

Nu ne vom angaja într-o dezbatere mai largă. Vom spune doar că 
am arătat, altădată, cît de neîntemeiată apare „schimbarea” ortografi- 
ei. La zecile de cărți, de toate felurile, scrise cu î și sînt, pe care le citam 
într-un articol publicat în „Cronica” din 15-30.VI.1993, de fapt o scri- 
soare deschisă preşedintelui Drăgănescu, s-ar putea adăuga alte cărți, 
începînd cu Filosofia babelor, apărută la București în anul 1847, pînă 
la multe altele, publicate după „schimbarea” ortografiei, dintre care 
nu mă opresc decît la două, apărute, amîndouă, în Editura Academiei 
Române în cursul anului 1994. Ele constituie un adevărat „cal troian” 
în incinta Academiei. Este vorba de Crestomaţia limbii române vechi, 
volumul I, coordonator Alexandru Mareș, și Introducere în dialectolo- 
gia istorică românească, de lon Gheţie. Nu mai vorbim de nume- 
roasele ziare și reviste, care nu și-au însușit noua ortografie și pe care 
le-am citat, de asemenea, în scrisoarea pomenită. 

După cum se poate constata, singura soluţie onorabilă, pentru 
Academie, este abandonarea sistemului Drăgănescu și întoarcerea la 
ortografia cea adevărată. Numai așa se poate ajunge la unitatea scrie- 
rii în limba naţională. 

ORTOGRAFIA ACTUALĂ, SCURT ISTORIC 


În ziarul „Evenimentul zilei” din 18.11.1993 se putea citi: „leri, 
majoritatea academicienilor care au vorbit au ținut să remarce că 
această hotărîre este «un act de restituire națională» (Dan Berindei). 
Doar cei doi membri ai secției de lingvistică au făcut notă distinctă. 
Profesorul Ion Coteanu a votat împotrivă, iar celălalt specialist în 
acest domeniu, dl. Emanuel Vasiliu, s-a abținut. Hotărîrea, cu caracter 
de lege, a fost aprobată în final cu 91 de voturi pentru, din 94 expri- 

mate. Fostul președinte al Academiei, de dinainte de 1889, dl. Radu 
Voinea, s-a abținut”. 

Ni se mai spune, tot acolo, că „În anii 1991 și 1992, la Iași, Cluj, 
Timișoara și Craiova a fost organizată cel puţin cîte o dezbatere pe 
această temă”, dar se trece sub tăcere lucrul cel mai important, acela 
anume că nici unul dintre colectivele de specialiști nu și-a însușit pro- 
punerea de schimbare a ortografiei. Mai mult, nici măcar un singur 
lingvist serios n-a sprijinit ideea respectivă. 

Trebuie spus, în continuare, că profesorul Coteanu a cerut să fie 
constituită o comisie formată din reprezentanţi ai Ministerului Învă- 
țămîntului și reprezentanţi ai institutelor de specialitate din ţară, 
pentru dezbaterea acestor probleme. Dar propunerea lui n-a fost lua- 
tă în consideraţie (v. „Evenimentul zilei”, din 22.11.1993). 

Lingviștii ieșeni au protestat într-o ședință publică, împotriva 
„hotărîrii” Academiei și au scris mai multe articole în presă, dar nici ei 
n-au fost „auziţi” și ascultați. 

Prin cîteva informaţii neadevărate, inițiatorii schimbării ortogra- 
fiei i-au convins pe „nemuritori” de necesitatea de a vota proiectul de 
hotărîre, de a-și exprima votul într-o problemă despre care cei mai 
mulți dintre ei habar nu aveau. S-a săvirșit, în felul acesta, nu numai 
un abuz, cum nu s-a mai comis altul, asemănător, în nici o altă acade- 
mie, ci și un act cu totul compromițător pentru înalta instituţie. 

Se pretinde că prin trîmbițata hotărîre s-a săvîrșit un act de „re- 
stituire națională”, dar nu se arată în ce constă această restituire. Ce 
era antinaţional în ortografia noastră de pînă la 1989? Cum poate 
vorbi așa, în vînt, un academician? Cum mai poate avea pretenţii să fie 
respectat? 

În mai multe rînduri, pînă în februarie 1993 și de atunci încoace, 
oameni care habar nu au de istoria limbii române au „informat” pe al- 
ţii că f ar fi o inovaţie a ortografiei din 1953 și ar fi fost provocată sub 
nu știu ce presiune de ordin politic, venită dinafară. De unde să știe 
acești oameni că de dată recentă este â, abia din a doua jumătate a se- 
colului trecut și a fost introdus în scriere de latiniști, cînd în alte cuvin- 
te sunetul respectiv era marcat prin î sau prin o ori e, u, în funcţie de 
modelul latinesc de la care plecau. Latiniștii scriau ei înșiși sînt, cum 
am arătat într-un articol mai mare, publicat în „Cronica” din 15-30 iu- 
nie 1993. Tot acolo am dat zeci de titluri de cărți scrise numai cu fî, 
cum, de fapt, a fost imprimată și cea mai importantă revistă literară a 
secolului, „Viața romînească”, în toată lunga ei existență (1906-1941). 

Împotriva tuturor protestelor venite din toate părțile, de la spe- 
cialiști ori de la simpli cititori de bun simț, din țară și de peste hotare, 
Academia n-a putut fi convinsă că se găsește pe un teren alunecos și, 
la 30 aprilie, a emis un „ordin” potrivit căruia „cine nu va scrie cu î din 
a (după 1 mai), va fi sancționat”. 

Am atras imediat atenția asupra faptului pe care îl cunoșteam 
din presă, că întrucît închisorile au devenit neîncăpătoare, din cauza 
numărului mare de infractori, s-a pus problema clădirii unor noi pe- 
nitenciare. Mă întrebam, cu alte cuvinte, unde vor fi „adăpostiți” cei 
care nu se supun dispozițiilor academice referitoare la ortografie. 
N-am fost ascultat nici de data aceasta, cum n-au fost ascultați nici al- 
ţii și Academia, cu măsurile ei de comandă, a instaurat destabilizarea 
și haosul în singurul domeniu în care se putea vorbi, pînă atunci, de 
unitate absolută de vederi. 

NU SE POATE SCRIE ÎMPOTRIVA BUNULUI SIMŢ! 


Din cauza folosirii alfabetului chirilic pînă spre jumătatea secolu- 
lui trecut, nu putem urmări, pe texte, prezenţa lui î sau a lui â. Dar în 
perioada de tranziţie a alfabetului, una dintre cele dintîi litere care se 
îmbracă în haine latineşti este î, pe care îl găsim, fără excepţie, atît în 
Istoria lui Napoleon Bonaparte, tradusă din franţuzește de sărdarul 
Scarlat Geanoglu şi apărută la Bucureşti, în Tipografia Colegiului Sf. 
Sava, în anul 1840, cu 113 ani înaintea emiterii ortografiei din 1953, 
deci, cît și în Filosofia babelor sau ghicirile de norocire ce fac femeile 
cele văduve și fetele pe la ajunurile sărbătorilor celor mari, apărută la 
Bucureşti, în 1847, în Tipografia lui A. Pann. 

Academia a forțat nota și, dezinformîndu-şi cititorii și ascultăto- 
rii, a tulburat apele pînă în adînc, făcînd loc destabilizării şi haosului. 

Ortografia era singurul domeniu în care mergeam toţi pe acelaşi 
drum și lucrul acesta se vede că deranja pe cineva, care şi-a făcut ur- 
mătoarea socoteală şi a decis: ce nevoie avem aici de unitate, cînd, 
peste tot, în alte domenii, fie vorba de cultură, de politică, ori de eco- 
nomie, nu ne putem înțelege doi cu doi? Trebuie să aducem în aceeași 
situaţie și ortografia. Şi au adus-o. 

Am procedat, cu alte cuvinte, cum s-a procedat, pe vremuri, în 
privinţa unificării dintre sat şi oraş. Din cauză că era foarte greu să ri- 
dicăm, prin mijloacele de care dispuneam, satul la nivelul orașului, 
am procedat la „frînarea” orașului şi l-am coborit la nivelul satului, 
aşa cum, în anume domenii ale spiritului, am frînat pe cei dotați şi in- 
spiraţi, ori chiar i-am scos din circulaţie, ca să nu se distanţeze prea 
mult de cei care erau chemaţi să reprezinte „noua cultură”. 

Dar dragoste cu sila nu se poate. Și așa cum nu este posibilă rea- 
lizarea unor capodopere printr-un simplu ordin venit de sus, tot așa 
nu se poate scrie împotriva bunului simţ, chiar dacă „îndemnul” vine 
din partea Academiei. 

De la început, „hotărtrea” a întîmpinat o puternică rezistenţă. 
Foarte multă lume n-a fost de acord cu ea şi n-a aprobat-o; nu și-a în- 
sușit-o. Cele mai multe periodice și ziare se scriu, în continuare, cu î şi 
sînt. Au apărut, chiar în Editura Academiei, mai multe cărți scrise în 
această ortografie. Revista „Limba română” şi-a încetat apariția, după 
mai bine de 40 de ani de existență, numai din cauză că editorii ei nu 
acceptă să scrie într-o ortografie pe care n-o pot considera valabilă. 
„Refuzul” lor a dus la tăierea subvenţiilor tipăririi revistei. Și astfel, 
„măsura” Academiei se „întîlneşte” şi se identifică cu măsura pe care a 
luat-o Ceaușescu, la un moment dat, prin desființarea unuia dintre cele 
mai valoroase institute academice, Institutul de Matematică. De ce 
Academia de astăzi n-ar înăbuși și ea orice aspirație spre progresul 
limbii române, a disciplinei care a fost reprezentată, în mod strălucit, 
încă de la înființarea Societății Academice, pînă mai ieri-alaltăieri, şi 
care a constituit unul dintre titlurile de cea mai înaltă faimă a înaltei 
instituţii? 

Mi se pare că lucrurile au fost duse prea departe şi este momen- 
tul ca Academia să reexamineze problema ortografiei și, renunțînd la 
măsurile de comandă care nu-şi au rostul în ştiinţă și în cultură, să re- 
vină asupra hotărîrii care n-a avut alt rost decît acela de a compromi- 
te înaltul for. Cu cît lucrul acesta se va face mai curînd, cu atît mai 
bine pentru Academie. Altfel, vom ajunge să avem atîtea sisteme or- 
tografice cîți mînuitori de condei există în țară, vom ajunge în situația 
la care se referea Garabet Ibrăileanu, acum mai bine de 70 de ani, 
cînd spunea: „Lipsa noastră de maturitate culturală se manifestă nu 
numai în lipsa unei limbi literare fixe, ci şi în lipsa unei ortografii uni- 
tare” (După război, laşi, Editura „Viața Romînească”). 

„LIMBA ROMÂNĂ ESTE NUMELE CORECT 
AL LIMBII NOASTRE” 


Trăim o epocă în care fiecare individ pare a fi un ostaș, pe front, 
cu ochii țintă spre inamic, spre locul de unde l-ar putea urmări acesta, 
cu urechea pregătită să surprindă orice șoaptă, orice murmur, orice 
șuiet. Stăm cu arma pregătită în veșnică poziție de apărare și ne gîn- 
dim că toate luptele noastre, de-a lungul istoriei, au fost lupte de apă- 
rare. Nimic, din tot ce avem, nu ne-a venit de-a gata. Totul am făurit 
sau am cîștigat prin luptă. Adevărul acesta a fost splendid formulat de 
Eminescu, de Nicolae Iorga, de Lucian Blaga și de alţii. Ne-am apărat 
nu numai pămîntul, prin luptă, ci și istoria pe care ne-am făurit-o sin- 
guri, și limba pe care o vorbim. Și lupta nu s-a terminat. 

În secolul al XVIII-lea, cînd Feţii Frumoşi cu opinci de fier, cum 
i-a numit Nicolae Iorga pe marii ardeleni, au scos în evidenţă ideea la- 
tinităţii - au început și atacurile, care au avut totdeauna nu atît un ca- 
racter științific, cît unul politic. Vreau să spun că argumentele inamici- 
lor noștri n-au fost niciodată deduse din analiza faptelor, a realităţii, 
ci au avut, totdeauna, un suport de altă natură, veneau din partea 
unor oameni care, după expresia lui Petru Maior, „vomeau cu conde- 
iul” împotriva noastră. 

Tot secolul al XIX-lea a fost dominat de lupta pentru apărarea 
limbii. Ce nu s-a spus despre ea? Un profesor sas a afirmat, la un mo- 
ment dat, că limba noastră nu are caracter romanic, ci slav. l-a răs- 
puns, în mod ingenios, George Bariț, care a luat o poezie populară și a 
pus-o alături de traducerea ei în limba latină și s-a văzut, iarăși, cum 
spunea același Petru Maior, cum s-a „luminat” faţa ei. 

În prima adunare generală a ASTREI, în toamna anului 1861, 
Timotei Cipariu compara limba naţională cu o redută, pe care fiii ei au 
apărat-o cu strășnicie și nimeni n-a putut-o cuceri. „Moldoveanul” B.P. 
Hasdeu l-a combătut pe Cihac, care a susținut, și el, că limba română 
ar avea caracter slav, nu romanic. Hasdeu a luat două poezii populare 
din Dobrogea, din provincia cu limba cea mai amestecată, și a arătat 
că ele nu conţineau nici măcar un singur cuvînt de altă origine decît 
latină. Ideea avea să mai fie susținută de alţi învățați, printre care po- 
menim pe Sextil Pușcariu și pe Iorgu lordan. 

Dar, încă înainte de Cipariu, pe la începutul deceniului al IV-lea, 
din secolul trecut, lon Heliade Rădulescu a arătat că aproape toată 

terminologia referitoare la părţile corpului omenesc (barbă, cap, cot, 
deget, față, gură, mînă, nas, ochi, os, picior, sînge, unghie, ureche etc., 
etc.) este de origine latină. Ideea lui avea să fie preluată de lingviștii 
clujeni, după o sută de ani, și inclusă în chestionarul pe baza căruia 
s-a adunat materialul necesar elaborării Atlasului Lingvistic Român, 
operă de interes național. 

La rîndul lui, Vasile Alecsandri a alcătuit el personal un text în 
care toate cuvintele sînt latinești. 

Interesantă este constatarea făcută pe baza urmăririi proverbe- 
lor din limba noastră. Foarte multe dintre ele conţin numai cuvinte la- 
tinești (Apa trece și pietrele rămîn; A ajuns funia la par; Apele mici fac 
rîurile mari; Boii ară și caii mănîncă; Bun ca pîinea caldă; Cine alege, 
culege; Cuvîntul e ca vîntul; Dreptatea umblă cu capul spart; Fiecare 
om are steaua lui; Găina care cîntă nu ouă; larnă mîncată de lupi nu 
s-a văzut; Încet, încet departe-ajungi; Legea vieţii este lupta; Mi-am 
aprins paie-n cap; Nimeni nu se naște învăţat; O floare nu face primă- 
vară; Plopul înalt, dar nu face umbră; Sîngele apă nu se face; Tată și 
mamă nu poți cumpăra; Unirea face puterea; Vai de casa unde cîntă 
găina; Ziua bună se cunoaște de dimineaţă etc.). 

Strofe întregi din diverse poezii, culte ori populare, au fost alcă- 
tuite numai cu cuvinte latinești: 


„Stie Dumnezeu de-i bine, 

Ori de facem vreun păcat. 

Dar noi știm c-așa e bine 

Să ținem ce-am apucat.” (G. Coşbuc) 


„Vai de mine, ce să fac? 

Cine-mi place, eu nu-i plac. 

Vai de mine, ce să fie? 

Cui plac eu, nu-mi place mie.” (poezie populară) 


„Dintr-un ou și dintr-o pîne, 

Am ţinut un om și-un cîne. 

Omul, de-atunci a plecat, 

Cînele, nici alungat. 

Și acum te-ntreb pe tine: 

Care-i om și care-i cîne?” (cîntec popular) 

Astăzi, problemele limbii au fost actualizate în urma interpretă- 
rii neștiinţifice a termenului de „limbă moldovenească”. Sînt unii care 
nu cunosc realitatea, iar alţii refuză să o recunoască și afirmă că limba 
moldovenească este alta decît cea românească. Specialiștii din Chi- 
șinău, în totalitatea lor, au demonstrat că limba care se vorbește în 
Republica Moldova este limba română, că termenul „limbă moldove- 
nească” nu denumește decît un aspect geografic al Românei, un sub- 
dialect, așa cum avem un subdialect muntenesc, altul bănăţean, altul 
crișean și, eventual, altul maramureșan. Nimeni n-a susținut, vreo- 
dată, că am avea o limbă ardelenească, bănățeană, maramureșană 
etc., în afara limbii române. 

Cu învățații din Republica Moldova, merg împreună toți lingviștii 
români, precum și unii străini ca rusul Rajmund Piatrowski, din al că- 
rui cuvînt rostit la conferinţa științifică Limba română este numele co- 
rect al limbii noastre, din 20-21 iulie 1995 (la Chișinău), am extras 
următoarea afirmație: „Îmi pare că trebuie să terminăm, în modul cel 
mai urgent, cu discuţia inutilă, dacă există sau nu limba moldove- 
nească literară. Este clar că limba de stat literară, în Republica Mol- 
dova, este limba română” (vezi „Limba română” nr. 4/22, V (1955), 
Chișinău, pag. 26). 

Despre o „limbă moldovenească” s-a putut vorbi doar în trecut, 
cînd Moldova nu făcea parte din același stat cu Muntenia și cu Tran- 
silvania. Dar Miron Costin, la care apare termenul, îl consideră abso- 
lut sinonim cu limba românească, fapt ce rezultă foarte clar din titlul 
unui paragraf formulat în felul următor: „Despre limba moldoveneas- 
că sau românească” (v. „Opere”, 1958, p. 212). Marele cronicar din se- 
colul al XVII-lea ne vine în ajutor cu o serie de lămuriri, ca și cum și-ar 
fi dat seama că în secolul XX vom avea nevoie de ele. Reproducem, în- 
tocmai, cuvintele lui: „Așa și neamul acesta de care scriem, a țărilor 
acestora numele derept și mai vechi este român, adecă rîmlean, de la 
Roma... tot acest nume au ţinut și ţin pînă astăzi”. (De neamul moldo- 
venilor, pp. 47-48). El afirmă, în continuare, că „numele moldovan ne 
este de pre apa Moldovei după al doilea descălecatul acestei țări de 
Dragoș Vodă, și muntenilor ori de pre munte, muntean, ori de pre Olt, 
oltean, că leşii așa le zic molteni..., iară acela carele este vechi nume 
stă întemeiat și înrădăcinat, român, cum vedem. Că săvai ne răspun- 
dem acmu moldoveni, iară nu întrebăm: știi moldovenește? ci: ştii ro- 
mânește? adecă rimlenește.” (pag. 48) 

Ca Hasdeu, care a demonstrat că latinitatea limbii noastre se 
oglindește, în chip necontestabil, în poezia populară, în care găsim 
strofe întregi fără nici un cuvînt străin, Vasile Alecsandri a alcătuit un 
text propriu în care toate cuvintele existente sînt de origine latină. 

Constantin Stere este unul dintre cei dintîi cronicari literari care 
au consemnat, în termeni foarte elogioși, primul volum de poezii al lui 
Octavian Goga, apărut la Budapesta în anul 1905. Cronica respectivă, 
publicată în „Viaţa românească” din februarie 1906, datînd din ulti- 
mele luni ale anului precedent, a fost concepută și realizată la Chiși- 
nău. La puțină vreme, după aceasta, Stere a făcut o călătorie în Tran- 
silvania, cu intenţia vădita de a-l cunoaște pe Goga și, ajuns în părțile 
Aradului, a fost puternic impresionat de primirea ce i s-a făcut la o 
școală de ţară, de faptul că unul dintre cîntecele cu care a fost întîmpi- 
nat se intitula Răpirea Basarabiei. La Blaj, în orașul din care au des- 
cins Samuil Micu, Gheorghe Șincai și Petru Maior și unde a trăit Timo- 
tei Cipariu, Stere a încercat un sentiment de admiraţie de felul celui 
pe care l-a avut și Eminescu, cînd a ajuns acolo în vremea respectivă. 

Toate cele de mai sus pledează pentru legătura intimă care exis- 
tă între limba din Basarabia și cea din restul țării, pentru unitatea 
desăvîrșită dintre limba tuturor provinciilor istorice, cum se poate 
constata și din următoarele versuri desprinse dintr-o poezie închina- 
tă ostașilor români din Transilvania primului război mondial, încor- 
porați în armata naționala în 1918: 


„De-acum cu Dumnezeu, nainte, 
Munteni și moldoveni și moți. 
Un drum avem peste morminte 
Și-un steag ne-acopere pe toți.” 


Voi încheia consideraţiile mele cu un fapt pe care l-am trăit eu 
însumi, la Chișinău, în decembrie 1964. Am ţinut, atunci, la Universi- 
tate, o conferință despre Sadoveanu, urmată de discuţii, și un student 
mi-a pus o întrebare de care mi-am dat seama imediat că nu era pro- 
vocată de „curiozitatea” lui, cît de nevoia de a-i lămuri pe alții care se 
găseau pe o poziţie contrară. Întrebarea era următoarea: „Vă rugăm 
să ne spuneţi care este deosebirea dintre limba română și limba mol- 
dovenească?” „Uite, la lucrul acesta nu m-am gîndit, pînă acuma, i-am 
spus eu, dar putem face o demonstraţie aici pe loc. Eu am să vorbesc 
românește și îl rugăm pe colegul lon Osadcenco, decanul dumnea- 
voastră, să-mi răspundă moldovenește, dumneavoastră, ascultătorii 

mei, urmînd să scoateţi deosebirile”. A fost un ropot de aplauze, puțin 
obișnuit. Colegii interlocutorului meu îl felicitau pentru intervenția 
lui. Printre martorii momentului de atunci, l-aș cita pe scriitorul Mihai 
Cimpoi, student el însuși. 

OMUL DE LA TELEFON 


Acum cîteva zile, m-a sunat la telefon un necunoscut, care îmi 
spunea că a venit de la București, să-şi vadă nu ştiu ce rudă de la Poli- 
tehnica de aici. A citit articolul meu Limba română este numele corect 
al limbii noastre, publicat în „Evenimentul” din 16 ianuarie şi i-a plă- 
cut în mod deosebit, dar, dacă nu mă supăr, mă roagă să-i spun de ce 
scriu eu cu î din i, şi nu cu â din a, cînd acesta din urmă pledează, du- 
pă părerea lui, în sprijinul latinităţi limbii, iar celălalt nu. l-am răs- 
puns că exaltarea latinităţi a fost un steag foarte necesar, multă vre- 
me, dar că de vreo 80 de ani el s-a dovedit depășit. Garabet Ibrăilea- 
nu, în cursurile sale de la Universitate, din anii 1909-1911, a fost, 
cred, cel dinţii care a atras atenţia asupra acestui lucru. Latinitatea nu 
mai putea fi contestată de nici un om de bună credinți și, prin urmare, 
nu mai avea rost nici o agitaţie în jurul ei. În 1964, apoi, distinsul lin- 
gvist suedez Alf Lombard, lingvistul suedez care a scris o carte despre 
verbul românesc, de aproape 1.500 de pagini, ascultînd, la conferința 
națională de lingvistică din Bucureşti, o comunicare a unui tînăr, toc- 
mai pe această temă, s-a arătat foarte surprins şi l-a întrebat: pentru 
cine ai făcut dumneata această comunicare? Se mai îndoiește cineva 
de latinitatea limbii române? 

I-am comunicat, omului meu de la telefon, lucrurile acestea, şi al- 
tele, dar n-am putut să-l conving că n-are dreptate, fiindcă s-a dezlăn- 
tuit într-o vorbărie fără sfîrşit şi mereu îmi lua vorba din gură. O ţinea 
înainte cu latinitatea, care, se vedea, pentru el reprezenta o idee fixă. 
A recunoscut, la un moment dat, că â a fost introdus, în scris, abia în a 
doua jumătate a secolului trecut, dar nu a mai fost de acord cu mine 
că scrierea lui nu s-a generalizat niciodată în ortografie. El nu ştia, şi 
nici nu voia să știe, că Maiorescu însuși, care a polemizat cu latiniștii, 

nu i-a acordat sunetului î (â) nici un drept de existenţă, în cartea lui 
de început, Despre scrierea limbii române, apărută la laşi în anul 1866, 
din cauză că îl considera regional, nu literar; îl punea în legătură cu e 
mut, din limba franceză, şi cu e din germanul mutter, care nici ele nu 
au căpătat drept de existenţă în ortografie. De aici rezultă că Maiores- 
cu era, aici, de acord cu latiniștii, care nu-l recunoșteau, nici ei, pe â, 
cum nu-l recunoşteau nici pe ă, din cauză că nici unul, nici celălalt nu 
puteau fi identificaţi în limba latină. Datorită acestui fapt s-au ivit ne- 
înțelegeri, între specialiști, cu ocazia trecerii de la alfabetul chirilic la 
cel latin și cînd latiniști notorii, ca Aron Pumnul și I.G. Sbiera şi-au 
scris cărțile numai cu î, nu cu â. Lucrul acesta este mai important 
decît s-ar părea, la prima vedere, din moment ce, altfel, limba acestor 
învățați era latinizată în mod excesiv. Aron Pumnul, spre exemplu, 
spunea a lege, în loc de a citi, apropiindu-l de limba latină, dar, pe de 
altă parte susținea că „scrisoarea trebuie să înfățoşeze cuvintele chiar 
aşa precum le rostim” (vezi volumul Voci asupra vieții și însemnătăţii 
lui, Cernăuţi, 1889, p. 212); „Scrisoarea este icoana vorbirii, pentru 
aceea și trebuie scris fiecare cuvînt aşa precum se rostește pentru că, 
de s-ar scrie verună literă care nu s-ar lege, sau s-ar lăsa veruna cărea 
ar trebui leasă sau rostită, atunci scrisoarea, ca icoană a vorbirii, ar fi 
minciunoasă” (ibid., p. 210). 

Pentru prezenţa lui f, în scrierile lui Aron Pumnul, dăm o parte 
dintre derivatele în -mînt, de la pagina 261 a cărții citate, derivate ca- 
re au fost „deduse” „de la nefinitivul scurtat (=infinitivul scurt!) a tu- 
turor zicămintelor (verbelor!) limbei românești şi de la unele „substă- 
tive” d.e. jurămînt, așezămînt, limbămînt, legămînt (derivat, de autor, 
de la lege, a citi!), rugămînt, căzămînt, crescămînt, regulămînt, frîngă- 
mînt, tîmplămînt, adeverămînt ş.a. S-a putut vedea, din citatele de mai 
sus, că Pumnul ortografia pînă şi cuvintele din familia romîn, romă- 
nesc, tot numai cu î. 

Din „îndiîrjirea” preopinentului meu, am înțeles că face parte din 
categoria oamenilor care, după expresia unui filozof de pe vremuri, a 
citit o singură carte şi crede orbeşte în tot ce se scrie în ea; nu are po- 
sibilitatea să confrunte părerile de acolo cu altele, din alte cărți, şi să 
vadă dacă nu cumva problema n-ar putea fi privită și din alt unghi. El 
se găsea în situația semidoctului de care vorbeşte Coșbuc într-un ca- 
tren din „Antologia sanscrită” (ediția din 1897, p. 28), scrisă, peste tot, 
cu î: „Uşor conduci pe-un om netot,/ Dar mai uşor pe cel cuminte,/ 
Pe-un semidoct nici tu, Părinte, / Nici zeii cerului nu pot.” 

Ca un om lipsit de informaţia necesară, cum se găsea, obișnuit să 
atace probleme despre care abia a auzit cîte ceva, pretindea că nu ştiu 
care mare lingvist român ar fi afirmat că latinizarea noastră ar fi venit 
prin slavi, că alfabetul chirilic, pe de altă parte, ne-ar fi fost impus de 
nu ştiu care duşmani ai latinităţii. Am înţeles că omul meu nu cunoş- 
tea nimic din istoria limbii române, că el stă sub semnul unui „curaj” 
de nimic justificat, că participă la o discuţie dirijată, oarecum senti- 
mental. Îmi repeta, mereu, că prin â s-a latinizat limba română la tre- 
cerea de la alfabetul chirilic la cel latin. Dar ce alt caracter a avut 
limba noastră, pînă atunci? 

Omul meu ori nu m-a auzit, ori s-a făcut că nu mă aude, nici cînd 
l-am invitat să străbată, cu piciorul, pămîntul românesc, de la Satu 
Mare, la Mangalia, şi de la Timişoara, la Dorohoi, ori de la Arad la Ti- 
ghina, să vadă că toată lumea pronunţă, și azi, sînt, nu sunt, fapt con- 
semnat, de altfel, în tot felul de lucrări de specialitate, în culegerile de 
texte dialectale şi, mai ales, în Atlasul lingvistic român. 

În opusculul lui Miron Costin, De neamul moldovenilor. Din ce ţa- 
ră au ieșit strămoșii lor, publicat de C. Giurescu, în 1914, nu avem nici 
un singur â. Tot numai î apare în traducerea, din franțuzeşte, a cărții 
Istoria lui Napoleon Bonaparte, traducere datorată lui Scarlat Geano- 
glu, apărută la Bucureşti, în tipografia Colegiului Sf. Sava, în 1840, ori 
în cărțile latiniştilor Aron Pumnul și I. G. Sbiera şi a zecilor de scriitori 
şi cărturari ale căror nume le-am indicat, parţial, în Scrisoarea deschi- 
să adresată domnului Mihai Drăgănescu („Cronica” din 15-30 iunie 
1993, p. 12, 15). 

Din nefericire, scrisoarea mea, adresată, şi ea, unui om care a ci- 
tit o singură carte, n-a fost înțeleasă de „destinatar”. 


Evenimentul, nr. 1370, 8 feb. 1996, p. 11 

Nicolae DABIJA 
„SPERĂM SĂ FIM AUZIȚI, ÎNŢELEȘI ȘI SUSȚINUȚI!” 


(În numele Societăţii „Limba Noastră cea Română”, numărînd 
cîteva zeci de mii de membri, președintele acesteia, poetul Nicolae Da- 
bija, și membrii consiliului Societăţii, preocupați de desfășurarea pro- 
cesului de încetățenire și funcţionare eficientă a grafiei latine la ro- 
mânii care se află dincolo de hotarele țării, de implicaţiile social-cultu- 
rale ale acestui proces, au adresat Academiei Române o Scrisoare 
deschisă, în aprilie 1991, referitoare la hotărîrea de schimbare a orto- 
grafiei. 

Întrebaţi, zilele trecute, semnatarii scrisorii ne-au declarat că-și 
mențin punctul de vedere, astfel că reluăm textul în cauză, urmînd ca 
zilele viitoare să revenim și cu noi poziţii și precizări de la Chișinău, 
unde faimoasa hotărîre a adus necazuri greu de închipuit...) 


„Mult stimaţi și onoraţi membri ai Academiei Române! 

Am luat la cunoștință de nota și de hotărîrea Biroului Prezidiului 
Academiei Române din 12 ianuarie 1991, prin care Academia solicită 
Președinția, Parlamentul și Guvernul ţării să fie împuternicită să de- 
cidă unele schimbări ale actualei ortografii românești. 

Precum reiese din documentele menţionate, Adunarea Generală 
a Academiei Române propune revenirea la â și păstrarea lui i, în con- 
dițiile regulilor ortografice din 1904 și 1932, iar Secţia de filologie, li- 
teratură și arte este somată să prezinte și alte sugestii în scopul elimi- 
nării „unor exagerări impuse ortografiei limbii române în urma refor- 
mei din 1953”. 

Ne dăm seama, desigur, că o serie de prescripții normative în vi- 
goare astăzi ar trebui revăzute, eliminîndu-se unele inconsecvențe, 
contradicții, imprecizii sau chiar exagerări. Cu toate acestea, sîntem 
ferm convinși că ar fi deocamdată premature și inoportune îndreptări 
radicale ale actualei ortografii românești. Acesta din următoarele mo- 
tive și considerente: 

1. Atât noi, cei din Republica Moldova, cît și frații noștri români 
din Bucovina de Nord, ne aflăm abia în etapa de tranziţie, etapă iniția- 
lă de însușire a scrisului latin, pe care cîteva generaţii de oameni, de 
la 1940 încoace, nu au avut posibilitatea să-l cunoască, cu excepția 


192 


unui grup restrîns de intelectuali. Astăzi, deși întîmpinăm o violentă 
opoziţie din partea unor forțe antimoldovenești, ostile oricăror acţi- 
uni ale noastre în direcția renașterii culturii naționale, revenirii la 
adevărul istoric și științific, noi depunem eforturi sporite în munca de 
alfabetizare a tuturor grupurilor de purtători ai limbii române, de 
asigurare a învățămîntului de toate treptele cu manuale, programe, 
dicționare și alte lucrări didactice. Simţim o acută lipsă de redactori, 
corectori, tipografi calificați, precum și de cadre didactice care să po- 
sede la perfecţie normele ortografice în vigoare. Abia au fost publica- 
te la Chișinău, sub egida Academiei noastre și a Ministerului Științei și 
Învățămîntului, Normele ortografice, ortoepice și de punctuație ale lim- 
bii române, alte lucrări de acest gen în care, pentru a pune capăt ori- 
căror speculaţii în problema unităţii limbii române, am menținut în- 
tocmai principiile ortografice și ortoepice realizate în lucrările nor- 
mative publicate în România de la 1965 încoace. 

A opera, în momentul de față, modificări ortografice mai mult 
sau mai puțin simţitoare înseamnă, în realitate: 1) a frîna procesul re- 
venirii noastre la rădăcini, introducînd un element distructiv în acest 
proces de renaștere a conștiinței unității noastre naţionale; 2) a mai 
adăuga, la toate cu cîte ne confruntăm, o serie de dificultăţi; 3) a pre- 
judicia munca editorială în republica noastră, învățămîntul și acțiuni- 
le de culturalizare a maselor de oameni, care tocmai acum capătă am- 
ploare. 

Aceasta înseamnă, în ultimă analiză, să le oferim adversarilor 
scrisului latin de la noi o șansă de a relua teoriile lor de odinioară pri- 
vind pretinsele neajunsuri ale alfabetului latin, caracterul lui, chipuri- 
le, mai puțin adecvat (în comparație cu cel slav) pentru limba română, 
imposibilitatea de a elabora, pe baza lui, un sistem ortografic coerent, 
stabil şi eficace sub raport metodologic. Există, de asemenea, riscul că 
ar putea fi reanimată și faimoasa teorie a celor două limbi est-romani- 
ce - română și moldovenească -, de această dată chiar în cadrul ace- 
luiași sistem grafic. 

2. Considerăm neîntemeiată însăși opțiunea pentru revenirea la 
regulile de scriere diferită a fonemului î, conform principiilor formu- 
late încă de Sextil Pușcariu, aceste reguli fiind de fapt o reminiscență 
anacronică a sistemelor ortografice etimologiste din a doua jumătate 
a secolului trecut. 

Este evident, mai ales pentru un specialist în materie, că, dacă 
extinderea sferei de aplicare în scris a lui â va „lumina și va menţine 

latinitatea noastră” (G. Murnu) în cuvinte ca lână, câine, pâine ș.a., o 
va întuneca în cuvintele râu, a râde, râpă, sân etc. și va provoca, fără 
îndoială, serioase confuzii la scrierea derivatelor și a formelor grama- 
ticale ale aceluiași cuvînt, care e mai firesc să urmeze modelul cuvîn- 
tului de bază (deci a hotărî - hotărire, hotărînd, hotărisem, hotăriși 
etc., nu hotărâre, hotărâtor, hotărând, hotărâsem, hotărâși etc.). 

Se știe, de asemenea, că este ineficientă, sub raport metodic și di- 
dactic, și nejustificată, sub cel științific, aplicarea simultană, într-o or- 
tografie ce se vrea standardizată, a cîtorva principii eterogene. Or, în 
cazul scrierii celor două litere - â și î - se optează tocmai pentru un 
asemenea amalgam între principiile cvasietimologic, pozițional, mor- 
fologic, estetic. În această ordine de idei, considerăm inconsistente 
argumentele subiectiv emoționale ale unor savanţi din trecut (I. Bia- 
nu: „Sunt nevoi ale ochiului, care se opun a scrie gînd în loc de gând, 
cîne în loc de câne”; G. Murnu: „litera â e frumoasă în deosebire de f 
ş.a.) invocate întru apărarea regulii din 1904 și 1932. Este vorba, in- 
discutabil, de o anume obișnuință pe care, în cazul arealului nostru 
lingvistic, cei din generația în vîrstă au pierdut-o de mult, iar generați- 
ile tinere și marea majoritate a concetățenilor noștri nici nu și-au for- 
mat-o. De aceea, practic, aproape că nu întîlnim persoane pentru care 
ar fi supărătoare ortogramele de tipul piine, cîine, lînă, mînă etc. Fap- 
tul se explică, probabil, și prin aceea că limba latină a fost exclusă 
completamente din învățămîntul sovietic preuniversitar. Și din acest 
motiv, reactualizarea unor elemente ale principiului etimologic ar 
crea dificultăți inutile pentru însușirea eficientă a ortografiei, pentru 
practica scrierii corecte, cel puţin în primii 10-15 ani de funcționare a 
alfabetului latin la noi. 

Ceea ce ne face să avem mari rezerve față de orice intenţie de a 
înfăptui schimbări de esenţă în actuala ortografie devenită deja tradi- 
țională este, înainte de toate, situația noastră specifică, oarecum neo- 
bișnuită, condițiile de ordin social-politic și cultural-istoric în care ne 
aflăm actualmente ca urmare a revenirii noastre recente la alfabetul 
firesc al limbii române. 

Sperăm să fim auziti, înţeleși și susținuți.” 


Evenimentul, nr. 1346, 11 ian. 1996,p.9 

loan OPREA 
ORTOGRAFIE ȘI DEMOCRAȚIE 


Nu există astăzi cuvînt mai la modă, poate, decît democraţie, po- 
liticienii de toate tipurile întrecîndu-se în a se eticheta drept „demo- 
crați” și promotori ai democraţiei. Preluînd modelul, tot felul de func- 
ționari, mai ales cînd ajung în funcții de conducere, își atribuie rolul 
de apărători ai democraţiei, chiar și atunci cînd acţiunile lor nu au 
nimic comun cu aceasta și cînd formaţia intelectuală și chiar structura 
lor sufletească sînt refractare practicii democratice. Mai mult, aseme- 
nea oameni pot pretinde uneori ca, în numele democrației sau, even- 
tual, al legalităţii democratice, să impună societății propriile porniri și 
păreri, chiar și atunci cînd acestea nu sînt decît niște aberaţii. Și, în- 
trucît democraţia, ca mod de guvernare, presupune principiul eligibi- 
lităţii, al votului, se consideră, uneori, că democraţia a fost atinsă 
fiindcă a avut loc o votare. 

Cu cîteva luni în urmă, Televiziunea Română a transmis un inter- 
viu cu Gorbaciov, în care fostul leader rus arăta, la un moment dat, 
cum îi argumenta Ceaușescu faptul că sub conducerea lui democraţia 
era în floare, fiindcă organizaţiile de masă propuneau și alegeau, ca și 
cum ar exista posibilitatea alegerii cînd nu sînt admise mai multe so- 
luții sau cînd oamenii sînt induși în eroare. Observînd mai atent lu- 
crurile, constatăm că și leaderii Academiei Române, în lipsa oricăror 
argumente raționale, susţin că trebuie să scriem cu â în interiorul cu- 
vintelor și cu sunt, fiindcă așa „s-a votat”, ca și cum o simplă ridicare 
de mîÎini a unor neștiutori ar însemna adevăr sau bine. Nu trebuie tre- 
cut cu vederea faptul că, în ședința în care s-a hotărît modificarea or- 
tografiei, specialiștii în materie (lingviștii) au votat împotrivă ori s-au 
abținut, votul obținîndu-se de la academicieni agronomi, politehniști 
și economiști, după lectura unui material plin de falsități, dar primit, 
după modelul știut, cu aplauze vii, puternice și prelungite. 

Dar, dacă o asemenea votare nu s-a bazat pe cunoaștere și pe ar- 
gumente științifice, rezultatul ei trebuie căutat în altă parte. Venit la 
conducerea Academiei după Revoluţie, admirat profund de primul- 
ministru de atunci și beneficiind de puternice relaţii în cercurile de 
putere, lipsitul de operă științifică Mihai Drăgănescu a obținut pentru 
academicieni indemnizaţia (un salariu mărișor, peste veniturile obiș- 
nuite, primit gratuit toată viața) și, prin preluarea după model sovie- 

tic a institutelor de cercetare, numeroase funcții de conducere bine 
plătite, plimbări în străinătate, precum și un numeros personal admi- 
nistrativ. Tot atunci s-a produs și transformarea Academiei în organi- 
zație de masă, prin investirea cu titlul de academician a numeroși 
compilatori de cursuri universitare. Așadar, fiind în necunoștință de 
cauză, dar adînc recunoscători pentru imensele avantaje materiale 
obținute și, pe deasupra, înfierbîntați de ideea că pun umărul la dărt- 
marea comunismului (pe care tot ei îl instauraseră), academicienii, 
deși nu știau nimic despre ortografie, au îmbrățișat ideea demolării și 
înlocuirii ei cu o cacografie (= scriere greșită). 

O dată votul obținut, președintele Academiei, beneficiind de ve- 
chea rețea ceaușistă și cîștigîndu-și simpatii prin acordarea titlului de 
academician, a început a trimite somațţii de intimidare către condu- 
cerile publicaţiilor periodice, editurilor, tipografiilor etc., pentru ad- 
optarea normelor sale de scriere și împiedicînd prin toate mijloacele 
pe specialiști să-și spună părerea. Toate acestea s-au făcut în numele 
democraţiei și edificării statului de drept... 

În mod clar, acțiunea de introducere în scriere a lui â și sunt, fi- 
ind bazată pe neștiință, inducere în eroare și amenințare, nu are ni- 
mic nici cu democrația, nici cu legalitatea și nici cu statul de drept 
dovedind, dimpotrivă, tocmai că acestea au fost sfidate. 


Evenimentul, nr. 1348, 13 ian. 1996, p. 23 


LECŢIA ORTOGRAFICĂ 


Dacă omul cît trăiește învață, iar forma tipică prin care cineva 
dobândește cunoștințe este lecţia, înseamnă că omul ia în permanen- 
tă lecţii, căci, chiar și atunci cînd nu frecventează cursurile unei școli, 
realitatea nu încetează a-i da lecții. Dar aceste lecţii sînt diferite de ce- 
le școlare (care presupun numai însușirea unor cunoștințe), solicitîn- 
du-ne să tragem noi învățături din cele obsevate, iar noi le putem 
trage în funcție de măsura în care ajungem la înțelegerea lucrurilor și 
sîntem dispuși să admitem adevărul. 

Așa se explică faptul că, atunci cînd s-a produs, din inițiativa unui 
ceaușist, modificarea aberantă a ortografiei românești, în 1993, opini- 
ile oamenilor de litere (și, în general, ale oamenilor de cultură) s-au 

manifestat sau nu (deși, atunci cînd nu s-au manifestat, se poate înțe- 
lege o acceptare a inițiativei „reformatorului”). Fără îndoială, nu se 
poate pretinde ca orice literat sau om de cultură să poată avea o opi- 
nie autorizată în această problemă, dar, sub ochii tuturor, s-a desfășu- 
rat o amplă luptă a lingviștilor (a specialiștilor în știința limbii) împo- 
triva propunerilor academice, precum și un lung șir de explicaţii care 
demonstrau de ce nu trebuie modificată ortografia în sensul propus. 
Lecţia oferită cu acest prilej de realitate nu oferă perspective îmbucu- 
rătoare: pe de o parte, aceeași aroganță a „oamenilor multilateral dez- 
voltati”, avînd pretenţia de a fi devenit oameni de știință și de cultură 
prin lectura unor sumare de cărți răsfoite între ședințele de partid, și, 
pe de altă parte, o intelectualitate derutată, incapabilă să respingă 
impostura și deseori sensibilă la slogane patriotarde sau cu nostalgii 
patriarhaliste, care nu-i mai permite să discearnă între bine și rău. 

Desigur, într-un moment ca cel actual, cînd se cere mai mult ca 
oricînd manifestarea simțului critic și a obiectivităţii, asemenea fe- 
nomene aduc grave prejudicii societății și sînt explicabile numai prin 
renunțarea la a gîndi și prin complacerea în situația de a urma ce se 
dictează, prin supunere voită față de cei care dețin funcţii și, în ultimă 
instanță, prin incultură. Ca atare, lipsa unei opoziții serioase și îmbră- 
țișarea cacografiei-Drăgănescu de către unii „oameni de cultură” do- 
vedesc că, de fapt, oamenii de cultură, intelectualii, în adevăratul 
înțeles al cuvîntului, sînt prea puţini în vremea noastră la români. A 
pretinde că din iubire pentru limbă sau pentru tradiție poți accepta 
siluirea limbii în forme grafice sau fonetice aberante este, în mod clar, 
ceva care iese de sub semnul raţionalului. Aceasta este în ultimă in- 
stanță o altă învățătură a „lecţiei ortografice”: cultura națională nu 
poate evolua atîta timp cît va fi dominată de rețeaua nepregătiților și 
a interesaților, formată din vechii culturnici și activiști. 

S-a oferit, din păcate, din nou acum posibilitatea oamenilor cu 
două fețe de a se manifesta, astfel încît, în discuţii, în fața argumente- 
lor, aceștia se prefac a înțelege absurditatea scrierii cu â în interiorul 
cuvintelor și cu sunt, dar practică în mod consecvent cacografia-Dră- 
gănescu, pretextînd o închipuită constrîngere „de sus”. De fapt, adevă- 
rata constrîngere vine din forul interior al unor astfel de „oameni de 
cultură”, care le dictează să accepte orice numai să nu-și pericliteze 
funcţiile deținute (fără a le și merita). Așa se explică de ce unii condu- 
cători de doctorate, în imposibilitatea de a da vreo îndrumare de spe- 
cialitate, vînează în tezele doctoranzilor apariția lui î în interiorul 

cuvintelor, inspectorii școlari, cu teama de a-și pierde funcţiile bine 
plătite și alte avantaje, se supun fără obiecție, iar conducătorii de zia- 
re, reviste sau edituri propagă cacografia, anulînd prin aceasta însăși 
menirea activităţii lor, dezvoltarea culturii. 

„Lecţia ortografică” dezvăluie astfel ce este societatea româneas- 
că astăzi: un impas din care nu se poate ieși prin compromisul cu im- 
postura și cu ignoranţa agresivă, purtătoare de slogane și promotoare 
de iniţiative retardiste. 


Evenimentul, nr. 1349, 15 ian. 1996,p.11 


SCRIEREA SUNETULUI 


Printre „argumentele” aduse, în perioada 1991-1993, de către 
cei care urmăreau „revenirea la scrierea cu â și cu sunt”, două au fost 
de bază: î şi sînt au fost aduse de ruși (de tancurile sovietice), iar â și 
sunt reflectă originea latină a limbii române. S-ar părea că asemenea 
afirmaţii au putut impresiona pe mulți care, fiind de alte profesii decît 
lingvistica și neavînd cunoștințe în domeniu, le-au luat drept adevăra- 
te, mai ales că erau lansate de Academie. Dar, ca să fi venit de la ruși, î 
și sînt ar fi trebuit să existe ca atare în limba rusă, ceea ce nu se 
întîmplă în realitate. Astfel, rușii au putut aduce comunismul fiindcă îl 
aveau, au putut impune studiul limbii ruse în școală, fiindcă era limba 
lor, dar să dea altora ceea ce ei nu aveau era imposibil. S-ar putea 
crede atunci că, chiar dacă nu au venit din rusă, î și sînt au fost fabri- 
cate în anii '50, eventual la îndemnul rușilor, pentru a perverti carac- 
terul limbii noastre, afectîndu-i latinitatea. Nici această interpretare 
nu poate fi admisă însă, după cum se va arăta mai jos, limitîndu-ne 
deocamdată la scrierea sunetului î. 

Trecerea la scrierea cu litere latine a limbii române, după o lungă 
perioadă de folosire a alfabetului chirilic, a ridicat problema redării 
sunetelor românești care nu aveau corespondente în latină (ă, i, ș, t). 
În prima jumătate a secolului al XIX-lea, opiniile cele mai frecvente 
(emise de învățații latiniști) erau acelea care vizau redarea sunetului î 
prin mai multe litere, în funcţie de proveniența latinească, unele orto- 
grafii propuse atunci uzînd de cinci litere în acest sens (a, e, i, o, u). 
Existau chiar propuneri (ca cea a lui Cipariu) de scriere ca atare a su- 

netelor latine cu literele fără semne diacritice, stabilindu-se însă re- 
guli de citire pentru pronunția í. 

La jumătatea secolului al XIX-lea, s-a dezvoltat însă un puternic 
curent cultural care se opunea redării sunetului î prin mai multe lite- 
re. S-a constatat apoi de către unii învățați (A. Pumnul, A. Lambrior, H. 
Tiktin și alţii) că î realizează alternanţe fonetice numai cu i și, ca atare, 
este normal să fie scris cu un derivat de la i (îdin i). 

Deși prin reforma din 1904 fonetismul a învins în ortografia ro- 
mânească, pentru sunetul î se mențineau încă două litere (f și â), fapt 
care determină pe mulţi oameni de cultură să respingă regula acade- 
mică și să opteze numai pentru î. Mari scriitori și oameni de cultură 
precum I.L. Caragiale, N. Iorga, G. Ibrăileanu, M. Sadoveanu, L. Rebrea- 
nu și alții preferă să scrie numai cu î. De aceea, după primul război 
mondial, congresele filologilor (la care au participat și profesorii din 
ciclul secundar) optează pentru î și la același rezultat ajung și dezba- 
terile academice din februarie 1932, pentru ca, în luna mai, aca- 
demicienii nelingviști să impună prelungirea regulilor din 1904 (nu-i 
nimic nou sub soare!). 

În atare condiţii, nici de data aceasta norma academică nu a fost 
urmată de foarte mulți intelectuali, care continuă să folosească numai 
pe î (î din i). Cînd în 1953 s-a pus problema unificării ortografiei și, 
eventual, realizării unei reforme a ei, s-a reușit impunerea variantei 
admise de Academia Română în februarie 1932, care viza admiterea 
lui â în cuvîntul român (cu familia lui) și în unele nume proprii, adu- 
cea scrierea limbii române la forma optimă. 

Neavînd nici o legătură cu succesiunea regimurilor sociale, evo- 
luţia ortografiei românești a cunoscut un șir de faze prin care s-a pro- 
dus trecerea de la redarea prin mai multe litere a sunetului î, pînă la 
folosirea unei singure litere, așa cum se întîmpla și în cazul redării ce- 
lorlalte sunete. Motivul pentru care s-a optat pentru î (fî din i) a fost, 
pe de o parte, unul care viza etimologia (de mai multe ori î românesc 
provenind dintr-un i latin) și, pe de altă parte, unul care vizează struc- 
tura limbii române. 

Astfel, dacă ș este un derivat de la s, fiindcă există alternanţe de 
tipul frumos - frumoși, tot așa îtrebuie să fie un derivat de la i, fiindcă 
avem numai alternante de tipul: sfînt - sfinţi, cuvînt - cuvinte, vînăt - 
vineți, eu vînd - tu vinzi etc. Celelalte redări posibile ale sunetului î, 
prin derivate de la a, e, o, sau u, nu realizează o motivaţie la fel de se- 
rioasă. 

Din aceste considerente, numai folosirea lui î creează tradiția în 
perfecționarea scrierii limbii române literare modeme, redarea diferi- 
tă a sunetului în funcție de poziţia în cuvînt este o absurditate și un 
anacronism, nefiind conformă nici cu etimologia cuvintelor, nici cu is- 
toria limbii române, nici cu evoluţia ortografiei românești și nici cu 
principiul scrierii fonetice. 


Evenimentul, nr. 1352, 18 ian. 1996,p.11 


ORTOGRAFIA ŞI BISERICA ORTODOXĂ ROMÂNĂ 


Venită, în mod firesc, în atenţia generală, Biserica ortodoxă ro- 
mână ar trebui să joace un rol însemnat în societatea de mîine, rol ca- 
re-i conferă o responsabilitate crescută și, mai ales, multă prudenţă și 
tact în toate manifestările. Menirea acestei instituţii, care adună cea 
mai mare parte a neamului românesc în aceeași credință, nu se rezu- 
mă însă la aspectul strict religios, ţinînd cont de tradiția seculară, care 
a impus Biserica ortodoxă română ca o însemnată forță culturală și ca 
o bază a însăși identităţii naționale. Nume ilustre, precum Simion Ște- 
fan, Varlaam, Dosoftei, ne amintesc de triumful limbii române ca lim- 
bă de cultură, altele, precum Veniamin Costache, de marii creatori ai 
instituţiilor românești moderne, iar un Andrei Șaguna - de lupta pen- 
tru independenţă națională a românilor. Cine poate egala, apoi, dem- 
nitatea morală a unor fețe bisericești din secolele anterioare în fața 
agresiunilor străine, a încercărilor de dezbinare a românilor? 

Este drept că, în ultima jumătate de secol, Biserica ortodoxă ro- 
mână a făcut și unele compromisuri (uneori poate mai mult decît tre- 
buiau). Dar, proverbul românesc spune „să te faci frate cu dracul pînă 
treci puntea”, iar nu și după aceea, atunci cînd nu mai ai nevoie, căci, 
altfel, s-ar putea crede că chiar ești frate cu dracul, adică din același 
aluat, de vreme ce nu te mai poţi dezbăra de el. Din aceste conside- 
rente, acum, cînd, orice s-ar spune, Biserica ortodoxă română are li- 
bertate deplină să se manifeste potrivit misiunii sale și, desigur, bunei 
tradiţii din care se revendică, asemenea compromisuri nu mai trebuie 
făcute, impunîndu-se, înainte de toate, să fie urmate adevărul, drepta- 
tea și cinstea, iar, apoi, propășirea culturală și spirituală. 

Societatea românească postdecembristă a fost deseori confrun- 
tată cu necesitatea opțiunii și, fără îndoială, și conducătorii Bisericii 

ortodoxe române trebuiau să opteze, în anumite situaţii, pentru una 
din mai multe alternative. Nu este cazul să analizăm acum asemenea 
situaţii, fiindcă este suficient să ne oprim la cea mai importantă dintre 
ele: inițiativa unui ceaușist de a distruge unitatea scrisului românesc 
și de a instaura, în locul unei ortografii raționale, haosul și cacografia 
oficială, uzînd de minciună și dictat. În mod normal, urmîndu-și deo- 
potrivă imperativele misionare și cele pe care i le impuneau tradiţia, 
Biserica ortodoxă română trebuia să fie în acest caz de partea lingviș- 
tilor, adică a adevărului, a dreptăţii și a protejării culturii naționale de 
agresiunea culturnicilor și vînătorilor de funcții. Și, dacă o oarecare 
reticență (deloc justificată moral) se putea oarecum explica, ținînd 
cont de trecutul apropiat, trecerea necondiționată și nemotivată de 
partea minciunii, nedreptăţii și inculturii, în condiţiile actuale, este pe 
deplin condamnabilă. 

Cînd, în 1993, împotriva adevărului, a unității scrierii limbii și a 
asigurării condițiilor normale introducerii grafiei latine în Basarabia 
și Bucovina de Nord, conducerea Academiei lua nefericita inițiativă 
de introducere a unor reguli aberante (ă în interiorul cuvintelor și 
sunt), patriarhul României s-a și grăbit să-şi manifeste, printr-o tele- 
gramă, „adeziunea” la acest act nesăbuit. Este, de altfel, de neînțeles 
cum conducătorii Bisericii ortodoxe române nu s-au gîndit măcar că, 
în perioada ateismului de stat, lingviștii și filologii au editat și prețuit 
vechile texte bisericești, menținînd în conștiința publică ideea rolului 
cultural şi național al creştinismului la români. În acest mod, lingviştii 
și filologii au asigurat Bisericii posibilitatea de a-și continua rolul ei 
secular, rol pe care însă, prin îmbrățișarea cacografiei, se pare că nu 
este în măsură să și-l mai asume. Fie că este vorba de o solidaritate în- 
tre foști demnitari ceaușiști, fie că este vorba de o solidaritate în in- 
cultură, un asemenea gest este dăunător Bisericii noastre strămoșești 
şi, în ultimă instanță, poporului român. În zadar se va înmulţi numă- 
rul sfeștaniilor și cuvîntărilor, dacă Biserica ortodoxă română nu se 
va distanța de forţele întunericului, misiunea ei va rămîne numai o 
virtualitate, nefiind niciodată împlinită. 

Dar, dacă cei prea apropiaţi vechiului regim este foarte puţin 
probabil că se vor putea schimba, pe plan local, Mitropolia Moldovei 
și Bucovinei ar putea lua inițiativa repudierii cacografiei-Drăgănescu, 
prin slujirea adevărului și urmînd strălucita tradiţie a culturii ieșene. 


Evenimentul, nr. 1354, 20 ian. 1996, p. 23 

REGULA LUI ÎȘI Â 


Dacă este adevărat că litera î realizează cea mai lungă tradiție și 
este cea mai îndreptățită să redea sunetul respectiv din limba româ- 
nă, nu este mai puțin adevărat că și â a fost folosit deseori pentru a 
reda același sunet. Trebuie spus însă că nu întotdeauna litera â a avut 
această valoare, căci în ortografia lui Timotei Cipariu era utilizat pen- 
tru a reda situaţiile de contragere a doi de a, iar alți învăţaţi din seco- 
lul trecut (precum junimiștii pentru un timp) și chiar de la începutul 
secolului nostru (ca August Scriban) au redat prin â sunetul notat as- 
tăzi cu ă. Cînd s-au avut în vedere originalele latinești ale cuvintelor 
românești și s-a urmărit o scriere etimologică (începînd cu unii re- 
prezentanți ai Școlii ardelene și cu Ion Heliade-Rădulescu), â a fost fo- 
losit, alături de alte vocale marcate cu accent circumflex (e, i, o, u), 
pentru a reda sunetul î în funcție de situațiile din latină. Așadar, pri- 
ma regulă a scrierii cu î și cu â a aceluiași sunet a fost aceea bazată pe 
etimologie. Dar, această regulă se putea aplica numai cuvintelor moş- 
tenite din latină, la celelalte cuvinte modelul originar fiind urmat cu 
mai puţină siguranță. 

Nefiind operant, principiul etimologic a fost abandonat și, pe ba- 
za experienței acumulate, Titu Maiorescu propune Academiei în 1904 
un proiect în care este generalizată folosirea lui f, dar menţinut și â 
pentru scrierea cuvîntului român și a familiei lui. Acest proiect nu a 
fost acceptat însă ca atare de Academie căci, pentru a nu se menține 
folosirea lui â numai într-un caz singular, s-a hotărît utilizarea lui și 
pentru alte situaţii în care sunetul î apărea în interiorul cuvintelor. 
Imprecizia și mulțimea regulilor de folosire a lui î și â au creat însă 
curînd multe nemulțumiri și modelul urmat neîntrerupt de o pleiadă 
de învățați care scriau numai cu î devenea tot mai atrăgător prin coe- 
rență și precizie. 

Această tendință este adoptată și de congresele filologilor și pro- 
fesorilor din limba română din 1925, 1926 și 1927 şi chiar de Acade- 
mia Română în februarie 1932, menținându-se â numai în cuvîntul 
român (şi familia lui). Dominată însă de oameni stăpîniți de sentimen- 
talisme ieftine, Academia reinstaurează curînd situația de provizorat 
și incertitudine de pînă atunci. Abia în 1953, este drept că într-o am- 
bianță social-istorică nefastă, este curmată situaţia de haos ortografic, 
admițîndu-se numai litera î (chiar și în cuvîntul român) și forma eti- 


202 


mologică sînt, pentru ca, printr-o corectură din 1965, să se ajungă la 
varianta ortografică votată de Academie în februarie 1932, apropiată 
aceleia propuse de Titu Maiorescu în 1904 și folosită efectiv de mulți 
oameni de cultură de o lungă perioadă de timp. 

În 1993 însă, în urma inițiativei lui Mihai Drăgănescu, Acade- 
mia Română, prin votul academicienilor politehniști, agronomi și 
economiști, hotărăște din nou extinderea folosirii lui â, după reguli 
oarecum bizare de data aceasta. Se stabilește acum că î rămîne la în- 
ceputul și sfîrşitul cuvintelor, dar care este baza pentru o astfel de 
opțiune nu se specifică. Punctul de vedere etimologic nu se poate in- 
voca, întrucît sînt cuvinte care încep cu î provenit dintr-un a latin: 
înger din angelus, întîi din antaneus etc. Apoi, folosirea lui â în inte- 
riorul cuvintelor (cu singura excepţie a derivatelor cu prefixe, cînd 
cuvîntul de bază începe cu î) nu este nimerită din punctul de vedere 
al structurilor limbii, astfel încît, la conjugarea la perfect simplu a 
unui verb ca a hotări, avem modificări de litere inexplicabile, de ti- 
pul: eu hotărâi - el hotărî, şi la fel în conjugarea: a cobori, dar cobo- 
rât, coborând, coborâre. Prin aceasta, „regula Drăgănescu” este mult 
inferioară celei care a funcționat între 1904-1953, întrucît aceasta 
respecta forma inițială a cuvintelor în timpul flexiunii și derivării. Pe 
de altă parte, sunetul î din interiorul cuvintelor românești provine 
din cinci vocale latine și, deci, o creștere a apropierii aspectului gra- 
fic din română de cel din latină este iluzorie, devreme ce vom scrie 
cuvinte ca a ride, rîu şi multe altele cu â, cînd ele provin din cuvinte 
latinești precum rideo, rivus etc. Neexistînd posibilitatea de a reflec- 
ta printr-o literă, nici la început de cuvînt și nici în interiorul cuvîn- 
tului, situația din latină, pretenţia de a face acest lucru prin regu- 
la-Drăgănescu este ridicolă. Rămîne în acest caz ca singură valabilă 
decizia care pornește de la structurile limbii române, care cer folosi- 
rea unui derivat de la i pentru a-l scrie pe i, întrucât î realizează al- 
ternanţe fonetice numai cu i. Excepţia făcută în cazul cuvântului 
român este și rațională și ușor de reținut. Caracterul rațional al ei 
decurge din faptul că â are aici suport etimologic și că român, fiind 
un nume de identificare, la fel ca numele proprii, i se poate conferi 
un regim special, așa cum este în tradiția românească în cazul nu- 
melor proprii, care se scriu ca în limba de origine. 

Așadar, limba română nu poate avea decît o ortografie, adică o 
singură „scriere corectă”, aceea cu î generalizat și cu â în cuvîntul 
român și în unele nume proprii (nu însă în toate, fiindcă Topirceanu 

și multe altele nu se scriu cu â, așa cum procedează neștiutorii de 
astăzi). Regula-Drăgănescu, cu â generalizat în interiorul cuvintelor, 
este iraţională și ţine de cacografie, adică de „scrierea greșită, inco- 
rectă”. 


Evenimentul, nr. 1355, 22 ian. 1996,p.11 


CUM EXPLICĂM PORNIREA DE A SCHIMBA 
ORTOGRAFIA? 


Cine cunoaște, măcar parțial, istoria ortografiei românești, mare- 
le efort depus pentru aflarea unei forme unice și pentru cunoașterea 
acestei forme de către masa populației, nu-și poate stăpîni nedumeri- 
rea că s-a găsit cineva care să uneltească pentru a nărui ceea ce s-a 
realizat cu multă greutate. De unde însă această pornire de a schimba 
ortografia? 

Cei care au reușit, după Revoluţie, să pătrundă în casa lui Ceau- 
șescu, au relatat, uneori cu lux de amănunte, diferite aspecte în legă- 
tură cu lucrurile care se găseau acolo. Printre altele, într-o însemnare 
se arăta că, în această casă, se aflau numeroase jocuri de șah (din dife- 
rite materiale) la care nebunii erau înlocuiţi, fără excepţie, prin sol- 
dați daci. Dacă am explica acest fapt neobișnuit prin admirația pentru 
strămoșii noștri (a căror a 2050-a aniversare tocmai fusese sărbători- 
tă!), rămîne totuși întrebarea: de ce tocmai „nebunii” au fost înlocuiţi, 
iar nu alte piese, precum pionii, de exemplu, mai ales că ei sînt mai 
mulți și puteau sugera mai bine proporțiile imperiale ale vechiului 
stat „centralizat”. Explicaţia este, de aceea, mai degrabă de natură psi- 
hologică, ținînd de teama nebunului de „nebuni”, adică de ceea ce pro- 
duce concurenţă propriului eu, căci, cum spune proverbul, „nu tre- 
buie să vorbești de funie în casa spânzuratului”. Această repulsie, pe 
baze psihologice, nu are însă un efect curativ și, ca atare, n-a putut 
vindeca pe nebun de nebunie. 

Astfel de fenomene psihologice, care se pare că înainte de revo- 
luție se manifestau mai mult în cadrul familial, s-au „descătușat” pe 
deplin în etapa postdecembristă, în „democraţie”. Fenomenul este as- 
tăzi constatabil mai ales prin „teama” comunistului de „comunisști”, 

teamă exteriorizată ostentativ prin repetarea obsesivă a strigătului 
„Jos comuniștii!”. Naivul ar putea vedea în acest strigăt un efort expia- 
tor, o încercare sinceră de a scăpa de ceea ce a fost. Rămîne întreba- 
rea: care comunist trebuie dat jos? Cel din propriul eu ar fi greu de 
detronat, căci este de fapt singurul mijloc prin care a obţinut o poziție 
socială privilegiată. Nici cei apropiaţi nu pot fi avuţi în vedere, căci ei 
reprezintă rețeaua de ieri și de azi a strigătorului și ajutorul lui de nă- 
dejde. Și, atunci, sînt găsiți „comuniștii” exact acolo unde trebuie: 
printre literele alfabetului și printre cuvintele limbii. Ca atare, arată 
decizia academică din 1993, î și sînt dacă vor fi repudiaţi, va scăpa și 
națiunea de comuniști, de tancuri sovietice, de totalitarism și de ori- 
ce... („Bravos naţiune!”, vorba lui conv’ Iancu). În acest mod, colabora- 
torul și profitorul din vechiul regim devine peste noapte omul vremu- 
rilor noi și își poate revendica „dreptul” de a rămîne diriguitor al vieţii 
publice. 

Ce se întîmplă însă cu cei care n-au colaborat cu familia împușca- 
tă și nu și-au petrecut viaţa în ședințe partinice? Pot sau trebuie să se 
antreneze în această „spălare”, participînd la surghiunirea literelor, 
cuvintelor sau formelor gramaticale? 

Fără îndoială, cine nu are motive să se teamă de adevăr și nu 
urmărește diversiunea, ci schimbarea în bine, nu se va teme fără mo- 
tiv de elementele latine î (fî din i) și sînt, probe incontestabile ale lati- 
nității limbii noastre. Căci, chiar fără nebunii de la șah, nebunul tot 
nebun rămîne, și chiar fără î și sînt, comuniștii „sunt” tot comuniști. 


Evenimentul, nr. 1357, 25 ian. 1996,p.11 


LATINITATEA LIMBII ROMÂNE ȘI ORTOGRAFIA 


Se poate spune că descoperirea și afirmarea latinității limbii ro- 
mâne a fost fenomenul cel mai interesant din istoria noastră cultura- 
lă, căci, pornind de la aici, s-au putut identifica și cele mai multe posi- 
bilități de progres cultural, prin integrarea valorilor occidentale cre- 
ate de popoarele romanice. Pornind din latină și fiind înrudită cu 
franceza, italiana și portugheza - limbi ale unor mari culturi, limba 
română se dovedea pe deplin aptă a fi purtătoarea unor culturi supe- 
rioare, iar poporul care o vorbește demn de o astfel de cultură. 

Dar, după cum arată istoria culturală a popoarelor romanice, 
conștiința romanităţii, a originii latine, presupune, în același timp, de- 
limitarea de latinitate, adică constatarea și admiterea faptului că lati- 
nitatea nu mai este actuală în formele ei originare, evoluţia istorică 
avînd drept rezultat apariția altor realități, formarea altor limbi. Ast- 
fel, în cazul popoarelor romanice occidentale, la care limba latină a 
fost limba administrației, cultului și științei de-a lungul evului mediu, 
limbile literare naţionale s-au dezvoltat prin înlăturarea treptată a la- 
tinei ca limbă de cultură și prin afirmarea identităţii și specificului lor. 
Chiar în cazul limbii române, unde latina n-a jucat același rol, dezvol- 
tarea și modernizarea s-au realizat și prin urmarea unor modele lati- 
nești, dar nu prin întoarcerea la latină sau la faze mai vechi ale limbii, 
care erau mai aproape de latină. Așa se explică de ce unele tendințe 
manifestate în cadrul curentului latinist nu au putut fi acceptate. Între 
aceste tendințe neviabile a fost în primul rînd aceea de a alcătui o or- 
tografie etimologică pentru limba română, care, fiind scrisă cu litere 
latine abia în epoca modernă, nu avea cum să conserve în grafie, pre- 
cum franceza, elementele din fazele mai vechi ale limbii. Acest lucru 
nu excludea însă introducerea și adaptarea unor cuvinte din latină 
sau unele regularizări pe baza modelului latin. 

Ceea ce se poate spune, analizînd faptele, este că o limbă poate fi 
sau nu latină, neexistînd nici o posibilitate de a-i diminua sau accen- 
tua gradul de latinitate. Aceasta, deoarece o limbă este romanică prin 
structura ei (gramaticală) și prin fondul cuvintelor de bază preponde- 
rent latine, iar nu prin voinţa cuiva de a-i da acest caracter. În privința 
latinităţii sau nelatinităţii unei limbi, modul în care este ea scrisă nu 
are nici un efect, astfel încît limba română a rămas romanică în peri- 
oada veche, cînd era scrisă cu alfabetul chirilic și nu și-a schimbat ca- 
racterul nici în zonele estice, de sub ocupaţia rusească, unde a fost (și, 
pe alocuri, mai este) scrisă cu alfabet rusesc. Ceea ce a putut schimba 
întrucîtva limba (nu însă și caracterul ei) au fost influențele în lexic, în 
fonetică sau în sintaxă. Din acest motiv, dacă alfabetul latin este sin- 
gurul adecvat scrierii unei limbi care continuă latina, cum este româ- 
na, nu există nici un temei ca în scriere să se urmărească situaţiile din 
latină (mai ales atunci cînd acestea nici nu sînt cunoscute, cum este 
cazul votanţilor schimbării recente a ortografiei) în locul celor din 
limba actuală. 

Cele menţionate mai sus dovedesc absurditatea motivaţiei că 
prin ortografie s-ar putea aduce în vreun fel o întărire sau măcar o 

evidenţiere a caracterului romanic al limbii române. De aceea, cine fo- 
losește o asemenea motivaţie este lipsit de cea mai elementară cu- 
noaștere a problemei și, ca atare, nu are dreptul să-și dea cu părerea. 
În acest cadru trebuie privită pretinsa reformare a ortografiei române 
inițiată de Mihai Drăgănescu și de echipa sa. Fiind deopotrivă lipsit de 
posibilitatea de a înțelege lucrurile și dominat de dorința de a părea 
ceea ce nu este și nici nu poate fi (adică un om de cultură și un demo- 
crat), Mihai Drăgănescu a lucrat cu metodele și cu rețeaua stabilite în 
epoca ceaușistă pentru a distruge unitatea scrisului românesc și pen- 
tru a introduce în ortografie aberaţii precum scrierea cu â (f din a) în 
interiorul cuvintelor și impunerea formelor neromânești sunt, sun- 
tem, sunteţi, pe motiv că ar întări și ar scoate în evidenţă caracterul la- 
tin al limbii române. Specialiștii în materie au demonstrat însă în 
repetate rînduri că î (î din i) este la fel de latin ca și  (î din a), iar sînt 
este o formă moștenită de limba noastră din latină. 

Cert este că limba română nu are nevoie de serviciul nimănui 
pentru a fi de origine latină, această trăsătură fiindu-i inerentă și de- 
finitivă. Limba română are însă nevoie de studiul specialiștilor pentru 
a-i fundamenta teoretic această latinitate și pentru a-i asigura cultiva- 
rea în cadrele propriei naturi. 


Evenimentul, nr. 1365, 2 feb. 1996,p.11 


ORTOGRAFIA ȘI IMAGINEA ROMÂNIEI ÎN LUME 


Una dintre lozincile la modă din zilele noastre este aceea care ne 
cere să ne străduim din răsputeri „să intrăm în Europa”. La aceasta se 
replică însă uneori că noi sîntem dintotdeauna în Vechiul continent și 
o asemenea formulă nu are nici un sens. Că sîntem fizic în Europa este 
un fapt de netăgăduit, dar, oare, sîntem și la nivelul celorlalți euro- 
peni? 

Pentru a produce impresie şi a determina acceptarea iniţiativei 
de a schimba ortografia, Mihai Drăgănescu și adepţii săi au adus ca 
„argument” şi faptul că Occidentul își va face o părere deplorabilă de- 
spre limba română dacă ne-am îndărătnici să nu scriem cu două litere 
sunetul î şi nu am alunga din limbă vechea formă sînt a verbului a fi. În 
cazul în care însă asemenea lucruri s-ar accepta, pe loc străinii vor re- 

nunța la ideea lor cum că limba română este o limbă slavă. Nu s-a spe- 
cificat însă în ce lucrare științifică din străinătate se emite această opi- 
nie şi este puțin probabil să existe vreo lucrare serioasă care s-o 
susțină. 

Nu este mai puţin adevărat totuși că, în comparaţie cu alte limbi 
romanice (franceza, spaniola, portugheza, italiana), limba română es- 
te mai puţin cunoscută și studiată de străini, situaţia fiind explicabilă 
prin mai multe cauze. Acesta este principalul motiv că specialişti în 
limba română sînt mai puţini în străinătate şi nu alcătuiesc colective 
sau catedre speciale în universităţi. Din păcate, aceşti specialiști sînt 
deseori cuprinși în catedre care vizează studiul limbilor și culturilor 
sud-est europene, adică, în primul rînd, spaţii lingvistice şi culturale 
slave. Că o asemenea situaţie nu este avantajoasă propagandei naţio- 
nale este de la sine înţeles, dar ea nu are nici o legătură cu ortografia 
şi, cu atît mai puţin, cu î (î din i) sau cu sînt. Situaţia se datorează însă 
în mod sigur ineficientei atașaţilor culturali din ambasadele româ- 
neşti şi a tuturor celor care ne reprezintă în străinătate şi, ca atare, 
s-ar putea ameliora nu prin schimbarea iraţională a ortografiei, ci 
printr-o activitate serioasă a acestora. Dar, o activitate serioasă nu 
poate fi depusă decît de oameni serioşi, astfel că, oricîți de â (î din a) 
am introduce în scrierea limbii, imaginea culturii române şi atitudi- 
nea față de România nu se vor schimba, dacă țara va fi reprezentată 
de tot felul de nulităţi şi de exponenţi ai vechiului regim (precum Mi- 
hai Drăgănescu, Zoe Dumitrescu-Buşulenga etc.). Nu trebuie uitat că 
altădată eram reprezentați în capitalele europene de oameni ca Luci- 
an Blaga, Sextil Puşcariu și alți oameni de valoare. 

Pentru a demonstra necesitatea schimbării ortografiei, partizanii 
lui â şi ai lui sunt pretind că limba română ar fi fost „slavizată”, că ar 
exista în scrierea ei „litere cu sunet slav” (!?). Dar, tocmai asemenea 
afirmaţii false pot crea impresia unor neştiutori că, de vreme ce limba 
română a fost „slavizată” în așa mare măsură, a ajuns foarte apropiată 
de limbile slave. Pe de altă parte, ce impresie poate face în lume o na- 
țiune care îşi schimbă ortografia în funcție de regimul politic? Sau că 
națiunea respectivă este imatură și neserioasă, sau că nu a ajuns încă 
la un nivel cultural care să-i permită a avea valori durabile. De altfel, 
sîntem singura națiune europeană la care se produc asemenea eve- 
nimente generate de vechea ideologie populisto-stalinistă, încât, în loc 
de a ne alinia celorlalte popoare europene, vom ajunge a fi singurul 

dintre aceste popoare care nu va avea o ortografie fixată nici la înce- 
putul mileniului al III-lea. 

Mai mult, revista „Academica” a desfășurat o campanie susținută 
de discreditare a specialiştilor lingviști, întrucît aceștia nu sînt de 
acord cu schimbarea ortografiei, această campanie vizînd atît pe lin- 
gviştii din țară, cît şi pe specialiștii străini în studiul limbii române 
(prieteni ai poporului român), precum Alf Lombard (Suedia), Klaus 
Heitmann (Germania), marele savant de origine română Eugen Coşe- 
riu şi mulți alții. Este uşor de înţeles ce imagine poate oferi lumii o ţa- 
ră în care adevărul ştiinţific este exclus dintr-o discuţie care priveşte 
în mod categoric ştiinţa şi sînt preferate opiniile improvizate, frivole 
şi incoerente ale unor veleitari. 

Fără îndoială, în epoca noastră, nu poate cîştiga stimă și înțelege- 
re din partea altora un popor care, în loc să-şi rezolve multiplele pro- 
bleme care-i stau în față, oferă lumii spectacole precum războiul lite- 
relor şi, într-o epocă a specializării, exclude specialiștii, pentru a urma 
pe cei care ştiu de toate şi nimic, adică pe simplii vînători de funcții. 


Evenimentul, nr. 1367, 5 feb. 1996,p.11 


ORTHOGRAPHIA STULTITIAE 


Cuvintele latine din titlu nu trebuie să trezească nimănui bănuia- 
la că aceste rînduri s-ar referi la probleme străine sau foarte dificile. 
Ele sînt menite a denumi „ştiinţific” un produs demn de „cel mai înalt 
for ştiinţific şi cultural al ţării”, cum s-a autodenumit Academia Româ- 
nă în epoca Mihai Drăgănescu, adică atunci cînd s-a forțat să ofere na- 
țiunii ce putea da mai bun: â în interiorul cuvintelor și sunt în loc de 
sînt. 

Mișcîndu-ne pe terenul lingvisticii, trebuie să ne punem proble- 
ma cîmpului semantic al ideii de bază, în care se înscrie acțiunea de 
modificare a ortografiei. Iniţiatorii şi adepții frenetici ai acestei iniția- 
tive au urmărit prin aceasta să dea a înţelege (sau, mai degrabă, să 
prostească pe cine pot) că tocmai ei, colaboratori şi profitori ai regi- 
mului trecut, ne-ar proteja de comunism şi ne-ar reda ceea ce ne-a 
fost luat de acest regim, în realitate însă, societatea are nevoie să fie 
protejată tocmai de aceşti colaboratori și profitori. 

Din păcate, mulți s-au lăsat înșelați de propaganda patriotardă și 
de tenta reparatorie care au folosit drept „argumente” pentru distru- 
gerea unităţii şi raționalității ortografiei românești. Dar, proba patrio- 
tismului nu poate fi în nici un caz anatemizarea unor litere sau forme 
gramaticale, ci efortul de a face ceva necesar şi de a nu avea venituri 
sau indemnizaţii pentru funcții neonorate și nemeritate. Asemenea 
gînduri nu au putut trece însă prin mintea reformatorilor ortografici 
şi a votatorilor academici. 

S-a acceptat prea uşor, în foarte multe cazuri, explicaţia unei le- 
gături nemijlocite dintre momentul politic (cu tot anturajul de neno- 
rociri sociale) şi legiferarea, în 1953, a ortografiei rezultate din evolu- 
ţia scrisului românesc. O relație mai nimerită ne-ar face să observăm 
însă că tocmai în acel moment (cînd intelectualii țării mureau la stuf 
sau la canal) s-au format și sau afirmat actualii reformatori. Fără în- 
doială, dacă o asemenea relație este îndreptăţită, cealaltă nu are nici 
un temei, ținînd mai degrabă de ignoranță, și poate degenera în pros- 
tie (agresivă) cînd duce la partizanat, astfel încît cei neștiutori devin 
susținători (fanatici) ai unei aberaţii datorită inducerii în eroare. 

De multe ori, actualele modificări ortografice au fost acceptate ca 
urmare a somațţiilor trimise de conducerea Academiei în numele „sta- 
tului de drept”, teama de a nu suferi vreun neajuns făcîndu-i pe unii 
să admită un lucru de a cărui utilitate nu erau convinși. Totuşi această 
teamă ar trebui să fie suficient de întemeiată pentru a putea explica 
aprobarea unui fapt atât de nociv pentru cultura naţională, or este 
evident că orice temere este neîntemeiată, Academia nefiind, prin 
Constituţie, organ legislativ. Așadar, cel care încearcă să-şi motiveze 
în acest mod trecerea în tabăra lui Drăgănescu dovedeşte că este lip- 
sit de curaj și de rațiune. 

În sfîrşit, în cele mai multe situaţii, acceptarea modificărilor or- 
tografice se întemeiază pe obedienţă și pe oportunism (bolile cele mai 
cumplite ale societăţii românești actuale), fenomene care dovedesc 
lipsa exerciţiului libertăţii şi preferința pentru supunere oarbă, în lo- 
cul efortului de a interpreta şi de a înțelege faptele. A interpreta 
aceasta ca o chestiune de diplomaţie este o absurditate, căci cu caco- 
grafia-Drăgănescu nu dovedim o flexibilitate a spiritului, ci ne afun- 
dăm în mocirla inculturii ordonate. 

Deci, oricum am privi lucrurile, folosirea cacografiei votate în 
1993 (ea nu poate fi o ortografie propriu-zisă, fiindcă nu realizează 
scrierea corectă) se înscrie în spațiul semantic dominat de „prostie”. 

De aceea, e firesc ca aceasta să rămînă în istoria culturală cu titulatura 
orthographia stultitiae sau, pe româneşte, ortografia prostiei, fiind 
preferabilă denumirea latinească pentru a fi în ton cu reformatorii și 
votanții, care voiau să ne facă mai latini. 


Evenimentul, nr. 1368, 6 feb. 1996,p.11 


TRADIȚIA ÎN ORTOGRAFIA ROMÂNEASCĂ 


Este un lucru îndeobşte cunoscut că, timp de mai multe secole, 
limba română a fost scrisă cu alfabetul chirilic, cu care se scria limba 
slavă şi din care s-au dezvoltat alfabetele unora dintre limbile slave 
moderne. Impropriu prin natura sa scrierii unei limbi romanice, alfa- 
betul chirilic a cunoscut în spaţiul românesc un proces de adaptare, 
concretizat în reducerea permanentă a numărului semnelor, pentru a 
rămîne o corespondenţă de unu la unu între sunetele tip şi litere. 
Treptat, ortografia devine tot mai precisă, astfel că limba română 
ajunge la o unitate accentuată a scrierii fonetice, în ciuda faptului că 
era folosită în centre culturale care aparțineau unor state diferite. 

Cînd s-a pus problema trecerii la grafia latină, s-au manifestat, 
succesiv sau concomitent, opinii deosebite, unii învățați fiind de păre- 
re că limba română trebuia scrisă urmînd sunetele și formele care au 
rezultat din evoluţia ei istorică, iar alții considerînd mai nimerită o 
scriere etimologică, ce ar urma fazele mai vechi ale limbii, mai apro- 
piate de originalele latinești, fără ca aceasta să presupună în principiu 
şi o modificare a pronunțţiei cuvintelor. Aşadar, ortografia etimologică 
propunea să se scrie într-un fel şi să se citească, după anumite reguli, 
altfel decît era scris. Valoarea şi numărul învățaţilor care au propus o 
astfel de scriere au făcut ca aceasta să cîştige adepţi și chiar să devină 
oficială pentru un timp, dar, adepții fonetismului, precum Aron Pum- 
nul, Vasile Alecsandri, Iacob Negruzzi, Titu Maiorescu şi mulți alţii, au 
demonstrat curînd inoportunitatea scrierii etimologice, mîndria lati- 
nității nefiind argument pentru inadecvarea la realitățile limbii ro- 
mâneşti. S-au găsit treptat și modalităţi specifice pentru notarea 
sunetelor inexistente în latină (ă, î, ș și î) pornindu-se de la structurile 
limbii şi de la alternanţele fonetice. 

Cît timp s-a urmărit redarea originalelor latineşti prin scrierea 
etimologică, sunetul î și alte sunete româneşti specifice erau scrise 
prin literele corespunzătoare originalelor latine (cu sau fără semne 
diacritice), încît acelaşi sunet se nota în mai multe feluri şi aceeași li- 
teră putea avea mai multe redări sonore. În acest spirit, grafia sunt re- 
prezenta pronunția sînt, adunc se pronunţa adînc, s intervocalic avea 
valoarea z etc. 

Cînd s-a renunţat oficial la scrierea etimologică (s-a renunțat 
numai oficial, pentru că unii învăţaţi o părăsiseră sau n-o folosiseră 
niciodată), în jurul anului 1900, s-a convenit să se menţină unele ele- 
mente din acest sistem (precum este, care se pronunţă de fapt ieste), 
iar în 1904, Academia Română accepta, în sfîrşit, modul fonetic de 
scriere, menţinînd însă și elemente inutile din etimologism (scrierea 
cu î şi â, s intervocalic pentru z, sunt etc.). Au fost însă numeroşi oa- 
meni de cultură, mai ales cei care aveau pregătire de specialitate în 
domeniul lingvisticii, care au militat pentru renunțarea la orice nu era 
necesar de menţinut în scrierea etimologică. De aceea, la fel ca înain- 
te, şi după reforma din 1904, românii și-au scris limba în mai multe 
moduri, dar, cu toate acestea, direcția era stabilită, unificarea scrierii 
româneşti trebuia să se producă inevitabil prin extinderea principii- 
lor fonetice. Numai votarea repetată şi cu rezultate contradictorii, în 
1932, de către membrii Academiei a prelungit nejustificat situația de 
provizorat şi a împiedicat unificarea ortografiei atunci. 

Prestigiul unor mari scriitori însă, care adoptaseră scrierea fone- 
tică, precum M. Sadoveanu, G. Topîrceanu, L. Rebreanu și mulți alții şi 
argumentele imbatabile ale lingviștilor au perpetuat starea de spirit 
favorabilă renunțării la acele reminscenţe etimologice care nu erau 
necesare. Datorită acestui climat, încercarea din 1953 de a se realiza o 
reformă ortografică „democrat-populară” a fost abil convertită în ge- 
neralizarea scrierii pe baze fonetice, adică a ortografiei rezultate din 
evoluția scrierii limbii române cu litere latine, evoluţie care a însemnat 
o permanentă renunțare la elementele de prisos. De fapt, aceasta era 
singura tradiție în adevăratul sens al cuvîntului, căci cunoştea o conti- 
nuitate și o unitate deplină, în ciuda faptului că nu fusese pînă atunci 
oficializată în acea formă, în vreme ce scrierea etimologică, deşi oficia- 
lizată, a cunoscut permanent fluctuații, fiind mereu amendată. 

Aşadar, nu pot avea nici o bază în tradiţie cei care susțin scrierea 
cu â în interiorul cuvintelor şi cu sunt. Aparent, ar fi o întoarcere la si- 

tuația interbelică, regulile ortografice erau însă atunci sensibil diferite 
şi numai necunoașterea faptelor i-a făcut pe actualii reformatori să 
creadă că se înscriu în situația de atunci. Dar, chiar dacă s-ar urma în- 
tocmai acea presupusă tradiţie, starea tot n-ar fi îmbucurătoare, căci, 
după cum s-a arătat, atunci era o stare provizorie, iar scrierea neuni- 
tară. Ca atare, cacografia-Drăgănescu nu urmează nici o tradiţie şi, în 
nici un caz, tradiția bună a scrierii româneşti, dovedind numai afinita- 
tea pentru înapoiere a iniţiatorului şi a celor care îl urmează. 


Evenimentul, nr. 1369, 7 feb. 1996,p.9 


ORTOGRAFIA ȘI OPOZIȚIA 


S-a considerat, pe drept cuvînt, un mare cîştig pentru societate, 
pentru dezvoltarea ei democratică, înființarea și funcționarea mai 
multor partide cu programe și orientări diferite. S-a crezut că, de 
acum încolo, cei care ajung la putere pentru o perioadă de timp nu-și 
vor mai putea face de cap, căci, de fiecare dată, opoziţia, formată din 
cei care aspiră la putere, va identifica și va combate greşelile guver- 
nanțţilor, propunînd soluţii optime (sau măcar altele) acolo unde aceş- 
tia au greşit. Mai mult, ţinînd cont că opoziția românească a fost re- 
prezentată în ultimii şase ani (şi) de oameni care cunoscuseră, prin 
propria suferinţă, ce înseamnă minciuna şi nedreptatea, era de aştep- 
tat ca aceasta să se manifeste foarte prudent la iniţiativele unor foşti 
demnitari comuniști, mai ales cînd specialiștii combat cu argumente 
asemenea inițiative. Dar, cum la noi se pare că orice întemeiere rațio- 
nală, orice ordine firească, este subminată de forțele iraționale, iar ce- 
ea ce este rău cîştigă adepţi fără deosebire de partid, atunci cînd Mi- 
hai Drăgănescu, ajuns preşedinte al Academiei, şi-a propus să rămînă 
în istorie (şi, fără îndoială, va rămîne: Nero nu a rămas?), efortul spe- 
cialiştilor de a impune adevărul, în loc să găsească în opoziția politică 
un sprijin, a fost zădărnicit de unitatea deplină dintre putere şi opozi- 
ție, aliate în inițiativa de a distruge ceea ce se crease cu mult efort 
de-a lungul unui secol şi jumătate. S-ar părea că această atitudine a 
opoziţiei a fost determinată de unii leaderi vîrstnici, care, fără să-şi fa- 
că prea multe probleme, susțin că trebuie să ne întoarcem la situațiile 

de cînd erau ei tineri, indiferent dacă aceste situaţii au fost bune sau 
rele, indiferent de ceea ce cred alții, care au trăit alte realități și indife- 
rent dacă aceste situaţii sînt reluate ca atare sau în variante deforma- 
te. Să spunem, totuși, că, deşi inadmisibilă, o asemenea poziţie ar pu- 
tea fi măcar parțial înțeleasă. Nu sînt însă de înţeles scrisorile de ade- 
ziune la minciună, adresate unui fost demnitar ceaușist cu formula 
„lubite domnule Drăgănescu,” şi pline de felicitări pentru o faptă re- 
probabilă. Ce şanse putem avea alături de o astfel de opoziţie cu „iu- 
biți” printre demagogii şi impostorii de ieri şi de azi? Este greu de ex- 
plicat, de altfel, entuziasmul şi repeziciunea cu care publicațiile opo- 
ziției au trecut la â şi sunt, ca și cum prin aceasta s-ar fi reuşit ceva în 
recuperarea propriilor virtuţi. Unii fruntași ai opoziţiei, prea deprinşi 
cu slugărnicia și cu lipsa de cultură, au şi început să năucească lumea 
cu străinul sunt (care a fost propus de altfel, ca grafie, iar nu ca pro- 
nunţie), ca şi cum nu ar avea bază de articulație românească şi ar ur- 
ma mecanic orice li se „introduce în memorie”. Este greu de explicat 
cum aceştia nu văd diversiunea în investirea ca „academicieni de 
onoare” a unor octogenari fără operă şi, ca atare, foarte măguliți pen- 
tru „înalta cinste acordată” şi neincluderea în corpul academic a unor 
oameni valoroși și cu ținută demnă, precum Nicolae Manolescu, Ga- 
briel Liiceanu şi alţii, care au înțeles cum stau lucrurile cu â şi cu sunt. 

Dacă dorim să avem un viitor, trebuie să ne deprindem a judeca 
ce este bine şi ce este rău, ce este util și ce este nociv, și a nu rămîne la 
pseudoargumente de tipul lui „așa a mai fost”. În acest mod au proce- 
dat și parlamentarii din Chişinău cînd au votat pentru inventata „lim- 
bă moldovenească”, fiindcă „așa a mai fost”. Este drept că, uneori, 
omul se desprinde greu de lucrurile rele, în ciuda faptului că, în prin- 
cipiu, luptă pentru instaurarea binelui, dar el va reuşi să creeze valoa- 
re numai dacă va renunţa să umble orbeşte după ce a fost și va face 
efortul să construiască ceea ce trebuie să fie. 

Scrisul românesc așteaptă denunțarea de către opoziție a abe- 
rantei „reforme” şi revenirea la ortografia rațională. Cînd se va produ- 
ce acest lucru, vom putea crede că într-adevăr avem o opoziţie în care 
avem temeiuri să credem. 


Evenimentul, nr. 1373, 12 feb. 1996,p.11 

OPINIILE LUI EMINESCU DESPRE ORTOGRAFIE 


Este normal ca, în situația de astăzi, cînd unitatea scrisului ro- 
mânesc a fost compromisă, iar părerile specialiştilor în studiul limbii 
contrazic „reforma” nespecialiştilor, să ne întoarcem la opera înainta- 
şilor iluştri pentru a afla care era atitudinea lor în legătură cu proble- 
mele ortografiei. În acest context, printre primele întrebări pe care ni 
le punem, apare în mod firesc şi aceasta: ce părere avea Eminescu de- 
spre ortografie? 

Deşi preocupat de problemă („Daţi un premiu pentru rezolvarea 
problemului ortografic!”, notează el la un moment dat) şi deși avea 
opinii proprii în legătură cu rezolvarea ei, marele poet nu a alcătuit el 
însuşi o ortografie, întrucît, pe de o parte, avea la îndemînă ortografia 
de la „Convorbiri literare”, care, cu toate impreciziile ei, era un pas 
important spre adecvarea la realitățile limbii, şi, pe de altă parte, cre- 
dea că nu este benefică înmulțirea ortografiilor, aceasta împiedicînd 
unitatea scrisului şi prejudiciind chiar unitatea limbii. Opiniile despre 
ortografie ale lui Eminescu apar de obicei în corelaţie cu alte chesti- 
uni privind fenomenele lingvistice sau diferitele orientări filologice. 
Astfel, atunci cînd discută despre Ion Heliade-Rădulescu, de exemplu, 
nu uită să-l elogieze fiindcă „prin Gramatica sa eliminează din orto- 
grafia română toate semnele prisositoare” (M. Eminescu, Opere, vol. 
IX, Bucureşti, 1980, p. 341). La fel, în cunoscuta explicaţie a poziţiei 
lui Aron Pumnul în problema modernizării limbii române literare, 
Eminescu apreciază printre altele „estremul fonetismului, a iubirii 
nemărginite a limbei numai româneşti” (Ibidem, p. 81). Explicînd fo- 
netismul prin iubirea limbii române, opţiunea marelui poet este evi- 
dentă, fapt relevat și de o notație ulterioară: „În genere întrebăm ce 
are a face originea, etimologia unui sunet cu scrierea lui? Nimic.” (M. 
Eminescu, Opere, vol. X, București, 1989, p. 84). Aşadar, după Emines- 
cu, scrierea nu trebuie să aibă în vedere formele originare, etimologi- 
ce (în speţă cele latinești), ci situaţiile din limba română, limba care 
este scrisă. 

În sfîrşit, un pasaj mai amplu cuprinde aproape în întregime con- 
cepția lui Eminescu despre ortografie: „A cerceta vorbirea vie a popo- 
rului din toate părțile și a suma fenomenele sub legi generale fonolo- 
gice e treaba filologiei române; tot astfel e treaba ei de-a căuta origini- 
le cuvintelor. Dar în ortografie ca atare n-are să se răsfrîngă munca 

filologilor, căci nu e treaba ei de-a oglindi originile cuvintelor. Ca 
oglindă a pronunţiei aceleia care s-a recunoscut de cătră poporul în- 
treg ca ortoepică, ci aceasta nu prin convenţie, ci în mod istoric, ea 
trebuie să păstreze acest caracter. Filologia poate schimba întrucîtva 
ortoepia, şi atunci ortografia [...] îi urmează pe această cale. Mai de- 
parte nu merge, nu trebuie să meargă legătura între acea știință, abs- 
tracţie şi-ntre scriere, care trebuie să fie accesibilă cu înlesnire popo- 
rului întreg” (Opere, vol. X, p. 84). 

Deci, spune Eminescu, ortografia trebuie să reflecte limba, iar nu 
„munca filologilor”, adică rezultatul activităţii lor în descoperirea fe- 
nomenelor care particularizează vorbirea ori în aflarea originii cuvin- 
telor. Mai departe, poetul menţionează că ortografia trebuie să fie o 
„oglindă a pronunțţiei”, dar nu a unei pronunții stabilite convenţional, 
ci a pronunțţiei stabilite istoric” ca fiind optimă spiritului limbii, orto- 
epică. Cu toate acestea, el admite însă că filologii pot realiza unele mo- 
dificări ale limbii, dar nu prin scriere, ci indicînd pronunțiile corecte, 
care apoi pot fi redate şi în scris. În fine, poetul se pronunţă pentru o 
scriere „accesibilă cu înlesnire poporului întreg”. 

Se poate uşor constata că aceste afirmaţii sînt în totală discor- 
danţă cu modificările ortografice de tipul celor realizate în 1993 de 
Academia Română prin sîrguința preşedintelui ei de atunci. Eminescu 
cerea o ortografie accesibilă poporului, dar nu propunea să fie atribu- 
ită poporului sarcina de a stabili ortografia. Cu cît mai puţin ar fi pu- 
tut admite ca cineva care nu are nici un fel de cunoştinţe (şi scrie cu 
greşeli gramaticale) să se îndemne la reformarea ortografiei. (Fără în- 
doială, o asemenea eventualitate era exclusă în concepţia sa, nebănu- 
ind ce avea să rezerve viitorul...) Dacă pronunția nu se stabileşte con- 
vențional, ci prin norma de corectitudine, regularitate şi coerenţă sta- 
bilită de uz, o pronunție sunt nu se poate admite, ea neavînd nici o 
bază în istoria limbii române şi nefiind folosită nici în textele vechi, 
nici în limba populară. Apoi, dacă ortografia nu stabileşte ortoepia 
(pronunția corectă), ci trebuie numai să urmeze ortoepia, cu atît mai 
mult sunt trebuie respins, de vreme ce este impus prin scris, iar incul- 
ţii încep să-l şi pronunţe ca atare. 

Dacă Eminescu respingea etimologismul şi dorea o scriere sim- 
plă pe baze fonetice, fără îndoială că ar repudia o scriere lipsită de 
orice principiu, cum este regula lui î şi â în cacografia-Drăgănescu ca- 
re nu urmează nici etimologia, nici structura morfologică şi nici exi- 

genţele fonetismului. Marele poet era indignat de pedantismul unor 
filologi, care nu făceau deosebirea între rezultatele activităţii lor, nişte 
abstracții ştiinţifice, şi scriere, care trebuie să urmărească scopuri so- 
ciale, practice, fiind datoare să respecte numai limba vie. De aici este 
uşor de intuit cum s-ar fi exprimat el cînd s-ar fi confruntat, nu cu pe- 
dantismul filologilor, care oricum știau ce spun, ci cu agresivitatea in- 
cultă a celor care nu au nici o idee despre ce trebuie să fie o ortogra- 
fie. Un sfat al său ar putea totuși să ne călăuzească: „Nulităţile trebu- 
iesc descurajate de la viața publică; ele trebuie să ştie că nu se pot 
amesteca nepedepsite în lucruri ce nici sînt în stare să le priceapă”. 


Evenimentul, nr. 1375, 14 feb. 1996,p.11 


ORTOGRAFIA FOLOSITĂ DE EMINESCU 


Eminescu şi-a spus în mai multe rînduri opinia în legătură cu or- 
tografia, căci, în vremea sa, aceasta era o problemă prioritară a culturii 
românești, dar nu a construit el însuşi un sistem ortografic în care 
să-şi scrie opera şi pe care să-l propună societăţii. Cu toate acestea, da- 
torită exemplarității operei eminesciene, s-ar putea naşte ideea că ace- 
le chestiuni controversate, apărute în zilele noastre după modificările 
ortografice bizare din 1993, şi-ar putea găsi rezolvarea prin urmarea 
modelului oferit de scrisul lui Eminescu. Opera marelui poet a fost edi- 
tată însă de-a lungul unui secol în care au avut loc mai multe reforme 
ortografice și, pînă în 1954, nici n-a existat o ortografie unitară și ge- 
neral folosită, încît editorii au uzat de diferite maniere de scriere. Dar, 
chiar revistele la care publica Eminescu aveau ortografii destul de di- 
ferite, astfel încît forma grafică a cuvintelor din poeziile publicate în 
„Familia” este deseori diferită de cea din poeziile apărute în „Convor- 
biri literare”; altfel era ortografia la „Curierul de Iaşi” și altfel la „Tim- 
pul”, încît poetul și-a văzut el însuși propriul scris tipărit în mai multe 
moduri. În aceste condiţii, nu poate fi relevantă ortografia dintr-o edi- 
ție sau alta dacă vrem să știm cum scria Eminescu şi, de aceea, ar tre- 
bui consultate manuscrisele, lucru destul de dificil datorită restrîngerii 
(fireşti) a accesului public la ele. Dar, încercarea de a afla ortografia fo- 

losită de Eminescu se poate finaliza cu rezultate mulțumitoare prin in- 
termediul numeroaselor fotocopii ale manuscriselor, cuprinse în edi- 
ţia academică de Opere, începută de Perpessicius şi continuată de un 
colectiv de la Muzeul Literaturii Române din Bucureşti. 

Deşi unele modificări se pot constata în ortografia scrisului emi- 
nescian de-a lungul timpului, unitatea lui ortografică este destul de 
accentuată şi se relevă suficient din manuscrisele poeziilor, partea 
cea mai cunoscută, de altfel, din opera marelui geniu național. 

Din reproducerile cuprinse în primul volum al ediției amintite, 
intitulat: M. Eminescu, Poezii tipărite în timpul vieţii (Bucureşti, 
1939), reiese că poetul urma ortografia de la „Convorbiri literare”. 

Ca atare, întrucît Titu Maiorescu considera sunetul î drept o nu- 
anță a lui ă, nu i se atribuia un semn grafic, î fiind redat, de obicei, prin 
literele folosite pentru ă. Pe de altă parte, sunetul ă era redat prin do- 
uă litere: una derivată de la a şi alta derivată de la e. Ca atare, î era no- 
tat prin aceleași două litere ca şi ă, încît exista o destul de accentuată 
variaţie grafică. Cîteva exemple din reproducerile de manuscrise cu- 
prinse în ediția de la 1939 vor ilustra situaţia: stăpănirea ta străbate 
(p. 131; = stăpînirea), mai mult ca densul (p. 135; = dînsul), prin ver- 
furi lungi de brad (p. 217; = virfuri), al meu suflet tener, vesel (p. 365; = 
tînăr), in fum venăt de tămăe (p. 365; = vînăt, tămiie), și plăngend 
infrenă calul (p. 365; = plîngînd, înfrînă), ea se apără c-o mănă (p. 366; 
= apără, mînă). În funcţie de etimologie, sunetul î se nota cu ă şi la în- 
ceputul cuvintelor: al meu ănger de pasă (p. 313; = înger). Din aceleași 
motive etimologice, î este scris însă și prin i, atît la începutul cuvinte- 
lor, cît şi în interiorul lor: iși încheie haina plină de șireturi (p. 86; = 
îşi), o dulce zimbire (p. 313; = zîmbire), rideam, căntam degeba (p. 
252; = rîideam), a lor suflet imbetat (p. 366; = îmbătat) etc. 

Situaţii similare se întîlnesc şi în reproducerile de manuscrise 
cuprinse în celelalte volume ale ediției academice, precum în cele din 
volumul al IV-lea (M. Eminescu, Poezii postume, București, 1952): un 
sin curat ca ceara, obrazul zimbitor (p. 287; = sîn, zîmbitor), și la 
păment vo dou trei (p. 352; = pămînt, două), dar il voi stringe bine (p. 
421; = îl, strînge), noaptea cea adăncă (p. 431; = adîncă). 

Aşadar, judecînd după ortografia relevată de fotocopiile manu- 
scriselor, se poate trage concluzia că Eminescu nu a folosit litera â (î 
din a) pentru a reda sunetul î. El utiliza în acest scop pe ă, pe ë şi pei. 
De asemenea, nu trebuie identificat ă cu â, nu atît fiindcă sînt litere di- 

ferite prin semnul diacritic, cît prin statutul lor diferit, căci ă nota 
deopotrivă sunetul ă și sunetul î. 

Ortografia folosită în manuscrise se întîlneşte şi în prima ediţie 
de Poesii, publicate de Titu Maiorescu în anul 1884: focul pălpăie in 
sobă (p. 1), chip de ănger drăgălaș (p. 7), dar zimbirea-i ei (p. 13), trec 
in stoluri rendunele (p. 15), cu strimbe cruci (p. 18), cu riuri de lapte (p. 
65), potolit și věnět arde focul (p. 75). 

Ediţiile ulterioare ale poeziilor lui Eminescu (sau ale altor opere 
ale marelui poet) au folosit diferite moduri de scriere, realizînd inter- 
pretări mai mult sau mai puţin corecte ale fenomenelor originare, ast- 
fel că nu sînt puţine cazurile în care s-au strecurat erori în redarea 
textului. Se înțelege că, atunci cînd s-au folosit semne speciale pentru 
redarea sunetului î, acestea au fost introduse în asemenea ediții. Ast- 
fel, în ediția Perpessicius, din 1939, se utilizează ortografia votată de 
Academie în mai 1932, adică cea caracterizată prin folosirea lui î la 
începutul cuvintelor şi întrebuințarea extinsă a lui â în interiorul cu- 
vintelor. Este păstrat însă î (î din i) în interiorul derivatelor şi al for- 
melor flexionare: inimi bătrâne, urîte (p. 35), pe lângă mese lunge 
stătea posomorită (p. 56) etc. 

Fără îndoială, scrisul eminescian își găsește forma cea mai nime- 
rită în ortografia fonetică, singura lipsită de ambiguitate, asigurînd 
mijlocul cel mai eficient pentru a reda forma și frumusețea limbii ma- 
relui poet. De altfel, poetul însuși a militat pentru o astfel de ortogra- 
fie, deşi scrisul său a fost marcat de situaţiile din epocă, astfel încît 
aspectul lui ortografic nu se poate lua ca model pentru scrierea de as- 
tăzi. Maniera de scriere folosită de Eminescu trebuie, aşadar, inter- 
pretată şi acest lucru a fost realizat, printr-o muncă foarte laborioasă 
şi atentă, încît eruditul eminescolog Petru Creţia ne-a putut prezenta 
în 1977, ca introducere la volumul al VII-lea de Opere ale lui Emines- 
cu, toate lămuririle în acest sens (pp. 48-71). Fenomenul este de altfel 
explicabil: ortografiile tuturor limbilor au o anumită evoluţie şi, de 
aceea, germanii scriu acum cu o ortografie modificată față de cea a lui 
Goethe, englezii au multe modificări față de scrisul lui Shakespeare, 
francezii nu mai scriu ca Rabelais. La nici un popor european însă nu 
există predispoziția de a se întoarce la faze vechi, depășite, din istoria 
ortografiei. 

Evoluţia ortografiei româneşti oficiale, stabilite de Academie, a 
trecut de la forma etimologică, fundamentată pe originea cuvintelor, 
la forma fonetică, care vizează structurile și formele limbii române. 

Această formă a cunoscut însă mai multe aspecte, printre care şi vari- 
anta din 1932, care conţinea elemente pseudoetimologice cu menţi- 
nerea lui î (f din i) în interiorul cuvintelor în formele flexionare și în 
derivate. Ca atare, varianta rezultată prin modificările votate de Aca- 
demie la 17 februarie 1993, care nu ține cont de flexiune şi de struc- 
turile limbii, instituind o regulă rigidă vizînd poziția sunetului la mar- 
ginile sau la mijlocul cuvântului, reprezintă forma cea mai iraţională a 
scrisului românesc de pînă acum. Acesta este rezultatul ambiţiei Aca- 
demiei de a dirija ortografia, deşi membrii ei, fiind de alte profesii 
decît literele, nu au nici o idee despre principiile alcătuirii unei orto- 
grafii şi, pe de altă parte, scăderii treptate a nivelului cultural al celor 
care votau ortografia; ei, necunoscînd latina și fiindu-le greu să înveţe 
regulile scrierii lui î pe baze etimologice, dar stăpîniți de aroganţa de 
a se măsura cu înaintaşii, au făcut o regulă care să poată fi reținută 
uşor, fără însă a avea vreo noimă. 

Deci, dacă se poate spune că variantele ortografice etimologizan- 
te, inclusiv cea în care a scris Eminescu, nu erau încă adecvate deplin 
scrierii limbii române, în raport cu cea care a generalizat folosirea lui 
î (î din i), varianta votată în 1993 este aberantă, neavînd la bază ideea 
de a scrie corect limba. Probabil că acesta este nivelul cultural la care 
ne aflăm acum şi trebuie să admitem aceasta, deşi, după spusa lui 
Eminescu, „adevărul doare; nimic nu doare ca adevărul”. 


Evenimentul, nr. 1376, 15 feb. 1996,p.11 


EMINESCU FOLOSEA PE SUNT SAU PE SÎNT? 


În multe ediţii ale operei lui Eminescu se întîlnesc formele sunt, 
suntem, sunteţi pentru prezentul verbului a fi, dar în unele apar sînt, 
sîntem, sînteţi. Chiar şi acest lucru ne-ar trezi întrebarea: cum scria 
sau, mai degrabă, cum pronunța Eminescu? Dar, în condiţiile dispute- 
lor de astăzi, generate de erodarea scrisului românesc prin reguli ab- 
surde care privesc și aceste forme, întrebarea este cu atât mai fi- 
rească. 

Prima ediţie a poeziilor lui Eminescu, publicată de Titu Maiores- 
cu în anul 1884, conține numai forma sunt, adică cea folosită atunci în 

ortografia „Junimii”. Aceasta nu poate duce însă la concluzia că poetul 
optase pentru o pronunție sunt, repudiindu-l pe sînt. În realitate, sunt 
redă pronunția sînt, căci ortografia latinizată, care îl introdusese pe 
sunt, avea ca regulă de citire sînt pentru grafia sunt. De aceea, în rime, 
sunt corespunde numai unor cuvinte terminate în -înt: 


„Şi cînd se va întoarce pămîntul în pămînt, 
Au cine o să ştie de unde-s, cine sunt?” (p. 36); 


„Căzuțţi în cap sunt ochii; un zîmbet trist şi sfint 
Pe buzele-i lipite ce vinete îi sunt.” (p. 218); 


„Oboseala, slăbiciunea, toate relele ce sunt 
Intr-un mod fatal legate de o mînă de pămînt.” (p. 242); 


„De-aceea zilele îmi sunt 
Pustii ea niște stepe, 
Dar nopţile-s de-un farmec sfînt.” (p. 292) 


Aşadar, sunt rimează cu pămînt sau cu sfint (unde î era redat 
atunci prin ă sau prin ë) şi nu se pot găsi nici în poeziile postume, ne- 
cuprinse în ediția Maiorescu, altfel de rime decît corespondențe între 
sunt şi cuvinte terminate în -înt. Astfel, în ediția Peipessicius (M. Emi- 
nescu, Poezii postume, Bucureşti, 1952), constatăm următoarele co- 
respondențe: sunt - mormînt (pp. 9, 342), sunt - pămînt (pp. 271, 
341), vînt - sunt (p. 439). Dacă am presupune că Eminescu admitea 
aici rima imperfectă, asonanţa, apare întrebarea de ce totuși niciodată 
nu este realizată o rimă cu sunt şi cu un cuvînt terminat în -unt. Ar fi, 
deci, situaţia neobișnuită cînd poetul, în loc să realizeze rime depline 
- cum procedează de obicei, şi-a impus să realizeze în cazul lui sunt 
numai rime imperfecte. O asemenea explicație nu este însă acceptabi- 
lă din perspectiva crezului său poetic. Cînd nu apare în coresponden- 
țe cu -înt, sunt rimează cu cuvinte terminate în -int: sunt - argint (p. 
96, 132). Constatăm însă că argint intră în alte situaţii în corespon- 
denţă cu elemente lexicale precum vînt (p. 97, 135), iar în rimele ba- 
zate pe asonanţă, î intră în corespondenţă, în marea majoritate a ca- 
zurilor cu i (firide - ride, sîn - puţin, bine - rămîne, trandafiriu - rîu, 
suris — vis etc.) şi numai în trei cazuri are corespondent pe u (rune - 
bătrîne, lună - mînă, mînă - împreună). Nu există însă corespondențe 
între i şi u, încît, în cazul rimei de tipul sunt - argint, în mod evident, 
sunt redă pronunția sînt. Faptul nu poate fi surprinzător, întrucît Emi- 

nescu era profund devotat limbii vechi și populare, care folosește nu- 
mai pe sînt, şi, în mod obişnuit, introducea în limba literară elemente 
de acolo, încît, în nici un caz, nu putea înlătura acum forma veche sînt 
în favoarea uneia pedante, fără suport în limba reală. Dacă ne punem 
întrebarea de ce totuși poetul scria sunt, se poate răspunde uşor: fi- 
indcă aceasta era ortografia epocii şi nu este singura situaţie în care 
scrisul său este marcat de aceasta (el scria uneori sce, sci în loc de ște, 
ști, 6 în loc de oa etc.). 

Eminescu a indicat însă uneori el însuși cum trebuie pronunţat 
sunt, astfel că în ediţia Perpessicius, primul volum (M. Eminescu, Poe- 
zii tipărite în timpul vieţii, Bucureşti, 1939), se întîlnesc și redări ale 
lui sunt cu accent circumflex pe u: 


„O! el are dreptate! Sûnt mic, sânt [un] mişel!” (p. 369); 


„Tu eşti o zină, eu sânt un soare, 
Tu eşti o frunte, eu sânt o stemă. 
Eu sânt un geniu, tu o problemă.” (p. 479); 


„N-am văzut-o de cînd eu sûnt.” (p. 489). 


Acum lucrurile se lămuresc pe deplin: deşi adeptul unei ortogra- 
fii fonetice, Eminescu scria în ortografia de atunci (folosită de cercul 
„Junimii”), care era simplificarea rațională a unui sistem etimologic 
(propus de Timotei Cipariu), scrierea sunt pentru sînt înscriindu-se 
într-un cadru mai larg, în care principiul fonetic nu învinsese pe de- 
plin. Altfel stau lucrurile cînd acest principiu devine operant şi cînd, 
în mod firesc, scrierea etimologică trebuie interpretată și transpusă, 
astfel încît să fie redată pronunția reală care se ascunde în spatele ei. 
În aceste condiţii, aşa cum păment, sfănt, vent, riu etc. trebuie să devi- 
nă pămînt, sfint, vînt, rîu, tot aşa sunt sau sûnt trebuie să devină sînt 
(și, la fel, suntem, sunteţi devin sîntem, sînteţi). 

De aceea, predispoziția unor editori ai lui Eminescu de a păstra în 
ortografia fonetică pe sunt dovedeşte lipsă de respect pentru limba 
marelui poet, care este astfel falsificată. El dorea o ortografie fonetică, 
s-a folosit de o ortografie etimologică simplificată, dar n-ar fi scris 
niciodată într-o cacografie, adică într-un sistem de scriere care să nu 
țină cont nici de etimologie, nici de pronunția curentă şi nici de istoria 
şi sistematica limbii. Este astfel explicabil de ce specialiștii care au de- 
finitivat ediția academică a operei complete a marelui poet au trans- 

pus formele grafice sunt, suntem, sunteţi prin formele fonetice reale 
sînt, sîntem, sînteţi. Această soluţie, rezultată din cea mai laborioasă 
analiză a operei lui Eminescu, este într-adevăr cea optimă și ar fi de 
dorit ca, măcar în faţa acestei opere de excepţie, reformatorii de ocazie 
ai ortografiei sau alți împătimiţi ai aberaţiilor ortografice să manifeste 
decenţă, reținere şi bun simţ. Pornirii lor de a ne face „mai latini” i se 
poate replica prin înseși cuvintele poetului: „Nu originea face pe un 
popor să fie trainic, ci munca lui proprie, fie cu mîna, fie cu mintea”. 


Evenimentul, nr. 1377, 16 feb. 1996, p. 11 


ORTOGRAFIA ȘI ȘCOALA 


Nimic nu poate fi mai important pentru o națiune care doreşte să 
aibă un viitor decît formarea și informarea generațiilor tinere și, de 
aceea, școala a fost și este în centrul atenţiei la toate popoarele mo- 
derne. Din păcate acest lucru nu este valabil pe deplin pentru români, 
unde școlii și slujitorilor ei li se acordă mijloace numai ca să poată su- 
praviețui. Exista însă la noi avantajul că măcar învăţarea scrierii limbii 
naționale se făcea printr-o ortografie eficientă, simplă și rațională, care 
favoriza procesul de învățămînt. Cu toate acestea, orientarea tot mai 
insistentă a școlii (şi a societăţii în general) spre disciplinele reale, o 
oarecare neglijare a celor umaniste, precum și promovarea pe bază de 
plan, au determinat, chiar în asemenea condiții, existența unui mare 
număr de agramaţi, care nu știu să se exprime corect (oral sau în scris), 
în ciuda a numeroși ani petrecuți în băncile școlii. Mai mult, oamenii 
cu studii superioare ajunși în funcţii înalte „se disting” prin imposibili- 
tatea de a se exprima corect, iar mass-media, în primul rînd Televiziu- 
nea națională, este remarcabilă prin frecvenţa greșelilor de limbă. 

În asemenea împrejurări, Ministerul Învățămîntului trebuia să 
urmărească ameliorarea situaţiei, iar nu agravarea ei prin impunerea 
samavolnică a cacografiei-Drăgănescu, care mărește inutil dificultatea 
însușirii regulilor de scriere corectă. Astfel, acest Minister, care nu are 
niciodată fonduri suficiente pentru a utila și repara școlile, sau pentru 
a salariza onorabil cadrele didactice, cheltuie acum sume enorme 
pentru a înlocui manualele tipărite în ortografie cu cele în cacografie, 

manifestînd în această întreprindere anticulturală o perseverență 
demnă de o cauză mai bună. 

Consecințele acestei măsuri necugetate se manifestă sub toate 
aspectele, începînd de la alcătuirea manualelor și pînă la însușirea 
normelor de scriere. Astfel, se constată în manualele tipărite în caco- 
grafie falsificarea limbii înaintașilor, punîndu-se în scrisul lor sunt în 
loc de sînt, ca şi cum ei ar fi fost la fel de inculți și de rupți de limba vie 
ca „reformatorii” de astăzi. Or, este lucru știut că sunt a fost introdus 
ca grafie la mijlocul secolului trecut, astfel încît, abia după 1904, cînd 
s-a trecut la scrierea fonetică, cei care scriau cu sunt îl și pronunțau 
uneori (și nu este sigur că întotdeauna grafia sunt presupunea o pro- 
nunțţie ca atare). A pune pe seama cronicarilor, a lui Cantemir, Grigore 
Alexandrescu, Vasile Alecsandri, Mihai Eminescu etc. pronunția sunt 
este o infamie demnă de cei mai înrăiți dușmani ai limbii și culturii 
române. Pe de altă parte, â (î din a) nu era acceptat, chiar înainte de 
1953, de unii oameni de cultură în scrierea numelui lor. G. Topîrcea- 
nu, de exemplu, colaborator al „Vieţii românești”, își scria numele 
numai cu î (î din î), deși ortografia oficială din vremea sa folosea am- 
bele litere, pe î și pe â. Se poate deduce de aici că pornirea de a scrie 
cu â numele lui Topîrceanu, așa cum se întîmplă deseori în zilele 
noastre, este în totală contradicție cu opţiunea marelui scriitor în a-și 
ortografia propriul nume. 

Este de neînțeles cum conducerea Ministerului Învățămîntului nu 
a ținut cont de opiniile specialiștilor - profesori universitari și cercetă- 
tori, luînd ca model maniera retrogradă, stalinistă, ilustrată deplin și 
consecvent de conducerea Academiei Române. E, apoi, de neînțeles 
cum au putut ajunge în conducerea Ministerului oameni predispuși la 
tot felul de frivolități verbale (precum pronunția ceaușistă a cuvîntului 
prevedere sau pronunția incultă sunt), dar care nu au reușit să-și însu- 
șească regulile acordului și nu pot respecta cerințele exprimării coe- 
rente. Asemenea „personalități” au însă mare grijă să trimită repetate 
circulare pentru a sili (= silui) cadrele didactice să scrie în cacografie și 
să sancționeze pe elevii care nu folosesc suficienţi â (î din a) și sunt. 

Așadar, se observă că atît conducerea Academiei, cît și conduce- 
rea Ministerului Învățămîntului, în imposibilitatea unor reforme care 
să stimuleze procesul educaţional și cercetarea, printre acestea și stu- 
dierea și folosirea corectă a limbii naționale, au făcut fixaţie în „imple- 
mentarea” cacografiei și prejudicierea studierii limbii și a însușirii 
normelor de corectitudine. Cele două conduceri n-ar trebui să uite în- 

să că nu a existat (și nici nu va exista) vreo forță care să poată înlătura 
necesitatea adevărului. Căci, după remarca lui Eminescu, „adevăr și 
mîntuire sînt în ochii noștri identice, și acest izvor curat nu poate su- 
păra decît pe răi și pe netrebnici”. 


Evenimentul, nr. 1400, 14 mart. 1996,p.11 


ORTOGRAFIA ȘI POLITICA 


Nu este greu de observat și de înțeles faptul că problema scrierii 
și, în general, problemele limbii literare au avut la români (ca la toate 
națiunile europene) și o tentă politică în perioada modernă. S-a urmă- 
rit, de exemplu, ca, prin sublinierea caracterului latin al limbii, să se 
redea demnitatea românilor, prin dovedirea originii lor nobile, a 
dreptului lor istoric pe pămîntul pe care trăiau și a unităţii lor origi- 
nare. În acest spirit, alfabetul latin devenea nu numai haina firească a 
unei limbi romanice, ci și mijlocul de a evidenția latinitatea ei. Dar, 
deși priveau și politica, asemenea probleme nu erau rezolvate în 
funcţie de răfuielile politice, fiindcă ele vizau politica națională iar nu 
politica unui partid sau altul. Maniera de scriere, ortografia pro- 
priu-zisă, atinge și ea această sferă a politicii naționale prin gradul în 
care favorizează sau defavorizează însușirea scrierii corecte și prin 
măsura în care contribuie sau nu la desăvîrșirea unității aspectului ei 
normat. În această perspectivă, dacă latiniştii au marele merit de a fi 
contribuit la deșteptarea conștiinței naționale, ei au greșit, venind oa- 
recum în contradicţie cu propria intenţie de a cultiva limba română, 
atunci cînd au propus și au susținut (cu prea puţină flexibilitate) or- 
tografia etimologică, care îngreuia scrierea limbii și însușirea norme- 
lor ortografice. De aceea, se poate afirma că ortografia care reprezintă 
mijlocul cel mai simplu, mai coerent și rațional, adică ortografia fone- 
tică, slujește cel mai bine politica naţională. 

Pasiunile dezlănţuite în jurul problemei ortografiei și, în general, 
în jurul aspectelor care priveau modernizarea limbii literare au fost 
uneori speculate de politicienii de la sfîrșitul secolului trecut, încât cei 
care voiau să pară „mai patrioți” decît alții duceau la extrem și la națio- 
nalitate anumite direcţii ale luptei filologice. Din acest motiv, M. Emi- 

nescu nota: „cauza pentru care s-a lăţit atît de mult stricarea limbei... e 
aceeași căreia peste tot îi datorim toate relele de cari suferim: politica”. 

Cu toate acestea, scrierea ortografiei (sau o altă problemă de 
limbă) nu a devenit nici atunci și nici mai tîrziu politică de partid sau 
a unei grupări cu o anumită orientare politică, dezbaterile și confrun- 
tările desfășurîndu-se pînă în 1953 din perspectiva politicii naţionale. 
La această dată însă, un partid care preluase puterea își asumă re- 
formarea ortografiei pe baza politicii sale sociale. 

Din fericire, directiva principală a acestei politici, distanțarea de 
lumea „burgheză”, a produs, pe de o parte, eliminarea haosului orto- 
grafic de pînă atunci și, pe de altă parte, prin abilitatea unor oameni 
de cultură inteligenţi, impunerea celei mai raționale variante ortogra- 
fice, care fusese elaborată încă de la sfîrșitul secolului trecut, dar nu 
se generalizase datorită opoziției unor prejudecăţi latiniste nejustifi- 
cate. Dîndu-se satisfacție politicienilor momentului printr-o prefață 
„partinică” (cum se întîmpla, de altfel, atunci cu prefețele tuturor căr- 
ților), lingviștii români au reușit să generalizeze, în 1953-1954, orto- 
grafia dorită de multe generaţii de români. Ca atare, în acei ani, politi- 
ca de partid a putut pătrunde, în ciuda tuturor altor nenorociri, numai 
în prefața îndreptarului ortografic, fapt de altfel explicabil, fiindcă or- 
tografia, prin însăși natura ei, nu are nimic care s-o raporteze nemij- 
locit la regimul politic, ea fiind raportabilă numai la sistemul limbii și 
la eficienţa scrierii. Se pare că acest adevăr l-au înțeles pînă și politici- 
enii de atunci și chiar uneltele lor din domeniul lingvisticii, căci pro- 
blema ortografiei nu a mai intrat în obiectivul luptei politice, în ciuda 
faptul că se impusese de fapt ortografia votată de Academia Română 
în februarie 1932 (în plin „regim burghez”) și o folosiseră mulți învă- 
țați din deceniile anterioare. 

Dar, deși în 1953-1954 ideea modificării ortografiei pentru a co- 
respunde regimului politic nu a avut ca rezultat și fabricarea unei or- 
tografii a momentului, ci doar generalizarea unui sistem mai vechi, 
ideea ca atare a rămas adînc împlîntată în sufletul tinerilor activiști 
care se formau atunci, deveniți astăzi oameni în vîrstă și deținători ai 
unor funcții de conducere în diferite instituţii centrale. 

Îngrijoraţi că-şi vor pierde poziţiile, după 1989, aceştia au încer- 
cat să facă un gest vizibil de rupere cu trecutul, antrenînd ortografia 
într-o politică de grup diversionistă. Rezultatul a fost că, de data 
aceasta, schimbările ortografice (extinderea folosirii lui în interiorul 
cuvintelor și înlocuirea lui sînt cu sunt) în loc să perfecționeze modul 

de scriere al limbii, îl îngreuiază inutil, discordanței cu adevărul știin- 
tific şi cu realitățile lingvistice adăugîndu-i-se discordanţa cu politica 
națională. Este drept că s-au invocat și acum aspecte care țin de 
această politică, dar nivelul cultural și științific foarte scăzut al pro- 
motorilor reformei au făcut ca asemenea elemente să se bazeze pe o 
motivare în totalitate falsă, iar modificările ortografice să fie cu desă- 
vîrșire aberante și iraționale. Așadar, dacă problema ortografiei a cu- 
noscut, de-a lungul unui secol, rezolvări ce urmăreau în principiu per- 
fecționarea scrierii, iar fundalul ei politic viza întreaga societate, în 
1993 s-a trecut la slujirea (prin modificarea ortografiei) a intereselor 
unui grup care nu are în vedere interesele naționale. 

Asistăm de data aceasta nu numai la o manifestare a decăderii 
culturale și morale, dar și la o decădere a politicii înseși, devenită po- 
liticianism conjunctural, cultivat de un grup social format din geron- 
tocraţi nostalgici și din foști activiști. Așa se explică de ce printre cam- 
pionii care susțin „reforma” ortografică se află personalități precum 
Adrian Păunescu și Silviu Brucan. Este drept că și de data aceasta s-a 
vorbit despre latinitate, dar pentru reformatori și adepţii lor, acest 
cuvînt nu are viaţă, fiindcă ei nu cugetă nimic spunîndu-l, și aceasta 
este explicaţia că, în numele latinităţii, se propune sau se admite orice 
surogat ortografic, lovindu-se astfel în latinitatea de fond a limbii: cea 
moștenită și perpetuată de-a lungul secolelor. 


Evenimentul, nr. 1401, 15 mart. 1996,p.9 


loan LOBIUC 
RĂTĂCIRI ORTOGRAFICE SUB CUPOLA ACADEMIEI 


Am calificat, în altă parte („Neamul Românesc”, 1993, nr. 2, p. 3), 
faimoasa diversiune ortografică din 1991 drept „pseudo-” sau chiar 
„anti-reformă”, avînd în vedere destabilizarea produsă în limba româ- 
nă scrisă exact într-o perioadă în care mult trîmbițata (de unii) sau vi- 
sata (de alții) reconciliere (armonie, concordie, consens) națională 
avea nevoie de abandonarea hotărîtă a „limbajului de lemn” și de re- 
venirea la filoanele sănătoase ale idiomului nostru. 

După reformele ortografice „mari” (din 1881, 1904, 1932), cea 
din 1953 a raționalizat și standardizat maximal posibilitățile grafiei 
latine de notare, pentru uzul de masă, a sunetelor românei vorbite, în 
speţă a vocalelor-tip în număr de șapte, adaosul din 1965 impunînd o 
dublă proiecție grafică a vocalei î nu numai prin î, ci și prin â, dar nu- 
mai pentru etnonimul și glotonimul (numele etniei, respectiv, al lim- 
bii) român, românesc, ca şi pentru ceilalți membri ai familiei lexicale 
date. Ortografia din 1953 viza limba literară, varianta normată și ge- 
neralizată, în care contează sunetele-tip (ideile sau intenţiile de su- 
net) indiferent de variaţia lor în vorbirea regională, populară, famili- 
ală, cultă, solemnă etc., rapidă sau lentă, îngrijită pînă la pedanterie 
sau mai puţin ori deloc îngrijită etc. 

Cum se știe, limba literară românească dispune de șapte tipuri 
sonore (a, e, ă,o,i, își u) cu care reușește să asigure toate silabele po- 
sibile (ca cele mai mici celule, nuclee de ordonare în sistem a sunete- 
lor) și, mai ales, toate diferențele de sens dorite (var - văr - vîr - vor; 
pară - pîră; lîngă - (să) lingă; cîrd - cord etc). Vocala notată prin îare, 
deci, aceeași stabilitate și putere diferenţială ca și toate celelalte șase 
vocale, fiind una singură ca imagine (care permite producerea ei de 
către cineva și recunoașterea ei în vorbirile celorlalți) în scoarța cere- 
brală a vorbitorilor de română, iar variațiile ei sînt chiar mai puţine în 
actele de vorbire concrete decît ale celorlalte vocale. În plus, ortogra- 
fia unei limbi literare își selectează și legiferează, pentru varianta ei 
scrisă, inventarul de simboluri grafice pentru sunetele tipice nu după 
originea acestora din urmă, ci după gradul de funcţionalitate, ca rol în 
comunicarea efectivă. Apoi, cum litera este un semn (simbol) pur 
convențional în raport cu sunetul pe care îl substituie, nefiind condi- 
ționată de natura acestuia (și nici invers), se cuvine ca într-o ortogra- 
fie modernă stabilizată prin tradiție și imperativitate unul și același 
sunet să fie marcat printr-unul și același semn grafic. 

În lumina celor de mai sus, „atacul” așa-zis reformator al Acade- 
miei Române numai împotriva bietei vocale î, cu prescrierea (pe care 
o dezavuează pînă și rebusiștii, mai nou, integramiștii, ca și dezlegă- 
torii) pentru ea a două veştminte grafice, cînd î, cînd â, este de înțeles 
(dacă s-a făcut din rațiuni politice post-comuniste), dar și, mai ales, de 
neînțeles (dacă s-a vrut întemeiat pe considerente științifice), prin 
urmare, de condamnat și de respins în ambele cazuri. 

Proiectul academic ar fi justificat din perspectivă etimologică 
doar dacă ar fi fost consecvent, în sensul de a impune litera â acolo și 

numai acolo (deci peste tot) unde vocala dată provine dintr-un a (ca 
în lână, câmp, câine, mână etc), la alte surse ale ei recomandîndu-se li- 
tera î (rîpă, uri, izvorul fiind i latin; finaţ, vînă, curînd, cu sursa e latin 
prin faza intermediară a românescului ă etc.). Din (nefericire, vorbi- 
torii de limba română, ca și străinii, cînd scriu românește, nu reflec- 
tează la și nici nu cunosc originile unui sau altui sunet. A le impune 
pentru una și aceeași vocală două notații, fără motivări de necesitate, 
este antididactic, știut fiind că limbajul scris se însușește exclusiv pe 
calea instrucției, dar, evident, pe baza celui oral. A obliga la scrierea a 
uri, dar urând (o simplă formă a verbului, nu cuvînt distinct) mai în- 
seamnă a leza simţul gramatical al vorbitorilor, care are nevoie de re- 
gularitate, de simetrie în mînuirea cuvintelor ca unitare în toate 
manifestările lor formale diferite. 


Evenimentul, nr. 1353, 19 ian. 1996,p.11 


ESTE RAȚIONALĂ NOTAREA ACELEIAȘI VOCALE 
PRIN DOUĂ LITERE? 


În proiectul unor îndreptări ale ortografiei românei literare ac- 
tuale, semnat la 31 ianuarie 1991 de M. Drăgănescu și devenit la 4 oc- 
tombrie 1991 Hotărîre a Academiei Române, hotărîre luată sub încă 
aceeași președinție, se spune clar: „Literele â și î corespund aceluiași 
sunet...” (Anexa 1). Aceeași formulă reapare în faimoasa hotărîre... 
octombristă ('91), de data aceasta în textul (tot la Anexa 1) atribuit 
„Regulilor «Sextil Pușcariu» aprobate de Academia Română în anul 
1932”. Deci, proiectul din 1991 își arogă o formulă din 1932 reprodu- 
să aidoma, fără a fi citată sursa. Cînd aceasta e pomenită ca autoritate 
interbelică mult mai... autoritară decît cea postdecembristă („anul zi- 
dirii” 1989, un fel de „ab urbe condita”), Hotărtrea dată (chiar votată 
de Academie pe 18-19 decembrie 1991, „în ciuda numeroaselor ob- 
iecţii și proteste ale specialiștilor”!) uită să spună publicului larg că 
subregula b) din 1932 este reproducerea textuală a celei din 1904. De 
fapt, neconsultînd sau ignorînd opiniile specialiștilor, conducerea 
Academiei din 1991 nici n-a amendat formula dată, conform căreia 
„tot î scriem și în corpul cuvintelor - nu numai la începutul și sfârșitul 

absolut al lor, potrivit regulii a) - cînd, prin compunere, î de la începu- 
tul cuvintelor ajunge medial: neîmpăcat, neîndurat, neînsemnat, prea- 
înălțat, preîntîmpinat... Vom scrie într'iînsul, dar dânsul”. Din 1904 și 
1932, teoria și studierea practică a formării cuvintelor pe terenul 
limbii române (prin resursele, potenţele, modelele și procedeele ei in- 
terne, proprii, adică nu prin împrumuturi din limbi străine) au evolu- 
at destul, pentru ca în cazurile citate să nu se mai poată vorbi de 
compunere (vezi secvența subliniată, din citatul de mai sus), ci de de- 
rivare (cel mult, formaţii ca preaînălțat etc. ar putea fi admise drept 
compuse, și nu derivate). Deci, formula din „ediția” I (1904) și a I-a 
(1932) trebuia... reformulată, în pas cu achiziţiile lexicologiei româ- 
nești. Mai subtilă pare propunerea în secvenţa ei: „Vom scrie într- 
însul, dar dânsul.” Etimologism? Unificare grafică a aceluiași cuvînt 
(îns(u), însă, proveniţi ca moștenire, dar cu prefaceri fonetice, din la- 
tină (populară): ipsu, ipsa, existent în însumi, însămi etc., în dinsul, 
prin sudura prepoziţiei de cu îns(u) + articol, și „fix” cu prepoziţiile că- 
tre, întru, printru)? Dimpotrivă, atac la familii lexicale, la unitatea (și 
„vizuală”) a formelor aceluiași cuvînt și altele. Pe de altă parte, este 
vorba de fetișizarea poziției sunetului în cuvînt: unul și același sunet 
ar trebui scris într-un fel la începutul și sfârșitul cuvintelor și altfel în 
poziţie interioară, ca în așa-zisele compuse de mai sus. Eclectism cras, 
căci nu se respectă nici principiul etimologic (latiniștii erau mai con- 
secvențţi la vremea lor, cînd scriau, ca în Lexiconul budan din 1825, 
vocala ă în 6 feluri: ă, cînd provenea dintr-un a neaccentuat, ca în că- 
ra; â, cînd se afla sub accent, ca în cumpără (perfect simplu); ë, în 
mergetoru, fiindcă infinitivul are e: a merge, iar ă e aton; ca ê, sub ac- 
cent: adeveru, vedu; ð în silabă atonă: după „după”; 6 sub accent: fâră, 
côtră, sau cînd scriau vocala î în 3 feluri: â, în câmp, € în jurăment şi î 
în ripă), dar nici principiul fonetic (căci alte vocale se rostesc în mult 
mai multe variante decît 7). 

De fapt, iniţiativa academică, bruscă și agresivă, s-a vrut o „de- 
stalinizare” a reformei ortografice din 1953. În loc să se desovietizeze, 
să se decomunizeze țara, mentalitatea, viața etc., asaltul s-a îndreptat 
spre ortografie, care tocmai ea își îndeplinea cu succes menirea de a fi 
stabilizatorul limbii naţionale literare scrise, cu influențe uniformiza- 
toare asupra rostirii literare, aceasta încă vulnerabilă (prin amestecul 
unor rostiri regionale, populare, familiare etc.). Nesinceritatea Hotărt- 
rii în discuţie rezultă și din punctul 2, alineatul a) al ei: „menţinerea 
regulii absolute (numai f) din 1953 ar însemna obligativitatea scrierii 

cuvintelor România, român şi a celor derivate (nu cumva: „compuse”, 
ca în neromân?) cu î, deoarece nu există nici un act normativ (subl. 
ns.) de stat și nici o hotărîre a Academiei Române pentru aceste ex- 
cepții”. Să nu fi cunoscut în 1991 Prezidiul Academiei Române „îmbu- 
nătățirea normelor ortografice” aprobată în 1965 de către Prezidiul 
Academiei R.S.R.: „În conformitate cu noile norme ortografice, se rein- 
troduce în alfabetul limbii române litera â (Â) care se va folosi în scri- 
erea numelui propriu România şi a tuturor cuvintelor din aceeași 
familie (român, românesc etc.)”? (Vezi Îndreptar ortografic, ortoepic și 
de punctuație, Editura Academică, 1965, ed. a IV-a, 1983 etc.). Se omi- 
te, cumva, această hotărîre pe motivul că ea coincide cu începutul 
„epocii Ceaușescu”? Sau „desovietizarea” nu înseamnă, în primul rînd, 
„deceaușizare”? 

Vom arăta cititorilor toate sursele vocalei î în română, pentru a 
infirma opiniile mai vechi, depășite (dar la care a aderat dl. Drăgănes- 
cu), despre izvorul slav al ei, după cum vom comenta „estetica” lui â și 
„urîţenia” lui î, invocate, de asemenea, de către domnia sa. 


Evenimentul, nr. 1358, 26 ian. 1996,p.11 


DE CE Î LA ÎNCEPUT ȘI SFÎRŞIT DE CUVINT, 
IAR ÎN INTERIOR Â? 


Răspunsuri motivate rațional la această întrebare privind teme- 
iul hotărîrii academice din 1991 nu s-au dat și, credem, nici nu pot fi 
date. 

În proiectul d-lui academician M. Drăgănescu se critică, cu deo- 
sebire, reforma ortografică din 1953 pentru anumite pasaje privind 
adaptarea alfabetului latin în lumina tradiţiei scrisului româno-chiri- 
lic și, mai ales, afirmaţia că „deprinderile grafice de origine chirilică 
(slavă) își au justificarea în realitatea fonetică românească, in- 
fluențată de fonetica slavă”. Renunțarea la litera â, din 1953, este ca- 
lificată drept „o unanimitate tipic socialist-stalinistă, de ordin politic, 
impusă prin procedurile unui partid totalitar”. E de precizat, pentru 
publicul nespecialist, că preferința pentru litera î în locul literei â s-a 
manifestat cu cel puțin jumătate de secol înainte de comunizarea 


231 


României și că, după cum au stabilit specialiștii, „soluția 1953 a fost 
din 1940, de la Societatea Profesorilor de Limba Română din Bucu- 
rești, care numai comuniști, slavofili, sovietofili nu puteau fi numiţi”, 
deci că reforma din 1953, de eliminare a grafemului â, printre altele, a 
fost, necesară în primul rînd pentru că „vechea ortografie, din 1932, 
nu fusese generalizată, nu fusese aplicată în toate publicaţiile, nici în 
perioada interbelică și cu atît mai puţin după 1944, cînd se manifes- 
tau în publicistica noastră diferite tendinţe”. (Mioara Avram, în Orto- 
grafia limbii române. Trecut, prezent și viitor, laşi, 1992, pp. 101, 102). 

Mai trebuie subliniat că influenţe slave de natură fonetică, cîte au 
fost, sînt neîndoielnice, dar ele s-au produs în perioada de încheiere a 
formării limbii române (sec. VIII - IX/X) și nu au afectat limba româ- 
nă literară, constituită abia din sau după sec. al XVI-lea. În al doilea 
rînd, scrierea limbii române cu alfabet latin nu a putut fi orientată 
după tradiția notării ei în alfabet chirilic decît în sensul victoriei prin- 
cipiului fonetic împotriva celui etimologic; altfel, nu s-ar fi produs în 
veacul trecut, cu prelungiri pînă în 1953, un veritabil „război ortogra- 
fic”. Alfabetul „civil” sau de tranziţie, cu amestec de slove chirilice și li- 
tere latine, practicat și în publicaţiile lui I.H. Rădulescu, Gh. Asachi ş.a., 
alfabet în care „convieţuiau” tolerant, pașnic, semne din cele două al- 
fabete, a pregătit, de fapt, nevoia eliminării totale a celui chirilic. 

Între motivațiile proiectului, dl. acad. M. Drăgănescu invocă şi 
unele opinii despre aspectul estetic al lui â și î; la dezbaterile din 1929 
în vechea Academie, G. Murnu afirmase că „litera â e frumoasă în deo- 
sebire de î. Să căutăm a micșora pe cît posibil, cel puţin prin scriere, 
acest sunet slav în limba noastră.” Principiul eugrafiei (să-i spunem 
așa după modelul termenului eufonie, care vizează, chipurile, ceea ce 
e plăcut auzului, respectiv, ochiului, în comunicarea orală și cea scri- 
să) este profund subiectiv și nu poate cîntări în stabilirea normelor 
ortografice. Dimpotrivă, cineva ar putea susține că grafemul î este mai 
„Zvelt”, mai vioi, mai „luminos” față de â, care, cu spaţiul pe care îl in- 
clude, sugerează ceva apăsător, „bătrînesc”, tip temniţă etc. De altfel, 
proiectul citează și opinia lui C. Rădulescu-Motru, cum că „pronunţa- 
rea sunetului î e sigură (nu e ca-n cazul diftongilor „ia”, „ea”); a-l scrie 
cînd î cînd â e deci inutil...”, de preferat fiind litera î, „pentru că întru 
nimic nu e mai plastică decît f”. 

Însă părerea lui G. Murnu despre originea exclusiv slavă a voca- 
lei î din română este falsă, iar cine o preia, fără a-i consulta pe specia- 
liști, pentru a o face publică, se descalifică. Este ca și absolut sigur că 

vocalele de timbru ă și î sînt de provenienţă autohtonă, dar originea 
fiecăreia din ele, cum vom arăta, este atît de eterogenă, încît dispare 
orice rațiune de a impune la iniţială și în finală î (în înger sursa lui es- 
te un a latin!; în uri sursa e latinul i) și â în interior (chiorâș, mohorât, 
gât, bâldâbăc, pârâș etc). Toate aceste surse vor fi precizate, în fine, în 
partea următoare (și ultima). 


Evenimentul, nr. 1359, 27 ian. 1996, p. 23 


„VARIAȚIILE” ŞI ORIGINILE VOCALEI Î ÎN ROMÂNĂ 


Foneticienii au notat, în graiurile daco-române, vocala î ca cen- 
trală (produsă în zona de mijloc a cavităţii bucale) și închisă (cu muș- 
chiul limbii ridicat cît mai mult spre cerul gurii) în rostirea munte- 
nească (și literară), de pildă, în cînd, apoi un î tot închis și central, dar 
articulat mai în față (deci ceva intermediar între i și Î), ca în ardele- 
nescul rîu; o variantă de î se obține din ă final neaccentuat în graiurile 
moldovenești, ca în fată (ceva între vocala ă și vocala f). Practic, este 
vorba de o singură variantă, cea ardelenească, ca și insesizabilă la auz 
(â din Moldova este o variaţie a lui ă şi nu a lui î). În schimb, vocala a 
cunoaște cel puţin 3 varietăţi, e - 6, o - 2, ătot 2, u - 2, (nemaivorbind 
de realizarea lui o la iniţială ca diftong: iiom etc.). Ca rostire, î este, 
poate, cea mai unitară vocală și nu oferă raţiuni fonetice de a fi scrisă 
în două sau mai multe feluri (î și â). 

Atunci, „celebra” de acum regulă de a se scrie î la început și la 
sfârșit de cuvînt, și â (cu excepţiile arătate) în interior se va fi bazînd 
pe niscaiva rațiuni etimologice, apte de „a spori” în ochii străinilor la- 
tinitatea limbii române? Să vedem, dară, sursele vocalei î, atît de me- 
diatizată în „năpasta” ei de a fi obligată să poarte două straie. 

La inițială de cuvînt, sunetul vocalic î provine: 1) din i latin (+m): 
îmbăta, îmbrăca, îmbuca, împăca, împărat, împărţi ş.a.; (sau +n): în, 
înălța, închina ş.a.; 2) dar și din a latin (+n sau +n, m+consoană): înger 
(< angelus); îmbla (< ambulo), mai tîrziu umbla; înel (< anellus), mai 
apoi inel; înemă (< anima), apoi inimă; Îndrea (< Andreas), mai tîrziu 
Undrea; îngust (< angustus); ş.a. 

În poziţie internă, î are și mai multe surse: 1) latine: a) a (+n); 
Iînă (< lana); cîmp (< campus); mînă (< manus) etc.; b) i: rîpă (< ripa); 

rîu (< rivus) ș.a.; c) o: fintînă (< fontana); d) u (+n): osînză (< axungia); 
încă (< unquam); rîndunea (< hirundinella) etc.; e) e (+n sau altă con- 
soană): vînt (< ventus); tîmplă (< templa); vină (< vena); fin (< fenum); 
frîu (< frenum); curînd (< currendo) etc.; 2) slave: a) o nazal: oblînc, 
dîmb, zîmbi; b) e nazal: rînd, sfint; c) sonantele r și I: bîrlog, stîlp, pîlc; 
d) y: hîrlet, rîs „linx”; 3) turcă: cadînă, catîr, calabalic, satîr. 

În poziție finală f este ulterior, el putînd proveni dintr-un i latin: 
uri (< horrire) sau în verbe de alte origini: coborî, pogorî, dobori etc., 
ori dintr-un de după accent, devenit, regional, â: soacră, vacă ș.a. 

Î inițial este tîrziu, secundar, cînd apare ca î-protetic în unele 
forme pronominale: îmi, îti, îl, îi etc. sau verbale: îs. 

Vocala î mai este conținută într-un grup de cinci cuvinte cu eti- 
mologie obscură: stînă, stăpin, jupîn, smîntînă, stîncă, după unele pă- 
reri, de origine traco-dacă, după altele, latină, iarăși după altele, slavă. 
Oricum, se constată că sunetul î nu poate fi atribuit vreunei influențe 
slave, specialiștii constatînd că î românesc nu e identic cu î din rusă 
sau î din turcă, acestea din urmă fiind mult mai închise și mai pos- 
terioare ca cel dintii. Izvorul cel mai bogat al vocalei î îl reprezintă ele- 
mentele latine moștenite, ca și dezvoltările fonetice ulterioare ale 
acestora, împrumuturile slave sau turcești doar sporind numărul cu- 
vintelor ce conțin acest sunet. O. Nandriș (Phonétique historique du 
roumain, Paris, 1963, pp. 53-54) crede că „originea dacă (de substrat) 
a acestei vocale poate fi demonstrată: ea poate proveni în română din 
orice vocală, dar numai în anumite condiţii fonetice precise; prezența 
sa într-un anume număr de cuvinte de origine necunoscută și în care 
nu mai sînt date aceleași condiţii o trădează ca o supraviețuire în lim- 
ba asimilatoare (latina dunăreană) a unui fonem |[=sunet-tip] din lim- 
ba asimilată (daca). Dincolo de această origine directă, frecvenţa lui î 
a fost augmentată în română graţie bazei de articulație velarizante pe 
care i-a imprimat-o substratul.” 

Așadar, cele două veștminte pentru această vocală, unitară fone- 
tic, ne-slavă (deci, necomunistă) ca origine, nu acoperă toate sursele 
ei și se aplică în raport cu acestea, arbitrar, ca î, acolo unde izvorul es- 
te a şi ca â, acolo unde el este i etc. Nefiind mai informativă (în textele 
scrise) și nici mai estetică decît „zveltul”, „luminosul” și „săltărețul” î, 
litera â (exceptînd familia lexicală român) nu se justifică la această 
eterogenitate de surse și la nevoia, capitală, a ortografiei de a fi unita- 
ră și rațională. 


Evenimentul, nr. 1364, 1 feb. 1996,p.11 

„TUSEA ŞI JUNGHIUL” ÎN ORTOGRAFIA... 
DRĂGĂNESCIANĂ! 


Se vede că „reformatorului” (-lor) din 1991 nu-i (le) era suficien- 
tă împestrițarea vizuală a unei ortografii care funcționa din 1953 în- 
coace (în ciuda sau şi grație adaosului din 1965) în mod dacă nu 
ireproşabil, cu siguranţă eficient. Atentatul urma să deregleze nu nu- 
mai unitatea și stabilitatea, claritatea și armonia reprezentării grafice 
a sistemului fonetic, redus la sunete-tip, al limbii române, ci şi rigoa- 
rea şi continuitatea sistemului morfologic. 

Cum s-a văzut, „anticomunismul” cîrpelii reformatoare din 1991 
este fals și nesincer. Dacă n-ar fi deruta şi stricăciunile produse învă- 
țămîntului, culturii, situației lingvistice a românilor din ex-U.R.S.S. şi 
de aiurea, această pseudoreformă nici n-ar trebui luată în seamă: lim- 
ba română este, ca sistem şi structură, ceea ce este, latină ca origine, 
romanică ca familie şi apartenenţă, cu o individualitate bine contura- 
tă prin asimilarea creatoare în ea a tot ce i-a impus mediul carpa- 
to-balcanic în care s-a format și a evoluat. Nici cînd s-a scris, secole 
de-a rîndul, cu alfabet chirilic sau cu altele, aceste veştminte grafice 
nu au putut schimba cu ceva fondul latino-romanic esenţial al româ- 
nei vorbite. Este ca şi cum un individ s-ar fotografia în diverse un- 
ghiuri, poziţii etc., el rămînînd, în ultima instanţă, același. 

În cazul formei verbale sunt, preconizată ca preferabilă formei 
de pînă acum sînt, ignorarea sau, mai degrabă, necunoaşterea istoriei 
limbii române sînt evidente. Este ştiut că în moștenirea verbului din 
latină s-au produs numeroase mutații, pierderi, nivelări, inovaţii în 
română şi că, în această privinţă, verbul a fi este nu numai cel mai ne- 
regulat ca flexiune, dar și cel mai întrebuințat (el avînd valori morfo- 
logice multiple). Combinînd în el moșteniri din două verbe latine, esse 
şi fieri, verbul a fi la indicativ prezent nu se poate explica nemijlocit și 
total din formele respective latine. Limba română a trebuit (ca şi alte 
limbi romanice) „să facă faţă” acţiunii destructive a foneticii, care, în 
latina populară mai ales de prin și de după sec. al III-lea e.n., a dezor- 
ganizat declinarea numelor (a substantivelor, adjectivelor, pronume- 
lor şi numeralelor) și conjugarea verbelor. De altfel, verbul esse era 
deja din latină un verb neregulat, situație moştenită şi în română. 

Cum, însă, morfologia este compartimentul cel mai sistematizat 
al oricărei limbi, „căsuţele” rămase goale la un moment dat cerîndu-se 

„umplute” pentru simetrie, echilibru și bună funcţionare, româna a 
recurs, în compensație la dezordinea provocată de fonetică, la trans- 
feruri de forme şi valori latine, ca şi, mai ales, la creaţii analogice. 

Din formele de indicativ prezent din latină, sum, es, est, summus, 
estis şi sunt, s-au perpetuat direct în română doar forma de persoana I 
singular (sum > s, folosită împreună cu un pronume: eu-s, eu mi-s etc. 
sau „sprijinită” prin vocala adăugată i, deci îs: „Eu îs academician.”) şi 
forma de persoana a III-a plural (sunt > s: „Ei nu-s acasă.” sau „Ei îs 
nişte...”). Formele de pers. I și a Il-a pl. (summus şi estis) nu s-au con- 
servat în română. Așadar, în româna comună (sec. VII-X/XII), ca şi în 
dacoromâna mai tîrzie, sum (pers. I sg.) şi sunt (a III-a pl.), prin „ciun- 
tire” fonetică, au ajuns la s, „întărindu-și” corpul fonetic debil, la nevo- 
ie, prin î (îs). 

Este limpede şi pentru un profan că formele, omonime, (eu) sunt 
şi (ei, ele) sunt sînt creații tîrzii în interiorul limbii române, dar niște 
creații culte, savante, datorate latiniştilor, care, în efortul lor nobil de 
a apăra prigonirea politică a românilor (ardeleni şi nu numai), au re- 
curs și la argumentul apropierii maximale a românei de latină, spre a 
i se arăta originea și „nobleţea”. Însă, pînă la această intervenţie con- 
ştientă a Școlii Ardelene asupra unui segment al morfologiei, româna 
vorbită își recrease, prin analogie, formele pierdute și-și umpluse go- 
lurile, intolerabile în utilizarea atît de frecventă a verbului a fi (fie ca 
predicativ, fie copulativ): pe baza lui este (< est + -e, după modelul 
crește, merge) s-a creat ești (< est + -i > ești). Pentru (ei) sînt s-a prelu- 
at forma de conjunctiv prezent latin sint, devenită (după modelul 
tacunt, dicunt) sintunt > sîntu > sînt. Tot analogic, după un model ca 
facem, faceţi, fac, s-au creat formele (noi) sîntem, (voi) sînteţi, care au 
înlocuit mai vechile forme românești semu, seți (confundate cu forme- 
le de conjunctiv). 

Nu se poate demonstra că formele cărturărești sunt, suntem, sun- 
teţi, sunt ar avea vreo prioritate în istoria limbii române asupra celor 
populare sau că ele s-ar fi impus ca frecvență mai mare, graţie limbii 
literare, asupra celor străvechi, populare, generale și „legitime”. Di- 
versiunea academică se dovedește, astfel,... totală. 


Evenimentul, nr. 1366, 3 feb. 1996, p. 23 

RAȚIUNI „CIBERNETICE” ÎN „REFORMA” 
DRĂGĂNESCU? 


Puţină lume va fi reținut că într-un interviu acordat ziarului „Ro- 
mânia Liberă” (nr. 899/18.03.1993, p. 2) dl. M. Drăgănescu, pe atunci 
președinte în exercițiu al Academiei Române, își motiva decizia (pro- 
iectul) de „remaniere” a ortografiei din 1953 prin pretenţia - univer- 
salistă - că numai informaticienii, preocupaţi de „limbajul natural 
pentru problemele inteligenţei artificiale” pot avea „o viziune genera- 
lă asupra filosofiei limbajului”, căci lingviștii, „deși buni din punct de 
vedere științific”, sînt „foarte tehnicieni”. Lăsînd (deocamdată) deo- 
parte pasajul - maximal ambiguu? - despre „războiul” dintre â și î, ca 
„depolitizare a politizării” (cui?), din același interviu, după noi, o afir- 
mație clar politizantă, iertînd, apoi, tautologia din citatul de mai sus 
(căci filosofia este, deja prin definiţie, o „viziune generală”... întreagă, 
iar a avea „viziuni generale” asupra filosofiei, fie ea și numai a limba- 
jului, înseamnă super- sau meta-filosofie), să ne oprim asupra acestei 
motivații „panfilosofice” a reformării ortografiei. 

Firește, lingviștii nu se ocupă (nici nu au nevoie, la rigoare, nu au 
nici competenţă) de „inteligenţa artificială”, care, în treacăt fie spus, 
nu contează pentru comunicarea în limbi naturale, omenești, care sînt 
ca atare, tocmai pentru că au în spate o tradiţie, o istorie („inteligența 
artificială” nu se poate... învăța!). Ei se ocupă, printre altele, de extra- 
gerea în limbi reale (ale oamenilor reali și ale comunităţilor reale!) a 
diverselor structuri, adică a rețelelor de relaţii, multiple și complexe, 
care asamblează și opun unităţile oricărei limbi (sunete, părţi de cu- 
vînt, cuvinte, îmbinări de cuvinte etc). Există și o structură statistică, 
probabilistică, în limbă. Informaticienii se ocupă de mult de ea, întru- 
cît limbajul natural uman este cel mai complex, cel mai bogat, cel mai 
„elastic” sistem de stocare, înmagazinare, elaborare, prelucrare și 
transmisie a comunicării. Aceste procese contează pentru vorbitori, 
întîi de toate, în chip pragmatic ca utilitate pentru interpretanţi (utili- 
zatori, producători, transmiţători și beneficiari ai informaţiei) ai tex- 
telor (mesajelor, enunţurilor, comunicărilor). 

În cazul textelor scrise, este ca şi stabilit că la percepţia vizuală a 
elementelor textului (litere și grupuri de litere) are loc o recodare a 
informaţiei obținute prin analizatorul optic (ochiul) în informaţie ba- 
zată pe codul sonor (fonic, vocal). Altfel spus, la lectură, semnalele 

grafice - chiar și la lectura silențioasă - se identifică, prin convertirea 
lor, în sonanţă, în semnale fonice, asociate cu înţelesuri, căci numai 
așa „segmentele scrise se transformă din realități vizual perceptibile 
exclusiv în forma lor, deci monoplane, în unități inteligibile, deci bi- 
plane”; în scris cititorul ia contact numai cu simbolurile grafice (co- 
respondente ale sunetelor) cărora el le asociază sensurile, obţinînd 
unitățile semnificative, întocmai celui care scrie (I. lacoban, V. Robu, 
Limba română contemporană, Bucureşti, 1978, p. 61). Mai e stabilit că 
nu poate fi gîndită o noțiune fără a o „rosti” mental într-o limbă sau 
alta, deci, că „pronunțţiile mentale” acompaniază descifrarea grafeme- 
lor (literelor) și asamblurilor lor (logogramelor). 

Cerusem de acum 3 ani (în revista „Neamul Românesc”, Iași, 
1993, nr. 3, p. 3) ca informaticienii să ne demonstreze gradul de infor- 
mativitate a literelor â și î (mental și fiziologico-acustic, același su- 
net), după cantitatea de informaţie conținută în și transmisă de fieca- 
re, informația nedeterminată fiind entropie, cea de prisos, superfluă, 
fiind redundanță. Nu ni s-a răspuns. O vom încerca noi înșine, invitînd 
pînă atunci cititorii să încerce ei înșiși să afle ce cantitate de infor- 
maţie obţin de la literele â şi î dintr-un text oarecare (de pildă: „Înne- 
bunit de scârbă și pornit spre a urî urâtul din oameni, el înmână 
șefului cererea de amânare a înmânării preavizului”). 

Pînă la răspunsul - așteptat în continuare - al d-lui academician 
M. Drăgănescu, să-l informăm despre încă o constatare a lingviștilor 
„foarte tehnicieni”: „Dacă ne referim la textele scrise, ultimele cerce- 
tări au ajuns la concluzia că redundanţa lor este aproximativ aceeași 
în multe limbi de circulație, atingînd un procentaj de aproximativ 
70-80 la sută, ceea ce înseamnă că din 100 de litere ale unui text în- 
tr-o limbă oarecare, se pot «ghici» circa 70-80 (cu condiţia, evident, a 
cunoașterii fluente a acelei limbi). Deci, dacă presupunem că, de 
exemplu, sistemul grafematic al românei ar avea 32 de litere, ar în- 
semna că fiecare literă (în condiţii nonredundante) să transmită o in- 
formaţie maxim egală cu logaritm în baza 2 din 32, deci 5 biţi de in- 
formaţie. În realitate însă, diferitele restricții ale folosirii alfabetului, 
precum și previzibilitatea crescută a selectării literelor în diverse po- 
ziții ale textului determină scăderea cantității de informație de la 5 
biți la un singur bit.” (op. cit., p. 65). 

N.B. Cerem scuze cititorilor pentru terminologia de specialitate 
folosită; ne-a impus-o interviul pomenit la început. La rigoare, o vom 
explica. 

Evenimentul, nr. 1393, 6 mart. 1996,p.11 

Petru BUTUC 
ORTOGRAFIA, O CAUZĂ A TUTUROR ROMÂNILOR 


Reforma ortografică votată la 17 februarie 1993 ni se pare că tre- 
buia privită cu mai multă seriozitate, nu numai ca scop în sine, sub as- 
pect știinţifico-teoretic, dar și prin consecinţele aplicării ei în practică. 

Credem că la ora actuală (ora marilor schimbări sociale şi politice 
mondiale) „patriotismul” exagerat nu este cîtuşi de puţin recomanda- 
bil. Sîntem convinși că nu scrierea într-un fel sau altul constituie nea- 
părat dovada că sîntem patrioți. Mult mai importantă ni se pare 
preocuparea pentru o scriere corectă, care ar putea fi însuşită de ma- 
joritatea (dacă nu chiar de totalitatea) celor care vorbesc şi trebuie să 
scrie româneşte. În această ordine de idei, este binevenit sfatul filoso- 
fului C. Rădulescu-Motru, rostit la şedinţa Academiei Române din 31 
mai 1929: „Românii, fiind un popor tînăr, care are nevoie de a progre- 
sa repede, trebuie să se folosească de un instrument simplu și uşor”. 

Într-adevăr, simplu şi uşor a fost pentru noi, basarabenii, alfabe- 
tul latin readus pe meleagurile noastre în 1989 şi mare a fost bucuria 
revenirii latinităţii scrierii. S-au bucurat chiar şi cei care la început 
aveau rezerve, fiindcă scăpasem cu toții de semnul moale, de i scurt, 
scăpasem de cazurile de neredare grafică a vocalelor e și i în unele cu- 
vinte precum ceapă, ceas, ulcior, picior ș.a., care, în pofida faptului că 
sunetele e, i se pronunțau și se auzeau destul de bine, se scriau fără 
marcarea acestor semne. Ne-am bucurat în '89 fiindcă, odată cu alfa- 
betul slav, a plecat şi scrierea prin apostrof a unor ortograme. La 
drept vorbind, acea ortografie „chirilică” pentru limba „moldoveneas- 
că” ne prezenta permanent ca pe un popor incapabil de a scrie corect. 

De aceea, considerăm că aplicarea hotărîrii din 17 februarie 1993 
are şi implicaţii care depășesc nivelul problemelor interne. Noi, basa- 
rabenii, avem destule dificultăți și dacă la ele se vor mai adăuga şi cele 
generate de propunerea de a folosi două grafeme pentru un singur 
sunet (î), cu toate excepţiile ei, aceasta va fi o altă povară pentru noi. 
Acceptînd decizia Academiei Române din 17 februarie 1993, am putea 
uşor zice că am scăpat în '89 de dracul și acum dăm peste tată-său. 

Mari personalități ale lingvisticii naţionale (precum Mioara 
Avram, Dumitru Irimia, Stelian Dumistrăcel, Ion Coteanu, Eugen Coşe- 
riu şi alții) au demonstrat pînă acum, cu lux de amănunte şi cu argu- 
mente, absurditatea reformei ortografice din 17 februarie 1993. Utili- 

zarea lui â în corpul tuturor cuvintelor (iar nu numai în cazul cuvîntu- 
lui român) mimează etimologia latină a limbii noastre, fără însă a o şi 
proba. Dacă în unele cuvinte de origine latină ca pîine, cîine ş.a. litera 
â (î din a) este etimologică, întrucît provine din a latinesc (panem > 
pâine, canem > câine), â nu este etimologic în cuvinte de aceeași origi- 
ne, cînd are corespondente vocalele e, i, o, u: ventus > vînt, monumen- 
tum > mormint; ripa > rîpă, rivus > rîu; fontana > fintînă etc. 

Este evidentă, apoi, inconsecvenţa grafemitică la conjugarea ver- 
belor de tipul a urf, a hotărî, a coborî la perfectul simplu: urâi, urâși, 
dar urf; hotărâi, hotărâși, dar hotărî; coborâi, coborâși, dar cobori etc. 

În ce priveşte evaluarea opțiunii în cazul regulii de scriere a unor 
forme ale verbului a fi, aceasta este relativ simplă în măsura în care 
nu afectează decit trei forme (sînt - sunt, sîntem - suntem, sînteţi — 
sunteţi), iar implicaţiile schimbării privesc numai raporturile dintre 
grafie și pronunțare. Este ştiut doar că numărul vorbitorilor de limbă 
literară şi de limbă populară care pronunţă sînt este considerabil mai 
mare decît al celor care pronunţă sunt. Dintotdeauna românii au ros- 
tit sînt şi nu sunt, forma sînt fiind cea etimologică autentică, provenită 
din latina populară. 

Trebuie menţionat că argumentele nu se termină aici, iar decizia 
din 17 februarie 1993 ne duce cu gîndul la versurile: 


„Noi nu ne înţelegem: voi vreţi a noastră limbă 
S-o înnoiţi, surpîndu-i temeiurie vechi, 
Şi noua latinie, măcar de-ar fi cam strîmbă, 
Vă pare totuși cîntec, sunîndu-vă-n urechi.” 
(AL. Mateevici, Unora) 


Odată, la o lecție de limba română în grupele ruse, un student 
rus m-a întrebat nedumerit ce-i cu â-ul din subtitrarea filmelor de la 
Televiziunea Română. l-am explicat în spiritul deciziei din 17 februa- 
rie 1993, iar el, apropiindu-se de colegii săi, a făcut un gest cu degetul 
la tîmplă, zicînd ironic în ruseşte: „Ei n-au ce face! Singuri nu ştiu ce-i 
cu dînșii!” Au rîs rușii din sală cu multă poftă și ironie, dar pe mine 
faptul m-a îndurerat, fără să mai spun totuși nimic, fiindcă, de fapt, au 
tot dreptul moral de-a face ironii pe seama noastră în această situaţie. 
Ei, ruşii, deşi şi-au desăvirşit ortografia în perioada sovietică, astăzi 
nimănui nu-i trece prin cap să o refolosească pe cea de pînă la Revo- 
luția din Octombrie sau, mai mult decît atît, pe cea din timpul lui Puș- 
kin. Totodată m-am gîndit la poporul german, care a introdus 

alfabetul latin în perioada lui Hitler, dar, după căderea lui, nimeni nu 
s-a pornit să-l schimbe cu scrierea cu caracterele gotice. Așa sînt po- 
poarele lucide - răgazul paşnic îl au întru prosperare, iar nu întru de- 
generare. De ce oare noi, românii, trebuie să fim altfel? 


Evenimentul, nr. 1371, 9 feb. 1996, p. 11 


Mioara AVRAM 
MEREU DESPRE ORTOGRAFIE 


Mărturisesc că-mi vine foarte greu să intervin odată în plus în 
discuții referitoare la modificările ortografice decise de Academia Ro- 
mână în februarie 1993, căci am avut pînă acum numeroase contribu- 
ţii scrise şi orale (în emisiuni de radio şi la televiziune sau la manifes- 
tări ştiinţifice) în care mi-am exprimat ferm poziția împotriva acestor 
modificări în sine şi a modului de impunere a lor. Nu agreez genul va- 
riațiunilor pe aceeaşi temă în știință şi în publicistică. Dacă totuși par- 
ticip la noua dezbatere deschisă de colegii mei ieşeni, fac aceasta pen- 
tru ca nu cumva tăcerea mea în momentul de față să fie interpretată 
drept o dovadă de renunțare resemnată la lupta începută sau chiar de 
abdicare de la poziţia cunoscută, oricum drept un indiciu de cedare 
din lașitate, teamă sau/şi din oportunism. 

Nu trebuie să se înțeleagă de aici că Iaşul ar fi rămas singurul 
centru de luptă, o enclavă disidentă. În forma de împotrivire tacită, 
prin ortografia practicată, el se găseşte, la nivel naţional, în compania 
prestigioasei edituri Humanitas şi a unor periodice ca săptămînalul 
„22”, cotidianul „Evenimentul zilei” sau publicaţiile Societăţii de Știin- 
țe Filologice, pentru a da doar cîteva exemple, dintre cele mai notorii; 
cît pentru împotrivirea deschisă, printr-o critică neobosită de mare 
audiență, campion naţional este un fost ieşean de formaţie filologică, 
George Pruteanu, cu excelentele sale emisiunii mai întîi de la Tele 
7ABC şi acum de la ProTv. Iaşul a fost și este însă centrul cel mai activ 
şi cel mai unitar în această privinţă. 

Redacţia ziarului „Evenimentul” merită duble felicitări: pentru 
ortografia pe care o utilizează și pentru găzduirea discuţiei în curs de 
desfășurare, care este menită să lămurească un cerc mai larg de citi- 
tori asupra adevărului cu privire la concurenţa istorică dintre literele 
î şi â, ca şi dintre formele verbale sînt (sîntem, sînteţi) și sunt (suntem, 
sunteţi). Chiar dacă unele foruri vor fi iritate de această nouă campa- 
nie, iar mulţi cititori o vor socoti inutilă după trei ani de la hotărîrea 
Adunării Generale din 17 februarie 1993 a Academiei Române şi du- 
pă măsurile de introducere în învățămînt a modificărilor decise 
atunci, consider că inițiativa ieşeană este binevenită și că, în ciuda 
aparențelor, discuţia are încă rost. Este absolut necesar să nu înceteze 
protestele împotriva modificărilor ortografice decise în 1993, demon- 
strîndu-se pe înțelesul tuturor lipsa de temei ştiinţific a acestor modi- 
ficări şi falsitatea ideilor în care au fost înfățișate. Lingviștii au datoria 
de a ieşi mereu în arenă şi a încerca să formeze prin mass-media un 
curent de opinie bazat pe o informaţie corectă constînd într-un mini- 
mum de date ale unei autentice culturi filologice. Căci tocmai pe ab- 
senţa acestei culturi filologice (în speţă, pe necunoașterea limbii latine 
şi a istoriei limbii române) au contat cei care au conceput demagogica 
diversiune ortografică: opinia membrilor Academiei care au votat mo- 
dificările şi opinia celor care le-au acceptat au fost abil manipulate mi- 
zîndu-se din capul locului pe audiența la persoane neinformate - sau, 
mai rău, dezinformate - a unor așa-zise argumente de natură să trans- 
pună o problemă de resortul ştiinţei în sfera sentimentelor şi a politi- 
cului. 

Colegii ieşeni semnatari ai articolelor precedente din seria de fa- 
ță au arătat modul inadmisibil în care, în adoptarea unei hotărîri refe- 
ritoare la scrierea limbii române, s-a trecut peste părerea lingviştilor 
(membri ai Academiei, universitari şi cercetători). În general, proce- 
deele folosite în impunerea modificărilor ortografice în discuţie sînt 
cele mai întristătoare, dat fiind că pot avea bătaie lungă, denotînd în- 
toarcerea la cele de care credeam că am scăpat. Dacă protestează îm- 
potriva desconsiderării părerii lor, lingviştii nu o fac din orgoliu pro- 
fesional, ci pentru că această atitudine de înlăturare și de discreditare 
a specialiştilor este periculoasă pe un plan mai larg, prin revenirea la 
impostură. S-a făcut caz, pe bună dreptate, de faptul că în anii stalinis- 
mului literatura română era predată la Universitatea din București, 
condusă și îndrumată pe țară de un dentist (Ion Vitner). Cu ce am 
progresat însă dacă în 1993 ortografia este stabilită de un inginer, fie 

el şi orto-fizician, ca preşedintele de atunci al Academiei Române, Mi- 
hai Drăgănescu? Componentul comun orto din denumirea domeniilor 
nu-i extinde competenţa asupra ortografiei! 

Din păcate, nici noua echipă venită la conducerea Academiei Ro- 
mâne în 1994 nu a înţeles să revină asupra deciziei arbitrare din 
1993 sau măcar să tempereze zelul celor grăbiţi să o aplice cu forța în 
instituţiile şi publicaţiile ei. În una dintre primele sale ședințe, la 23 
februarie 1994, actuala conducere a analizat modul de aplicare a ho- 
tărtrii luate cu un an în urmă și reacția sa la constatarea că nu toate 
institutele și publicaţiile editate de Academie se supun acestei hotă- 
râri a fost adresa-somaţie prin care unitățile nesupuse erau avertizate 
asupra caracterului obligatoriu al noilor norme ortografice. Revistele 
bucureștene „Limba română” și „Studii şi cercetări lingvistice” au re- 
produs de atunci în fruntea fiecărui număr adresa respectivă pentru 
ca cititorii lor să afle că haina ortografică în care apar acum le este im- 
pusă de forul tutelar, nu adoptată prin libera opțiune a redacției sau a 
autorilor. (Prin această informaţie corectez implicit cele spuse de dl. 
profesor G. Istrate în al treilea articol din seria de aici cu privire la su- 
primarea revistei „Limba română”: ea nu a fost desființată, ci continuă 
să apară - cu întîrzieri care au alte cauze - dar a fost silită să utilizeze 
o ortografie opusă celei pentru care a militat şi pentru care cel puţin o 
parte din comitetul de redacţie militează încă pe diverse căi, inclusiv 
în articole tipărite într-o formă contrară conţinutului.) 

Perseverenţa în greșeala comisă de a disprețui părerea specialiş- 
tilor este departe de a întări autoritatea Academiei Române ca su- 
prem for ştiinţific. 


Evenimentul, nr. 1372, 10 feb. 1996, p. 23 


DIN NOU DESPRE Â 


Reiau în discuţie problema care a provocat în cultura româneas- 
că din secolul nostru un adevărat război al celor două litere (f şi â) fă- 
ră a avea pretenţia că mai pot spune ceva nou față de colegii care au 
scris în această publicație înaintea mea şi faţă de ce am scris eu în- 
sămi în diverse locuri. Am mai făcut undeva observaţia că lingviştii se 
simt jenaţi să tot repete explicaţii sau argumente aduse de mult timp 

şi de multe ori, de înaintaşi şi de contemporani români şi străini, în 
timp ce nespecialiştii nu au asemenea scrupule, colportînd la nesfîrşit 
opinii și aşa-zise argumente pe care cunoscătorii le socotesc definitiv 
demontate. Poate că această rezervă exagerată a lingviştilor - bazată 
pe încrederea în ştiinţa pe care o profesează - a fost una dintre cauze- 
le înfrîngerii lor de către nespecialiști. Dezbaterea de față poate fi in- 
terpretată și ca o reparaţie a greşelilor tactice făcute de lingviști, ce 
nu și-au asociat la timp, într-o măsură suficientă, opinia publică, lă- 
sînd-o pradă ușoară diletanţilor şi celor versaţi în manipulări. M-am 
convins și eu că adevărurile trebuie repetate pînă la saturație cu atît 
mai mult atunci cînd ele au de înlăturat prejudecăţi vechi bine între- 
ținute și efecte ale unor dezinformări recente. Un argument de altă 
natură pentru a scuza repetarea lămuririlor și a informaţiilor este 
acela că e posibil să existe şi cititori măcar în parte diferiți de la o con- 
tribuţie la alta, cititori mai mult sau mai puţin ocazionali care nu au 
cum să urmărească întreaga serie de articole și care trebuie să rămînă 
cu ceva clar din fiecare articol component, dat fiind riscul ca lectura 
lui să fie singura în domeniu. 

Reiau deci pe scurt, cu unele precizări, principalele idei care tre- 
buie reținute pentru a se înţelege că scrierea cu â în interiorul (tutu- 
ror) cuvintelor, în opoziție cu la inițială și la finală, este nejustificată. 

1. Cele două litere, î și â, notează exact același sunet (fonem), 
anume vocala /î/, după cum se poate convinge oricine pronunţă cu- 
vinte ca împînzi, îndirjit sau tîri, vîrî, pe care Academia Română ne ce- 
re, din 1993, să le scriem cu litere diferite pentru vocala lor identică 
(împânzi, îndârjit, respectiv târî, vârf). Observaţi mai ales absurdita- 
tea scrierii diferite în flexiunea și familia aceluiași cuvînt: hotărî, dar 
hotărând, hotărârăm, hotărât sau hotărâtor! 

Precizez că din punct de vedere strict științific este îndreptățită 
regula absolută din 1953 care prevedea folosirea unei singure litere 
pentru vocala /î/, eliminînd cu totul una dintre cele două litere echi- 
valente folosite din 1904 după criterii poziționale combinate cu unele 
morfologice. Generalizarea unei singure litere (f), stabilită atunci, a 
însemnat un progres al aplicării principiului fonetic în ortografia ro- 
mânească, reprezentînd o simplificare binevenită, apreciată ca atare 
de specialiști internaţionali în materie de scriere. lată, de exemplu, ce 
spune cunoscutul lingvist spaniol Emilio Alarcos Llorach în capitolul 
„Reprezentările grafice ale limbajului” din enciclopedia Limbajul (Le 
langage) elaborată sub conducerea marelui lingvist francez André 

Martinet (Paris, 1968, p. 563): „O ortografie tînără şi modernă este 
cea a limbii române, care conservă foarte puţine cazuri de polivalen- 
tă, ultimele reforme eliminînd cazurile de poligrafie (...) Exemplele de 
poligrafie care se prezentau înainte între â şi î au dispărut: astăzi se 
scrie î pentru fonemul /î/”. Amendamentul din 1965 a făcut o conce- 
sie tolerabilă valorii relevante sub aspect etimologic sau tradițional al 
literei â prin admiterea ei excepțională în familia cuvîntului român 
(unde i se atribuie o funcție simbolică) și în numele proprii de per- 
soană, la latitudinea purtătorilor lor. În formularea din 1965 regula 
scrierii vocalei /î/ în limba română este exact aceea care fusese pro- 
pusă de congresele filologilor români din 1926 și 1927 şi votată chiar 
de Academia Română în februarie 1932. 

2. Justificarea etimologică, de care s-a făcut şi se face caz în sus- 
ținerea literei â, este doar parţial reală, întrucît vocala /î/ din interio- 
rul cuvintelor nu corespunde totdeauna unui a latinesc (exemple ca 
adînc, lîngă, rîu, vînt demonstrează că ea corespunde unui u, respectiv 
o, i, e din latină, ca să nu mai vorbesc şi de cuvintele cu alte origini); 
chiar acolo unde scrierea cu â ar corespunde unui a latinesc (ca în 
cînta sau lină) justificarea este inoperantă pentru nespecialiști, care 
formează majoritatea populaţiei. Litera â nu este mai romanică sau 
mai apropiată de latină decît î, nu are nici o capacitate supranaturală 
de a evidenția latinitatea limbii noastre. Numai cine nu știe din cîte 
vocale diferite provine vocala românească /î/ poate crede în basmul 
justificării etimologice a scrierii cu â, în cuvîntul rîzînd, pe care ni se 
cere să-l scriem cu doi (râzând), nici unul nu corespunde unui a în 
etimonul latinesc ridendo. Cît despre apropierea de latină pe care ar 
sugera-o litera â cunoscătorilor acestei limbi, prezenţa ei în râd îi tri- 
mite mai degrabă la etimonul lui rad (lat. rado) decît la rideo! 

3. Justificarea prin tradiţie a scrierii cu â în interiorul cuvintelor 
nu respectă adevărul istoric în mai multe privinţe: nu numai că tradi- 
ţia invocată se limitează, de fapt, la perioada 1904-1953, cînd s-a scris 
oficial cu aceste două litere, dar regula formulată în 1993 nu este o 
autentică revenire la această tradiţie, o restaurare a regulii din 1904/ 
1932, din moment ce reduce în mod arbitrar excepţiile ei ținînd de 
structura morfologică a cuvintelor (nu se mai face excepție de la scri- 
erea cu â în interiorul cuvintelor pentru formele flexionare și deriva- 
tele verbelor cu infinitivul în -i, deci nu se revine la grafiile interbelice 
hotărînd, hotărîre, hotăritor). Grafiile de tipul hotărând, hotărâre, ho- 
tărâtor - stabilite acum într-o totală inconsecvenţă cu menținerea ex- 

cepției pentru compusele și derivatele prefixale în care un î inițial de- 
vine interior - nu au nici o tradiţie. 

4. Scrierea cu â în interiorul tuturor cuvintelor, decisă de Acade- 
mia Română în 1993, reprezintă o complicaţie inutilă, contrară ten- 
dinţei firești de simplificare care funcţionează în evoluţia oricărei or- 
tografii și care a caracterizat şi istoria scrisului românesc, în toate or- 
tografiile din lume modificările se fac numai în sensul simplificării, nu 
al complicării, cu atît mai puţin în sensul întoarcerii de la o simplifica- 
re o data cîștigată la o complicație depăşită. 

5. Litera î nu are nimic a face cu comunismul sau cu influenţa ru- 
să și cu intenţia de slavizare. Dacă aceste acuzaţii ar fi adevărate, ar 
trebui să n-o mai suportăm în nici o poziţie din cuvînt, nu numai în in- 
terior. Dar împotriva acestei aberaţii pledează faptul că scrierea cu î 
ca unică literă pentru vocala /î/ a fost susținută şi practicată de mari 
lingviști şi oameni de cultură care nu pot fi suspectaţi de sentimente 
comuniste sau slavofile. 

Pentru derutarea votanților din Academie şi a opiniei publice s-a 
făcut o expunere selectivă lipsită de obiectivitate a istoricului proble- 
mei şi a opiniilor din trecut şi de astăzi, din țară și din străinătate, din 
diaspora românească şi din rîndul specialiştilor străini. Este de ne- 
conceput să se invoce corifeii lingvisticii româneşti fără a menţiona 
printre aceştia pe A. Philippide și Ovid Densusianu, a căror părere nu 
convenea (lista omisiunilor importante este mult mai mare, cuprin- 
zîndu-i și pe Al. Lambrior, H. Tiktin, A. Scriban, de exemplu). De ase- 
menea este semnificativă eludarea răspunsului dat de românistul 
suedez Alf Lombard la consultarea sa în această problemă. 

Despre reacțiile unor specialişti din străinătate după hotărîrea 
din 1993 și despre atitudinile „academice” față de ele s-a mai scris. 
Îmi permit să menţionez şi să salut totodată două reacţii recente: lin- 
gvistul olandez Wim van Eeden a publicat la sfirşitul anului 1994, la 
Amsterdam, un prim volum al unei ample gramatici a limbii române, 
în a cărui prefaţă îşi declară în mod expres opţiunea pentru scrierea 
cuvintelor româneşti fără modificările ortografice din 1993, iar lin- 
gvista din diaspora românească Sanda Golopenţia, profesoară la 
Brown University (SUA), a publicat zilele acestea la Editura Univers 
volumul autobiografic Cartea plecării, apărut cu aceeaşi ortografie ne- 
influențată de hotărîrea academică de acum trei ani. Se demonstrează 
astfel concret care este singura ortografie pe care o recunoaște un 
adevărat specialist. 

În concluzie, hotărîrea Adunării Generale a Academiei Române 
din 17 februarie 1993 de a extinde scrierea literei â în interiorul tutu- 
ror cuvintelor este departe de a constitui un act pozitiv, justificat, ge- 
neros, nobil, patriotic şi reparator în sens anticomunist, aşa cum a 
fost prezentat cu surle şi fanfare. Dacă se impune o asemenea ho- 
tărîre arbitrară, e necesar măcar să se ştie că nu are nici un temei real, 
să nu se preia şi să nu se transmită falsa motivaţie de care a fost înso- 
țită. 

Evenimentul, nr. 1378, 17 feb. 1996, p. 23 


Ion-Horia BÎRLEANU 
ORTOGRAFIA - O ŞTIINŢĂ A LIMBII 


Datorită faptului că lingviştii analizează sistemul ortografic în (şi 
nu numai) perspectiva uşurării efortului de deprindere a normelor și 
pentru că ei folosesc un ansamblu de cercetări lingvistice spre a facili- 
ta rezolvarea unor probleme de instrucție şi de educaţie, orice cerce- 
tare ortografică poate fi socotită ca un demers de lingvistică aplicată. 
Aceste cercetări, analize şi dezbateri au avut dintotdeauna intenţia de 
a-i ajuta pe toţi aceia care vor să cunoască ortografia limbii române, 
pe aceia care, prin profesia lor, îşi răspîndesc scrisul în mase, ori răs- 
pund de corectitudinea formală a mesajelor scrise multiplicate, de a 
sprijini învățămîntul în limba română, care are obligația nu numai să 
ofere o explicaţie globală a problemelor ortografice, ortoepice și de 
punctuație, ci şi să deschidă dorința de cunoaștere și înţelegere a 
acestor probleme în amănunt. 

Ca urmare, și intervenţia specialiștilor într-o discuţie (dispută) 
asupra inoportunităţii unor modificări ortografice „implementate” de 
către nelingviștii din Academia Română are ca unică rațiune nevoia 
unei analize mai insistente şi mai convingătoare a sistemului ortogra- 
fic românesc actual, care să demonstreze necesitatea cunoașterii di- 
recte a normelor ortografice. 

Într-o epocă a dicționarelor de tot felul, care, în treacăt fie spus, 
la noi lipsesc în cea mai mare parte, publicul cititor şi scriitor, mai 
ales, pare să fie mai puţin atras de normele codificate, ignorînd studii- 
le şi articolele consacrate ortografiei, socotindu-le de competenţa 
specialiştilor şi preferind soluţiile directe ale cazurilor concrete, care 
par mai comode şi mai expeditive. Acest punct de vedere pare să 
cîştige teren şi în şcoala actuală românească. 

Avantajele iluzorii ale preferinţei pentru dicționare nu vor supli- 
ni nevoia de a şti, spre exemplu, că toate substantivele feminine ter- 
minate în -anță, -ență, -ință, indiferent dacă au sau nu și forme pentru 
plural, vor avea la cazurile genitiv şi dativ, singular formele articulate 
în -ei și nu în -ii, cum deseori apar chiar prin presa scrisă actuală. 

Dacă prin natura ei, în același timp convenţională și coercitivă, 
ortografia a provocat mai totdeauna controverse, insatisfacții sau re- 
zerve, rezistentă și chiar opoziţie, este necesar să amintim că, în ulti- 
mii 50 de ani, asupra problemelor ortografice s-au pronunţat numai 
lingviştii. Şi nu ar fi lipsit de interes dacă am aminti selectiv numele 
cîtorva specialişti: R. Todoran, N. Mihăescu, I. Dănăilă, Laura Vasiliu, 
Luiza Seche, G.C. Rusu şi mai ales Mioara Avram, Em. Vasiliu, Ion Co- 
teanu, G. Beldescu, Iorgu lordan ş.a. 

După Revoluția din Decembrie ’89, nevoia acutizantă a unora de 
a dezminți colaborarea cu fostul regim totalitar, nevoie ce s-a mani- 
festat într-un raport direct proporțional cu mărimea „musculițelor” 
de pe căciula fiecăruia, a determinat în mintea unor nostalgici ai tre- 
cutului și reprezentanți tipici ai mentalității „omului nou, multilateral, 
specialist în toate”, predispoziția cosmetizării chiar şi a ortografiei ro- 
mâne, prin introducerea unor inovații-reinovate, neconforme cu spi- 
ritul ştiinţific şi principiile fundamentale ale ortografiei. Și, pentru că 
în moda anilor postrevoluționari, întoarcerea la epoca antecomunistă 
era insistent invocată, puțini fiind cei care au înțeles că soarta Româ- 
niei, a limbii şi a poporului român, este legată de viitorul ei şi nu de 
trecut, au rebotezat „reinovaţiile” lor agramate cu numele „regulile 
Sextil Pușcariu”. 

Evident, fiind maeştri în diversiune, invocarea numelui marelui 
lingvist român şi corelarea literei î cu sunete şi doctrine sovieto-co- 
muniste au prins în publicul larg, mai mult sau mai puţin pregătit să 
discearnă între adevărul științific şi minciuna academică, între ştiinţă 
şi neştiinţă, între sinceritate și impostură. Pe fundalul unei lipse de 

cunoaştere a adevărului științific, concertată şi cu o simfonie a agre- 
siunilor acuzatorii, chiar unii profesori au fost induşi în eroare de au- 
toelogierea competenţei științifice a marelui fizician academician M. 
Drăgănescu, fost preşedinte al Academiei. 

Dar caracterul pasager imperfect al acestor reglementări a de- 
terminat pe de o parte observaţiile critice ale specialiștilor, iar pe de 
alta nonconformismul persoanelor potrivnice constrîngerilor oficiale, 
care au intuit, sau chiar au înţeles, imediat insuficienta cunoaștere a 
sistemului ortografic şi, mai ales, a motivaţiilor lui de către cei care 
mai sînt încă (?) propovăduitorii „regulilor ortografice Drăgănescu”. 
Şi au mai înţeles că, spre deosebire de alte ştiinţe, lingvistica nu a fă- 
cut compromisuri cu puterea nici în trecut şi nici astăzi, rămînînd me- 
reu o ştiinţă a adevărului şi, prin aceasta, a viitorului. 


Evenimentul, nr. 1380, 20 feb. 1996,p.9 


ORTOGRAFIA TREBUIE ÎNŢELEASĂ! 


Există un moment în procesul de învăţare a ortografiei, variabil 
în timp după dificultatea normelor în raport cu puterile intelectuale 
ale elevilor. Dacă avem în vedere primele clase primare, cînd micii 
şcolari nu știu încă, și nici nu pot fi învăţaţi, să diferenţțieze un cuvînt 
simplu de un cuvînt compus sau de un cuvînt derivat (ultimul format 
uneori cu ajutorul prefixelor), explicarea inteligibilă a „normei Drăgă- 
nescu” de notare alternativă a aceluiaşi sunet cu â în interiorul cuvin- 
telor şi cu î: a) la începutul şi la sfîrşitul cuvîntului... și b) în corpul cu- 
vintelor, cînd „prin compunere” (?), „î de la începutul cuvintelor ajun- 
ge medial...”, rămîne un deziderat nerealizabil. lar, dacă analizăm cu- 
vintele prin care „i de la începutul cuvintelor ajunge media!” prin 
compunere, după distinsa şi competenta părere a academicianului fi- 
zician („neîmpăcat, neîndurat, neînsemnat, preaînălțat, preîntîmpi- 
nat...) menţionate în chiar Proiectul asupra unor îndreptări ale orto- 
grafiei limbii române (semnat: Mihai Drăgănescu) și în Hotărtre 
(Bucureşti, 4 octombrie 1991, semnată tot: Mihai Drăgănescu), putem 
afirma, fără părere de rău, în spiritul gramaticii limbii române, că ini- 

țiatorii acestor norme nu au avut cunoştinţă nici măcar de cele mai 
elementare mijloace de îmbogăţire a vocabularului nostru, dintre ca- 
re amintim aici compunerea (untdelemn, floarea-soarelui, dintr-în- 
sul...) şi derivarea cu sufixe şi/sau cu prefixe. De fapt, cuvinte ca neîm- 
păcat, preaînălțat, preîntîmpinat..., invocate ca exemple de compune- 
re, într-un proiect ortografic (sic!) şi într-o hotărîre a chiar Academiei 
Române, reprezintă situaţii de formare a cuvintelor în limba română 
prin derivarea cu prefixe (iar nu cuvinte realizate prin compunere). 

Am insistat mai mult asupra acestui aspect nu numai pentru a 
demonstra (ca și cum aceasta ar mai fi necesar) că inițiatorii acestui 
ambițios şi costisitor proiect nu aveau nici măcar cunoştinţe elemen- 
tare privind fonetica, vocabularul, morfologia şi sintaxa limbii româ- 
ne, ci din necesitatea de a preciza că explicarea şi înțelegerea norme- 
lor ortografice devin posibile la un prag superior de cunoaștere, cînd 
stăpînirea normelor se manifestă nu numai sub forma respectării lor, 
ci şi sub aceea a înţelegerii esenței lor, a capacităţii de a fi explicate, 
motivate, justificate. 

Abordarea învăţării ortografiei impune celui ce o face un nivel 
mai pretenţios al cunoașterii limbii în compartimentele ei funcționale: 
grai popular, limbă literară, dialecte şi subdialecte, gramatică și chiar 
istoria limbii. O materie de învățămînt se însușește în condiţii norma- 
le cînd este predată corespunzător cu particularităţile conţinutului ei. 
Or, în cazul „normelor ortografice Drăgănescu” preconizate de către 
nespecialişti şi „impuse” publicului printr-un vot academic (Oare aca- 
demicienii, oameni de ştiinţă prin excelenţă, nu știu că rezultatele şti- 
ințifice nu se supun votului? Oare în Academia Română s-ar putea su- 
pune la vot şi Legea lui Arhimede sau Teorema lui Pitagora, asupra 
cărora să se pronunțe în exclusivitate numai istoricii şi filologii?), 
apare o gravă încălcare, abatere sau nerespectare a unui principiu or- 
tografic formulat şi fundamentat științific, principiul fonetic-fonolo- 
gic. Acesta este principiul fundamental al ortografiei limbii române 
actuale, principiul care îi defineşte esenţa fără să direcționeze în mod 
absolut raporturile ei cu pronunția literară. 

Ceea ce au uitat toți eminenţii savanţi în domeniile lor specifice, 
sau n-au ştiut, pentru că un mare specialist nu poate fi şi agronom, 
medic, astrofizician etc., şi lingvist, este că ortografia stabilește corec- 
titudinea formală a domeniilor celor mai întinse ale scrierii, supunînd 
normelor ei folosirea sistemului de semne grafice adoptat, relațiile 

scrierii cu sistemul limbii, cu structura şi cu normele limbii literare, 
dar în primul rînd cu pronunția. Or nimeni, în limba română, nu ros- 
teşte două sunete î diferenţiate fonologie, spre exemplu, în conjuga- 
rea verbului a coborî la modul indicativ, timpul perfectul simplu, unde 
după „normele Drăgănescu” ar trebui să scriem (eu) coborăi; (tu) co- 
borâși; (el, ea) cobori şi nu coborii, coboriși, cobori, cum este corect, 
pentru că nu există două foneme î în limba română. În acest sens, ci- 
tăm şi norma din Îndreptar și vocabular ortografic, Ediţia a doua, re- 
văzută și completată de Sextil Puşcariu şi Teodor A. Naum, Editura 
„Cartea Românească”, Bucureşti, 1932. „Se menţine vechea regulă or- 
tografică privitoare la scrierea lui â şi î: î se scrie la începutul cuvinte- 
lor și la verbele în -rf cu derivatele lor.” Aşadar „normele ortografice 
Drăgănescu” nu coincid cu normele Sextil Puşcariu. 


Evenimentul, nr. 1381, 21 feb. 1996,p.11 


ȘTIINȚIFIC ȘI CONVENȚIONAL ÎN ORTOGRAFIE 


Caracterul convenţional al ortografiei poate sugera unora ideea 
posibilității de a o fixa şi modifica în mod arbitrar sau, mai mult chiar, 
în mod voluntarist. Nimic mai fals, însă, ca această posibilă idee, de 
care s-au folosit după '89 o serie de specialiști în diverse discipline 
ştiinţifice (fizică, chimie, medicină, economie ş.a.), exclusiv cele legate 
de lingvistică şi, mai ales, de filologie. Se cuvine să amintim aici că, în 
momentul în care savanții au ajuns la concluzia că litera, ca reprezen- 
tantă grafică a sunetului, dă numai o imagine globală, aproximativă a 
acestuia, nu o imagine exactă și concretă, au separat noțiunea de su- 
net de noțiunea de literă, separare care constituie și premiza demon- 
strată clar a separării Lingvisticii de Filologie, ca domenii ce studiază 
sistemul limbii din două perspective deosebite ale manifestării lui. 

Ortografia (și ne referim, în esenţă, la ortografia limbii române) 
este mai puţin arbitrară decît s-ar crede, iar capacitatea ei de a se lăsa 
modificată din timp în timp îşi găsește explicaţia nu în manifestarea 
bunului-plac al cuiva, fie el și specialist în fizică, ci în necesități de or- 
din lingvistic și socio-cultural. Ortografia nu s-a supus și nu se supune 
unor discuţii politice sau unor necesităţi de decolorare politică a unor 


251 


persoane ori grupuri de persoane, fie ele oricît de mari şi cu oricîtă 
putere politică avută înainte sau după Revoluţia din Decembrie '89. 

Ortografia se modifică numai spre a fi pusă în acord cu evoluţia 
limbii, a pronunţiei în primul rînd, spre a o face mai simplă și mai 
uşor de însușit și spre ai se corecta unele inconsecvenţe. A invoca re- 
considerarea principiului etimologic, fără a-l abroga pe cel fonetic-fo- 
nematic, reprezintă o formă de diversiune promovată cu argumente 
politice, la rîndul lor, fals construite și dirijate spre inducerea unui 
sentiment de nesiguranţă privind caracterul durabil în timp al scrierii 
româneşti şi privind competenţa științifică a chiar marilor noştri lin- 
gvişti din trecut, de azi și dintotdeauna. Căci, a spune că â reprezintă 
semnul grafic care arată latinitatea limbii române este la fel de fals ca 
a spune că scrierea vechilor cronici româneşti în alfabetul chirilic, sau 
scrierea cu alfabetul rusesc a limbii române într-o perioadă de tristă 
amintire din R. Moldova este semnul grafic care arată apartenenţa 
limbii noastre la un alt grup de limbi decît cel romanic. A afirma, prin 
urmare, că â este etimologic în cuvinte (luate la grămadă) ca piine 
(lat. panem); fintînă (lat. fontana); gind (mag. gond); sfint (slav. 
sventu) ş.a. înseamnă fie a comite un act de agresiune față de adevăr, 
față de istoria limbii române, fie, şi mai grav încă, a ignora evoluția 
sistemului fonetic de la latină la româna actuală și legile fonetice care 
au determinat această evoluţie, legi care au guvernat limba noastră 
absolut independent de sistemele politice dezvoltate vremelnic pe o 
parte sau pe întregul teritoriu de formare a limbii şi a poporului ro- 
mân. La fel, a persevera în susținerea că î este de sorginte sovieto-co- 
munistă, adus cu tancurile sovietice, este tot efectul rezultatului nein- 
strucţiei, al neștiinţei istoriei propriei limbi. 

Ca urmare, specialiștii în domeniul ortografiei limbii române şi 
specialiştii în domeniul ortografiei oricărei limbi sînt foarte categorici 
în a considera că modificările normative privind scrierea nu pot fi 
subordonate unei mentalități retrograde, dictatoriale și dominate de 
interese politice de moment. Îngreunarea însuşirii şi învăţării scrierii 
limbii romane este o rezultantă a neştiinței principiului sau scopului 
fundamental al normei ortografice, care urmăreşte crearea unui sis- 
tem cît mai suplu și mai simplu al scrierii, bazat pe înregistrarea tipu- 
rilor de sunete care au o funcţie distinctivă, de diferenţiere a cuvinte- 
lor și a formelor gramaticale. Acest principiu are în vedere necesita- 
tea de a se atribui fiecărui sunet cîte o singură literă şi să noteze prin 
fiecare literă o singură valoare sonoră, un anumit sunet-tip. 

Ca urmare, nerespectarea acestei norme fundamentale şi nota- 
rea unuia şi aceluiași sunet cu două semne grafice, două litere, fapt ce 
nu are valoare lexicală (mînă şi mână reprezintă acelaşi sens), seman- 
tică sau morfologică, invocîndu-se argumente politice false, extra- 
ştiinţifice, nu reprezintă altceva decît efectul unui oportunism şi un 
model clasic de ignorare a adevărului ştiinţific, fără de care ortografia 
limbii române, oricîte directive coercitive ar impune-o, nu va avea 
nici un viitor. 


Evenimentul, nr. 1382, 22 feb. 1996, p. 11 


ORTOGRAFIA ȘI ISTORIA EI (1) 


Complexitatea problemelor ortografiei limbii române literare nu 
poate fi pusă în evidență decît numai printr-o încercare de schițare a 
istoriei ei. Astfel, după cum se știe, primele texte românești au fost 
scrise în alfabetul chirilic. Și așa, timp de patru secole, din secolul al 
XVI-lea, pînă la jumătatea secolului al XIX- lea, scrierea limbii noastre 
a fost realizată cu slovele chirilice. 

În primele faze ale acestei scrieri, mulțimea literelor chirilice şi 
greutățile determinate de folosirea unor semne grafice pentru reda- 
rea specificului sonor al unor forme românești (î, à, gi), au dus la folo- 
sirea a circa 43 de semne. Ca urmare, textele vechi românești scrise 
cu slove chirilice conțin numeroase inconsecvențe, concretizate în- 
tr-un mare număr de semne grafice pentru unul și același sunet, fapt 
ce constituie astăzi un impediment major în cunoașterea precisă a fo- 
netismului românesc din secolele al XVI-lea și al XVII-lea. 

Acest sistem extrem de complicat al scrierii limbii române cu 
slove chirilice a impus necesitatea simplificării lui. 

Ca urmare, traducătorii Bibliei de la București, publicată la 1688, 
reduc cele 43 de semne la 40, iar mai tîrziu, lenăchiță Văcărescu, în 
lucrarea Observaţii sau băgări-de-seamă asupra regulelor și orîndu- 
ielilor gramaticei românești, reduce numărul acestor litere la numai 
33 de semne. 

În acest context al căutărilor formelor grafice celor mai adecvate, 
un rol hotărîtor îl are I. Heliade Rădulescu, care, în Gramatica romăâ- 

nească, publicată la Sibiu, în 1828, reduce numărul literelor chirilice 
la 27, pentru ca limba română să nu mai apară, spune el, „în haine de 
arlechin”. Heliade elimină astfel literele compuse și dubletele, propu- 
ne să fie eliminate din scriere semnele de la sfârșitul cuvintelor și să 
nu se mai noteze accentele pe cuvinte „pentru că limba cea vie care o 
învaţă fii de la părinţi, n-are trebuinţă de tonuri”. În aceeași lucrare, 
Heliade pledează cu deosebită căldură pentru păstrarea ortografiei 
fonetice, nefiind de acord, în ciuda respectului său față de latiniștii 
transilvăneni, cu sistemul ortografic etimologizant al acestora: „În- 
drăznesc a vorbi pentru frații noștri din Transilvania și Banat... Orto- 
grafia... care voiesc să o introducă scriind cu litere latinești bine ar fi 
fost să urmeze duhului italienesc, adică a scri după cum vorbim”. Fi- 
ind adeptul scrierii „pentru fieștecare sunet cîte un semn”, Heliade se 
întreabă: „pentru ce să nu scrim pentru cei care trăiesc, iar nu pentru 
cei morţi?... Noi nu scrim pentru strămoșii noștri pe care i-a adus Tra- 
ian aici, ci pentru contemporanii noștri ...”. 

Evidenţa adevărului stabilit de marele învățat face de prisos ori- 
ce comentariu. 

Și, la acestea, trebuie amintit că, pentru desăvirşirea limbii ro- 
mâne, el propunea înființarea unei academii, care să „purceadă” la re- 
alizarea unui dicționar și la formularea unor principii care să facă să 
prospere limba, să dobîndească o înfățișare modernă! 

Cîţiva ani mai tîrziu, I. Heliade Rădulescu începe să înlocuiască 
treptat slovele chirilice cu litere latine, elaborînd un alfabet de tranzi- 
ție cu slove chirilice și cu litere latine, iar în 1844, publică primul nu- 
măr din „Curierul de ambe sexe”, scris în întregime numai cu alfabetul 
latin. 


Evenimentul, nr. 1383, 23 feb. 1996,p.11 


ORTOGRAFIA ȘI ISTORIA EI (2) 


Scrierea mixtă a lui Heliade corespundea oarecum foneticii lim- 
bii române, ceea ce au recunoscut chiar și unii adepţi ai etimologis- 
mului latinist. În acest sens, se poate aminti remarca făcută în 1867, 
în proiectul de reformă a ortografiei, prezentat în Societatea Acade- 
mică Română, de către latinistul Gavril Munteanu: „Acest alfabet, dacă 

prin formele sale cele străine n-ar ascunde latinitatea originii limbii 
române, nu am avea decît să-l îmbrățișăm cu ambele mîini și să-l ad- 
optăm ca cea mai bună sistemă de a scrie limba”. 

Dar, de fapt, folosirea alfabetului mixt a creat o serie de incon- 
secvenţe ale scrierii pe care lordache Golescu le-a remarcat și analizat 
în lucrarea sa Băgări-de-seamă asupra canoanelor gramaticești, din 
1840: „Și la scriere fac oarecari deosebiri, scriind unii cu slovele cele 
vechi românești (chirilice s.n.), alții cu slovele latinești și alții pre- 
făcîndu-le în chipul slovelor rusești, iar cei mai mulți o amestecătură 
din toate.” 

Pentru o îndreptare a acestor neajunsuri, lordache Golescu pro- 
pune întrunirea învăţaților din toate provinciile românești și „cu toții 
într-o glăsuire ar canonisi și gramatica și slovele obștești, silindu-se și 
cuvintele să le aducă și slovele să le amestece cu cele latinești... Și așa 
în scurtă vreme ne vom înţelege unii cu alţii cei ce grăim această lim- 
bă și ce vom scrie într-un colț de loc se va auzi în toată întinderea 
acestei limbi.” 

Se poate ușor observa cît de actuale sînt aceste consideraţii ale 
cărturarului înaintaș! Dar, dacă pentru acea perioadă de dezvoltare a 
scrierii și ortografiei limbii române, sfaturile lui lordache Golescu se 
încadrau progresiv în tendința de pregătire a introducerii oficiale a 
scrierii cu alfabetul latin a limbii noastre, în toate colțurile de atunci 
ale românităţii și aveau în vedere ușurarea învățării scrierii și citirii 
corecte, astăzi, la peste un secol și jumătate, încercarea unora de a se 
abate de la acel principiu al lui Heliade, preluat de urmașii săi („pen- 
tru fieștecare sunet un singur semn”), pare de necrezut. 

Și totuși, „normele ortografice Drăgănescu”, însușite cu multă 
nonșalanţă chiar și de unii profesori de limba română, încalcă cu bună 
știință acest principiu fundamental, supunînd în continuare ortogra- 
fia limbii române unei instabilități și unei necesități de schimbare a ei. 
Oare acest efort propagandistic și material de implementare a scrierii 
cu â în interiorul cuvintelor, neținînd cont că în limba română nu 
există decît un singur sunet î, nu ar putea determina, în chiar fața 
străinătății, impresia falsă a unei instabilități ortografice a scrierii 
noastre și, mai mult chiar, impresia că alfabetul latin nu are capacita- 
tea de a reda complexitatea sunetelor românești, idee ce se vehiculea- 
ză în unele sfere politice din Republica Moldova? 

În această situație, se pune o întrebare firească, în spiritul prin- 
cipiului lui Heliade, „pentru fieștecare sunet cîte un semn”; era nece- 

sar atîta efort pentru bulversarea ortografiei române, cînd toți cei ca- 
re înțeleg că între cuvînt și cuvânt, pîine şi pâine nu este nici o diferen- 
tă şi nu vor accepta falsele argumente și, prin urmare, nici falsa și 
greşita folosire a lui â în mijlocul cuvintelor? 


Evenimentul, nr. 1384, 24 feb. 1996, p. 23 


ORTOGRAFIA CU LITERE LATINE LA 136 DE ANI 


În mod absolut, independent de momentul cînd intervin regle- 
mentări explicite cu caracter oficial, normele ortografice ale limbii 
preexistă în uzul scris, căci oamenii folosesc un sistem de scriere nu- 
mai în măsura în care există norme de scriere. În epoca noastră, nor- 
mele ortografice sînt recomandate, ele prezentînd uzul corespunzător 
cu sistemul ortografic preconizat și fiind cunoscute și aplicate după ce 
au fost stabilite și instituționalizate. 

Dar drumul ortografiei actuale a limbii române literare a fost 
lung și anevoios. Și pentru a înţelege mai corect această apreciere, se 
cuvine să reamintim că la 2 ianuarie 1996 s-au împlinit abia 136 de 
ani de la obligativitatea publicării Monitorului oficial „cu litere latine 
și cu ortografia ce se va fixa de comisia însărcinată pentru aceasta”. Și 
dacă lucrările comisiei amintite nu ne sînt nici astăzi cunoscute, știm 
însă că la 8 februarie 1860, în calitatea sa de ministru de interne, Ion 
Ghica publică în același ziar ordinul prin care alfabetul latin este in- 
trodus obligatoriu în administrația publică, ordin care se repetă suc- 
cesiv în mai multe numere din 10, 13, 16 și 22 februarie 1860. lată ce 
conţinea acest text: „Pentru a nu mai continua haosul feluritelor orto- 
grafii cu care se scriu hîrtiile secțiilor, se alătură un exemplar de pre- 
scurtare ortografică și se îndatorează toți copiștii acestui minister ca 
de la 10 februarie curent înainte să se conforme acestui mod simplifi- 
cat în copierea hîrtiilor, căci, la din contră, cel ce va neglija a se de- 
prinde și cu aceste puţine regule, ca netrebuincios, se va depărta”. 

Faptul că reforma ortografică a scrierii cu caractere latine a lim- 
bii române a fost introdusă pe cale administrativă constituie o dovadă 
că problema scrierii corecte a devenit, încă de la 1860, o preocupare 
culturală și politică curentă. Este firesc să amintim aici că pînă la 
această dată, scrierea cu alfabetul mixt (litere chirilice și litere latine) 

a fost introdusă între anii 1836 și 1839 de I. Heliade-Rădulescu în 
Muntenia, de Gheorghe Asachi în Moldova și de Gheorghe Barițiu în 
Transilvania. Acest alfabet civil sau de tranziţie va fi folosit în majori- 
tatea periodicelor și publicaţiilor noastre literare și culturale pînă în 
anul 1860. 

În ordinul emis de Ion Ghica se constată, în primul rînd, inteli- 
genţa și simţul practic al acestui cărturar, deși este de presupus că el 
sintetizează și concluziile comisiei însărcinate la 2 ianuarie 1860 să 
întocmească ortografia cu litere latine, căci sînt soluționate pozitiv 
multe din greutățile trecerii de la alfabetul chirilic la cel latin. Cel mai 
important avantaj al acestui „exemplar de prescurtare ortografică”, 
impus ca normă obligatorie pentru toată administrația românească, a 
fost promovarea principiului fonetic în scrierea limbii române. Con- 
form acestui principiu călăuzitor pentru scrierea românească, așa 
cum precizase, în 1828, I. Heliade Rădulescu, în Gramatica de la Sibiu, 
se avea în vedere „pentru fieștecare sunet un semn”. Astfel, vocala ă, 
care se scria pînă atunci prin șase semne grafice deosebite (vom re- 
veni asupra lor, detaliat, în viitor!), era notată prin aceeași literă ca as- 
tăzi, iar în locul celor trei semne recomandate de Eforia instrucţiunii 
publice din București (â: câmp, plâng; ê: jurăment; î: ripă) și a celui de 
al patrulea recomandat de Comisia de la Iași, întrunită la 28 martie 
1859 (i: mindru), pentru fonemul î, Ion Ghica adoptă o singura literă 
f ( din i), pe care o avem și astăzi și pe care, din false motive politice 
și de conjunctură, hotărîrea Academiei Române se ostenește inutil în 
a o modifica, din nou, introducînd două grafeme pentru același sunet. 
De asemenea, este interesant că prin același ordin, lon Ghica re- 
comanda și scrierea africatelor ce, ci, ge, gi și oclusivelor palatale che, 
Chi, ghe, ghi exact în aceleași forme ca astăzi. 

Nu insistăm și asupra unor alte recomandări ortografice cum ar 
fi scrierea grupului șt în formele șt și sce, sci, sau a sunetului t, scris și 
tz, ori z, scris și d, deoarece ele nu au intrat încă în obiectivul acade- 
micienilor dornici atît de mult să se întoarcă în trecutul care, oricît de 
progresist ar fi fost pentru acel moment, pentru prezentul și viitorul 
României rămîne un fapt depășit de timp și de mentalități. 

Dar nu putem ignora faptul că la 26 februarie 1860, măsura im- 
pusă de Ion Ghica este reluată și întărită cu o Hotartîre a Consiliului de 
Miniștri, care, la punctul opt al Regulamentului de întru al departa- 
mentelor, stabilea că „domnii copiști sînt obligați de a scrie după orto- 
grafia otărîtă”. 

Desigur, se cuvine să mai amintim că la Focșani, încă din 11 iunie 
1859, Comisia Centrală, alcătuită din Mihail Kogălniceanu, Ștefan Go- 
lescu, Cristian Tell, loan Florescu ș.a., adoptase deja scrierea cu litere 
latine pentru toate lucrările ei, iar în școlile din Moldova, alfabetul la- 
tin a fost introdus obligatoriu printr-un ordin al ministrului Instrucți- 
unii, V. A. Urechia. 

Adoptarea alfabetului latin și a ortografiei cu litere latine în Prin- 
cipatele Unite a avut un mare răsunet în Transilvania, unde opinia pu- 
blică era demult pregătită pentru scrierea cu aceste litere. Oficializa- 
rea ei, însă, din 1860 a avut unele aspecte specifice datorită predomi- 
nării în Transilvania a etimologismului latinist. Asupra acestui aspect, 
însă, ne vom referi cu o altă ocazie. 

Dar, deși a fost instituționalizată o anumită ortografie și deși, 
prin adoptarea scrierii cu alfabetul latin s-a realizat un progres evi- 
dent, numeroasele probleme ortografice nerezolvate încă și, mai ales, 
tendința de impunere a scrierii etimologizante manifestată la unele 
personalități au determinat o serie de inconsecvenţe observate, ca și 
astăzi, de savanții străini. Astfel, romanistul Emile Picot scria, încă din 
1866: „Nu poţi găsi în București două persoane care scriu absolut la 
fel și nimeni nu recunoaște alte reguli decît fantezia sa”. 

Cît de actuale sînt aceste observaţii poate constata orice persoa- 
nă care răsfoiește cîteva ziare, cărți sau privește cîteva programe de 
televiziune. Dacă introducerea acestui haos în scrierea românească 
și-a dorit Academia Română, atunci a reușit pe deplin. Cîtă vreme ar- 
gumentele de modificare a normelor ortografice nu vor avea un su- 
port științific clar, orice manifestare a bunului-plac va genera doar 
bunul-plac și în scrierea limbii române actuale, fapt ce va dăuna cul- 
turii noastre naționale. 


Evenimentul, nr. 1385, 26 feb. 1996,p.11 


ORTOGRAFIA ȘI CONSTITUȚIA FONOLOGICĂ 


Printre marile minuni ale existentei umane, limbajul rămîne din- 
totdeauna ca fiind cea mai desăvîrșită. Sunete articulate care se pot 
grupa într-un număr aproape nelimitat de variante, alcătuind însă un 
număr limitat de sunete-tip, se înlănțuie între ele pentru a forma sila- 

be, cuvinte, propoziţii și fraze. Acesta este limbajul articulat care pre- 
zintă o realizare fundamentală, firească, cea orală, vorbită, și una se- 
cundară, derivată, cea scrisă. Căci, trebuie să recunoaștem, deși unii 
știu numai să vorbească, dar nu să și scrie, iar alții scriu dumnezeieș- 
te, dar nu ştiu a vorbi pe măsură, că mai întîi a existat vorba rostită și 
mai apoi cea scrisă. Ca urmare, scrierea a reprezentat, sau a încercat 
să reprezinte, o copie aproximativă limbii vorbite, copie pe care o re- 
produce cu ajutorul unui sistem de semne convenţionale. 

De aceea, trebuie să știm că scrierile alfabetice, așa cum este și 
scrierea limbii române, îndeplinesc funcția esenţială de comunicare 
pe baza unei anumite analize a secvenței vorbite, reproducînd și deli- 
mitînd unitățile diverselor niveluri ale acesteia. lar faptul că ortogra- 
fia limbii române este numai relativ arbitrară poate fi motivat și de 
obligația ortografiei de a respecta și sugera tocmai constituția fonolo- 
gică, de sunete-tip, limitată ca număr, a secvenţei sonore, unităţile și 
mecanismele limbii. 

Se cuvine, în acest context, să ne amintim că savantul latinist A. 
T. Laurian propunea pentru cuvîntul rostit văzînd scrierea în forma 
vedendu. Nu era o propunere arbitrară, deși subiectivă, ci din convin- 
gerea distinsului latinist că ortografia trebuie să evoce forma origina- 
lă a cuvîntului, etimonul latin vedenda demonstrînd și motivînd, în 
fața străinătăţii, originea latină a limbii noastre. Alegerea acestei for- 
me de către A. T. Laurian avea la bază un criteriu, un principiu de 
scriere, cel etimologic, care trebuia să conducă în mod necesar nor- 
mele ortografiei. Conform acestui principiu, literele erau considerate, 
în primul rînd, semne ale originii sunetului. 

Ortografia limbii române literare a preferat scrierea cuvîntului 
în discuţie în forma văzînd. Acest fapt nu a fost însă stabilit arbitrar. 
Norma literară și-a propus să ia în considerare sunetele limbii româ- 
ne așa cum au rezultat ele din evoluţia lor fonetică și cum s-au fixat în 
rostirea literară modernă. Deci, norma și-a propus să înregistreze ti- 
purile sonore care au o funcție în limbă (distinctivă, de diferențiere a 
cuvintelor și a formelor gramaticale), să noteze pe fiecare, în anumite 
limite de consecvență, printr-o singură literă sau un singur grafem și 
să atribuie, pe cît posibil, fiecărui grafem sau litere o singură valoare 
sonoră (de a reprezenta un singur fonem, sunet-tip). Aceste tipuri so- 
nore care au funcție distinctivă sînt: v, à, z, î, n, d. 

Aici, pentru cei care se mai lasă încă înșelați de diversiunea 
(Brucan) - Drăgănescu, conform căreia avem î = literă care notează 

un sunet slav și = literă care notează un sunet latin, vă propunem un 
mic joc: în cuvîntul scris văzînd, înlocuim succesiv consoana inițială v- 
cu p-, apoi, vocala a doua -ă- cu -i-, apoi, vocala -f- cu -a-, -i-, -u-, -0-, -e-. 
Sesizați singuri, stimațţi cititori, cum între păzînd şi văzînd sau vizînd 
și văzînd sau văzînd și văzind, văzund, văzend etc. se creează o serie de 
diferențieri lexicale (în primele două exemple) sau fonetice (în ulti- 
mele exemple). Dacă însă, înlocuim vocala -f- cu -â- în scriere și citim, 
vom constata că între văzînd şi văzând nu se creează nici o opoziție 
fonetică sau de sens, ca în celelalte exemple. Acest joc îl putem conti- 
nua cu un alt cuvînt: mînă. Înlocuim pe -î- cu -â-, -i-, -a- şi vom obţine 
formele scrise mână, mină, mană. În aceste exemple, vom observa că, 
citind cu glas tare formele rezultate mînă și mână, nu avem alte sen- 
suri ale cuvîntului, cum este situaţia însă cu formele mină și mană. 

În această fază a jocului nostru de-a scrierea cu „regulile ortogra- 
fice Drăgănescu”, trebuie să ne întrebam cîte foneme, sau sunete-tip î 
există în limba română: unul sau două? Și, dacă există numai unul, de 
ce să-l notăm cu două semne grafice diferite în funcţie de locul pe ca- 
re îl are în cuvînt: finală, mijloc, iniţială? O altă întrebare este și cea 
dacă mai avem situații în limbă cînd unul și același sunet să fie notat 
diferențiat în funcție de aceste criterii? De exemplu pe -x- care este 
pronunțat cu -gz- în examen! 

Specialiștii care s-au confruntat cu o serie de situaţii ce pot pune 
într-adevăr problema rediscutării scrierii corecte a unor cuvinte au 
datoria să reamintească obligația de a se respecta și sugera constitu- 
tia fonologică, de sunete-tip, a limbii române. Or, tocmai aici este pro- 
blema ignoranței. Cînd afirmi că în limba română sînt două sunete î 
(unul slav = î și unul latin = â) admiţi și că între mînă şi mână e dife- 
rență de sens sau chiar diferență etimologică. Dar dacă nu-ți pui și 
această întrebare și rămii neștiutor la prima parte a gîndirii (an)alfa- 
betice? 

Atunci, intervin specialiștii care încearcă să aducă la lumină pe 
cei rătăciți în negura necunoașterii limbii române. 

Totul e să vrei să cunoști adevărul! 

lar acest adevăr este exprimat în cuvînt. 


Evenimentul, nr. 1386, 27 feb. 1996,p.11 


260 


ORTOGRAFIA ŞI ETIMOLOGISMUL 
TRANSILVĂNEAN (1) 


După cum se știe, adoptarea alfabetului latin în Principatele Unite 
a avut un mare răsunet în Transilvania, unde opinia publică era de 
multă vreme pregătită pentru această scriere. Dar concepţia etimolo- 
gistă de atunci a dominat scrierea limbii române într-o perioadă de 
aproape o sută de ani, cuprinsă între 1780 şi 1880. Școala ardeleană a 
fost unitară numai în principiul scrierii etimologice, dar nu și în aplica- 
rea practică a acestuia. Ca urmare, etimologiștii transilvăneni au pro- 
pus, în funcţie de concepțiile fiecăruia despre evoluţia în timp a limbii 
române, diferite sisteme de scriere, urmărind, în principiu, să apropie 
cuvîntul scris, cît mai mult, de cuvîntul originar din limba latină. 

Principala controversă care a animat discuţiile etimologiștilor 
ardeleni, Samuil Micu, Gheorghe Șincai, A.T. Laurian, Petru Maior, Ti- 
motei Cipariu ş.a., a fost aceea a găsirii formelor originare în latina 
clasică, în latina populară sau în fazele mai vechi ale limbii române. 
Astfel, dacă primii trei concepeau evoluţia limbii române din latina 
clasică, Petru Maior susținea pe bună dreptate originea din latina po- 
pulară a limbii noastre, dar folosea ca bază a scrierii și demonstrații- 
lor sale tot forme ale latinei clasice. Chiar și Timotei Cipariu, deși 
înțelesese evidenţa evoluției firești a limbii române de-a lungul vea- 
curilor, a elaborat o scriere etimologistă bazată aproape exclusiv pe 
forme ale limbii latine clasice. 

La toate aceste deosebiri de concepții s-au adăugat și concesiile 
care au fost siliți să le accepte fiecare, mai mult sau mai puţin, în fa- 
voarea redării cît mai clare a fonetismelor tipice limbii române. Ca ur- 
mare, în ediţia din 1805 a Gramaticii, Gheorghe Șincai introduce sem- 
nul pentru sunetul î, pe care îl notează în trei variante: â, ê și î. Mai 
mult chiar, el scrie indicativul prezent al verbului a fi în formele: (eu) 
sînt, (tu) ești, (el) e, (noi) sîntem, (voi) sînteţi, (ei) sînt și adaugă grafiile 
ea şi oa ale diftongilor notaţi pînă atunci prin é și ó. Mai tîrziu, în 
1819, Petru Maior, în Orthographia romana sive latino-valachica..., re- 
tipărită, în 1825, în Lexiconul de la Buda, introduce semnele ș și ţ și 
scrierea, după modelul italian, a oclusivelor palatale che, chi, ghe, ghi. 
Sistemul ortografic etimologist cel mai coerent a fost realizat însă de 
Timotei Cipariu. Acest sistem a fost folosit de savantul latinist în toate 

scrierile sale și, prezidîind Comisia Filologică de la Sibiu din anul 
1860, l-a impus ca normă ortografică în Transilvania. 

Am ales, nu întîmplător, doar cîteva personalităţi de seamă în 
acest secol de cultură transilvăneană care s-au ocupat de problemele 
ortografiei limbii române scrise cu litere latine. Numărul acestora es- 
te însă mult mai mare iar diversitatea opiniilor lor chiar și mai mare. 
Așa se explică de ce, în numărul 32 din anul 1860 al „Foii pentru min- 
te, inimă și literatură”, se afirma că ,... atîtea moduri de scriere cu lite- 
re avem câți inși scriu cu litere (latine s.n.)”. Ca urmare a acestei mari 
diversități a scrierii limbii române, la 20 aprilie 1860, la Sibiu, Timi- 
șoara și Cernăuţi se formează cîte o comisie pentru elaborarea unei 
ortografii unitare cu litere latine pentru limba română. 


Evenimentul, nr. 1388, 29 feb. 1996,p.11 


ORTOGRAFIA ȘI ETIMOLOGISMUL 
TRANSILVĂNEAN (2) 


Personalitatea și prestigiul lui Timotei Cipariu au determinat 
Comisia Filologică de la Sibiu, întrunită în mai multe ședințe în oc- 
tombrie 1860, ca şi pe cea de la Timișoara, prezidată de Simion 
Mangiuca, să adopte regulile ortografice etimologiste. Interesant es- 
te însă că, în acest moment, învățații etimologiști au mărturisit ex- 
plicit că ei nu pot avea dreptul de a stabili reguli ortografice pentru 
toți românii, ci numai pentru o parte din acest popor, cel din Tran- 
silvania. Ca urmare, ei au cerut ca normele elaborate să fie analizate 
de o societate științifică care să se formeze pentru cultivarea limbii. 
Acest fapt se va întîmpla chiar în 1861, la Sibiu, cînd ia ființă Asocia- 
țiunea transilvană pentru literatura română și cultura poporului 
român (ASTRA). 

Poate că, pentru toţi cei care azi pot crede că o normă ortogra- 
fică se poate schimba doar în cîteva minute printr-un vot academic, 
ar fi interesant de amintit cuvintele lui Timotei Cipariu rostite într-o 
adunare generală a acestei Asociaţiuni, ținută la Brașov, în 1862, 

sub președinția lui Andrei Șaguna, cuvinte prin care își mărturisea 
efortul depus pentru a „construi” această normă ortografică: „cerce- 
tări îndelungate în care am îmbătrînit și care mi-au frînt sănătatea și 
mi-au stors partea cea mai mare a puţinelor mele venituri”. 

Dacă pentru marele savant unitatea limbii era unul dintre ob- 
iectivele cele mai importante urmărite prin ortografie, nu același lu- 
cru se poate spune și despre cei care au admis haosul scrierii româ- 
nești actuale prin adoptarea „normelor ortografice Drăgănescu”. Ab- 
solut toți latiniștii au încercat, cu bună credință, să dea o formă uni- 
tară şi rațională a scrierii limbii române, cu atît mai mult cu cît la 
nivelul rostirii ei nu se putea realiza acest deziderat, căci pronunța- 
rea era ușor variabilă de la o generaţie la alta, de la o provincie la al- 
ta și, uneori, chiar de la un vorbitor la altul. Atît a fost de mare do- 
rința lor sinceră de unire a scrierii tuturor românilor și, evident, nu 
numai a scrierii, încît, peste nu mulţi ani, în 1869, Societatea Aca- 
demică Română, înființată încă din 1866, avînd ca sarcină elabora- 
rea ortografiei, a gramaticii și a dicționarului limbii române, va im- 
pune, în mod oficial, principiul etimologist și în Principate cum ce- 
ruse, de altfel, și Heliade. 

Cum prea puţin avem ocazia de a ne reaminti scopul pentru ca- 
re a fost înființată Societatea Academică Română, se cuvine, din res- 
pect pentru adevăr și pentru înaintașii noștri, să facem aici o mică 
paranteză. Încă de la înfiinţarea acestei Societăţi au fost cooptați cei 
mai de seamă reprezentați ai culturii din toate provinciile locuite de 
români. Oare cîți dintre academicienii de astăzi și, mai ales, dintre 
oamenii politici de astăzi ce împart în Parlament bugetul țării știu 
sau își amintesc că la înființarea Societății Academice Române s-a 
spus: „Limba poporului român, eterna dovadă a latinităţii noastre, 
reclamă imperios cultul său”. 

Cît de „imperios” mai este reclamat astăzi cultul limbii române, 
poate constata orice român bine intenționat, care observă diversita- 
tea scrierii și mulțimea expresiilor agramate. Și nu este chiar ne- 
actual nici motivul care a determinat acea înaltă instituție științifică 
românească să înceapă, între anii 1867 şi 1869, dezbaterile privitoa- 
re la ortografie: „Istoria ne arată cît sînt de mari influențele limbii, 
influențele literare asupra spiritului și însăși caracterului naţional.” 
Ca urmare, domnind „o adevărată confuzie și anarhie” a scrierii, „a 
reglementa, a fixa, a stabili acea expresiune în formă externă este a 
reglementa, a da stabilitate însăși cugetării”. De aceea, I. Heliade-Ră- 

dulescu avea, încă de la începutul acestor dezbateri, să amintească 
savanților de atunci: „orice am hotărî noi, tot nu s-ar putea impune 
ca o lege dacă nu am consulta firea limbii noastre; limba să ne fie 
dascăl ca să ne impună nouă ortografia, iar nu noi ei”. 

Actualitatea acestor afirmații constă în aceea că însuși Heliade, 
în perioada etimologizantă, a înțeles corect raportul între scriere și 
rostire sau între uz și normă, considerînd că principiul fonetic este 
cel mai adecvat pentru limba română. Contrar părerilor etimologiș- 
tilor care au adoptat după lungi dezbateri ortografia bazată pe prin- 
cipiul etimologic, principiul fonetic s-a dovedit a fi indispensabil și 
va rămîne astfel, chiar dacă astăzi, prin notarea cu două semne a 
aceluiași sunet î (î și â) el este încălcat brutal printr-un simplu și 
perfid moft academic ce se bazează doar pe un eventual prestigiu al 
celor ce au elaborat și votat norma. Cît de real este acest prestigiu și 
cît de unitară (a se citi neunitară) este azi scrierea românească pu- 
tem afla din presă și de la televiziune. 

Dar cît de costisitor este acest moft academic postrevoluţionar 
rămîne să socotească finanțiștii care trebuie să afle totuși că â nu 
poate fi alfabetizat după i (citi, cânta...) ci după a, ă... Dar pentru 
aceasta, mai întîi trebuie reînvățat, de către unii, poate, și alfabetul 
limbii române! 


Evenimentul, nr. 1390, 2 mart. 1996,p.21 


„MĂRȚIŞOARE” ORTOGRAFICE (NE)ACADEMICE 


Deși ziua de 1 manie nu este legată de nici o reformă ortografică 
întreprinsă de Academia Română, pentru a păstra oarecum semnifi- 
cația tradițională a acestei zile și pentru a nu ne abate nici de la discu- 
ţia noastră asupra normelor de scriere corectă a limbii române, 
ne-am gîndit că n-ar fi lipsit de interes dacă cititorul nostru va afla și 
cîteva detalii privind haosul „implementat” cu atîta entuziasm și chel- 
tuieli materiale în acest domeniu. Așa cum remarcăm și astăzi, lipsa 
de prestigiu a acestei înalte instituții științifice, de care s-a bucurat 
de-a lungul anilor, prin concesiile făcute etimologismului exagerat și 
prin neevaluarea corectă a principiului fonetico-fonologic, a determi- 

nat o reacţie de respingere a normelor academice și de adoptare pre- 
ferenţială a unei scrieri în conformitate cu opţiunile personale și cu 
nivelul cunoștințelor lingvistice ale fiecărui scriitor, cunoștințe care 
deseori erau superioare celor ale academicienilor, autoinvestiți cu 
drepturi de decizie într-un domeniu mai puțin cunoscut lor. 

Mărturisim că ideea acestor „mărțișoare” ortografice ne-a venit 
în urma unor discuţii purtate cu unii pretinși filologi care motivau, în- 
tr-un anume fel, combativ „normele ortografice Drăgănescu” și care 
doreau neapărat să mă convingă că â este etimologic ca și formele 
sunt, suntem, sunteţi care sînt preferabile. Nu am încercat, în acea dis- 
cuţie, să mai demonstrez că „normele” în dezbatere nu au nici o fun- 
damentare etimologică și științifică, în general (căci nu sînt două 
sunete î și în limba română care să aibă valoare funcțională, distinc- 
tive în scriere şi vorbire și nici formele latinești sum, summus, estis 
n-au putut da sunt, suntem, sunteţi), ci am încercat, punîndu-i în difi- 
cultate, să le demonstrez cîte modalități de scriere „corectă” avem as- 
tăzi conform acestor norme ale celor „de sus”, care au hotărît în nu- 
mele specialiștilor în domeniu. 

Așadar, tot mai des citim în textele scrise în presă (ziare, reviste 
ș.a.) și la televiziune forme ca sântem, suntem alături de sîntem. leșe- 
nii pot găsi aceste trei variante ortografice drăgănesciene într-o hotă- 
rîre a Primăriei municipiului lași, scrisă în roșu și negru și afișată în 
mijloacele de transport în comun. Nu este greu de constatat că în 
această primărie, prin care s-au perindat și mari oameni ai culturii și 
chiar sprijinitori ai ei, nu se află și astăzi cineva care să-i corecteze 
greșelile de exprimare și ortografice din publicaţiile pe care le afișea- 
ză în chiar orașul nostru. Ba, mai mult, aș îndrăzni să spun că rolul 
acestei instituţii este și acela de a păstra acuratețea ortografică a fir- 
melor, panourilor care, de-a lungul și de-a latul orașului, apar scrise 
cu tot felul de agramatisme. 

Nici televiziunea nu este mai prejos în această acțiune susținută 
de interpretare personală a ortografiei, inclusiv a „normelor ortogra- 
fice Drăgănescu”. De la forme ca reânvia, sîmbătă și sâmbătă, reânce- 
put, sântem, reântregire pînă la formele de imperativ negativ nu fii! 
sau de conjunctiv perfect să fii fost, toate ne violentează privirea și 
conștiința lingvistică de pe posturile centrale sau locale, posturi care 
au adoptat, cu elan patriotic, pentru a scăpa de comunism (?), nor- 
mele fostului președinte al Academiei Române. 

Dar oscilaţia și greșelile în folosirea alternativă a lui â şi î apar 
frecvent și în ziarele locale, care, din aceleași motive de decolorare 
politică, și-au însușit, cu același entuziasm, recomandările academice 
de ultimă oră. Și totuși, încă mai scriu hotăritor alături de hotărâtor, 
pentru că vine de la hotărî plus sufixul -ător. 

Diversitatea modalităților personale de a respecta normele orto- 
grafice a devenit din nou o modă naţională, căci reviste și edituri de 
primă mînă au început să practice respectarea ortografiei autorilor, 
astfel încît în aceeași pagină a revistei „România literară”, și nu numai 
a ei, putem citi texte scrise cu â și î, cu sunt şi cu sînt. Edificator pentru 
acest spirit de împăcare, și cu filologii care susțin scrierea cu î și cu 
sînt, şi cu academicienii nefilologi care susțin scrierea cu â și cu sunt, 
este exemplul de pe porţile de lîngă clubul „Voința” din Iaşi unde, pe 
cea din stînga este scris vânzări, iar pe cea din dreapta este scris 
vînzări. 

Desigur este trist că acest 1 martie și acest sfîrșit de veac și de 
mileniu prinde poporul român rătăcind din nou într-o nouă fază a că- 
utărilor ortografice. Căci, deși pentru impunerea „normelor ortografi- 
ce Drăgănescu” s-au cheltuit și se vor mai cheltui miliarde de lei, 
alfabetizarea din glosarele manualelor școlare a cuvîntului cânta du- 
pă cuvîntul citi nu este o soluţie durabilă. 

Dar, ce pretenţie trebuie să mai avem asupra scrierii corecte, 
cînd în chiar materialul intitulat În loc de prefaţă: Academia Română 
după revoluţia din decembrie 1989, scris și semnat de Mihai Drăgă- 
nescu și publicat în volumul academicianului Ștefan Pascu, Istoricul 
Academiei Române, București, 1991, apar răspîndite rezultatele apli- 
cării „normelor ortografice Drăgănescu” cam în acest mod: atacând, 
solicitînd, încălcînd, îmbătrînită, hotărit, pînă, rînd, rândurile şi multe 
altele, pe care le oferim celor care doresc în continuare să se exprime 
după modele academice! 

Și totuși o întrebare se impune: Cine dintre academicienii care 
au votat pentru â și sunt şi care dintre profesorii care acceptă acest 
vot academic ar putea să ne lămurească de ce apar două forme rînd şi 
rândurile sau ce diferență există între cei doi â și î? 

Desigur ar putea fi niște erori de corectură pentru că semnatarul 
acestei În loc de prefaţă... şi-a demonstrat opţiunea pentru dar nu a 
putut-o pune și în practică, fiind încă sclavul unei vechi mentalități le- 
gate, nu?, de î. Sau, poate, dl. Drăgănescu a vrut să ne dea o lecţie de- 

spre „faceţi ce spun eu, iar nu ce fac eul”! Sau poate că s-a gîndit să ne 
ofere un prilej minunat de a scrie despre „mărțișoare” academice, 
pardon, ortografice. 

În acest caz nu-i mai amintim domnului preşedinte al Academiei 
Române că Revoluţia din Decembrie 1989 se scrie cu majuscule! 

De ce? Pentru că prin ea a ajuns și dumnealui președinte. lar 
prin dumnealui, am ajuns și noi să scriem despre ortografie... 


Evenimentul, nr. 1389, 1 mart. 1996,p.11 


SOCIETATEA ACADEMICĂ ROMÂNĂ 
ŞI ORTOGRAFIA (1) 


Deși dezbaterile au durat aproape doi ani, între 1867 și 1869, 
normele ortografice elaborate de Societatea Academică Română nu 
au cîștigat respectul și, mai ales, prestigiul scontat. Proiectele prezen- 
tate nu erau votate ca astăzi, fără spirit de responsabilitate sau cu 
amarnică dar „sublimă” docilitate față de conducător. Mai mult chiar, 
într-un spirit democratic, specific acelui veac, specialiștii erau che- 
mați și puteau să prezinte chiar mai multe proiecte. 

Așa se face că proiectul lui I. Sbiera, bazat pe principiul fonetic, a 
fost respins de majoritatea latiniștilor. La fel, au fost respinse și pro- 
iectele elaborate de I. C. Massim, sau cel al lui Gavril Munteanu, care 
erau împotriva semnelor diacritice sau al oricărui semn care „ar aco- 
peri latinitatea limbii”, căci, considerau ei, acceptarea acestor semne 
înseamnă „a perpetua anarhia limbistică căreia sîntem chemaţi a-i 
pune capăt.” 

Avînd în vedere personalitatea și prestigiul marelui latinist tran- 
silvănean, a fost adoptat proiectul lui Timotei Cipariu, consacrat la Si- 
biu, în cadrul Asociaţiunii transilvane pentru literatura română și 
cultura poporului român. Dar, deși se afirmă că aceste norme au fost 
elaborate „conforme tradiției și uzului contemporan”, avînd la bază 
„principiu etimologismulu, moderatu și combinatu cu fonetismulu”, 
astfel încît ele să satisfacă „tâte cerințele phoneticei limbei, prosodiei 
și etimologiei ei”, prin chiar modul scrierii adoptate, se vede clar că 
toate aceste afirmaţii au fost doar scopuri neîmplinite. 

Prin urmare, se cuvine să facem, pe scurt, cîteva observații asu- 
pra acestui sistem ortografic etimologist. Mai întîi, reținem că au fost 
adoptate toate literele alfabetului latin ca și grupurile de litere de ti- 
pul ph (phonetica) și th (theorema), sau consoanele duble (adducere, 
litteratura) care aveau scopul de a apropia cuvintele românești de 
formele lor etimologice originare. Cu toate că s-au declarat împotriva 
semnelor diacritice, sînt admise totuși trei astfel de semne: accentul 
ascuţit pe é și ó pentru redarea diftongilor ea și oa; accentul grav care 
marca sunetul ă (părti, cărti citite părţi, cărti) și accentul circumflex 
pentru marcarea sunetului f, pus însă numai pe â (atâtu, câtu). De 
asemenea, se scria -u final după orice consoană, fără nici un semn ca- 
re să marcheze nerostirea lui. Fiind împotriva semnelor diacritice, 
normele ortografice etimologiste recomandau fratii (=fraţii), diece 
(=zece), usiurare (=ușurare), ceea ce însemna neacceptarea semnelor 
existente astăzi pentru sunetele ș, t, z (d). 

Pentru aceste motive și pentru că normele ortografice fixate nu 
respectau exact principiul formulat în urma strădaniilor de doi ani și 
în urma unor îndelungi dezbateri în cadrul Societăţii Academice Ro- 
mâne, sistemul ortografic elaborat s-a dovedit a fi artificial, greoi și 
chiar neconform cu uzul general. Aceasta s-a întîmplat și din cauză că 
nu s-a avut în vedere tocmai dorința declarată a învățaţilor etimolo- 
giști, adică „să se scrie etimologic numai într-atât încît regulile orto- 
grafice s-ar putea scoate din natura limbii române însăși, pentru ca 
fiecare român să o poată executa fără a avea nevoie a cunoaște alte 
limbi”. 

Faptul că ortografia etimologistă a ignorat structura fonetică 
specifică limbii române a determinat ignorarea și chiar ironizarea 
acestor norme care n-au fost respectate în totalitate nici chiar de că- 
tre toţi cei care le-au elaborat. De fapt, la 19 septembrie 1869, Socie- 
tatea Academică Română considera deja această ortografie ca fiind 
provizorie. Ca urmare, la doi ani după publicarea acestor norme, Cris- 
tian Tell, în calitatea sa de ministru al Instrucțiunii, constituie o comi- 
sie de profesori care să elaboreze o ortografie pentru școlile 
românești. (Este acesta și un exemplu comparativ cu actualii miniștri 
care s-au supus cu docilitate unor reglementări ortografice care costă 
miliarde de lei, necesari retipăririi manualelor școlare, dicționarelor 
etc., miliarde care puteau fi folosite în scopul promovării unui învăță- 
mînt cu adevărat european). Și astfel, ortografia românească își înce- 

pe seria întoarcerilor sale în trecut, căci normele elaborate de această 
comisie sînt de fapt normele concepute de către Eforia din București, 
între anii 1856 și 1858, norme care se bucurau de un anume uz în 
școli. 

Deși nefastă, această întoarcere în timp a ortografiei românești, 
în sensul că ea ar fi putut determina, în cazul că actualii inițiatori și 
susținători ai „normelor ortografice Drăgănescu” ar ști aceste fapte, 
întoarcerea de astăzi spre un sistem impropriu scrierii fonemului î 
prin două semne grafice, fără a avea și două modalități diferenţiate de 
rostire, normele elaborate la sugestia lui Cristian Tell au însemnat to- 
tuși un cîştig real pentru scrierea românească: s-a înțeles că etimolo- 
gismul nu trebuie să fie un principiu fundamental, exclusivist, al 
scrierii românești. Astfel, principiul lui I. Heliade Rădulescu („pentru 
fieștecare sunet cîte un semn”), întemeiat pe caracteristicile foneti- 
co-fonematice ale limbii române, recîştigă terenul în conștiința mari- 
lor învățați. 


Evenimentul, nr. 1391, 4 mart. 1996, p. 13 


SOCIETATEA ACADEMICĂ ROMÂNĂ 
ŞI ORTOGRAFIA (2) 


Reacţia de respingere a ortografiei etimologice, chiar și de către 
unii membri ai Societății Academice Române, a determinat implicit 
scăderea prestigiului acestei instituţii științifice. De fapt, acest senti- 
ment de îndoială asupra capacității unor savanţi de a rezolva proble- 
me atît de dificile pentru nivelul cunoașterii filologice din acea perioa- 
dă s-a perpetuat pînă mai tîrziu. Merită să amintim că, la 1874, Ale- 
xandru Odobescu caracteriza starea ortografiei românești și compe- 
tența acestei instituții cam în acești termeni: „Societatea Academică 
nu poate lua asupra-și de a impune (s.n.) o sistemă oarecare de orto- 
grafie; ea admite, doar deocamdată, fără a le judeca, orice fel de scriere 
(s.n.)”. 

Acest „orice fel de scriere” avea să determine nedumeriri în fața 
savanților străini și aspre judecăți din partea intelectualilor români. 

Printre aceștia se remarcă, mai ales, romanistul german Hugo Schuc- 
hardt care, la 1873, scria: „Românii comit o dublă greșeală plîngîn- 
du-se că străinii se ocupă prea puțin de limba lor, căci ei înșiși fac 
apropierea de acest studiu grea și neplăcută. Ceea ce ne supără este 
ortografia română... După respingerea alfabetului chirilic, care, alt- 
mintrelea, se apără vitejește, neretrăgîndu-se decît literă cu literă, 
trebuiau să găsească îndată un sistem de ortografie în loc de atîtea 
sisteme cîţi scriitori sînt”. Extrem de dureroasă această corectă con- 
statare care venea din partea unui mare romanist al vremii! În acest 
cadru, se cuvine să precizam că și învățații români începuseră a înțe- 
lege corect rolul deosebit de important al scrierii, al normelor orto- 
grafice, pentru limba română. Astfel, filologul ieșean V. Burlă, în chiar 
același an, remarca, printre altele, că „ortografia românească este cea 
mai confuză din toate ortografiile limbei omenești.” Mai mult, refe- 
rindu-se la normele ortografice din 1871 ale Ministerului Instrucțiu- 
nii, Vasile Burlă le caracterizează ca „un conglomerat confuz din toate 
sistemele ortografiei etimologiste ce maltratează necontenit limba 
românească, începînd de la ortografia lui Micu și pînă la ortografia 
cea plină de autoritate a Societății Academice din București, care a 
putut avea o valoare științifică doar la învățații evului mediu”. 

Nimic de adăugat la aceste corecte aprecieri. 

Apariţia la Iași a lucrării Despre scrierea limbei române, în 1866, 
a lui Titu Maiorescu, avea să determine un nou și progresist curent în 
constituirea normelor ortografice românești. La aceasta va contribui 
esențial revista „Convorbiri literare” care se bucura de o mare difuza- 
re și de un mare prestigiu datorită colaboratorilor ei, mari scriitori și 
oameni de știință ai vremii: Vasile Alecsandri, lon Ghica, Mihai Emi- 
nescu, lon Creangă, Ion Slavici, Vasile Conta, A.D. Xenopol și mulți al- 
ţii. 

În regulile alcătuite de Titu Maiorescu și respectate la „Convor- 
biri literare”, se remarcă: scrierea diftongilor ea și oa ca astăzi, a su- 
netelor ș, t, ce, ci, ge, gi, che, chi, ghe, ghi, a grupului ște, ști în loc de sce, 
sci, eliminarea lui -u final „de unde nu se aude” ș.a. Mai mult chiar, sa- 
vantul Junimii acceptă semnele diacritice pentru sunetele care au 
„funcţie gramaticală”: ă sau ë (ultimul cînd provine dintr-un e latin: 
pecat din lat. pecatum), ș, t, d. Cum însă, pentru Maiorescu, litera tre- 
buie să redea un înţeles, nu o simplă impresie acustică, el recomandă 
notarea lui î numai prin literele ă, ë, la fel ca a sunetului ă (căt, atăt, 
cănd, cuvent) și i (imperat, riu). 

Deși înțelegea funcţia și rolul ortografiei fonetice, Titu Maiorescu 
aprecia că aceasta „nu e pentru a exprima sonul în sine, ci numai în- 
truciît și sonul exprimă ideea și este cea dintâi incorporare a ei. Aceas- 
ta este dependența rațională a regulii fonetice de principiul logic al 
scrierii limbii. În ziua'n care î sau alt son respins din marcarea grafică 
va căpăta importanţă logică în limba noastră, adică va arăta deosebi- 
rea înțelesului mai multor radicale, în acea zi sonul cel nou a căștigat 
(cîștigat s.n.) rangul unui son logic și trebuie să aibă o literă aparte”. 
Nu vom discuta aici eroarea pe care Maiorescu a comis-o, prin aceste 
afirmații, în legătură cu un sunet atît de caracteristic pentru limba 
română, cum este î. Vom preciza însă că filologul junimist, pe măsura 
stabilirii unor noi relaţii științifice privind scrierea românească, mai 
tîrziu, revine și acceptă scrierea sunetului î printr-un singur semn î 
(=î din i), această scriere fiind impusă tocmai de „uzul general.” 

În acest context, Societatea Academică Română înţelege izolarea 
totală în care se află datorită încăpăţinării de a perpetua, în contra 
uzului general al scriitorilor și oamenilor de cultură români, un sis- 
tem de scriere „pentru savanții evului mediu”. 

Aceasta percepţie a realității triste în care se afla tocmai Societa- 
tea investită cu cel mai nobil rol științific, acela de a cultiva limba na- 
țională, a determinat, în 1879, necesitatea constituirii unei noi comisii 
care să elaboreze o reformă a ortografiei românești. De fapt, din acest 
an, Societatea Academică Română își va schimba numele în Academia 
Română, un înalt for științific și cultural care se va afla mereu în difi- 
cultatea de a nu putea oferi un sistem de scriere acceptabil din punc- 
tul de vedere al principiilor fundamentale care guvernează evoluţia 
istorică a limbii și a ortografiei: fonetic-fonologic, silabic, morfologic, 
sintactic și tradițional-etimologic. 

Orgoliile personale și bunul-plac ale unor personalități marcante 
din domeniul științelor nefilologice şi-au impus mereu, prin numărul 
voturilor exprimate, puncte de vedere, la rîndul lor impuse, neconfor- 
me cu aceste principii fără de care ortografia va rămîne în continuare 
un scop de atins, iar scrierea românească va reprezenta o diversifica- 
re care, implicit, va determina diminuarea prestigiului importantului 
for academic. 

Dar, despre căutările și „găselnițele” academice din ortografia 
românească, în numerele viitoare. 


Evenimentul, nr. 1392, 5 mart. 1996,p.9 

ACADEMIA ROMÂNĂ ȘI PRIMELE NORME 
ORTOGRAFICE (1) 


Deoarece ortografia provizorie elaborată de către Societatea 
Academică Română nu s-a putut impune în scrierea românească, în 
1879, moment în care se înființează și Academia Română, se constitu- 
ie o comisie specială însărcinată să rezolve această problemă. Din 
comisie făceau parte mari oameni de cultură ca Titu Maiorescu, B.P. 
Hașdeu, Al. Odobescu, A.T. Laurian, Gheorghe Barițiu și alții. Doi ani 
au durat dezbaterile în această comisie, după care s-a ajuns la un 
compromis între fonetism și etimologism. Se poate aprecia însă că și 
de data aceasta impunerea unor excese etimologiste a însemnat iarăși 
un regres în comparație cu normele ortografice elaborate de Titu Ma- 
iorescu şi promovate în revista „Convorbiri literare”. În acelaşi timp, 
reconsiderarea principiului fonetic reprezenta totuși un progres în 
comparaţie cu normele elaborate anterior de către Societatea Aca- 
demică Română. 

Este deosebit de interesantă și actuală constatarea făcută, cu 
acest prilej, de Titu Maiorescu cum că „ortografia provizorie stabilită 
de Societatea Academică nu s-a impus în literatura românească; nu 
există astăzi în întreaga Românie liberă nici un singur ziar, nici o sin- 
gură revistă care să o fi primit”. Astfel, savantul junimist constata că, 
dacă reforma din 1869 reprezenta un „etimologism temperat de fone- 
tism”, cea a Academiei Române, din 1879-1881, reprezintă un „fone- 
tism temperat de etimologism”. Cu toate acestea, cea de a patruzeci și 
una reformă ortografică, deși marca un progres real în favoarea fone- 
tismului, cuprindea o serie de inconsecvențe datorate menținerii încă 
la cote exagerate a principiului etimologic. Astfel, diftongii ea și oa 
erau notați iarăși prin é și ó (petră, sóre) deși se admitea grafia ea la 
verbele de conjugarea a Il-a și a III-a, la imperfectul indicativ (vedeam, 
mergeam), în finala substantivelor feminine de declinarea a III-a (car- 
tea, marea) sau în terminația unor substantive ca sătean, muntean etc. 
Mai mult, verbele de conjugarea a IV-a, la imperfect, urmau a fi scrise 
cu -ia: auzia, fugia şi nu auzea, fugea, ca astăzi, iar -u final, eliminat de 
normele lui Maiorescu, își redobîndește locul în finala cuvintelor, regu- 
lile academice acordîndu-i și un semn diacritic ca marcă a scurtimii 
sau nerostirii lui: buni, domnu ş.a. 

Dacă regulile ortografice elaborate de Academia Română la 
1881 au respectat scrierea unor sunete ca t, ș (înțelege, și), ce, ci, ge, 
gi (ceva, cine, geme, ginere), che, chi, ghe, ghi şi, mai ales, notarea co- 
rectă a asimilării lui n la m în cuvinte ca împacheta, dintr-un exces al 
principiului fonetic (nu fonologic), se introduce un semn diacritic 
pentru a se nota și scurtimea vocalelor sau semivocalele: domni, iar, 
haină. De asemenea, aceste norme introduc iarăși notarea grupuri- 
lor sci, sce pentru actualele ști, şte: brâsce, sciinţă, pesce (=broaște, 
știință, pește). De fapt, prin toate acestea, și nu numai, se poate apre- 
cia că această normă ortografică academică (prima elaborată sub 
autoritatea noii Academii Române) era o rămășiță a etimologismu- 
lui și reprezenta un regres în comparaţie cu regulile ortografice sta- 
bilite de Titu Maiorescu. 

În acest context, interesul nostru se îndreaptă, evident, către mo- 
dalitatea de a marca în scris sunetul caracteristic al limbii noastre și 
atît de discutat, î. Comisia academică, urmărind să dea „naţiunii pute- 
rea de a aprecia, de a primi și întrebuința” aceste norme, este nevoită 
prin insistența adepților principiului fonetico-fonologic să introducă 
și semnul care marchează sunetul î. Dar, sub presiunea etimologiști- 
lor, din nou acest sunet avea să fie marcat în funcţie de etimonul ori- 
ginar, de preferinţă, latin. Astfel, se scrie rîd (lat. rideo), rîpă (lat. ripa), 
când (lat. quando), cânt (lat. canto), aducend (lat. adducere) și altele. 
Mai mult chiar, și sunetul ă se scria etimologic: bărbi, mări, dar 
imperat, betrân (lat. imperator, veteranus). 

lată deci că, marcarea sunetului î prin semnele grafice i, â, ê și a 
sunetului ă prin semnele grafice ă și ë impuneau, la nivelul scrierii 
limbii române, nevoia cunoașterii elementelor etimologice latine ori- 
ginare. 

Ca și astăzi, imediat ce au fost publicate, aceste norme ale Aca- 
demiei Române au fost însușite de către Ministerul Instrucțiunii (azi 
al Învățămîntului), devenind obligatorii prin şcoli. Şi, tot ca și astăzi, 
ele au fost predate în învățămînt în funcție de opţiunile personale și 
de gradul de cunoaștere a istoriei limbii române ale fiecărui profesor 
și ale fiecărui învățător. De fapt, chiar Academia Româna și comisia 
care le-a elaborat în 1881 au înţeles imediat dificultățile însușirii 
acestor norme și le-au impus numai publicaţiilor academice. 

Datorită acestor dificultăți, deoarece pentru a putea scrie corect 
erau necesare ample cunoștințe privind derivarea, flexiunea și origi- 
nea cuvintelor, iar pentru aceasta trebuia să știi cel puţin latina, slava 

și franceza, această ortografie extrem de greoaie nu a cîștigat autori- 
tatea scontată de către Academie asupra literaturii și a scrierii în ge- 
neral. Ca urmare, regula preferințelor personale, care a funcționat 
încă de la începutul scrierii limbii române cu alfabetul latin, și chiar 
mult mai înainte, cuprinzînd și perioada de tranziție, a devenit, ca și 
astăzi, singurul principiu călăuzitor. 


Evenimentul, nr. 1396, 9 mart. 1996,p.21 


ACADEMIA ROMÂNĂ ȘI PRIMELE NORME 
ORTOGRAFICE (2) 


Prin normele ortografice academice, începutul secolului nostru 
marchează, ca un semn al predestinării scrisului românesc, asupra 
căruia se pot pronunța cu nepricepere și impune forme mai ales cei 
care nu sînt specialiști în domeniu, aceeași situație prezentă astăzi la 
sfîrșit de secol. Asupra relaţiilor dintre ortografia academică și scrie- 
rea limbii române din primul deceniu al secolului nostru, cele mai 
concludente sînt aprecierile lui Romulus Ionașcu, autorul celui dintii 
studiu despre istoria ortografiei românești: „Ce poate elevul să înțe- 
leagă dacă la istorie vede scris lîngă, în geografie lângă sau lêngă, în 
gramatică lăngă”, în timp ce unii profesori „nu voiesc să țină seama de 
sistema Academiei și predau ortografia după sisteme proprii, admi- 
tînd numai formele provinciei lor, ca mai cunoscute, pe care le consi- 
deră de cele mai corecte...”. Constatăm deci, că încă de la început, Aca- 
demia Română, prin numeroasele resturi și complicații etimologiste, 
rămînea, ca și astăzi, cu scrierea ei normată, împotriva principiilor 
fundamentale ale ortografiei noastre, rezultate din vorbirea și scrie- 
rea limbii române. 

Dar, acel început de nou secol avea să aducă în prim-planul lup- 
tei pentru o scriere suplă și adevărată, bazată pe principiile foneti- 
co-fonologic, silabic, morfologic, sintactic și tradițional-etimologic, pe 
cei mai reprezentativi specialiști români, mari învăţaţi în domeniul 
limbii române, al lingvisticii generale, formaţi în cele mai renumite 
centre lingvistice și filologice din Europa. Se remarcă, dintre aceștia, 
în mod deosebit, Al. Lambrior, H. Tiktin, A. Philippide, M. Gaster, I. Bi- 

anu și alţii. Actualitatea argumentelor susținute de către acești sa- 
vanțţi ai începutului de secol XX este relevantă chiar și numai la o su- 
mară cunoaștere a lor. 

Ca urmare, Al. Lambrior combate complicațiile etimologizante 
ale normelor academice susținînd cu perseverenţă științifică că scrie- 
rea trebuie să se bazeze pe „un fonetism neturburat de consideraţii 
etimologice”, pe „tradiţia literară și pe formele dialectale vii, cele mai 
apropiate de dînsa”. Conform acestor principii, lingvistul ieșean, în 
spiritul concepțiilor științifice progresiste din ortografia limbii româ- 
ne, considera ca inutilă scrierea cu ss (s dublu) în cassă, massă, rassă, 
deoarece omonime există în toate limbile, fără ca sensul comunicării 
să fie alterat, acesta rezultînd din context. Dar, Al. Lambrior nu accep- 
tă nici scrierea cu -s- intervocalic pentru z (poesie) și nici grafiile sce, 
sci în loc de ște, ști pentru care recomandă normele de scriere existen- 
te și astăzi: poezie, oprește, știință etc. 

Deosebit de interesant rămîne, însă, și punctul de vedere al aces- 
tui lingvist referitor la sunetul î. Astfel, combătînd chiar și primele 
aprecieri ale lui Titu Maiorescu, conform cărora î ar fi o variantă, fără 
valoare funcţională, a lui ă, Lambrior precizează clar că î este un fo- 
nem al limbii române, la fel de caracteristic ca și ă, și că, prin urmare, 
este un sunet specific românesc și nu unul străin cum credeau latiniș- 
tii. Un „fenomen - scrie el - ce s-a petrecut în sînul limbii românești, 
fără nici o înrîurire a vreunei alte limbi, este ivirea sunetelor întune- 
cate î și ă. Ele sînt o notă caracteristică ce deosebește limba noastră 
de celelalte limbi romanice și fixează marginea între limba română și 
latina populară”. Aceste afirmații, ca și toate demersurile sale științifi- 
ce referitoare la necesitatea elaborării unei ortografii moderne, baza- 
te pe principiile discutate și în cel fonetic, sînt enunțate de Al. 
Lambrior chiar în revista „Convorbiri literare”. 

În acest cadru, mai amintim și afirmaţiile lui H. Tiktin, care pre- 
ciza: „Principiul de la care avem a pleca la stabilirea ortografiei româ- 
ne nu poate fi îndoielnic în ziua de astăzi. Este fonetismul pur, care 
cere ca să stea în cea mai perfectă armonie posibilă cu pronunțarea, 
baza dreptei scrieri fiind dreapta vorbire (s.n.). Norma supremă a pro- 
nunțării, legitimul stăpînitor al limbii este uzul celor culţi, ca și al ce- 
lor ce vorbesc dialectul literar”. Dacă există însă forme care nu se pot 
corecta pentru că uzul literar este ezitant, atunci, spune lingvistul, se 
vor lua în consideraţie formele vorbite în orașele mari și în centrele în 
care limba literară se vorbește corect. 

Subliniind eroarea fundamentală a etimologiștilor care, neținînd 
seama de evoluţia istorică, firească, a limbii, vroiau să o aducă, cel pu- 
țin prin scriere, la starea ei primitivă, H. Tiktin se integrează corect în 
direcţia principiilor fonetice elaborate de I. Heliade Rădulescu și con- 
tinuate de școala lingvistică ieșeană, care cereau o scriere pentru con- 
temporani și nu pentru strămoșii noștri aduși de Traian în Dacia. 

Trebuie să remarcăm, sub acest aspect al evoluţiei gîndirii orto- 
grafice românești, că aceste idei, în perfectă armonie științifică cu 
evoluția limbii române literare, au stat la baza ortografiei generaliza- 
tă în anul 1953 de către cei mai de seamă lingviști de atunci ai țării. 

Mai mult chiar, faptul că ortografia din 1953 a fost aprobată (nu 
și votată) doar în secţia a VII-a a Academiei Române, secție cu profil 
exclusiv umanist, filologic mai ales, explică prestigiul de care s-a bu- 
curat ea în rîndurile scriitorilor, a oamenilor de cultură și, mai ales, a 
lingviștilor străini sau în rîndurile celor care au studiat ori învățat 
limba noastră. 


Evenimentul, nr. 1397, 11 mart. 1996,p.11 


ACADEMIA ROMÂNĂ ȘI PRIMELE NORME 
ORTOGRAFICE (3) 


Marea autoritate pe care o cîştigă mișcarea literară românească 
de la începutul secolului nostru care folosea scrierea fonetică, activi- 
tatea teoretică și practică a lingviștilor români, precum și acțiunea 
unui mare număr de intelectuali, îndeosebi profesori și învățători, în- 
suflețiți de raționalitatea și perfecta adaptabilitate pe care o oferea 
ortografia fonetică corespunzătoare uzului și tradiției scrierilor mari- 
lor noștri clasici, au determinat o nouă reformă ortografică, în 1904, 
elaborată tot în cadrul Academiei Române. Acum, în 1904, s-a făcut 
primul pas progresist în Academia Română, privind înțelegerea im- 
portanţei principiului fonetico-fonologic pentru scrierea corectă a 
limbii noastre. 

Autorul acestui nou proiect academic a fost Ion Bianu, cunoscut 
și apreciat filolog, discipol al unor mari filologi români (Timotei Cipa- 

riu, B.P. Hașdeu) și străini (G. Ascoli din Italia și Gaston Paris din 
Franța). Avînd o largă și bogată experienţă științifică și fiind un bun 
cunoscător al problemelor ce le ridica ortografia limbii române, căci 
cunoștea bine și situația unor limbi romanice, lon Bianu adoptă prin- 
cipiul după care fiecărui sunet al vorbirii trebuie să-i corespundă o li- 
teră. Astfel, Regulile ortografice ale Academiei Române, publicate la 
București, în 1904, reprezintă prima noastră normă ortografică aca- 
demică elaborată pe baze fonetice propriu-zise. 

Conform acestor reguli sînt eliminate scrierile ca sce, sci pentru 
ste, ști. De asemenea, se vor scrie: diftongii ea și oa (nu é și ó), z pen- 
tru d și s intervocalic (poezie, nu poesie), sînt eliminate semnele dia- 
critice de pe i semivocalic (iară) sau de pe i final asilabic (frați). Se 
menține însă -u final nerostit fără a avea semnul scurtimii lui, în cu- 
vinte ca ochiu, unchiu, pentru a se marca singularul (ochiu) de plura- 
lul (ochi). 

Pentru sunetul î, lon Bianu recomandă însă menţinerea celor 
două grafii paralele: î la începutul și la sfîrșitul cuvintelor sau în inte- 
riorul cuvintelor derivate (formate cu prefixe ori sufixe), cînd primul 
element se termină cu î sau al doilea element începe cu î (începe, ho- 
tări, hotărtre, reîntoarcere), precum și în formele flexionare (hotării, 
hotărît etc.) și â (român, cânta ş.a.) în cuvinte moștenite din latină. 
Conform acelorași norme, este menţinută scrierea cu s dublu (cassa, 
massa), precum și numeroase forme paralele de tipul: limbei și limbii, 
mănușă și mănușe, galben, galbăn și chiar galbin etc. 

Deși impusa în publicaţiile Academiei Române, în școală și în ad- 
ministraţie, ortografia din 1904 nu a fost nici ea respectată decît par- 
tial, din cauza atât a lipsei de autoritate a Academiei compromisă prin 
suita de concesii etimologiste (acute și de data aceasta), cît și a lipsei 
de consecvență normativă, care a generat o serie de fluctuații în scrie- 
re. Ca urmare, specificul existent prin tradiţie în relația normă impusă 
- receptivitatea intelectualilor se manifestă în continuare, căci edituri, 
publicaţii și personalități culturale de seamă ale țării au dat curs liber 
preferințelor personale în multe probleme de amănunt și chiar în 
probleme de principiu, în tot ce au scris în limba română. 

Dar, secolul actual avea să aducă în prim-planul vieţii noastre 
științifice și culturale o nouă instituţie, cu un profil strict specializat, 
Congresul Filologilor Români, ținut pentru prima oară la București, în 
anul 1925. Astfel, problema privind „stabilirea pentru limba română a 
unor norme care să înlăture dezorientarea ce stăpînește în scrierea 

ei” a fost înscrisă în programul de lucru al filologilor români din acest 
prim Congres, ca și al celor următoare, din 1926 și 1927. Mai mult 
chiar, între cele două războaie mondiale, discuţiile privind vorbirea și 
scrierea corectă se intensifică, implicîndu-se tot mai mult lingviștii 
din toată țara dar și presa zilnică și aproape toate periodicele noastre 
de cultură. Toate acestea, la care se mai adaugă fluctuațiile sau incon- 
secvenţa scrierii existente datorate imperfecţiunilor semnalate, au 
obligat, iarăși, Academia Română să procedeze la o nouă reformă a 
ortografiei, în 1932, cu intenţia de a remedia lipsurile celei din 1904. 

Se cuvine aici evidenţiat că, încă de la înființare, Academia Ro- 
mână a reacționat numai ca răspuns la presiunea opiniei publice, a 
presei și a numeroșilor specialiști și oameni de cultură care semnalau 
imperfecțiunile normelor academice și fluctuațiile de scriere determi- 
nate. Și se mai cuvine să observăm că, cel puțin pînă în 1932, asupra 
problemelor ortografice își spuneau cuvîntul numai comisiile formate 
din specialiști în domeniul studierii limbii. Imperfecţiunile adoptate 
țineau, în aceste situaţii, de înțelegerea cu care erau receptate cele 
două principii (fonetic și etimologic) și de gradul de aplicabilitate a 
lor. Deseori, ortografia recomandată, chiar în momentele elaborării 
ei, neținînd cont de principiul fonetic unanim apreciat de lingviști și 
de marii scriitori români, se situa pe o treaptă inferioară uzului aces- 
tor mari intelectuali tocmai prin excesele ei etimologizante. 

Așa se explică de ce, în istoria ei, ortografia limbii române, elabo- 
rată de instituţia acreditată cu acest rol, avea să se găsească, prin cu- 
rentele de opinie care dominau Academia Română și savanții ce o 
constituiau, în contratimp și în dezacord cu perspectiva dezvoltării is- 
torice a limbii, a scrierii și a vorbirii românești. 

Așa se explică de ce și astăzi Academia Română a reușit, plasîn- 
du-se în afara unei realități lingvistice confirmate de uzul general, să 
impună o normă care a generat haosul scrierii și care a revigorat 
„uzul liber al preferințelor personale” ale celor ce scriu sau tipăresc 
cărți și ziare ori reviste în România contemporană. 


Evenimentul, nr. 1398, 12 mart. 1996,p.9 

CUM SCRIEM 


Articole din revista ROMÂNIA LITERARĂ 
(2002) 


Alex. ȘTEFĂNESCU 
DE CE SCRIU CU Â DIN A 


Scriu cu ă din a pentru că există în România o lege care îmi cere 
(printre altele) să scriu cu â din a. Așa cum îmi plătesc impozitul și 
cum trec numai pe culoarea verde a semaforului, scriu cu â din a. 

Conformist... ce mândru sună acest cuvânt într-o ţară de noncon- 
formişti! Într-o ţară în care aproape nimeni nu se conformează reguli- 
lor elementare de convieţuire... 

Nici o regulă nu poate fi schimbată spontan și unilateral. Nu e de 
conceput ca, aflându-te la volanul unei mașini, să stabilești dintr-oda- 
tă, de unul singur, că începând chiar din acea clipă se va circula pe 
partea stângă a străzii. 

O regulă proastă respectată de toată lumea este mai bună decât 
o regulă bună respectată facultativ. 

În plus, regula instituită de Academia Română este o regulă bu- 
nă. Face parte dintre obligaţiile pe care eu le îndeplinesc cu convinge- 
re. Daca n-ar fi existat, aș fi militat pentru impunerea ei. 

Scriind cu â din a facem un serviciu propagandistic limbii româ- 
ne. Îi evidenţiem latinitatea, într-un mod simplu și direct, inteligibil 
imediat de către milioane de oameni din alte țări. Orice inscripţie în 
limba română - de pe un pachet de ţigări, de pe frontispiciul unei am- 
basade - aduce aminte, prin intermediul cuvintelor scrise cu â din a, 
că suntem latini, și nu slavi (așa cum cred mulți). Ca să nu mai vor- 
besc de ziare și reviste, chiar și de cele abandonate în tren. Ca să nu 
mai vorbesc de cărți. 

Avantajul este imens, iar efortul care ni se pretinde - minim. Da- 
că notarea unei vocale în două feluri ni se pare o corvoadă și ne face 
să ne văicărim, înseamnă chiar că nu mai e nimic de sperat în Româ- 
nia. 

Unii aduc în discuţie faptul ca â nu provine numai dintr-un a la- 
tin, ci și dintr-un o latin, dintr-un e latin sau chiar dintr-un i latin, ceea 
ce înseamnă că există cazuri în care scriind cu â din a ne îndepărtăm 
de limba latină. Asta este însă o judecată rece (și falsă, ca orice judeca- 
tă rece), fără legătură cu realitatea comunicării lingvistice. Noi trebuie 
să luăm în considerare cuvintele care contează cu adevărat, care emo- 

ționează, care au o irizație mitică și vom constata că, dacă ele conțin 
un â, acel â este în cele mai multe cazuri derivat dintr-un a latin. 

Este obscur un afiș din care reiese că o formaţie de muzică va 
cînta. În schimb, dacă scrie pe el că formaţia va cânta, latinitatea lim- 
bii noastre este recognoscibilă chiar și de către un ins necultivat, din 
orice țară occidentală. 

Este rebarbativă sintagma flori de cîmp, care apare eventual ca 
explicație la o ilustrată. Dar sintagma flori de câmp o înţelege aproape 
oricine. În lume nu exista cîmpusuri universitare, ci campusuri univer- 
sitare. 

Scriu cu din a și din alt motiv: pentru ca vreau să contest în fe- 
lul acesta, în fiecare zi, o norma ortografică instituită abuziv în timpul 
stalinismului. Instituită nu din raţiuni lingvistice, ci din raţiuni politi- 
ce. Prin renunţarea la â din a se extrăgea, cu penseta, nervul latin al 
limbii române. 

După 1989 ar fi trebuit să ne scuturăm repede de tot ceea ce 
amintea de un stil de viață impus de o forță de ocupaţie. Dar noi 
ne-am îndrăgostit - se pare - de lanţurile noastre. Ni le-am desfăcut 
încet, cu un fel de părere de rău, iar câteva verigi le mai păstrăm și azi, 
intrate adânc în carne. 

Am explicat în repetate rânduri de ce, nefiind monarhist, am ple- 
dat totuși, de câte ori am avut ocazia, pentru aducerea regelui Mihai 
în România ca rege (şi nu ca socru al unui demnitar pesedist). Prin- 
tr-un asemenea gest, am fi anulat o imixtiune brutală a sovieticilor în 
istoria noastră, am fi arătat că nu recunoaștem în nici un fel legitimi- 
tatea regimului comunist și că ne întoarcem la situaţia dinainte, când 
eram noi înșine. Abia după aceea, daca monarhia ni s-ar fi părut o in- 
stituție perimată, am fi putut renunța la ea, în deplină libertate și nu- 
mai din voința noastră. 

În mod similar, mi-aş fi dorit ca imediat după 1989 toți intelec- 
tualii să revină la scrierea cu â din a, pentru a demonstra că se situea- 
ză într-un raport de continuitate cu perioada interbelică, respingând 
(dispreţuind, nerecunoscând) tot ceea ce s-a întreprins de-a lungul a 
peste patru decenii pentru a ni se falsifica modul de a fi. lar ulterior 
s-ar fi putut analiza calm, rațional toate problemele scrierii limbii ro- 
mâne și s-ar fi putut ajunge eventual la o reformă a ortografiei. 

Din nefericire, nu s-a întâmplat așa. Academia Româna a salvat 
situaţia, ne-a obligat să fim demni. 

În sfârşit, scriu cu â din a pentru ca aşa scriau, înainte de instau- 
rarea comunismului, aproape toți clasicii noștri, de la care am învăţat 
limba română. Am îndrăgit încă din adolescenţă nu numai textele lor, 
ci și imaginea textelor lor. Dacă Eminescu scria „Veronica dragă, îți 
sărut mâinile”, cum să scriu eu „mîinile”? 


România literară, nr. 38, 18-24 sept. 2002 


George PRUTEANU 
DE CE SCRIU CU ÎDIN I 


Articolul lui Alex. Ștefănescu, din nr. 38, al cărui titlu îl parafra- 
zez, era efectiv un articol frumos, un articol emoţionant. Totuși, la re- 
ce, vederile mele sunt altele. Îl rog pe cititor să aibă bunătatea de a le 
cumpăni. 

Scriu cu îdin.i... 

„„ Pentru că iniţiativa Academiei, din 17 februarie 1993, prin ca- 
re s-a reintrodus în ortografia românească litera â (în afara cuvîntului 
român şi a derivatelor sale, unde figura din 1965), a fost o eroare ști- 
ințifică, generată de un anume sentimentalism anti-comunist (bazat şi 
pe legenda că î-ul din i ne-ar fi fost impus de oamenii lui Stalin, deşi 
î-ul din i a fost practicat, de mari nume ale literelor românești, la „Via- 
ţa Românească”, încă din anii '20 ai secolului trecut, cu mult înaintea 
apariției comunismului la noi). Cei doi lingviști membri ai Academiei 
au votat unul „împotrivă”, celălalt „abținere”. Toate institutele de lin- 
gvistică din ţară au dezaprobat decizia. 

„„ Pentru că, prin readoptarea lui â din a, ortografia românească 
se complică în mod artificial, introducîndu-se un criteriu mecanic, ar- 
bitrar și străin spiritului limbii române: acela dacă un sunet se află în 
interiorul cuvîntului sau la una din extremităţile sale. Ar trebui, e.g., 
să scriem a târî (cu două litere diferite pentru exact acelaşi sunet), 
dar eu târâi (schimbînd din nou litera, pentru că e în altă poziție)... A 

scrie un sunet într-un fel dacă e-n corpul cuvîntului şi-n alt fel dacă e 
la unul din capete e o procedură care sfidează claritatea latină a limbii 
române și principiul dominant fonetic al ortografiei româneşti, con- 
form căruia un sunet sau un grup de sunete se transcrie (aproape) în- 
totdeauna cu aceeași literă, respectiv cu acelaşi grup de litere. Au 
spus-o mari cărturari, atît români (Rădulescu-Motru, A. Scriban, Phi- 
lippide, Densusianu, G. Ivănescu, G. Ibrăileanu, E. Coşeriu, Mioara 
Avram) cît şi străini (A. Meillet, R. Lepsius, Alf Lombard). 

„„ Pentru că î-ul provine dintr-un a în doar 31% din cuvinte; în 
marea majoritate a cazurilor (69%), î-ul provine din cuvinte (fie lati- 
neşti, fie de altă origine) care nu conţineau sunetul/litera A în locul 
respectiv, ci unul/una din sunetele/literele E, I, O sau U, aşa că tran- 
scrierea sa azi prin â este absurdă. Dacă am fi paroxistic de pedanți, 
ar trebui să-l transcriem cu ê („e” cu accent circonflex), ô („0” cu ac- 
cent circonflex) sau ii („u” cu accent circonflex). lată doar cîteva 
exemple: 

î din e: monumentum - mormînt (=mormânt!), tenerus - tînăr 
(=t&năr!), ventus - vînt (=vânt!), freiner (fr.) - a frîna (=a frâna!), 
netengu (sl.) - nătîng (=nătâng!), frengi (tc.) - frînghie (=frânghie!); 

î din i: luminaria - lumînare, ridere - a rîde, ripa - rîpă, sinus - 
sîn, stringere - a strînge, rivus - rîu, drîmbă (sl.), geamlic (tc.); 

î din o: fontana - fîntînă (=fântână!), longum - lîngă (=lôngă!), 
monastiri (sl.) - mînăstire (m6năstire!), limoni (gr.) - lămîie 
(=lămie!), gond (magh.) - gînd (=g6nd!); 

î din u: aduncum - adînc (=adânc!), perturnicula - potîrniche 
(=potârniche!), hirundinella - rîndunică (=rândunică!), gîndac (=gûn- 
dac!), mîrşav (=măârşav!), zvîrli (=zvărli!), smîrc (sl.) (=smărc!), tărîm 
(tc.) (=tărâm!). 

Pentru că, în cazul cuvintelor în care sunetul î provine 
dintr-un a, numai aproximativ o jumătate (15% din total) sînt de ori- 
gine latină, aşa încît â-ul din 85% dintre situaţii nu are cum să consti- 
tuie mult invocata „probă de latinitate a limbii noastre”, de care, 
oricum, în anul, 2002 nu cred că mai e nevoie decît pentru inamicii 
oligofreni. 

„„ Pentru că o altă dovadă strălucitoare a legăturii intrinsece, a 
„înrudirii” interne dintre i și î (şi nicicum între a și î) o constituie al- 
ternanţele fonetice: 

- în pronunție dialectală (ardelenească, moldovenească), foarte 
adesea sunetul i se transformă în î, niciodată însă sunetul a: țigan - 

țigan, sifon - sifon, silă - sîlă, stingă - stîngă (la Eminescu rimează cu 
„plîngă”), stins - stîns, şi - și, şină - şînă, ţine - ține, tiui - țiui, ziua - 
ziua etc.; 

- multe substantive prezintă transformarea lui î în i prin trece- 
rea de la singular la plural sau de la masculin la feminin: cuvînt - 
cuvinte, jurămînt - jurăminte, mormînt - morminte, sfint - sfinte - 
sfinți etc.; 

- în cursul conjugării unor verbe i devine î; a vinde - eu vînd - tu 
vinzi - ei vînd etc. 

Din aceste motive ştiinţifice, mi se pare absurd să scriu cu â din a. 


România literară, nr. 42, 23-29 oct. 2002 


Dumitru IRIMIA 
DE CE SCRIU ȘI SUSŢIN SCRIEREA CU Î DIN I? 


Despre motivarea ştiinţifică a ortografierii sunetului î prin lite- 
ra i am scris în mai multe rînduri, începînd cu un articol mai amplu, 
Despre ortografia limbii române fără patimă (și fără ideologie și fără 
politică), în revista „Cronica”, 1993, nr. 8-9, și terminînd cu o expri- 
mare mai sintetică - Cuvîntul autorului - într-o introducere sui ge- 
neris la Gramatica limbii române, publicată la Editura Polirom din 
lași (1997, 2000). 

Revin acum, provocat de o intervenţie a domnului Alex. Ștefă- 
nescu, De ce scriu cu â din a, în revista „România literară”, nr. 38 din 
2002, întrucît m-a surprins să citesc sub semnătura sa argumente 
pe care le consideram proprii altor categorii de „apărători” ai ulti- 
mei „reforme” ortografice, care - cum bine se ştie - nu a trecut din- 
colo de înlocuirea literei î cu litera â, ceea ce corespunde întru totul 
„esenţei” numeroaselor „reforme” produse după 1990 în societatea 
românească. 

Deci, de ce scriu și susțin scrierea cu î din i? 

1. Mai întâi, din motive ştiinţifice: ortografia limbii române litera- 
re se întemeiază pe principiul fonetic, ceea ce înseamnă o singură li- 
teră pentru un același sunet. 

2. Apoi, pentru modul în care „reforma” a fost impusă, prin res- 
pingerea arogantă a punctului de vedere al lingviştilor, români şi stră- 
ini, al profesorilor de Limba și literatura română din învățămîntul 
universitar şi liceal şi prin mistificarea adevărului privind istoria or- 
tografiei limbii române. 

Acest al doilea motiv m-a determinat să intervin, acum, întrucît 
văd reluate aceleaşi „argumente”. 

S-ar putea reţine, cel mult, din intervenţia lui Alex. Ștefănescu 
regretul că intelectualii români nu au trecut la scrierea „cu â din a, 
pentru a demonstra că se situează într-un raport de continuitate cu 
perioada interbelică.” Ar fi fost aceasta, într-un anume sens, o poziţie 
similară cu cea din 1932, cînd, după ce, în februarie, Academia Româ- 
nă votase Proiectul Puşcariu de reformă a ortografiei limbii române, 
în care se excepta de la redarea sunetului î prin litera î doar familia 
cuvîntului român, în mai s-a reintrodus litera â, după ce filologii fuse- 
seră rugați să accepte a face „concesii sentimentului național!” şi să 
voteze „în favoarea sentimentelor noastre adinci”. Dar lucrul acesta 
nu era posibil, în 1992, în condiţiile în care modul de a impune „noua” 
ortografie purta, de la început, mărcile rămînerii în interiorul menta- 
lității comuniste, abia aceasta îndreptăţind aprecierea care are, în 
mod cu totul nejustificat, o altă direcţie, în comentariul lui Alex. Ștefă- 
nescu: „Ne-am îndrăgostit se pare de lanțurile noastre. Ni le-am des- 
făcut cu un fel de părere de rău, iar câteva verigi le mai păstrăm şi azi, 
intrate adânc în carne.” 

Președintele Academiei Române, domnul acad. M. Drăgănescu, 
imediat după 1990, ca şi cum aceasta ar fi fost prima urgenţă, luînd 
inițiativa schimbării ortografiei (adică a înlocuirii lui î cu â, și nimic 
altceva!), atrăgea, cu severitate, atenţia că limba nu este a lingviștilor, 
ci a întregului popor român și, în consecinţă, a pus întrebări poporu- 
lui: „De cîtva timp întreb colegi ai Academiei Române, oameni de cul- 
tură, lingvişti, muncitori care au virsta necesară sau cultura necesară 
pentru a aprecia diferenţa dintre â şi î.” Evident, țăranii lipseau de la 
acest sondaj, pentru că „nu au cultura necesară” (!), dar nu ştim de ce 
lipseau profesorii, învățătorii. Și nu ştim de ce nu au fost întrebaţi aca- 
demicieni, lingviști, scriitori etc. din Republica Moldova, din regiunea 
Cernăuţi, că doar şi românii de aici fac parte din poporul român, sau 

nu? Și nu ştim de ce au mai fost întrebaţi lingviștii dacă răspunsul lor 
trebuia oricum respins. Ceea ce s-a și întîmplat, fără nici o ezitare. La 
lași, propunerea de a se organiza dezbateri în această problemă a fost 
luată în serios şi Facultatea de Litere, Institutul de Filologie Română 
„A. Philippide”, Societatea de Științe Filologice, Inspectoratul Școlar, 
profesorii, învățătorii s-au adunat, chiar în incinta filialei ieşene a Aca- 
demiei Române și în chiar după-amiaza zilei deschiderii „Zilelor Aca- 
demice”, cu convingerea că inițiatorul propunerii va dori să fie pre- 
zent şi să intervină. Convingerea s-a dovedit neîntemeiată; Preşedin- 
tele nu a participat, cu toate că se afla în incinta instituţiei chiar în 
timp ce avea loc dezbaterea. Dezbaterile de la Iași s-au publicat apoi 
într-o carte, au urmat Apeluri și Moţiuni ale Congresului V al Filologi- 
lor Români, ale Conferinţei Naţionale de Filologie „Limba română - 
azi” (mai multe ediţii anuale), avînd între semnatari savanţi de renu- 
me: Eugen Coșeriu, Mioara Avram etc., Apelul oamenilor de ştiinţă, 
academicieni, profesori universitari (între ei Silviu Berejan, Anatol 
Ciobanu etc.), scriitori, alte categorii de intelectuali din Republica 
Moldova, prin care se solicita un lucru simplu: constituirea unei comi- 
sii de specialişti care să elaboreze într-un timp rațional un Proiect de 
reformă a ortografiei limbii române. Nici o considerație, nici un răs- 
puns. S-a cerut părerea unor lingviști străini. Scrie lingvistul suedez 
Alf Lombard, foarte bun cunoscător al limbii române: „Academia Ro- 
mână a dorit să cunoască şi părerea unui observator din străinătate. 
Mi-a făcut onoarea să mă roage să mă pronunţ asupra chestiunii res- 
pective.[...] Pare că nu ne putem apropia de scop mult mai mult decît 
au putut reformatorii din 1953 şi 1965. Primii au generalizat folosi- 
rea literei î, cei din 1965 au introdus cu tact o rezervă de caracter tra- 
dițional. Eu personal votez, în concluzie, pentru statu-quo.” (Despre 
folosirea literelor ă și î, în „Limba română”, 1992, nr. 10, p. 531) Nu a 
avut ecou nici acest punct de vedere. Să fie aceasta „demnitatea” de 
care vorbește domnul Alex. Ştefănescu: „Academia Română a salvat 
situaţia, ne-a obligat să fim demni.” 

Argumentele pentru respingerea vechii ortografii? 

În Raportul de susținere a „noii” ortografii, prezentat în 1992, 
Academia Română considera că avea „datoria să scoată din limba ro- 
mână un cap de pod străin”, introdus de ocupant şi de puterea comu- 
nistă. „Este stalinistă ortografia din 1953.”, s-a repetat în mai multe 
rînduri şi ni se spune acum din nou. Două lucruri sînt adevărate: (1) 
Ortografia din 1953-1965 s-a instituit în timpul regimului comunist, 

(2) Sistemul ortografic a fost precedat de o „ramă” - introducere en- 
comiastic-stalinistă. Atît. Pentru că, altfel, întemeierea acestei orto- 
grafii avea caracter ştiinţific. Este adevărat că ortografia unei limbi 
este în bună măsură convenţională, dar nu este arbitrară şi nu este 
chiar independentă de structura fonetică a unei limbi. În acest sens, 
cea mai importantă reformă în istoria ortografiei limbii române s-a 
produs odată cu înlocuirea alfabetului chirilic cu cel latin, una din re- 
formele extrem de importante din vremea domniei lui Al. I. Cuza. lar 
alfabetul latin a trebuit să fie adaptat, pe de o parte, caracterului latin 
al limbii române (al cărui nerv esenţial stă în sistemul gramatical, le- 
xical şi chiar fonologic, nu în scrierea ei şi, de aceea, nu poate fi scos 
nici cu penseta, nici cu alte instrumente mai sofisticate!), pe de alta, 
principiului fonetic, impus de caracterul preponderent oral al limbii și 
culturii române. lar, în acest sens, spun savanții români şi străini, lite- 
ra î e mai aproape de realitatea fonetică a lui i. (Vz. Alf Lombard, A. 
Scriban, Em. Vasiliu ş.a.) 

Dacă vrem să păstrăm metafora „capului de pod” sau sintagma 
„loviturii date limbii şi culturii române” (cum se scrie în același Ra- 
port), atunci, trebuie să avem în vedere două lovituri, acestea, extrem 
de grave: (1) transformarea limbii române în limbă de lemn, împotri- 
va creativității şi, deci, a libertăţii profunde a ființei umane, (2) ataca- 
rea unităţii şi identității specifice a limbii, culturii şi poporului român, 
prin construirea tezei aberante a existenței unei limbi moldoveneşti 
distinctă de limba română, cu consecințe foarte grave derivînd de 
aici: ideea, tot aberantă, privind existența a două popoare diferite, şi a 
două culturi diferite. Cît efort s-a făcut pentru înlăturarea acestui real 
cap de pod? Ce ajutor au primit cei care au făcut eforturi în acest 
sens? 

Revenind pe terenul strict lingvistic, oricîte eforturi s-au făcut şi 
se mai pot face, e greu de înţeles de ce este mai latinesc â din a decît î 
din i, de vreme ce amîndouă sînt semne românești, prin care se expri- 
mă grafic sunete cu originea în sunete latinești: a, i, e, o, u? Au subli- 
niat-o lingviști și oameni de seamă din cultura noastră, scriitori, critici 
literari care au scris şi după reforma din 1932 cu î din i, nu din non- 
conformism, ci din respect pentru o anumită întemeiere științifică: A. 
Philippide, G. Ibrăileanu, G. Pascu, E. Lovinescu etc. - între aceștia și 
August Scriban, neiubit de regimul comunist, care publică, în 1941, 
unul din cele mai importante Dicţionare ale limbii române, recurgînd 
peste tot la litera î şi exprimîndu-și foarte ferm punctul de vedere în 

Introducere: „Ortografia trebuie să fie simplă la români.”, mergînd cu 
interpretarea și dincolo de problema ortografierii sunetului î: „Dacă 
natura a făcut din latinu anima românescu inimă, „crima” e tot aşa de 
mare ca şi cînd scriu Romîn în loc de Român, latineşte Romanus.” 
(Aceeaşi idee este exprimată de alţi lingviști, români şi străini: A. Phi- 
lippide, A. Meillet, R. Lepsius, Alf Lombard). G. Pascu, alt mare lingvist 
român, şi el neiubit de puterea proletară, care recurgea la litera î în 
lucrările sale Sufixele românești, Dictionnaire Etymologique Macedo- 
roumain, fundamentale pentru lingvistica românească, edita, în 1938, 
Amintiri de lon Creangă, „clasic al literaturii române”, folosind tot nu- 
mai litera î din i. În legătură şi cu acest sunet, însuşi Titu Maiorescu 
reţinea ca fundamentală exigenţa simplităţii: „Criteriul alfabetului es- 
te dar acesta: litere numai pentru atîtea sonuri cîte sunt neapărat tre- 
buincioase spre deosebirea înțelesului cuvintelor... Litera nu are altă 
treabă decît să mă conducă pe cît se poate de iute afară de sine spre 
auz și înțeles.” (Despre scrierea limbii române). Fără îndoială că în ace- 
lași sens trebuie interpretată şi o însemnare-manuscris a lui Emines- 
cu: „Legile fonologice ale limbii române şi ortografia care rezultă din 
ele.” (Ms. 2266). Exigenţa va fi statuată riguros în principiu de A. Phi- 
lippide: „Culmea adaptării între scris și limbă stă în aceea că pentru 
fiecare element simbolizat să ai cîte un simbol.” 

Cît privește posibilitatea pe care o are un străin, evident, din lu- 
mea romanică occidentală, de a recunoaște cu ușurință termeni pre- 
cum cîmp, scris câmp sau piine, scris pâine (recunoaştere „obscuriza- 
tă” de scrierea lor cu î din i), oare nu ar trebui să ne îngrijoreze 
imposibilitatea lor de a recunoaşte corespondentul din propria limbă 
pentru termeni precum rîs şi surfs, cînd sînt ortografiați râs, surâs sau 
înger, ortografiat cu î din din i, deşi provine din latinescul a, păstrat în 
aceste limbi: ange, angelo, angel, precum și în engleză, limbă de şi mai 
largă circulaţie: angel? 

„În sfârșit, scriu cu â din a - încheie Alex. Ștefănescu -, pentru că 
aşa scriau înainte de instaurarea comunismului aproape toţi clasicii 
noştri de la care am învăţat limba română... Dacă Eminescu scria «Ve- 
ronică dragă, îţi sărut mâinile», cum să scriu eu mîinile?” 

Cam hazardată sintagma „aşa scriau clasicii înainte de..."! Pe cla- 
sici noi i-am citit în pagină tipărită, iar cărţile lor au circulat şi mai cir- 
culă încă înscrise în sisteme ortografice diferite. În orice caz, nici unul 
din clasici nu a scris în ortografia de după 1932. Cine-ar vrea să vadă, 
de exemplu, cum scria Eminescu, ar trebui să meargă la manuscrise și 

aici ar vedea că sunetul î avea aproape tot atîtea variante cîte vocale 
latineşti îi stătuseră la bază. Cîteva exemple numai în interiorul rela- 
ției a - i / â - î. Eminescu scrie „Zilele trec aurie şi orele surid”, „O, 
cum Rafael creat-a pe Madona dumnezee/ Cu diadema-i de stele, cu 
surisul blând, vergin”. Respectîndu-l pe Eminescu, Perpessicius tipă- 
rește în vol. II, al variantelor la Antume (apărut în 1943): „Sta zîmbind 
de amintirea-i” (p. 310), „Numai c-o singură zîmbire”. 

Dar dacă venim la scrisorile poetului, invocate de Alex. Ștefănes- 
cu, alte întrebări se impun: Dacă Eminescu i se adresează Veronicăi: 
„Draga dulcea și ăngereasca /ângereasca/ mea Cuţă” (p. 120), de ce 
nu ne deranjează să scriem „Draga, dulcea şi îngereasca mea Cuţă” (p. 
119)? Numai pentru că aşa s-a tipărit în vol. Dulcea mea doamnă/ 
Eminul meu iubit (laşi, Polirom, 2000)? Şi din aceleaşi motive nu scri- 
em „Veronică scumpă,... tu fin şi palid chip de ănger/ânger” (p. 89), ci 
„= chip de înger” (p. 85), şi nu ne deranjează, nu scriem „un urît şi un 
pustiu în sufletul meu”, aşa cum scrie Eminescu (p. 410), ci „un urât și 
un pustiu în sufletul meu” (p. 406), nu „urât de ei” (p. 95), ci „urât de 
ei”. Dar dacă în același volum se respectă ortografia lui Eminescu, 
cum ar trebui să scriem: mâță sau miîţă: „Te sărut de mii de ori, dulce 
mîță ce eşti, mîț-ță” (p. 397, p. 395)? Dar scrînciob, scris astfel de Emi- 
nescu, pentru că aşa se intitula cotidianul „redijat” de Caragiale, alt 
clasic al limbii şi literaturii române: ,... alături cu Timpul s-a mai dat 
vent unui alt ziar „Scrînciobul” devenit quotiodian şi redijat de Cara- 
giali.”? 

Şi o ultimă întrebare: Cînd ar trebui să-şi considere intelectualul 
român salvată demnitatea, cînd îi respectă într-adevăr pe clasici (scri- 
itori, lingviști, filologi, filozofi), în spiritul şi foarte adesea și în litera 
lor şi cînd încearcă să stea aproape de adevărul ştiinţific, sau cînd îşi 
însuşeşte limba de lemn în care se construiesc fraze precum: „Limba 
este opera poporului român și a oamenilor săi de cultură, din biserică 
şi din literatură și din ştiință.”, „Academia nu a delegat pînă în prezent 
lingviştilor drepturi depline și suverane asupra limbii române litera- 
re.”, „Limba nu este a lingviştilor.” (acad. M. Drăgănescu), „Prin renun- 
țarea la â din a se extrage cu penseta nervul latin al limbii române.” 
(Alex. Ștefănescu) 

